
— Evocare Istorica — 

CITITORILOR 


Volumul „Fiul adoptiv”, ca şi „Dacia Felix” apărut în 1968, 
face parte din acelaşi ciclu de evocări istorice dedicate memoriei 
împăratului Traian. 

Aria tematică cuprinde perioada celui de-al doilea război daco- 
roman (105—107 e.n.) şi perioada de pace care i-a urmat, cu 
implicațiile inerente în viaţa celor două popoare. 

Dacă partea întîi a ciclului se ocupă cu desfăşurarea războiului 
pe teritoriul Daciei şi poate constitui un volum de sine stătător, în 
volumul „Fiul adoptiv” acţiunea se petrece la Roma iar eroul central 
este căpetenia dacă — Ariort. 

Pentru cei care n-au citit „Dacia Felix” iată o scurtă 
introducere în temă: 

Chiar de la începutul ostilităților, tribunul Lucius Longinus cade 
prizonier şi este închis ca ostatic de preț în cetatea sfetnicului regesc 
Diaies. Aya, frumoasa fiică a lui Diaies se îndrăgosteşte de tînărul 
prizonier, motiv de a refuza pețitorii veniţi în cetate cu prilejul 
sărbătorii culesului viilor. Unul dintre aceştia — Ariort, tînăr falnic şi 
iute din fire, jignit de refuzul Ayei, cere să-l vadă pe romanul prizonier 
şi după un violent schimb de cuvinte îl răneşte grav. 

Îngrijit şi ajutat în ascuns de Ava, Longinus evadează şi ajunge 
în tabăra romană, iar în primăvară se întilneşte cu Ariort pe cîmpul de 
luptă. Învins în această înfruntare, Ariort este rănit grav şi pierde un 
ochi, dar Longinus îi cruță viaţa şi-l lasă liber. 

În Sarmizegetusa asediată de romani, Decebal înmînează 
însemnele puterii viteazului Ariort şi-l trimite să stringă noi rezerve de 


luptători în afara cetăţii, dar moartea regelui şi căderea Cetăţii de 
scaun zădărnicesc strădaniile lui Ariort. In acelaşi timp, tribunul 
Longinus se îndreaptă în fruntea unui detaşament spre muntele 
„Cogheonul” unde speră s-o regăsească pe Aya. 

Cu acest episod se încheie primul volum, urmind ca firul 
evenimentelor să-şi afle continuarea în volumul de față. 


AUTORUL 


Motto 


PROLOG 
„Nune est bibendum” 


(Şi acum să ne veselim, să bem) 


Culegînd din fugă mirezmele pajiştilor, 
dumbrăvilor, livezilor, vîntul montan părea că-şi 
păstrează întregul elan pentru întinderea nesfirşită a 
mării, unde avangărzile sale străvezii, mînînd către 
apus turmele speriate ale valurilor, au şi început să 
smulgă şi să spulbere spuma de pe coamele lor. 

În năzuinţa sa către mare, vintul, sîcîit de 
obstacolele puse în cale, mătura de-a curmezişul 
marele drum pietruit — Via Flaminia, care venea 
dinspre miazănoapte spre Roma. 

Năpustindu-se în  pinii străvechi, negri şi 
noduroşi, plantați de-a lungul şoselei, îi scărmăna 
vijelios, înecînd în freamătul cetinii lor zgomotul a mii 
de paşi, ţăcănitul copitelor, uruitul roţilor. Umfla 
mantiile călăreţilor, flutura penajele căştilor, zburlea 
coamele cailor, smucea din miinile stegarilor acvilele şi 
semnele de cohorte, lipea tunicile de corp îngreunînd 
mersul, pocnea în coviltirele carelor cu poveri. 


Zburind pe deasupra oştirii, lungite în mersul ei 
pe mile! întregi, smulgea din vuiet şi freamăt crimpeie 
de cîntece ostăşeşti, sunete de trimbiţe, zăngănit de 
arme, vorbe de duh, voioase, pline de bucuria 
întoarcerii, pline de aşteptarea desfătărilor fără număr. 
Şi peste toate, freamătul maiestuos al pinilor răvăşiţi 
de neobosita putere a vîntului în goană peste şosea, în 
aceleaşi rafale lungi, aceleaşi scurte potoliri. 

Numai oamenii, cu ale lor, erau mereu alţii. Pe 
acelaşi drum au mărşăluit cîndva legiunile lui Marius, 
ale duşmanului său de moarte — Sylla, ale lui 
Pompeius şi Caesar. Peste aceste pietre au răsunat 
cîndva paşii armatei de gladiatori şi sclavi ai 
legendarului Spartacus şi ai atitor alţi conducători de 
oşti, mereu alţii. 

Nu mai era mult pînă la Roma, după cum nici 
soarele, coborînd într-o apoteotică învălmăşire de nori, 
nu mai avea mult pînă să asfinţească. Razele piezişe 
aprindeau roşul cald al tulpinilor de pini, învăluind firea 
întreagă într-o diafană lumină aurie. 

Din cauza lipsei corăbiilor, căci flotele din Mare 
Nostrum se aflau în porturile Asiei şi Africii, legiunile 
care au luptat în Dacia au trebuit să ocolească 
Adriatica, aşternindu-se la drum prin Singidunum, 
Noviodunum, Aquilea, Bononia. Aproape treizeci de zile 
le-au trebuit ca să ajungă pînă la Roma, la triumful lor 
şi al lui Traian. De altfel, tot drumul acesta, lung, pe 
alocuri anevoios, era asemănător unui triumf. Campînd 
în preajma oraşelor, răsfăţaţi de senatele provinciale şi 
consiliile orăşeneşti, fericiţi că nu mai este nevoie să se 
ostenească în fiecare seară cu săparea şanţurilor şi 
înălţarea valurilor de pămînt, după cum s-au ostenit în 
Dacia, ca să se poată odihni în oarecare linişte, oştenii 


1 Mila romană = 1479 metri 


s-au grăbit cît au putut. De-a lungul întregului traseu 
ovaţiile nu mai conteneau, mai ales în provinciile 
megieşe cu Dacia, în Moesia, Illyria, Pannonia, locuitorii 
jubilau la gindul că de acum satele şi oraşele lor nu vor 
mai fi amenințate, că agoniseala, libertatea şi chiar 
viaţa lor nu vor mai depinde de bunul plac al 
năvălitorilor. Peste tot, oficialităţile ordonau slujbe de 
mulţumire, înălţau altare, puneau pietre votive în 
cinstea marelui şi bunului lupiter, atotrăzbunătorului 
Marte şi a augustului cezar, imperator Marcus Ulpius 
Nerva Traianus. Populaţiile din drumul lor se întreceau 
în procurarea hranei şi a furajelor pentru oştire, ştiind 
că această contribuţie, oricît ar fi ea de apăsătoare, îi 
va despăgubi cu virf şi îndesat în anii de pace ce vor 
urma. 

De la jumătatea drumului, împăratul însoţit 
numai de statul său major, părăsi armata, ajungînd cu 
două zile înaintea ei la Roma, mai bine zis la cîmpul lui 
Marte, unde se instală într-un cort. Tradiţia şi legea nu- 
i permiteau unui conducător de oşti să pătrundă în 
incinta cetăţii, decît după concedierea armatei şi depu- 
nerea insignelor de general. 

Prin apropiere, tot în afara zidurilor, se afla 
templul zeiței războiului, Bellona,  nedespărţita 
tovarăşă a lui Marte. Pe altarul acestui templu, 
învingătorul dacilor depuse cererea de a-şi sărbători 
triumful, adresată senatului, urmînd ca preotul şi 
preoteasa Bellonei să mijlocească între el şi forul 
suprem al statului. De la Caesar încoace aceste 
obiceiuri şi-au pierdut semnificaţia, la origine profund 
republicană, care puneau stavilă, în ascensiunea unor 
conducători de oşti ambiţioşi, către tiranie. Traian, deşi 
era stăpînul absolut al statului roman, poate mai mult 


decit alţi cezari, dorea să-i redea obiceiului străvechia 
strălucire. 

Nu toate oştile care luaseră parte la cucerirea 
Daciei se îndreptau către Roma. Legiunea ai XIII-a 
Gemina, bunăoară, fusese lăsată în Apulum, oraş situat 
în inima noii provincii Dacia. De asemenea, multe 
cohorte din alte legiuni, precum şi multe unităţi 
auxiliare ale aliaţilor, s-au reîntors în garnizoanele lor 
înşirate de-a lungul Danubiului, sau la graniţa de nord- 
est a imperiului, învecinată cu vastele teritorii 
împădurite şi pline de smircuri ale seminţiilor 
germanice libere. Numai de dragul triumfului Traian n- 
ar fi îndrăznit să-şi retragă oştile de la hotare. Luase cu 
el pretorienii şi corpurile de elită italice, adăugindu-le 
un mare număr de oşteni care s-au distins în luptă, 
formînd din ei cîte două cohorte alese pentru fiecare 
legiune. 

În seara aceea vîntoasă a zilei a VIl-a înaintea 
Idelor lui lunie, în freamătul răscolitor al pinilor 
seculari, oastea celor aleşi intra în cantonamentul 
pregătit din timp, cu grijă şi minuţiozitate de către 
tribunii militari şi edilii Romei. 

La lumina puţină a soarelui roşu, imens şi turtit, 
care apunea dincolo de fluviu, unităţile, dirijate de 
curieri călări, intrau în lagărul imens, ocupîndu-şi 
locurile destinate fiecăreia. 

Pentru ostaşii care au petrecut ani în şir în 
provinciile imperiului ori pe teritoriile barbarilor, a 
campa în preajma Cetăţii Eterne era o mare desfătare, 
pentru unii cu totul nouă, neîncercată, pentru alţii — 
reîmprospătarea plăcerilor al căror gust se ştersese cu 
timpul. Văzindu-şi de treabă, ei aruncau din cînd în 
cînd priviri curioase, pline de nerăbdare, către imensul 


oraş, ale cărui ziduri, turnuri, edificii şi monumente 
încă mai sclipeau în razele piezişe. 
A 


Nu se ştie prin ce miracol, zvonul despre al doilea 
triumf asupra dacilor, precedase sosirea lui Traian la 
Roma, le-o luase înainte pînă şi curierilor săi, sosiți încă 
din ajunul Calendelor lui lunie. 

Cînd trupele au sosit la Roma, oraşul era de pe 
acum tixit de lume adunată aici din localităţile 
aflătoare la o depărtare de trei-patru zile. Pe marile 
drumuri, ce se adună aici din patru zări: Via Appia, 
Latina, Praenestina, Tiburtina, Nomentana, Salaria, 
Flaminia, Cassia, Clodia ca şi pe drumul fără pulbere al 
Tibrului, cel bogat în ape, provincialii nu încetau să 
sosească, găzduind la rude, prieteni, cunoştinţe, sau 
închiriindu-şi un colţişor la nevoiaşii Romei, înghesuiți 
şi aşa în micile cubicule ale caselor insalubre. Cei mai 
înstăriți trăgeau la hanuri de tot soiul, de la cele mai 
mizerabile şi deochiate spelunci din cartierele rău 
famate: Subura şi Porta Capena, pînă la cele mai 
scumpe, situate în vecinătatea cartierelor selecte. Şi 
pentru că astfel de aglomerări provocau, de obicei, 
dezordini, dînd apă la moară răufăcătorilor şi 
pungaşilor, edilii au poruncit gardienilor să scoată 
afară din oraş pe toţi acei care la căderea nopţii s-ar 
afla în străzi şi pieţe. O dată cu sosirea armatei, gărzile 
primiră poruncă severă de a nu lăsa să intre în oraş 
decit persoane oficiale şi acei cetăţeni care puteau 
dovedi că au unde trage la noapte. 

Cei mulţi, nevoiaşi fără trecere şi bani, îşi 
petreceau nopţile în cîmp. Ţăranii şi colonii din 
Campania, păstorii pe jumătate sălbatici de la poalele 
munţilor Sabini, sau de pe malurile lacului Fucinus, 
locuitorii  Ostiei şi pescarii de pe ţărmul mării, 


poposeau afară, sub marele cort al cerului spuzit de 
stele, cinau în jurul focurilor de vreascuri, dormeau 
sprijinindu-şi capul pe bocceaua în care aveau, păturită 
cu grijă, tunica albă, de zile mari. Dacă cineva s-ar fi 
uitat de pe o înălţime spre Ostia ori Tusculum, către 
Praeneste sau Tibur, spre Veii sau Nomentum, ar fi 
văzut peste tot, ca pe un cer răsturnat, mii de luminiţe, 
în unele locuri mai dese, în altele, acolo unde prezenţa 
vilelor, grădinilor şi templelor nu permitea camparea, 
mai rare. Înspre apus, mijind prin abureala uşoară a 
Tibrului, dincolo de Via Campana, erau cele mai multe 
lumini. Numai dealul laniculum, cu vestitele-i grădini, 
părea o insulă întunecată. În dreapta lui, însă, luminile 
apăreau din nou, ba se şi suiau pe coasta colinei 
Vaticanus, lăsînd în faţa acesteia un gol, acolo unde se 
afla teatrul lui Nero. Spre miazănoapte de acesta, cam 
în dreptul lui Via Triumphalis, focurile se opreau brusc 
ca în faţa unui domeniu interzis, străjuite de o linie rară 
şi dreaptă de luminiţe, pesemne, făcliile vigililor postați 
pe marginea drumului. Dinspre răsărit, în dreptul 
porţilor Collina şi Viminalis, în jurul cazărmii pretoriene 
şi dincolo de ea, erau mult mai puţine focuri. La 
poalele colinelor Esquilin şi Caelius precum şi pe 
cîmpurile dintre şoselele Praenestina, Latina şi Appia, 
focurile de popas se întindeau pînă pe sub zidurile ora- 


şului. 
4 


Precedată de doi sclavi cu făclii, o lectică, purtată 
de alţi opt, cobori pe Vicus lugarius, strada ce ocoleşte 
Stinca Tarpeiană şi se opri în dreptul scării care urcă la 
templul lui lupiter Capitolinul. 

Doi bărbaţi în haine somptuoase, coboriră şi 
poruncind purtătorilor să-i aştepte, urcară încet cele o 
sută de trepte. Recunoscînd în unul dintre ei pe 


senatorul Caius Caecilius Plinius Secundus, fostul 
consul, ostaşii străjeri îi lăsară să intre. 

Vizitatorii nocturni se îndreptară către marginea 
dinspre Tibru a platoului şi unul din ei, tot oprindu-se şi 
privind înapoi, spre templu, zise: 

— Niciodată nu mă voi sătura privind acest 
edificiu magnific. Mai ales noaptea, marmora asta 
imaculată, imaterială, iradiază lumina ei proprie. Nu e 
aşa, Plinius? 

— Aşa e Apollodor, numai că lăcaşul sfint al lui 
lupiter Pater e atit de mare că nu sînt în stare să-l 
cuprind cu ochii; totuşi, să-ţi spun drept, îl prefer 
scăldat în razele lunii. 

— Zeița farmecelor nocturne, răspunse rizînd 
Apollodor, poleind cu argint marmora, înăspreşte 
umbrele şi face să dispară în abisul lor detaliile 
diafane. 

Admirară un timp în tăcere neasemuita privelişte. 

Marea buclă a rîului, ocolind cîmpul lui Marte, se 
apropia la distanţă mică de dealul capitolin, dar res- 
pinsă de malu-i stîncos, cotea din nou spre apus, 
pierzîindu-se în întuneric. Părea un balaur uriaş cu 
spinarea acoperită de solzi lucitori. Balansarea zecilor 
de corăbii, a sutelor de bărci, tremurul necontenit al fe- 
linarelor de bord, şerpuirea reflexelor în apa neagră ca 
smoala, dădeau acea părere de fiinţă fantastică, care- 
şi joacă muşchii ascunşi sub crusta-i mişcătoare. 

— N-am fost niciodată într-o cetate asediată, zise 
Apollodor, dar, nu ştiu de ce, mi se pare că aşa ar fi 
trebuit să arate. 

— Nu eşti departe de adevăr. Şi acesta este un 
asediu. Poimiine în zori, asediatorilor li se vor deschide 
porţile. Focurile acestea nenumărate, la care cei veniţi 


din împrejurimi îşi fierb polenta? şi se încălzesc în 
răcoarea nopţii, oraşul acesta imens, care adăposteşte 
un milion de oameni plini de toane şi pofte, sînt 
grăitoare. Ei nu înţeleg să renunţe la puţinul ce-l au: 
darurile şi distracţiile. Dacă graţie dacilor învinşi ei vor 
fi scutiţi de impozite, pentru un timp, şi vor căpăta 
mîncare gratuită, asta nu înseamnă că vor renunţa la 
sîngele captivilor daci. Ai contribuit şi tu, Apollodor, la 
dezastrul acestui popor viteaz, construind acea minune 
arhitecturală — podul peste Danubiu. Dar să lăsăm 
asta. Nu te-am adus aici ca să discutăm chestiuni 
grave, care de altfel ne depăşesc, totuşi trebuie să mai 
adaug ceva. Primul lucru care îi face pe toţi oamenii 
aceştia să se adune la Roma este dărnicia cezarilor, al 
doilea — dorinţa fireasca de a se distra şi abia în al 
treilea rind — obiceiul, datina, spiritul de comuniune al 
acelora de acelaşi sînge şi neam. Cea mai bună dovadă 
că nu greşesc stă în faptul că la pseudo-triumful lui 
Domitian, cezarul care n-a fost biruitor în nici unul din 
războaiele purtate prin generalii săi, la Roma s-a 
adunat tot atit de multă lume, dacă nu şi mai multă. 

— Mă mindresc cu prietenia ta, nobile Plinius. A 
te asculta, a-ţi urmări logica, a-ţi admira puterea de 
pătrundere în miezul lucrurilor, este pentru mine o 
cinste mare şi un nebănuit noroc. 

— Imi place şi mă uimeşte modestia ta. Deşi îmi 
eşti superior, căci eşti un mare creator, mă admiri 
pentru erudiţia mea, pe care o datorez în întregime 
dispărutului meu tată adoptiv şi memoriei cu care 
natura m-a înzestrat din belşug. Nu sînt decit un 
demnitar meticulos care se bucură de favorurile celui 
mai bun dintre cezari, ca şi tine de altfel. 


2 Polenta — terci din făină de orz uscată la foc 


— Abia aştept să se termine triumful ca să-i 
prezint augustului planurile de pe acum elaborate ale 
edificiilor, pe care plănuieşte să le înalțe. 

— Mi-e teamă că va trebui să te înarmezi cu răb- 
dare. Serbările triumfului cer încordarea tuturor forte- 
lor trupeşti şi sufleteşti; augustul va fi foarte ostenit. ŞI 
pentru mine, de miine începe un şir de zile pline de 
oboseală şi griji. De poimiine se va distra numai 
poporul, toţi acei, însă, care deţin o funcţie în stat vor 
avea de lucru pînă peste cap. 

Vîntul care bătea cu atita înverşunare de trei zile, 
se molcomi de tot. Torţele străjerilor şi flăcările din 
urne, din faţa templului, ardeau liniştit. Luminiţele din 
jurul Romei se micşorau ca număr, se stingeau pe 
măsură ce pelerinii, osteniţi de drum, adormeau. Urcau 
valuri de răcoare dinspre rîu. 

— Să mergem, Apollodor! S-a făcut tirziu şi e cam 
frig. Am o sănătate atit de lucie ada 


La al doilea ceas după răsăritul soarelui, Traian, 
urmat de generali şi demnitari, merse pe jos la templul 
Bellonei. Şapte dintre cei mai venerabili senatori îl 
salutară în numele Senatului şi poporului roman şi-i 
înmînară actul prin care, pentru victoria sa mare, era 
autorizat să-şi serbeze triumful în „Pomerium”, incinta 
sacră a Romei. 

După ce primi felicitările asistenţei, Traian, urmat 
doar de generalii săi, plecă să inspecteze trupele. 

Cohortele îl aşteptau aliniate în Cîmpul lui Marte 
şi uralele tumultuoase, pline de voioşie, îi umplură 
inima de mindrie şi recunoştinţă. 

Adresîndu-şi cuvîntul oştirii, Traian încheie astfel: 

— Ostaşi, acum un an, înainte de marea luptă cu 
dacii, v-am vorbit, sfătuindu-vă să fiţi curajoşi şi disci- 


plinaţi, făgăduindu-vă victoria. Toate s-au împlinit după 
cum am dorit. Dacia a devenit provincie romană. Miine 
vom intra în incinta sacră a Romei şi vom păşi sub bol- 
tile arcului de triumf. Toţi locuitorii Romei şi mulţimea 
cetăţenilor sosiți din întreaga Italie, vă aşteaptă ca să 
vă mulţumească pentru dirzenia cu care aţi apărat 
graniţele imperiului şi curajul de care aţi dat dovadă 
cucerind o provincie nouă. Miine vom aduce sacrificii 
lui lupiter Capitolinul şi lui Mars Ultor şi le vom mulţumi 
pentru că în acest război au fost mereu alături de noi. 
În zori de zi vă aştept în fruntea cortegiului triumfal. 

— Vivat, Traian imperator, vivat, vivat! îi 
răspunse armata într-un glas. 

După ce ecoul uralelor se stinse în văzduh, 
împăratul se întoarse în cortul său pentru a prezida 
consiliul imperial, iar oştirea se apucă febril de 
pregătiri. 

* 

Darea de seamă prezentată împăratului la 
şedinţa consiliului, privitoare la repartizarea banilor 
proveniți din prăzile luate în Dacia, întrecu orice 
aşteptări. 

După scăderea soldelor şi darurilor oferite 
armatei cu generozitate, a enormelor cheltuieli pentru 
sărbătorirea triumfului şi a sumelor rezervate lucrărilor 
edilitare la Roma şi în imperiu, excedentul rămînea 
uriaş. La propunerea împăratului, consiliul votă o 
dispoziţie prin care toţi cetăţenii plebei erau scutiţi de 
plata impozitului pe un an şi căpătau, pe deasupra, o 
donaţie de şase sute cincizeci de denari fiecare. 

După aceea i-au fost aduse cîteva monede noi, 
bătute cu ocazia victoriei. Privi cu atenţie 
reprezentările alegorice de pe reversul fiecăreia. Pe un 
sesterţiu era înfăţişată zeiţa Victoria, ţinînd un scut pe 


care scria DACIA VICTA (Dacia învinsă). Cu privirea 
înnegurată de amintiri, Traian se uită lung la efigie, 
punînd-o apoi pe tava ţinută de sclav, zise fără să se 
adreseze cuiva anume: 

— Cit de simplu rezolvă artiştii lucrurile 
complicate. 

Cînd a venit vorba despre jocuri şi lupte de circ, 
prefectul Romei ceru ca această chestiune să fie 
discutată la urmă. Traian pricepu că Licinius Sura nu 
doreşte să discute despre asta de faţă cu toţii şi o 
amină. 

După ce termină cu Nepos, senator foarte 
meticulos şi grav, care avea în subordine pe toţi liberţii 
şi sclavii tezaurului de stat, după ce dădu porunci noi 
comandanților cohortelor pretoriene şi prefecţilor 
navali ai porturilor din Ostia, împăratul le porunci să 
plece, oprindu-i doar pe Licinius Sura, Plinius şi 
Trebonius Rufinus. 

— Acum, cînd am rămas numai noi, vorbeşte, 
zise Traian. 

— Auguste, în scrisoarea ta, din decembrie al 
anului trecut, anunţi senatul că din pricina mulţimii 
captivilor daci, ai de gind să arunci în arenă citeva mii 
din aceştia care împreună cu gladiatorii de meserie să 
fie zece mii. Vestea s-a împrăştiat încă de pe atunci şi 
plebea este în delir. Te ovaţionează şi te preamăresc 
cu orice prilej, pretutindeni, subliniind că nu în zadar 
senatul şi poporul roman ţi-au oferit titlul rar de 
„Optimus princeps”. 

Licinius Sura tăcu, urmărind efectul vorbelor sale, 
iar Trebonius Rufinus, om de mare curaj şi rară 
sinceritate, folosindu-se de tăcerea amîndorura, zise: 

— Să nu confundăm lucrurile Licinius. Acest titlu 
i-a fost acordat augustului pentru marea lui bunătate 


faţă de supuşi. Sclavii sînt şi ei supuşii săi şi a-i ucide 
cu miile nu este uman. 

Privindu-l lung, Sura îi răspunse fără răutate: 

— Dacă nu te-aş cunoaşte cum te cunosc eu, aş 
crede că ai devenit adeptul acelui lisus Nazareteanul, 
crucificat în timpul împăratului Tiberius şi a cărui sectă 
ne dă mult de furcă cu indolenţa şi absurditatea 
concepţiei ei. Tu ai mai pledat în public, sub Domitian 
în favoarea lui lunius Mauricus, duşman înverşunat al 
luptelor de circ. 

— Asta n-o mai ştiu, zise Traian binedispus. 
Lumina-ţi-mă şi pe mine! 

— Auguste, răspunse Rufinus, povestea e de pe 
vremea lui Domitian şi Licinius nu-şi mai aduce aminte 
bine cum a fost. Despotul m-a exilat atunci în 
neînsemnatul oraş Vienna, al Allobrogilor din Galia, 
unde în calitatea mea de duumvir am abolit luptele de 
gladiatori şi jocurile atletice pe motiv că ele corup 
moravurile populaţiei şi o fac mai turbulentă. Pîrît şi 
tras la răspundere în faţa Senatului pentru depăşire de 
autoritate, am fost apărat în lipsă de lunius Mauricus, 
om de o mare fermitate de caracter. Terminîndu-şi 
pledoaria, acesta a spus: „Aş fi vrut chiar ca jocurile şi 
luptele sîngeroase să fie suprimate la Roma”. 

— Dar tu, Plinius, ce părere ai în această 
chestiune, întrebă Traian? 

— Auguste, am fost atunci de faţă în Senat şi am 
tăcut din prudenţă, deşi părerea mea era formată de 
mult. Jocurile de pe urma cărora jumătate din atleți zac 
cu şira spinării frîntă şi doi din trei gladiatori nu se mai 
ridică de pe nisip, nu fac decit să pervertească mo- 
ravurile provincialilor, trezind în ei instinctele sînge- 
roase, după cum şi jocurile din Roma strică moravurile 
întregii lumi. Totuşi, viciile celor din Vienna sînt închise 


între zidurile ei, cîtă vreme ale noastre se împrăştie 
mult mai departe. Chestiunea trebuie privită din latura 
ei civică, deoarece într-un corp politic, ca şi într-un trup 
omenesc, boala cea mai periculoasă este aceea care 
vine de la cap”. 

— Ce instructiv este să stai de vorbă cu prieteni 
luminaţi, zise Traian cu seninătate. Acum să ne întoar- 
cem la sclavii noştri. 

— Auguste, reluă Sura, te rog să ne ierţi că ne- 
am abătut, făcîndu-te să-ţi pierzi timpul preţios. Dintre 
toţi dacii trimişi la Roma, am reuşit să alegem citeva 
mii de voinici maturi, lăsînd de o parte pe cei mai 
tineri, aşa cum ne-ai poruncit. 

— Într-adevăr aşa am spus, căci sînt mai 
maleabili şi se vor adapta mai uşor noilor condiţii de 
viaţă. Totuşi, despre ce este vorba? 

— Nici un mijloc cunoscut  laniştilor şi 
instructorilor de gladiatori nu a reuşit să-i convingă ori 
să-i silească să lupte între ei. Rufinus, căruia îi repugnă 
treaba aceasta, şi Plinius îmi sînt martori că nici biciul, 
nici vergelele înroşite în foc, nici înfometarea şi 
însetarea, nici măcar promisiunea îmbunătăţirii 
condiţiei lor mizere nu i-au convins. Oamenii pe care i- 
am pus să supravegheze operaţia, pînă la urmă s-au 
înfuriat pe lanişti şi instructori şi pe mulţi i-au pedepsit. 
Nu ştiam cum să descurc povestea aceasta şi după 
multă chibzuinţă, am socotit că va trebui să le dăm 
dacilor adversari din alte neamuri, ba chiar pe 
gladiatori şi încă dintre cei mai buni, căci dacii 
disperaţi, dîrji şi vînjoşi ar putea să triumfe peste tot, 
ceea ce nu intră în socotelile noastre. 


3 Gînduri surprinzătoare pentru epoca aceea, mărturisite în scrisoarea a XXIII- 
a a lui Plinius către Sempronius Rufus. 


Traian asculta cu privirea aţintită undeva 
departe, apoi răspunse cu un uşor tremur în glas: 

— Simt crescînd în mine mîndria că am astfel de 
sfătuitori luminaţi şi prudenţi şi n-aş vrea să mă jude- 
caţi greşit. Îmi plac foarte mult luptele în arenă, dar 
numai între oameni de meserie, între gladiatori, aceşti 
aventurieri neînfricaţi ai riscului, cărora viaţa fără pri- 
mejdie li se pare searbădă şi care atita cît trăiesc, 
gustă cu savoare admiraţia mulţimii. Imi repugnă 
măcelul fără sens cu hecatombele lui. li prefer pe daci 
vii, căci sclavii morţi nu ne sînt folositori la nimic, dar 
din păcate plebea nu judecă aşa. Poftele sutelor de mii 
de oameni buclucaşi, plini de toane, pe care le-am 
altoit timp de secole tot noi — conducătorii, trebuie 
satisfăcute. Şi nu numai ei ne vor judeca ci şi atiţia 
senatori, cavaleri, oameni bogaţi şi influenţi, cu tot 
alaiul lor imens de clienţi. Ne vor judeca şi mulţi dintre 
liberţii cu funcţii la stat, pînă şi unii sclavi. Ca să nu mai 
pomenesc de femei, care în frunte cu Marea Vestală se 
prăpădesc după spectacolele sîngeroase. Credeţi-mă, 
prieteni, vremea reformelor în acest domeniu nu a 
sosit încă. 

— Atunci ce e de făcut, auguste? 

— De ce-mi cereţi mie dezlegarea? 

Văzind că-şi pleacă capul, plictisiţi şi sîcîiţi de 
acest impas, Traian se sculă, dindu-le de înţeles că 
sfatul a luat sfîrşit. Trecînd lîngă Sura, îi cuprinse 
umerii şi-i zise încet: 

— Nu trebuie să fie neapărat mulţi, cine o să-i nu- 
mere? împarte dacii la cît mai multe arene. La nevoie, 
îmbracă tilharii şi ucigaşii condamnaţi în haine de daci 
şi trimite-i cu arme neascuţite împotriva fiarelor sălba- 
tice; vom scăpa mai uşor de ei. Şi-apoi, gîndiţi-vă, in- 
ventaţi ceva, apelaţi la imaginaţia voastră! După cum 


văd, dacii, pînă şi învinşi, ne dau de furcă; totuşi îi 


prefer vii, căci am nevoie de ei. 
* 


De cum s-a crăpat de ziuă, zeci de mii de 
cetățeni s-au îndreptat către porțile Romei, de astă 
dată larg deschise oricui. Acei care cunoşteau 
desfăşurarea procesiunii, nu s-au mai ostenit să se 
înghesuie la porți şi s-au oprit la circul Flaminius, aflat 
în afara zidurilor, ocupînd pînă la refuz marele 
amfiteatru. Acei care n-au mai găsit loc în circ, s-au 
adunat de-a lungul drumului cotit care trece pe lîngă 
teatrul lui Balbus, pe lîngă porticul Octaviei şi teatrul 
lui Marcellus. Şi aici, ca pretutindeni pe traseul 
cortegiului triumfal, totul fu ocupat pînă la ultimul 
locşor. 

În incinta zidurilor era şi mai greu de găsit un loc 
pe marginea drumului, cu atît mai mult undeva sus — 
pe acoperiş, terasă ori în arcadele clădirilor, aşa că 
mulţi dintre cei sosiți de la ţară se împrăştiară prin 
străzile înguste ale oraşului, cu speranţa de a răzbi 
undeva, de unde ar fi putut vedea cortegiul. Dar peste 
tot, unde străzile dădeau în marile artere, îmbulzeala 
era atit de mare încît, renunţind, oamenii umblau prin 
oraş căscînd gura la temple şi edificii. Pînă la urma se 
aciuau şi ei undeva în Forum Boarium, Forum 
Olitorium, pieţe vaste, în trecut — tirguri de vite şi de 
legume, cărora li se păstraseră doar numele şi prin 
care, după datină se scurgeau cortegiile triumfale. 

Dar cel mai vast loc, care putea cuprinde peste 
un sfert de milion de spectatori era Circul Maximus şi 
pentru că procesiunea triumfală trecea şi prin el, ge- 
mea de lume venită încă din ajun ca să ocupe locurile 
cele mai bune. 


Marea urbe fremăta de mulţimea spectatorilor 
sosiți de pretutindeni şi în lumina încă puţină a dimine- 
ţii, o rumoare continuă se întindea deasupra ei ca o 
poală uriaşă de cort. 

Pe Via Sacra care străbate forumul roman de la 
templul Sacrae Urbis, vatra străvechei Rome, şi pînă la 
templul lui Saturn, accesul cetăţenilor de rînd nu era 
permis. Cordoane masive de pretorieni blocau acest 
traseu, iar sclavii imperiali, frumos îmbrăcaţi, controlau 
tesserele din plăcuţe de os ale celor invitaţi. 

In părţile mai largi ale acestei străzi cotite se 
aflau tribunele oficiale pentru tot ce avea Roma mai 
ilustru, mai influent şi mai bogat: Marea Vestală cu 
cele şase preotese ale ei, senatorii cei mai bătrîni, 
foştii consuli, guvernatori şi pretori, oratori, scriitori, 
poeţi, artişti şi actori celebri; augustali — curteni a 
căror singură ocupaţie era de a înfrumuseţa cortegiile 
şi ospeţele împărăteşti; oameni noi: mari proprietari, 
armatori, negustori, cămătari a căror lipsă de strămoşi 
iluştri era compensată de sacii grei cu bani. 

Sclavii favoriţi ai tuturor acestora şi liberţii cu im- 
portante funcţii de stat, fără a avea loc în tribune, se 
aflau printre cei privilegiați, aciuîndu-se sub arcadele 
edificiilor, pe acoperişuri, terase şi în toate locurile 
înalte de unde puteau vedea bine cortegiul. 

De-a lungul întregii Via Sacra, începînd de la 
splendida fîntînă Meta Sudans, pînă la scările oe urcă 
la Capitoliu, erau plantați stilpi înalţi, auriţi, cu vulturi 
în vîrf, cu trofee decorative bătute la mijloc. De la unul 
la altul, de-a curmezişul străzii, atîrnau ghirlande de 


verdeață cu jerbe de flori. 
4 


Urcînd pe tribună, Rufinus privi în jurul său şi 
zărindu-i pe Plinius şi Apollodor, discutind cu Tacitus şi 
Caninius, se apropie de ei plin de voie bună. 

— Salve, prieteni! Aţi auzit noutatea? 

— Care? 

— Împăratul i-a interzis apa şi focul Romei lui 
Marinus Priscus. 

Pe feţele tuturor se întipări o uimire vie. 

— În sfîrşit, zise Apollodor, am şi eu o satisfacţie. 
Cît sînge rău mi-a făcut acest sperţar. 

— Oho! exclamă Tacitus. Cursul istoriei se 
schimbă. 

— Prin urmare l-au dibuit, adăugă Plinius. De 
fapt, ultimul cărăuş din Urbe ştia cine este Priscus, însă 
nimeni nu putea dovedi nimic. 

— E atit de abil, zise rizind Rufinus, că ar fi în 
stare să străbată pe jos, fără mîncare şi băutură, acele 
o sută de mile fatale, de interdicţie, din jurul Romei. 

— Pînă acum, nici unul dintre acei cărora li s-au 
interzis apa şi focul Romei, nu a scăpat, zise poetul 
Caninius. Cînd s-a întîmplat asta? 

— Aseară, Augustul a primit printr-un curier o 
scrisoare. O citi el însuşi şi nu a spus nimănui nimic. 
După asta porunci să-i fie adus Priscus cu dările de 
seamă asupra aprovizionării Romei. L-am asistat, Sura 
Şi eu. 

— Ah! exclamă pentru a doua oară Tacitus. Va să 
zică nu degeaba ţi-a mers vestea de om incoruptibil? 
Să nu te dezminţi niciodată! Pe Moneta, mama muze- 
lor! Împăratul a avut inspiraţie divină. 

Apollodor nu-şi găsea astimpăr de bucurie. 

— Pentru mine, exclamă el, ziua de astăzi este 
un dublu triumf. În sfîrşit, voi primi materialele la timp 
şi cred că vor fi de calitate bună. 


— Rufinus, întrebă Plinius, pînă la urmă cum a 
rămas cu dacii şi participarea lor la luptele din arenă? 
Tu şi Sura aţi găsit vreo ieşire din impas? 

— Am procedat aşa cum ne-a sugerat augustul. 
Tot el e mai deştept decit noi toţi laolaltă. Participarea 
dacilor la lupte va fi redusă, după posibilităţii şi va 
consta mai ales în lupta împotriva fiarelor sălbatice. 
Citeva sute de captivi, dintre cei mai voinici, vor lupta 
în arenă, dar nu între ei, ci împotriva gladiatorilor de 
meserie. Acum, vă las! Mă aşteaptă calul în strada 
Cămătarilor. Trebuie să ajung cortegiul în drum. Salut! 

Privindu-l cum coboară de pe tribună, salutînd în 
dreapta şi în stînga, Apollodor zise: 

— Dacă toţi demnitarii romani ar fi drepţi, cinstiţi 
şi inimoşi ca Trebonius Rufinus, viaţa în imperiul roman 
s-ar asemăna cu aceea din Grădinile Elizee. 

Plinius îi răspunse rizînd: 

— Ar fi plictisitor să trăieşti într-o lume în care 
virtuțile n-ar fi avut preţ, nu crezi? În lipsa răului, cine 


ar fi apreciat binele? 
* 


În cortul imens şi luxos, de față cu cei mai înalţi 
dregători şi generali, preoţii lui lupiter Capitolinul, 
urmînd ceremonialul fastuos, îl îmbrăcară pe Traian în 
veşmintele marelui zeu, aduse din tezaurul templului, îl 
încălţară cu sandale aurite, îi puseră „tunica palmata” 
şi-l înfăşurară cu „toga picta”. Înmînîndu-i însemnele 
de imperator — coroana de lauri din aur masiv, 
sceptrul-toiag din fildeş cu vulturul de aur în virf şi 
ramura de laur, cizelată şi ea din aur, preotul cel mare 
rosti formula consacrată: 

— Fii modest în magnificenţa ta, auguste cezar! 
Senatul te-a investit cu titlul de imperator nu pentru ca 
să-ţi îndrepţi puterea împotriva, ci pentru binele popo- 


rului roman. În faţa porţilor sacrului Pomerium, în care 
se află tot ce este mai de preţ neamului latin, leapădă- 
te de ginduri trufaşe, dacă le ai; ascultă, fără a te 
miînia, pe toţi acei care te vor judeca pentru lipsurile 
tale, iar pentru ca laudele aduse ţie să nu-ți îmbete 
orgoliul cu deşertăciunea lor, adu-ţi aminte că eşti 
muritor! 

Cu aceste cuvinte, luînd de mînă un om cu părul 
şi barba albe, îmbrăcat într-o tunică lungă, imaculată, 
adăugă: 

— Sclavul acesta umil te va urma în drum spre 
Capitoliu şi-ţi va aduce aminte ceea ce eu, în numele 
poporului roman, ţi-am spus aci. 

La al doilea ceas după răsăritul soarelui, cerul, 
pînă acum piclos deasupra văii Tibrului şi a mlaştinilor 
Campaniei, se limpezi de tot. Calde şi uşoare adieri, 
rămăşiţele vîntului care a bătut citeva zile în şir, erau 
de bun augur. 

Cortegiul se  înjghebă avind capul în faţa 
vechiului teatru al lui Pompei, iar coada la podul lui 
Aelius. Armata, gătită şi lustruită, ocupa cele două 
cîmpuri de exerciţii, urmînd să intre în Via Triumphalis, 
cohortă după cohortă, cînd le va veni rîndul. 

Împăratul ieşi din cort, urmat de generalii săi, 
părtaşi cu toţii la victorie, chiar dacă unii dintre ei au 
luat parte numai la primul război dacic, ori au fost 
trimişi în altă parte în cursul celui de-al doilea. 

Era acolo Hadrian, ruda sa prin alianţă, Lucius 
Licinius Sura — prefectul Romei, Lusius Quietus — 
comandantul cavaleriei maure, Cornelius Falco — 
comandantul unui corp de armată, Aulus Cornelius 
Palma şi Quintus Turbo — sosiți curînd din Orient, unde 
cuceriseră Arabia şi potoliseră cîteva răscoale, Balbus 
— topograf militar, tehnician de mare faimă şi valoare, 


Claudius Livianus — comandantul gărzii imperiale, 
Manlius Felix — şeful de lucrări, prim-genist al armatei. 

Precedat de corpul senatorial, în frunte cu cei doi 
consuli, cortegiul era întocmit după datină într-o 
anumită ordine, în care împăratul îşi avea locul la 
mijloc, între prizonieri şi armată. 

Plecînd din Cîmpul lui Marte şi intrînd pe poarta 
Triumphalis, cortegiul urma să treacă prin mijlocul cir- 
cului Flaminius ocupat de o mare mulţime de 
spectatori. Pătrunzind apoi în sacrul Pomerium prin 
poarta Carmentalis şi traversîind cele două pieţe mari 
— Forum Velabrum şi Forum Boarium, el trebuia să se 
abată prin circul Maximus şi făcînd ocolul imensei piste 
să iasă prin aceeaşi poartă. Ocolind apoi splendidele 
palate de pe dealul Palatinus şi angajindu-se pe Via 
Sacra, cortegiul trebuia să Ce la Capitoliu. 


Cel mai vechi şi mai frumos din toate, circul 
Maximus suferise stricăciuni mari în timpul marelui 
incendiu neronian. Cu primele sume de bani realizate 
din prăzile luate în Dacia, împăratul Traian porunci să 
fie reconstruit anume pentru zilele triumfului său. S-a 
lucrat cu riîvnă şi în cîteva luni de zile, toată lemnăria 
arsă fu înlocuită cu zidărie, iar spaţiul ocupat pe 
vremuri de loja imperială, substanţial micşorat. 
Bunăvoinţa împăratului mărise astfel capacitatea 
circului cu cinci mii de locuri. Gestul său fu apreciat şi 
mult aplaudat de popor. 

Nici un oraş din lume în afara Romei şi 
Alexandriei nu putea să se laude cu o populaţie mai 
mare decit aceea a circului Maximus şi nici o armată 
din lume, de la începutul istoriei nu a numărat atiţia 
ostaşi. Peste trei sute de mii de oameni se aflau în circ 
şi în afara primelor cîteva rînduri ocupate de cavaleri şi 


nobili de provincie, modeşti şi rustici, imensul 
amfiteatru gemea de lume foarte amestecată. Se 
adunaseră aici oameni de toate profesiile şi meseriile, 
cu nevestele, rudele, copiii, calfele şi sclavii lor. 
Majoritatea copleşitoare însă, era formată din plebei, 
pătură socială anume, caracteristică Romei; săraci, 
leneşi şi gălăgioşi, aceşti oameni liberi trăiau din mila 
statului şi a marilor bogătaşi, interesaţi în a nu-i aţiţa. 

În tribuna oficială, un magistrat prezida această 
aglomerare pestriță şi numai loja imperială, loc sacru 
prin menirea sa, rămăsese liberă. 

Un vacarm de nedescris, dar plin de voie bună, 
plutea peste uriaşa incintă şi dacă puterea lui nu ar fi 
fost absorbită de vastul spaţiu înconjurător, acei care-l 
produceau ar fi asurzit de bună seamă. 

Pentru a-şi omori timpul, spectatorii miîncau, 
beau, discutau, se certau, se strigau de la distanţă, 
făceau glume. Din cînd în cînd, la apariţia în mijlocul lor 
a vestiţilor gladiatori sau conducători de quadrige, 
izbucneau în aplauze şi ovaţii furtunoase, urmate de 
dispute contradictorii despre jocurile şi luptele 
anunţate, al căror număr şi durată întreceau orice 
aşteptări. Ici-colo, grupuri compacte de susţinători ai 
unor fracțiuni se  încăierau verbal, înjurîndu-se, 
batjocorindu-i pe eroii fracţiunilor adverse. 

— Pe Hercule, striga unul, albata (culoarea albă) 
va învinge; nici un auriga nu se poate asemui cu 
Allianus? 

— Aruncaţi-l în Cloaca Maxima pe Allianus al vos- 
tru, răspundea un altul. Beţivanul acesta îşi va frînge 
gitul la primul ocol. Prasina (verde) va învinge! 

—  Înghiţi-v-ar Tartarul pe toţi, şi pe albi şi pe 
verzi! De cînd stă Roma în picioare tot rusata (roşu) a 
fost mai tare. Aţi uitat ce aţi păţit acum un an? 


Dar pătimaşilor fracţionişti nu le putea nimeni 
astupa gura atit de uşor, mai ales că succesele 
culorilor erau schimbătoare şi era greu de prevăzut 
care din ele se va menţine mult timp învingătoare. 

— Fuscianus, Felix, Allianus sînt nişte cîrpaci faţă 
de neînvinsul Callamus. Veneta (albastru) va învinge! 

— Cine? Callamus? Nimeni nu ştie să ţină friiele 
ca Tenax. 

— Huo! Numai numele îi este tenace, miinile îi 
sînt de ceară. Vivat albata! 

— Vivat prasina! 

— Jos cu prasina! Vivat veneta! 

Spiritele se încălzeau la culme şi de fapt nimeni 
nu mai asculta ce spune celălalt; dar asta n-avea nici o 
importanţă. Pînă la urmă agenţii grupărilor scoteau 
tăbliţele de plumb şi notau numele certăreţilor care 
încheiau pariuri. 

Încă din zorii zilei, uriaşa arenă fu invadată de 
actori ambulanți, bucuroşi că de astă dată spectatorii, 
neavînd ce face, le dau atenţie. De o parte şi de alta a 
zidului scund — „spina”, care împarte arena în două şi 
în jurul căruia, ocolindu-i capetele, aleargă carele de 
cursă, trupe de actori de tot soiul se foloseau de ocazie 
spre a-şi demonstra talentele. 

În faţa spectatorilor mai mult ori mai puţin atenţi 
se perindau dansuri de tot felul, în acompaniament de 
felurite instrumente muzicale. Tumbe, salturi, grimase, 
încăierări comice, scenete pastorale obscene, jocuri 
groteşti, mimări burleşti; fauni aprigi urmărind nimfe 
sumar îmbrăcate; alergători în saci, împiedicîndu-se la 
tot pasul, stîrnind risete, personaje groteşti imitînd cu 
haz luptele de gladiatori; cavalcadele piticilor călări pe 
uriaşi;  scamatori,  miîncători de foc, jongleri, 
saltimbanci, dresori de animale, tot ce putea etala 


marea Romă în domeniul acesta, se agita, se foia, se 
schimonosea, mutindu-se din loc în loc ca să fie văzut 
de cît mai mulţi spectatori şi să le ţină de urit pînă la 
apariţia cortegiului triumfal. 

Din cînd în cînd actorii se apropiau de balustradă 
cu străchini de lemn, bonete şi tichii întinse, cerînd 
răsplată şi de sus ploua cu mărunţiş, turte, fructe. 

Din pricina gălăgiei infernale, produse deopotrivă 
de actori şi de spectatori, nimeni nu a auzit tumultul 
maiestuos al uralelor, atunci cînd cortegiul triumfal, 
pătrunzînd în Forum Boarium se apropia de circ. 

Slujbaşii, însărcinaţi cu ordinea, vestiră prin 
curieri pe ostaşii trimbiţaşi şi în clipa cînd sunetele 
stridente sfişiară văzduhul, vacarmul se potoli brusc, 
cedind loc unei agitaţii pline de neastimpăr. Numeroşi 
gardieni evacuară pista de  histrioni, comici şi 
saltimbanci, iar sutele de sclavi din serviciul circului, 
apăruţi cu greble şi coşuri, curăţiră la iuţeală şi 
neteziră pista. 

Atunci, în liniştea relativă ce se lăsase, se auziră, 
mai întîi vag, apoi din ce în ce mai clar, exploziile 
îndepărtate ale uralelor. Era în aceste sunete ceva 
etern şi maiestuos, ritmic şi plin de nebănuite forţe, ca 
al valurilor mării, împinse către țărm de neostoita 
putere a vîntului. 

Mai întîi intrară pe poartă acei care după datină 
deschideau procesiunea. Cu pasul măsurat, plin de 
demnitate, fluturindu-şi în cadenţa mersului poalele 
superbelor togi laticlave, ţinind colţul triunghiular al 
acestora pe braţul stîng îndoit, apărură consulii, 
pretorii, censorii şi numerosul corp al senatorilor. 

Spectatorii se ridicară în picioare. Întîi sute, apoi 
mii de glasuri îi ovaţionară îndelung. 

— Vivat consules! 


— Vivat patres conscripti! 

Nenumărate brațe, basmale, jerbe fluturară 
deasupra capetelor. 

Urmîndu-şi drumul, demnitarii ocoliră „spina” pe 
dreapta şi parcurgind în sens opus arena pe partea 
cealaltă, ieşiră din circ. 

Indată după aceştia, ţişnind de sub arcadele 
porţii, apăru un grup numeros de histrioni, băieţi şi 
fete, aleşi dintre cei mai frumoşi şi talentaţi. Îmbrăcaţi 
sumar, ca să-şi pună în valoare splendoarea trupească, 
purtînd coroane de flori pe cap, ei se mişcau într-un 
ritm perfect, plin de graţie şi mare putere de seducţie, 
cîntînd în acelaşi timp, unii din gură, lovind în 
chimvale, alţii din lire aurite. Printre ei se remarca unul 
de o frumuseţe rară — Pyllade, despre care toată 
lumea ştia că este favoritul lui Traian. 

In urma acestui grup, plin de farmec tineresc, 
apărură mai mulţi sclavi împărăteşti, la fel de frumos 
îmbrăcaţi, care duceau coroanele de aur oferite 
triumfătorului din partea provinciilor. 

La al patrulea ceas, soarele, depăşind marginea 
zidului, ardea cu putere, inundînd pista cu lumina-i 
reverberantă, dar în aşteptarea  grandiosţului 
spectacol, ce urma să se desfăşoare, privitorii nu luau 
în seamă nici căldura, nici zăpuşeala. 

Lăsînd anume parcă o pauză mai mare în 
cortegiu ca să impresioneze mai mult, de sub bolțile 
porţii se iviră perechi-perechi de cai gătiţi cu panglici 
multicolore şi jerbe de flori, trăgînd carele, frumos 
împodobite, încărcate cu prăzi luate din Dacia cucerită. 
Vase de aur, electrum? şi argint, artistic lucrate, arme 
preţioase, podoabe, lingouri, cufere pline cu galbeni şi 
arginţi, ţesături rare, covoare şi o sumedenie de alte 


+ Electrum = aliaj din trei părți aur şi o parte argint. 


lucruri, de o inestimabilă valoare, apărură, sclipind în 
razele soarelui, în faţa privirilor uluite. 

Priveliştea bogățiilor încărcate în sute de care 
luase minţile spectatorilor. Mii de ochi ieşiţi din orbite 
de uimire şi lăcomie, mii de miini care punctau 
numărind, mii de guri care prin şoapte voluptoase ori 
prin exclamaţii nestăpiînite, savurau, preamăreau, 
evocau zeii. 

Orbiţi, uluiţi şi zăpăciţi de perindarea acestor 
bogății, de strălucirea comorilor aduse din noua 
provincie, cetăţenii Romei, mult timp după aceea, nu 
erau în stare să se scuture de vraja ce-i cuprinsese. 

Între timp apăru cortegiul somptuos al 
reprezentărilor alegorice, montate pe care trase de boi, 
ori pe brancarde duse de sclavi vînjoşi, drapate şi 
decorate cu embleme şi ghirlande. Mai întîi apăru 
reprezentarea podului peste Danubiu, construit de 
Apollodor şi machetele, mai mult ori mai puţin 
fanteziste, ale cetăților cucerite. Apoi apărură 
tablourile vii: zeiţa Victoria sprijinindu-şi piciorul pe 
duşmanii doboriţi, Marte Ultor în compania soţiei sale 
războinice — Bellona, din nou zeul Marte aruncîndu-se 
în luptă, flancat de tovarăşii săi nedespărţiţi — Pavor şi 
Pallor. Şirul lung al alegoriilor se încheia cu un grup de 
daci adevăraţi, înlănţuiţi în jurul unui trofeu şi provincia 
nouă — Dacia, în chip de femeie frumoasă, tristă, 
îngenunchiată cu graţie la picioarele zeiţei Roma. 

Nu se stinse bine ecoul aplauzelor stîrnite de 
admiraţie, cînd apărură viotimarii în tunici sîngerii, 
mînînd douăzeci de tauri albi ca zăpada munţilor. 
Splendidele animale aveau coarnele aurite, înfăşurate 
în ghirlande, coroane mari de flori atirnîndu-le pe 
grumaji şi erau menite sacrificiului pe altarul lui lupiter. 


După aceea, în urma unui manipul de pretorieni 
călări, apărură captivii. 

Dintre nenumăratele triumfuri la care au asistat 
vreodată cetăţenii Romei, acesta era, de bună seamă, 
cel mai ciudat. Conducătorul dacilor, eroicul rege 
Decebal murise, mai toţi demnitarii şi generalii săi, în 
noaptea căderii Sarmizegetusei şi-au curmat viaţa. 
Cortegiul triumfal al lui Traian fu, astfel, sărăcit de 
prezenţa oamenilor de vază daci. Atiţia regi, atitea 
regine, prinți de sînge şi sfetnici mari au fost tîrîți 
odinioară prin Roma în delir, atitea capete miîndre au 
căzut sub topor în carcera fără uşi din Tullianum, de 
astă dată însă, în afară de o soră a lui Decebal, cu doi 
copii nevirstnici, nu s-a găsit nici un personaj de seamă 
ca să înfrumuseţeze triumful. Singurul prizonier de soi 
— Bicilis, secretarul regelui, acela care de frica torturii 
trădase secretele stăpînului său, în drum spre Roma, 
fusese sugrumat de robii daci de care era însoţit. Părea 
că în agonia sa, poporul dac îşi bătuse joc de cuceritori, 
lipsindu-i de această satisfacţie. 

Ciţiva  tarabostes bătrîni, care din pricina 
bătrîneţii nu luaseră parte la război, îmbrăcaţi în haine 
bogate, nepotrivite rangului mic, au fost suiţi într-o 
carruca (car de voiaj) trasă de boi şi plimbaţi în triumf, 
fără să li se strige numele şi rangul, fără ca acestea să 
fie scrise pe tăblițe, aşa cum se obişnuia. Astfel, 
nenorocita femeie prinsă cu odraslele ei chiar de la 
începutul războiului şi cîţiva  pseudo-sfetnici 
deschideau cortegiul trist al captivilor. 

Dar poporul roman nu ştia adevărul, iar acei 
care-l ştiau nu prea-şi băteau capul, preocupaţi de 
altceva. Ovaţiile pline de voioşie, pînă acum, se 
revărsară în cascade de blesteme, injurii şi huiduieli 
peste şirurile mizerabile ale captivilor. Ceea ce îşi 


aminteau romanii erau propriile lor mizerii, sforţările 
supraomeneşti, enormele pierderi în oameni şi 
materiale suferite în teribila încleştare între Roma şi 
poporul dac. 

În urma acestor deschizători ai drumului 
suferinţei s-au perindat mii şi mii de prizonieri şi robi. 
Între două rînduri de paznici înarmaţi cu bice, captivii, 
legaţi cîte şase în şir, se scurseră prin circul uriaş timp 
de o jumătate de oră. 

Dar huiduielile se stinseră repede şi lumea sătulă 
de monotonia tristei privelişti se apucă să mănince, să 
bea, să ridă şi să glumească, odihnindu-se şi prinzînd 
puteri înainte de apariţia triumfătorului. 

În sfîrşit, veni şi clipa mult aşteptată: din poartă 
țişni un călăreț. 

— Vestitorul, vestitorul! se auziră glasuri. Tînărul 
călăreț îşi struni calul focos şi, săltind cu graţie de-a 
lungul pistei, agita o ramură de măslin, strigind la 
intervale egale: 

— lo triumphe! lo triumphe! 

După cîteva clipe, ce li s-au părut tuturora nemă- 
surat de lungi, apărură cei douăzeci şi patru de lictori 
împărăteşti, în mantii roşii ca focul, cu fascii pe umăr. 

Cu răsuflarea tăiată, spectatorii se sculară în 
picioare privind poarta cu nerăbdare. 

În carul său de bronz aurit, tras de patru cai 
falnici dar cuminţi, împăratul strălucitor ca un zeu 
ridica dreapta cu ramura de lauri şi saluta mulţimea 
zîmbind. Alături de el, ceva mai înapoi, sclavul nins de 
ani, în haine albe, ținea deasupra capului său coroana 
lui lupiter. 

Atunci, din sute de mii de guri izbucniră uralele şi 
nimic în lume nu putea să li se asemene în forță şi 
spontaneitate. 


— lo triumphe! lo triumphe! 

— Vivat Traianus imperator! 

— Vivat Dacicus, Victor! 

— Vivat optimus princeps! 

— lo triumphe! 

Alegînd anume crîmpeiele de linişte din noianul 
de izbucniri ale afecțiunii cetăţeneşti, sclavul, 
întorcîndu-şi faţa către împărat, cu o voce puternică şi 
gravă, striga sacadat: 

— Memento mori! (Adu-ţi aminte că eşti muritor!) 

Dar, de cele mai multe ori, acest avertisment 
sobru şi plin de tilc se îneca în vuietul glasurilor şi doar 
mişcarea capului şi a gurii sugera mulţimii că cel mai 
umil dintre supuşii lui Traian îi aminteşte de moarte şi-i 
atrage luarea aminte asupra deşertăciunii celor 
lumeşti. 

În urma carului triumfal păşeau cetăţenii romani 
eliberaţi din sclavie prin victoria sa. 

Sunetele  muzicilor militare, estompate pînă 
acum, răsunară deodată cu putere, chiar sub bolta 
porţii. In faţă, un grup de călăreţi din garda stegarilor 
suna în „lituus”, trimbiţe lungi, uşor curbate, cu timbru 
ascuţit şi sonor. După ei păşeau trompetiştii pedeștri 
cu „tubae”, trompete lungi, drepte, terminate cu pîlnii, 
care sunau violent şi aspru. Încă o ceată, suflînd în 
„cornu”, instrumente mari, răsucite în cerc, terminate 
cu o gură de balaur; ele se purtau pe umăr şi scoteau 
un sunet prelung, răguşit şi surd. Muzica se încheia cu 
un pilc de suflători în „bucina”, asemănătoare 
buciumului de vinătoare, folosit noaptea de către 
străjeri. 

Departe de a fi haotică, împletirea acestor patru 
timbre diferite, precum şi nuanţarea lor după putere şi 
cadență, dădea o impresie festivă, de forţă şi voioşie, 


antrenînd şi dînd ton cortegiului care urma, adică oştirii 
învingătoare. 

Mai întîi apărură generalii în uniformele lor strălu- 
citoare, deosebite după armă, grad şi gustul fiecăruia. 
Loricele preţioase, lucrate de mari făurari, aurite, 
argintate, brunate, mulate după corp, acoperite cu 
reliefuri decorative, coifurile din metal masiv, ornate cu 
penaje din struţ, egrete de flamingo, cozi de cal 
colorate în roşu aprins, mantiile albe, negre, vişinii, 
albastre, bogat brodate, caii falnici, pur-sînge, cu 
harnaşamente preţioase, tot ce atrage prin varietate şi 
încîntă prin fantezie mulţimea. 

Fiind cele mai populare personaje după împărat, 
lumea se sculă din nou în picioare, ovaţionind 
îndelung, strigîndu-i pe nume, urîndu-le noi succese. 

Apoi începu lunga defilare a  cohortelor 
învingătoare. Ostaşii, de astă dată fără scuturi şi sulițe, 
unii doar cu „hasta pura” (lance onorifică, fără virf), 
purtînd cununi din frunze de laur. Incinşi cu sabia 
scurtă, mîndri de falerele, lanţurile, decoraţiile prinse 
de platoşă, treceau voioşi, agitindu-şi braţele, recitind 
cuplete hazlii, usturătoare, cîntînd, proslăvindu-l pe 
împărat şi pe generalii săi. 

Din pricina distanţei şi gălăgiei, sensul cuvintelor 
nu ajungea pînă la spectatori, consumiîndu-se între 
rîndurile apropiate ale ostaşilor, stîrnind valuri de ris şi 
aprobări. Ici unul, mai mucalit, pişcă cu versuri naive 
zgircenia unui comandant de legiune, colo un altul 
ustura excesul de severitate al prefectului, alţii criticau 
viciile comandanților muieratici, mîncăcioşi, beţivani 
ori dedaţi patimii jocului de noroc. Mulţi, de la cel mai 
mare pînă la cel mai mic, trecînd prin toate gradele 
intermediare, se pomeniră scărmănaţi de opinia 
mulţimii ostăşeşti, fără ca asta să le ştirbească 


prestigiul de  oşteni faimoşi, strategi, tacticieni, 
organizatori, conducători neînfricaţi. Nu scăpară nici 
acei ostaşi mărunți, ale căror fapte, poate nu atît de 
grave cît ieşite din comun, stirneau rîsul prin 
ciudăţenia lor. 

Aceste scărmăneli aveau un rol educativ şi 
supărindu-l numai pe cel vizat, produceau un efect 
salutar asupra celorlalţi. 

Cele două cohorte de elită, care reprezentau 
legiunea a V-a Macedonica, defilară în fruntea oştii; aşa 
a dispus împăratul Traian, dorind prin aceasta să-l 
cinstească pe Gaius Cassius Longinus, fost comandant 
al Legiunii, şi care se sacrificase de bună voie pentru 
binele patriei. Noul comandant, tînărul prefect Papirius 
Marcellinus şi tribunul Lucius Longinus, fiul regretatului 
Gaius Longinus, deschideau parada militară. 

Cinstea era mare dar şi gloria legiunii era mare, 
căci ea a fost aceea care deschisese drum oştirii 
romane prin valea Alutei, ţinuse piept trupelor de elită 
ale regelui Decebal în lupta decisivă şi escaladase 
prima zidurile Sarmizegetusei. 

O imensă agitaţie puse stăpînire pe cea mai 
mare parte a acelor adunaţi în amfiteatru. Toţi plebeii, 
pe care acasă nu-i aştepta decît scîncetul plozilor 
flămînzi, se grăbiră să coboare treptele, ca să ajungă la 
timp în pieţe şi pe cheiul Tibrului, unde de obicei se 
distribuia mîncarea celor săraci. 

Imbulzeala iscată de această grabă justificată 
pricinuise multe necazuri cetăţenilor a căror demnitate 
de oameni căpătuiţi nu le permitea să se amestece cu 
vulgul, dînd totodată mult de furcă vigililor însărcinaţi 
cu ordinea. lnerentele certuri, busculade, accidente, se 
încheiară prin evacuarea grăbiţilor din circ, dintre care 
mulţi, cu sau fără merit, scăpaseră plini de cucuie şi 


vînătăi pricinuite de bastoanele păzitorilor ordinii 
publice. 

Numai după aceea, coboriră şi ceilalţi şi în curînd 
marele circ rămase doar cu îngrijitorii săi şi cu imensa 
pistă de opt sute de paşi, presărată cu ramuri, bălegar 
şi flori. 

* 

Capul cortegiului ajunse între timp la tribuna 
publică, de pe care, încă din vremea primului război 
punic, au vorbit cei mai iluştri oratori şi a cărei 
denumire de Rostra se datoreşte coloanei de marmură, 
ornată cu ciocurile de bronz ale corăbiilor feniciene 
capturate. 

In ovaţiile pline de elan ale asistenţei de pe Via 
Sacra, senatorii şi demnitarii se traseră de o parte, 
aşteptind sosirea împăratului. Grupul de histrioni se 
mistui într-o străduţă lăturalnică; taurii de sacrificiu 
fură mînaţi către Capitoliu, iar carele cu prăzi, cotind 
pe Clivus Capitolinus, se îndreptară către Tabularium, 
ca să fie descărcate, inventariate şi luate în primire de 
către trezorierii statului. Un singur car, cu lucrurile 
alese dintre cele mai preţioase şi mai rare, rămăsese la 
baza scării ce urcă la templu şi era destinat, ca dar, 
marelui zeu. 

Şirul lung al robilor, după ce trecu în faţa 
tribunelor oficiale de pe Via Sacra, fu minat în dreapta 
pe Clivus Argentarius. 

Ultimele rînduri ale oştirii încă mai defilau prin 
circul Maximus, cînd împăratul, trecînd pe sub bolta 
arcului lui Augustus, apăru în Forum Romanum. 
Spectatorii din tribune îl aclamau îndelung şi frenetic. 

Încetinind mersul carului, Traian salută cu o 
plecăciune plină de respect pe Marea Vestală, zimbi 
bătrînilor senatori, foştilor consuli, pleiadei de oratori, 


scriitori, artişti, iar atunci cînd ajunse în dreptul statuii 
generalului Gaius Cassius Longinus, mort eroic în 
captivitate la daci, opri pentru o clipă carul. Mulţi dintre 
cei prezenţi au băgat de seamă că mina sa, în care 
ţinea sceptrul, se ridică şi bătu, în semn de tristă 
reculegere, de cîteva ori în piept, ca şi cînd ar fi vrut să 
stirnească ecou în inima-i recunoscătoare. 

Armata, lăsîndu-şi conducătorii şi un grup ales 
dintre cei mai destoinici ofiţeri la Capitoliu, însoţită de 
vijelia uralelor asistenţei, coti la stinga, pe Vicus 
lugarius, pentru a se reîntoarce la cantonament, unde i 
s-a pregătit un bogat ospăț. 

Soarele străbătuse de acum două treimi din 
drumul său ceresc, înclinînd maiestuos către Trans 
Tiberim, cartierul de dincolo de fluviu. Era acel ceas, 
între zi şi seară, cînd pămîntul, apele şi aerul sînt 
încălzite la culme, iar pietrele şi marmora reverberează 
lumina, rănind ochii; era ceasul de aur al zilelor unei 
veri latine. 

Impăratul, obosit de veghe şi încordare, îşi adună 
forţele pentru o ultimă încercare. Întâmpinat cu imnul 
de slavă intonat de preoţi, urmărit de privirile unei 
asistenţe alese, Traian pătrunse în templu şi urmînd un 
ritual străvechi, depuse pe altar, la picioarele colosalei 
statui a lui lovis Pater, însemnele puterii: coroana, 
sceptrul şi ramura de lauri. Apoi, în încăperea unde se 
păstra tezaurul, îşi dezbrăcă vestmintele sacre, 
îmbrăcînd haina de „pontifex maximus”?. Tot aici i se 
aduse un vas cu apă în care el îşi răcori obrazul, şi o 
cupă de vin uşor cu care îşi potoli setea. 

In clipa cînd ieşea, Claudius  Livianus, 
comandantul gărzii sale, se apropie şi-i zise: 


5 Pontifex maximus = Marele preot. 


— Auguste, prizonierii daci fruntaşi au fost închişi 
în carcera din Tullianum şi după datină trebuie să fie 
executaţi în clipa cînd va începe sacrificiul pentru Ma- 
rele Zeu. 

— Dacă aşa spune datina, ce mai aştepţi? 
Văzindu-l în mare încurcătură, Traian zimbi şi răspunse 
în locul lui, rar şi apăsat: 

— Pentru că, de fapt, fruntaşii adevăraţi: regele, 
prinții, generalii şi sfetnicii nu mai sînt în viaţă şi cin- 
stea ta de militar nu-ți îngăduie să ucizi oameni fără în- 
semnătate, care nu au hotărît soarta poporului dac? 

— Intocmai, auguste. 

— Atunci, trimite un om de încredere la 
Tullianum cu grațierea mea pentru toţi întemniţaţii. Iți 
cer totodată păstrarea deplină a secretului. 

— Eşti prea generos, auguste, zise prefectul, 
oftînd uşurat. 

— Vezi, Livianus, dacă-l aveam pe însuşi Decebal, 
pe fratele său Dieghes, pe Vezina, pe Bicilis şi mai ales 
pe vulpoiul acela de Susagus, i-aş fi executat fără 
scrupule, chiar dacă ar fi să răzbun, nu mii de ostaşi 
morţi şi schingiuiţi, ci doar pe bunul meu Gaius 
Longinus. Du-te, ca să nu întărzii! 

Refăcut întrucîtva de scurtul răgaz petrecut în ră- 
coarea templului, Traian ieşi din nou în soare şi dădu 
poruncă să se purceadă la serviciul divin. 

Presimţind moartea, taurii mugeau prelung şi 
trist. Dar mugetul lor se pierdu în valurile maiestuoase 
ale imnului de slavă înălţat supreme zeități. 


Roma delira. Străzile înguste, tixite de lume, 
păreau nişte puhoaie cu ape învălmăşite, din care 
ieşeau doar capetele celor care, tiriţi de setea 


distracţiilor, cîntau, strigau, recitau, evocau, săltînd, 
dansînd, făcînd mii de nebunii. 

Din loc în loc, la răscruci, de pe scările unui 
templu, de pe balustrada unui edificiu, slujitorii urmaţi 
de gardieni înarmaţi, băgau mîinile în sacii ţinuţi de 
sclavi şi aruncau în sus pumni de monedă măruntă. 
Stipşii, aşii, sesterţiis cădeau sclipind în mulţime. Mii de 
braţe întinse încercau să le prindă din zbor, arareori 
reuşind. Alte braţe, vînjoase, azvirleau vecinii în lături 
ca să adune bănuţii de pe jos. 

În pieţele publice, se distribuiau daruri, fel de fel 
de nimicuri: bilete norocoase, căniţe pictate, basmale, 
turte dulci cu scene de triumf presate pe amîndouă 
feţele. Pentru nevoiaşi aceste flecuşoare aveau o 
valoare nepreţuită şi se transmiteau din tată în fiu. 
înghesuiala în acele unghere era mare, ordinea greu 
de întreţinut, cu atît mai mult cu cît aceste cadouri nu 
se puteau arunca şi se dădeau în mină. 

Tot în pieţe şi de-a lungul cheiului, cetăţenii se 
orînduiau în şiruri interminabile, supraveghiaţi de vigili, 
în dreptul meselor rudimentar alcătuite din scînduri. 
Aici, sclavii publici dădeau fiecăruia cîte o cană de vin 
ieftin, pe care oamenii şi-l turnau în ploşti sau în lipsa 
acestora, de-a dreptul în gură; puneau în mîna 
fiecăruia cîte o halcă de carne perpelită la foc; le 
vărsau în poală un pumn de nuci, mere, prăjituri. 

Acei care reuşiseră să prindă din zbor ori să 
culeagă de pe jos cîteva monede, să capete un dar şi 
să se înfrupte din pomana împărătească, se socoteau 
fericiţi, rămînînd cu amintirea acestei zile pînă la un alt 
triumf, dacă îl mai apuca în viaţă. Alţii după ce mai 
făceau rost de bunătăţi pentru cei rămaşi acasă, mai 
zăboveau în pieţe ca să caşte gura la spectacolele date 


6€ Stips = monedă de aramă. As = 12 stipşi. Sestertius = 21/2 aşi. 


de actorii ambulanți. Dacă nu aveau răbdare să mai 


stea la rînd, porneau cu prietenii să colinde străzile. 
4 


Se lăsase seara. Hermadio tabularius, sclav 
imperial şi prietenul său bun Eutyches, sclavul 
capadocian al arhitectului Apollodor, după ce se 
plimbară un timp pe străzile tixite de lume, se opriră în 
Forum Boarium. 

— Ce facem, întrebă Eutyches? Mergem la copa 
Upupa?” 

— Să mergem! M-am săturat de distracţii şi de în- 
ghesuială. Amărît cum sînt, nu-mi rămîne decît să mă 
îmbăt. 

— Tot nu i-ai uitat pe dacii tăi? 

— Asta nu se uită, sînt pe jumătate dac. 

Erau gata să cotească într-o stradă, cînd din 
mulţime se auziră exclamaţii: 

— Metoposcopus, metoposcopus! (Ghicitorul). 

— Bătrînul Lupulus! 

— Marele mutilat. Daţi-vă la o parte! 

Şi mulţimea cît era de deasă, se desfăcea cu o 
teamă superstiţioasă, mai repede decit ar fi reuşit 
vigilii lovind-o cu bastoanele. 

— Cine e? întrebă capadocianul, oprindu-se în 
loc. 

— Stai şi priveşte întîi! zise Hermadio, zimbind 
pentru prima oară în ziua acea. 

Un copil, de vreo şapte anişori, slab şi zdrenţăros, 
ducea de mînă un bătrîn înalt, gîrbovit de vîrstă. 

— Ce arătare murmură Eutyches. Pe Erinii, fiicele 
întunericului, mă trec fiori de groază. 

Tras de mineca goală a braţului stîng retezat, 
bătrînul Lupulus şonticăia, sprijinindu-se cu dreptul 


7 Copa = circiumăreasă. Upupa = pupăză. 


într-o cîrjă, căci îi lipsea şi un picior. [inea bărbia 
săltată şi parca adulmeca aerul. Sub sprincenele-i 
stufoase se căscau găvanele negre, pline de mister, iar 
chipul său măsliniu purta urmele unor groaznice arsuri. 

— Unde ne aflăm, Myro? întrebă el pe micul său 
conducător. 

— În Forum Boarium, stăpîne. 

— Pe Orcus, împăratul morţilor. În mulţimea asta 
gălăgioasă am pierdut simţul orientării. Scoate-mă re- 
pede de aici! Azi nu-i arde nimănui de ghicit. 

Băiatul adulmecă aerul în care plutea mirosul 
cărnii prăjite şi înghiţi în sec. 

— Dar mi-e foame, stăpiîne. 

— Aşa e, dragul meu. Am uitat că un tînăr ca tine 
trebuie să şi măniînce. Apoi, adăugă ca pentru sine: 
Etas, mala merx (Bătrineţe, marfă proastă). 

— Acolo, înspre chei, se distribuie mîncare, zise 
băiatul. Ţie o să-ţi dea fără rînd. 

— Bine zici. Du-mă într-acolo! 

Myro îl trase de minecă şi porni prin mulţimea ce 
se desfăcea plină de respect. Apropiindu-se de mese, 
băiatul se rugă cu umilinţă: 

— E bătriînul Lupulus, lăsaţi-l să ia fără rînd. 

Deşi nerăbdători, oamenii îi lăsară şi sclavul care 
distribuia vinul zise binevoitor: 

— Mi-ai ghicit o dată, cinstite Lupulus şi 
prezicerea ta s-a împlinit. Dă-mi plosca să ţi-o umplu. 

Băiatul desprinse de pe cîrjă tigva de dovleac şi i- 
o întinse. Al doilea sclav alese din grămadă două 
bucăţi de carne mai mari şi le puse în traistă. 

— Mîncaţi sănătoşi! adăugă un al treilea, dîndu-le 
turte, nuci şi mere. 

— Dionisos să vă resfeţe cit veţi trăi! îngină bătri- 
nul. Să veniţi să vă ghicesc fără bani. 


Dîndu-se la o parte se apucară să măniînce. 

— Îl cunoşti, Hermadio, întrebă Eutyches? 

— Îl cunosc prea bine. Potoleşte-ţi dezgustul, căci 
în ciuda înfăţişării sale, este un om cumsecade şi nu 
este pe lume poveste mai tristă ca povestea vieţii lui. 

— Spune-mi-o! 

— A fost militar şi a servit într-o legiune 
glorioasă. Forţa şi curajul său deveniseră proverbiale, 
aşa că de tînăr a ajuns aquilifer (stegar). | se prevestea 
o carieră strălucită, dar în timpul domniei lui 
Vespassian a luat parte, sub comanda cezarului Titus, 
la asediul lerusalimului. Urcîndu-se cel dintii pe zid, a 
fost opărit cu apă clocotită şi s-a prăbuşit de la o mare 
înălţime. De atunci este orb, olog şi ciung, iar frumosul 
său chip ... Îl vezi şi tu, cum e! 

— Ce soartă tristă. 

— Dar asta nu e tot. Ca mare mutilat şi erou, 
Lupulus a căpătat o recompensă bănească şi o bucată 
de pămînt roditor în Syria. Banii însă s-au dus repede. 
Oribil cum era, nici o femeie n-a vrut să-l ia de bărbat, 
nici măcar de dragul moşiei sale şi nenorocitul a 
trebuit să-şi vîndă pămîntul pe o nimica toată. Luat din 
milă de nişte marinari, s-a reîntors în Roma sa natală şi 
după ce a cerşit ani de zile la rînd, a descoperit în el 
darul ghicitului. Acum este un vestit metoposcopus şi 
ghiceşte după frunte, pipăind-o cu degetele. 

— Într-adevăr este cea mai tristă poveste din cîte 
am auzit. 

— Se spune că a strîns o avere cu ghicitul, dar nu 
ştie nimeni unde o are ascunsă şi de ce nu se foloseşte 
de ea. 

— Dar băiatul? 

— A avut un sclav încă din război, dar acela, 
văzîndu-l neputincios, a fugit. Acum cîțiva ani a 


cumpărat scump, de la un proprietar de sclavi nemilos, 
pe acest Myro. Il iubeşte ca pe propriul său nepot şi, 
cine ştie, poate strînge bani pentru el? 

— O să-l caut ca să-mi ghicească şi mie. 

— Locul său preferat este la capătul dinspre 
teatrul lui Marcellus al podului Fabricius. Toţi sclavii 
părăsiţi ori izgoniți de stăpini, care se refugiază pe 
insula între cele două poduri şi unde, în virtutea legii 
lui Claudius, devin oameni liberi, vin să le ghicească. E 
atit de cunoscut, încît îl caută nu numai cei din Roma 
dar şi mulţi din provincie. 


Odată cu lăsarea nopţii, atenţia mulţimii fu atrasă 
de o nouă distracţie. Lăsînd dansul, cîntatul şi 
zbenguiala, lumea îşi îndreptă privirile în direcţia 
templului lui Hercule. 

— Funambuli, funambuli! (Jucători pe frînghie) 
strigau sute de glasuri şi oamenii, atraşi ca muştele de 
miere, se înghesuiră într-acolo, unde se înălţau doi 
stilpi dungaţi. 

— E ora funambulilor, zise Hermadio. Noaptea, la 
lumina torţelor, jocul lor periculos impresionează mai 
mult. Ce facem, Eutyches, mergem la taberna bătriînei 
Upupa? 

— Mai stăm puţin. Povestea nefericitului Lupulus 
mi-a răvăşit simţurile şi vreau să mă aflu în preajma 
lui. 

Micul Myro atras de strigătele mulţimii, văzînd 
cum se montează stilpii şi se întinde coarda între ei, îl 
trase de miînecă pe bătrinul Lupulus şi-i zise cu 
încîntare: 

— Stăpine, funambulii se pregătesc să joace, 
vreau şi eu să-i văd. Să ne apropiem! 


Chipul îngrozitor al bătrînului închipui ceva prea 
puţin asemănător unui zîmbet. Punînd mîna pe 
creştetul copilului, răspunse cu blindeţe: 

— Bene, puere (bine, băiatule), să ne apropiem! 
Dinspre  stilpii pregătiţi pentru spectacol răsună 
muzica. 

Sunetele pline, catifelate, ale corzilor unui 
barbitos* grecesc, învăluiau cu căldură pe cele 
ascuţite, săltăreţe ale syrinxului*, amîndouă unite de 
cadenţa metalică a chimvalelor. Un om în haine 
pestriţe, suit pe o scară pliantă, striga ceva deasupra 
capetelor mulţimii adunate. La lumina cîtorva ploşti cu 
smoală, aprinse în jurul locului, o fată subţirică urcă 
sprinten, pe o scară de fringhie, pînă-n virful stilpului. 

Punînd un picior pe coardă şi încolăcind stilpul cu 
celălalt, îşi agită cu graţie braţele subţiri. Avea o tunică 
scurtă prinsă cu o agrafă între picioare şi sînul stîng 
dezgolit. Indată după asta, un adolescent urcă pe 
stilpul din faţă. 

La acea oră lumea se mai rărise. Unii s-au dus să 
hoinărească pe străzile luminate ale Palatinului şi 
Capitoliului sau în Forul Roman. Alţii s-au înfundat în 
străzi lăturalnice în căutare de aventuri, ori ca să 
continue cheful la popine şi taberne. Bătrînul ghicitor 
cu sclavul său putură să se apropie de locul 
spectacolului, iar Hermadio cu Eutyches îi urmară de 
aproape. 

Un răpăit alarmant de tobă şi mulţimea amuţi, 
răsturnîndu-şi capetele pe spate. Celor doi acrobaţi li 
se aruncară cite o prăjină flexibilă şi cumpănindu-le în 
miîini, ei păşiră pe coardă în clipa cînd mica orchestră 
atacă un dans lent şi tărăgănat. 


8 Barbitos = instrument cu mai multe coarde. 
? Syrinx = fluier de trestie. 


— Ce frumos! îngină micul Myro, agăţat de 
pulpana stăpiînului. 

După citeva evoluţii pline de graţie, în timpul 
cărora acrobaţii cînd se apropiau, cînd se depărtau 
unul de celălalt, făcînd mici sărituri, pe un picior, pe 
altul, fandînd şi lunecînd uşor, muzica îşi precipită 
treptat ritmul, ajungând, la capătul unui sfert de oră, la 
o cadență îndrăcită. În ciuda poziţiei lor nestabile, la 
peste treizeci de picioare deasupra pavajului, jucătorii 
urmăriră cu precizie tactul, fără să comită o greşeală 
ori să arate vreo slăbiciune. 

— Mi-e frică, stăpîne, murmură Myro. 

— De ce să-ţi fie, puer? 

— Să nu cadă. Sînt atît de sus. 

— Sînt învăţaţi şi n-o să cadă. 

— Dar acum ei se mişcă prea repede şi pot să 
alunece. Auzi muzica, cum îi îndeamnă? 

— Nici eu n-aş fi căzut de pe zid, deşi era tare 
înalt, dacă nu mi-ar fi vărsat în cap o căldare cu apă 
clocotită, răspunse bătrinul cu o stranie resemnare. 

— Nu mai pot privi, mi-e teamă, strigă băiatul, 
tremurînd şi ascunzîndu-şi faţa în pliurile hlamidei stă- 
pînului său. 

— Atunci să plecăm, căci eu tot nu văd nimic. 

În clipa cînd băiatul întorcîndu-se mai privi o dată 
sus, fata alunecă, scăpă prăjina şi căzu. Era un truc, 
căci se prinse îndată cu mîinile de frînghie şi se caţără 
la loc. Micul Myro însă, n-a mai avut timp să judece, 
scoase un țipăt sfişietor, se prăbuşi la pămînt şi începu 
să se zbată cumplit. 

Cei din jur, uitînd de acrobaţi, îl înconjurară 
privind cu teamă cum i se răsuceau mîinile şi 
picioarele, cum se izbea de pietre, cu ochii daţi peste 
cap şi spume la gură. 


— Caducus morbus (epilepsie), strigă cineva şi 
alţii repetară ca vrăjiţi. Caducus morbus, caducus 
morbus! 

Bătrînul Lupulus, devenit dintr-o dată 
neputincios, şonticăi în dreapta, în stînga şi bijbiind în 
jurul său, scăpă cîrja. 

— Să-i ajutăm, strigă Hermadio şi smulgîndu-şi 
pelerina, îl acoperi pe băiat. Eutyches ridică cîrja şi-l 
sprijini pe bătrîn. 

— Acoperiţi-l cu ceva prin care să nu străbată lu- 
mina, vă implor! strigă Lupulus. E a treia oară cînd îl 
loveşte caducus morbus. Neghiob bătrîn ce sînt. nu tre- 
buia să-l las să privească funambulii. 

—  Linişteşte-te, l-am acoperit. Sînt Hermadio 
tabularius!. Eu şi prietenul meu Eutyches vă vom duce 
acasă. 

— Pe Anna Perenna, cea miloasă, sînteţi prea 
buni! Ce soartă crudă! Dacă nu era el — Myro, de mult 
mi-ar fi cîntat exodium (cîntec de sfîrşit). Hermadio, 
prietene, zeii mi te-au trimis! 

Aplecîndu-se ca să-l ridice pe băiat, Hermadio 
zări jos o monedă, din acelea aruncate poporului. O 
ridică şi la lumina torţei, din mîna unui spectator, văzu 
că e un sesterţiu nou nout pe care scria — DACIA 
VICTA. 


10 Tabularius = slujba, scrib. 

PARTEA ÎNTIIA 


„Ira furor brevis est” 
(Furia este o nebunie scurtă) 
HORAŢIU 


Atunci cînd vestea morţii regelui Decebal îl ajunse 
din urmă, Ariort se afla în munţi şi avea strînsă în jurul 
său o ceată de cinci sute de viteji. Tragica moarte a 
regelui şi căderea cetăţii de scaun tăiaseră aviîntul 
celor mulţi şi atunci cînd toamna tirzie, neasemuit de 


dulce îşi revărsase culorile peste codrii nesfirşiţi, ceata, 
strinsă cu atita trudă, se topi aproape de tot. 

Urmat doar de o mînă de voinici, cam cincizeci la 
număr, umblînd numai noaptea şi cu mare fereală, Ari- 
ort cobori printre dealuri, dînd tîrcoale locurilor sale de 
baştină. Toate aici îi aminteau de vremuri fericite. Fie- 
care plăişor şi crîng, vilcea şi pîriiaş erau pline de mie- 
zul dulce al aducerilor aminte. Codrii din jur, unde 
vîinase, mai întîi cu tatăl său, apoi cu o ceată de 
prieteni, ogoarele părăsite, în parte arse, în parte 
rămase nesecerate, livezile şi viile în paragină, îi 
aminteau de viaţa fără griji, îmbelşugată, de odinioară. 

Nu întîlni romani în preajmă, dar îşi găsi casa 
strămoşească arsă din temelie, slugile risipite, ţăranii 
pribegiţi cine ştie unde. Nu zăbovi decit atit cit i-a 
trebuit ca să dezgroape banii şi acele cîteva lucruri de 
preţ, din locul numai de el ştiut. 

După ce-şi răsplăti tovarăşii cu o parte din 
această avere, se trase din nou la codru, aşteptînd, 
într-un loc anume, sosirea prietenilor săi (tarabosta 
Udar, Daizus şi Bituva, foştii săi vecini de moşie şi 
camarazi de arme. La fel ca şi diînsul, aceştia s-au dus 
să-şi ia rămas bun de la vetrele lor risipite şi 
mormintele strămoşilor. 

Cînd se adunară din nou, împăcaţi cu gîndul că 
nu mai au ce căuta în locurile pîngărite de duşmani, 
hotăriră să se pribegească deocamdată, pînă la 
schimbarea semnelor vieţii, unii spre miazănoapte, în 
tara Costobocilor, alţii către răsărit, la Roxolani. 

O singură treabă îi mai reţinea în ţară: de fapt, 
era treaba lui Ariort, legată de cuvintul acestuia dat 
bătrînului sfetnic Diaies de a avea grijă de fiică-sa, Aya. 
Dar nu toţi erau de părere să mai zăbovească în ţara 
cotropită de duşmani, în care nu mai era nimic de 


făcut, nimic de dres. Bituva, bunăoară, se puse de-a 
curmezişul, despărţindu-se de ceată cu încă cîțiva 
grăbiţi să plece cît mai repede. 

Cu ceata-i împuţinată, Ariort porni în căutarea 
Ayei. În drum, trecură foarte aproape de cetatea lui 
Diaies, priviră cuprinşi de miînie zidurile-i înnegrite de 
incendiu, buciumară îndelung, primind drept răspuns 
doar ecoul. Întristaţi de înfăţişarea locului atît de 
primitor odinioară, acum numai ruină, pe care o vor 
măcina încet-încet vînturile şi ploile, se aştemură din 
nou la drum prin codrii vrăjiţi şi tainici, ruginii pe 
alocuri, înmărmuriţi în văzduhul limpede al unui 
început de toamnă. Printre  trunchiurile fagilor, 
asemănători coloanelor unui templu uriaş, pe sub 
bolțile frunzişului rărit, prin care ţişneau orbitor 
smocurile razelor, cărările şerpuiau, se încrucişau, abia 
zărite sub covorul pestriţ al frunzelor moarte, 
îndemnînd călătorii la drum. Doar că de astă dată călă- 
reţii mergeau cu fereală, tăcuţi şi trişti, ascultînd cu lu- 
are aminte, căutînd să desluşească printre sunetele cu- 
noscute ale codrului pe cele necunoscute. 

Ciudate i se păreau lui Ariort aceste meleaguri. 
Odinioară nu se putea să nu întiîlneşti oameni pe 
aceste cărări. Unde sînt păstorii cu turmele? Unde sînt 
vînătorii,  prisăcarii, tăietorii? Părea că un vint 
năpraznic, un sorb uriaş, îi suflase şi-i înghiţise pe 
numeroşii locuitori ai acestor ţinuturi. Pe unde or fi 
pribegind? Doar n-au pierit cu toţii în luptă, nici n-au 
fost luaţi cu toţii în robie. 

Ariort avea de gind să se ducă de-a dreptul la 
Plaiul Mioarelor, un munte înalt, pleşuv, bogat în 
pajişti, ferit de drumul mare prin codri de nepătruns, 
apărat de stînci şi grohotişuri. Acolo nădăjduia s-o 
găsească pe Aya. Alt loc de pribegie nici că se putea. 


Stăpiînul stînii de acolo, un frate de lapte al lui Diaies, 
ar fi primit pe toţi din neamul acestuia ca pe ai lui. 

Trecînd foarte aproape de muntele Cogheonul, 
care se înălța în stinga drumului, dincolo de un pinten 
de deal împădurit, Ariort se răzgîndi. Faptul că îi 
apucase înserarea în drum, îl îndemnă să se abată pînă 
la vechea aşezare, unde avea şi el o casă a lui, pe 
unde trecuse în luna lui Cuptor, atunci cînd regele îl 
trimise să adune cetele pribegite la munte. Dădu 
atunci Ayei sfatul să se adăpostească pe Plaiul 
Mioarelor, pînă va veni el ori tatăl ei s-o ia, s-o scoată 
peste graniţă. Se simţea ocrotitorul lor, poate singurul 
şi asta îl făcea să-şi umfle pieptul de mîndrie. Numai s- 
o găsească pe Aya, că o va scoate el din ţara cotropită, 
o va adăposti la Costoboci sau Roxolani, şi o va lua de 
nevastă. 

Nu se pribegea de teama duşmanului, nici pentru 
a-şi scăpa pielea trăind printre străini. Se va reîntoarce 
el o dată şi nu singur, ci în fruntea oştirii, nu degeaba 
regele Decebal l-a trimis să strîngă cetele. Acesta îi era 
visul cu toate că, deocamdată, viermele îndoielii îi 
rodea inima. Ştia că, obişnuit să lupte cu romanii, 
cunoscîndu-le părţile slabe, ar fi putut să ajungă un 
mare conducător, dar cu toată înzestrarea sa, simţea 
că-i lipseşte faima. Dovadă, atita timp cit acţiona în 
numele lui Decebal şi faima acestuia îl ocrotea, 
oamenii îl urmau cu încredere. O dată regele mort, 
nimeni nu mai credea că ar fi putut să facă ceva. 
Rămăsese doar un ostaş al marelui om şi atit. Se 
simţea jignit şi umilit. Nu putea să priceapă de ce 
ostaşii săi s-au risipit sub diferite temeiuri, lăsîndu-l 
singur, cînd aflaseră de moartea conducătorului 
suprem. Însuşi Decebal a avut încredere în el, l-a ales 
dintre toţi şi i-a pus în deget inelul. Nu de mult, fiecare 


nou venit în ceată, se încredința şi jura credinţă, acum, 
deşi îl mai poartă, nimeni nu mai vine să i-l sărute. Pînă 
acum, cerculeţul de aur cu chipul regelui avea puteri 
magice, acum nu mai era decit o bucată de metal 
mort. ,.Nu cumva, îi trecu prin gind, este o părticică a 
lui Decebal şi a plecat o dată cu acesta în grădinile lui 
Zalmoxis?” Ariort înţelese că faima lui Decebal era atit 
de mare, încît poporul, negăsindu-i pereche, o 
înmormiîntă o dată cu stăpiînul ei, neîndrăznind să-şi 
închipuie măcar, că ar fi putut încununa pe altcineva. 


Cînd urcară poteca către străvechea aşezare de 
la poalele muntelui, doar virfurile copacilor celor mai 
înalţi mai ardeau, aprinse de pălălaia apusului. Din 
întunericul ce înghiţise valea, nu răzbătea decit vuietul 
neîntrerupt al urlătoarei. 

De cînd se sfirşise războiul de două ori a răsărit 
luna nouă; romanii ar fi putut ajunge pînă aici. 
Înaintară deci cu prudenţă şi de la jumătatea drumului 
auziră hămăit de cîini. Aşezarea părea totuşi pustie; 
nici o şuviţă de fum nu se înălța din hogeaguri. 

leşind în plăişor, Ariort îşi opri ceata şi trimise doi 
oameni în recunoaştere. Peste puţin timp aceştia se în- 
toarseră urmaţi de un bătrîn înalt, cu pletele şi barba 
albe, îmbrăcat într-o haină lungă, cenuşie. In lumina 
puţină a înnoptării, părea mai degrabă o arătare, dar 
cînd veni aproape, Ariort îl recunoscu şi se bucură. 

— Bună seara, vraciule Dada, îi zise! 

— Bună să-ţi fie inima! răspunse bătrînul. Cine 
eşti tu? 

Mai făcînd cîțiva paşi şi punînd mîna pe dirlogii 
calului, îl recunoscu. 

— Ah! Tu eşti, Ariort? Fii binevenit! 

— Ai rămas singur aici? 


— Da, deocamdată. Sînt prea bătrin ca să mă 
pribegesc. 

— Unde sînt ai noştri? 

— Au plecat care încotro. 

— Eşti cam zgircit la vorbă, bătrîne, şi nu pari să 
fii bucuros că am venit. 

— Am sălbăticit stînd singur aici. 

— Ştii, cel puţin, ce se petrece pe lume, moş 
Dada? 

— Ştiu. Vremuri de  restrişte, vremuri 
schimbătoare. Ce a fost, n-o să mai fie. Totul va trebui 
început de la capăt, dar nu va mai dibui vechiul drum. 
Poporul nu mai are conducător, nu mai are cetăţi, 
floarea lui a fost dusă aiurea. Vom aştepta să crească 
înlocuitorii. 

— Vorbeşti ca-n dodii, zise Ariort plictisit, 
nerăbdător să afle ce s-a întîmplat. 

Descălecă şi apropiindu-se de bătrîn, îl întrebă 
scurt: 

— Diaies cu fiică-sa unde sînt? 

— Nu sînt în acelaşi loc. 

— Ce-i cu tine Dada, de mă fierbi aşa? Nu-mi 
pune răbdarea la încercare. 

— De acum încolo, ai să ai nevoie de răbdare mai 
mult ca de orice pe lume. 

Ariort îl săgeta cu privirea, strînse pumnii, dar se 
stăpini. 

— Unde e Diaies? 

— Pe Plaiul Mioarelor. 

— Dar Aya? 

— Peste şapte mări şi ţări. 

— Au luat-o romanii? întrebă Ariort cu sufletul la 
gură. 

— Da. 


— Au ajuns pînă aici, blestemaţii? 

— Au ajuns. 

Ariort rămase citeva clipe ca trăznit, apoi, 
trezindu-se, strigă deznădăjduit: 

— Cum se face că aceste case mai stau în 
picioare, cum de mai eşti tu în viaţă? 

— Despre romanii care au trecut pe aici amo 
părere bună; nu ştiu cum or fi ceilalţi. 

Uluit de acest răspuns, Ariort amuţi. Faţa i se 
învineţi, fălcile se înţepeniră. 

— Vorbeşte o dată! răcni ca un ieşit din minţi. 
Bătrînul se încruntă măsurîndu-l din ochi. 

— lar tu, potoleşte-ţi furia şi nu te răsti la mine. 
Căci nu-ţi sînt slugă. Nu necinsti părul meu alb şi anii 
mulţi ce-i port în cîrcă. Vei fi tu un viteaz fără pereche, 
dar faţă de mine eşti un copil. 

Datina, adînc înrădăcinată în orice dac, fu şi de 
astă dată mai tare decit pornirea nesăbuită a firii. 
Ariort îşi lăsă capul în piept şi zise încet, ca să nu-l 
audă oştenii: 

— lartă-mă, Dada! lată, m-am stăpinit. 

— Bine. Acum dă poruncă de popas oamenilor 
tăi. Pentru masul lor le dau o oaie din acele cîteva pe 
care le am. Să mergem acum la sălaşul meu şi cred că 
pînă vom păşi pragul lui, te vei linişti de tot. 

După ce îi dădu să se spele, îl pofti în odăiţa sa 
curată în care mirosea a miere, ceară şi ierburi de leac. 
Aprinse opaițul şi-l pofti la masă. 

— Eşti flămînd. Gustă din bucatele mele simple şi 
după aceea vom sta de vorbă. 

Supunîndu-se voinţei gazdei, Ariort luă cîteva 
îmbucături şi bău o cănită de lapte. Văzindu-l 
nerăbdător să afle ce s-a întîmplat în timpul lipsei sale, 
bătrînul vorbi cu glasu-i domol, în care nu se simţea 


nici tristeţea, nici bucuria, nici mirarea, ci doar acea 
înţelegere a tuturor lucrurilor la care năzuieşte şi 
ajunge un înţelept: 

— A trecut pe aici un tînăr comandant roman, cu 
trei sute de călăreţi. Veniseră să cerceteze ţinutul şi să 
îndemne oamenii să se strămute în cîmpie, pe 
ogoarele mănoase, rămase pustii. 

— Erai singur aici? 

— Nu, era şi Diaies cu cîţiva slujitori. 

— Cum se face că n-aţi fugit din faţa romanilor? 

— Aveau o călăuză şi ne-au luat prin surprindere. 
Ariort răsuflă adînc, parcă vroind să se afunde. Vru să 
întrebe ceva, dar se stăpiîni. Ghicindu-i întrebarea, 
bătrînul povesti mai departe: 

— După ce duse pe Aya cu femeile şi copiii lui 
Costas la Plaiul Mioarelor, Diaies se întoarse aici ca să 
mai ia din avutul său. Avea el bani îngropaţi pe 
undeva. Tocmai atunci au picat şi romanii şi mă 
aduseră în faţa comandantului lor. Aflind pentru ce au 
venit, le-am răspuns: „Ca să-i faceţi pe cei pribegiţi să 
creadă în vorbele voastre, trebuie mai întîi să-i găsiţi şi 
să-i încredinţaţi că nu umblaţi cu şiretlicuri, că nu vreţi 
să-i momiţi din ascunzişurile lor, ca să-şi bage singuri 
gitul în laţ”. „Nu, cinstite pustnic, îmi răspunse 
romanul, armele au vorbit, timpul furiei a trecut, iar 
porunca semnată de împărat este sfintă pentru noi. De 
acum înainte nu-i vom judeca decît pe acei care ni se 
vor împotrivi cu armele, ori ne vor ataca”. 

Tăcură un timp amindoi. 

— Citesc cu uşurinţă în suflete, continuă Dada, şi 
mi-am dat seama că romanul este un om drept, nedat 
la ticăloşii. Ostaşii săi, cît au stat aici, nu au furat, nici 
nu au stricat nimic, de aceea i-am răspuns cinstit, fără 
patimă şi ură: „Dacă stăpînirea voastră îi îndeamnă pe 


ai noştri să se întoarcă la vetrele lor, înseamnă că aveţi 
nevoie de ei, că nu puteţi clădi pacea fără temelii. Am 
înţeles de mult, înaintea altora, că aşa se vor sfirşi lu- 
crurile, că vremurile se vor schimba, că de acum 
înainte vom trăi unii lîngă alţii. Cu cît ne vom înţelege 
mai bine, cu atît vom fi mai fericiţi, dar pentru asta 
trebuie multă bunăvoință, mai ales din partea 
voastră”. 

— Chiar aşa i-ai spus? izbucni Ariort. 

— Chiar aşa. 

— Cine te-a pus să vorbeşti în numele tuturor? 
Crezi că noi ăştilalţi ne vom împăca vreodată cu 
hrăpăreţii năvălitori? 

— N-am vorbit în numele tuturor; eu nu sînt rege 
şi nici el nu era împărat, ca să putem pecetlui sorţile 
neamului nostru; alţii le vor pecetlui fără voia noastră. 
M-ai întrebat şi-ţi răspund: Da, vă veţi împăca. Dacă 
veţi fi înţelepţi, vă veţi împăca, dacă nu — după ce va 
mai curge sîngele vostru şi al acelora pe care îi veţi 
primejdui, dar de împăcat vă veţi împăca. 

— Cred că eşti singurul care judeci aşa. Cu greu 
mă abţin ca să nu-ţi spun... 

— Trădător, nu-i aşa? Nu, tinere, îţi înţelegi greşit 
datoria şi menirea. Dacă te vei încăpăţina să lupti 
acum, îţi vei sorti neamul stîrpirii. Nici nu vei putea-o 
face căci n-ai cu ce. Unde ţi-e oştirea după care te-ai 
dus? 

Atins în mîndria sa, Ariort strigă în loc de 
răspuns: 

— Mai bine moartea decit sclavia. 

— Eh! în curgerea nesfirşită a vremii multe se 
schimbă, poporul însă rămîne acelaşi. 

Ariort sări în picioare. 


— Ajunge! Nu sînt copil. Însuşi regele Decebal mi- 
a dat acest inel, socotindu-mă în stare să conduc o 
oaste întreagă. M-ai năucit cu palavrele tale şi asta ai 
făcut-o ca să amii răspunsul la întrebarea mea. Unde 
se află Aya? 

Bătrînul rămase nemişcat; îşi întinse doar miinile, 
cu palmele lipite de masă. 

— După răspunsul meu, un nesăbuit ca tine ar 
putea să mă omoare, dar nu mi-e frică de moarte, am 
trecut de nouăzeci de ani. Află că romanul o luase pe 
Aya de soţie. O iubea de mult. 

— Cum? Ce-ai spus? Eşti în toate minţile? 

— Nu-ţi face griji cu mintea mea, este cit se 
poate de limpede. După ce l-au adus şi pe Diaies, 
romanul l-a recunoscut îndată, căci a stat mult timp 
închis în cetatea sa. 

— Lucius Longinus, îngăimă Ariort. Broboane de 
sudoare îi năpădiră fruntea. Blestem pe capul meu! 

— Nu e nici un blestem, Ariort. Aya nu te-a iubit 
niciodată. Mi-a spus că nici tu nu ai iubit-o cu adevărat. 
Era cea mai frumoasă şi mai bogată fată din ţinut, iar 
tu, dintodeauna, nu ţi-ai dorit decit tot ce e mai bun. 

Ariort îşi izbi fruntea cu pumnul încleştat şi, 
privindu-l pe Dada cu ochii rătăciţi, strigă: 

— Nu-i adevărat. Minciuni. Nu se poate! 

— Ce să nu se poată? Cînd vine vorba de 
dragoste, totul se poate. Ei s-au iubit şi s-au luat. 

— Cu un roman? Cu un duşman de moarte? 

— Dragostea nu alege. Ea trece peste toate 
opritorile, biruie ura de neam şi  nesocoteşte 
răzbunările părinţilor. De acum încolo multe femei 
dace îşi vor lua soţi romani şi copiii lor vor şterge 
deosebirea dintre neamuri învrăjbite. 


— Şi unde a dus-o vrăjmaşul meu? întrebă Ariort 
cu glasul stins. 

— Ştiu că v-aţi vrăjmăşit şi că el a fost mai 
omenos ca tine. A dus fata cu el, în depărtata Italie. 

— A înstrăinat-o, ticălosul. 

— O s-o aducă înapoi, după ce se vor aşeza toate 
la locul lor. Diaies s-a împotrivit un timp, dar înţelepciu- 
nea bătrinească a biruit, Oare propriul său neam nu l-a 
blestemat? Nu l-a scos, oare, din rîndul oamenilor, pen- 
tru că fiul său Diza, un copil, s-a înspăimiîntat în faţa 
morţii? Am fost de faţă şi m-am îngrozit. Intiia oară 
cînd străvechea datină mi s-a părut crudă şi golită de 
miez. 

— Cunosc povestea. Nu mi-o mai aminti! Băiatul 
a fost un laş. 

— Atunci de ce ai vrut să te înrudeşti cu neamul 
pe care a căzut blestemul laşităţii? 

— Diaies, răspunse Ariort cu amărăciune, nu 
trebuia să-şi dea fata după un roman, mai bine o 
ucidea. 

— Vezi, un tată şi-a înţeles fiica, după cum a 
înţeles şi chemarea vremurilor noi. Nu a omorit-o, 
dimpotrivă, pînă la urmă, a binecuvintat-o. De bună 
seamă, tu, dacă erai de faţă, ai fi omorit-o, deşi susţii 
că o iubeşti. 

Ariort îşi trecu mîna pe frunte, ca şi cînd ar fi 
dorit să gonească un vis urit. Era palid şi răvăşit. Vru să 
spună ceva, dar nu reuşi decit să înghită nodul ce i se 
pusese în git. 

— Du-te, Ariort! zise bătrinul cu  blindeţe. 
Întoarce-te la vatra ta şi apucă-te să ridici din cenuşă 
casa şi sufletul. Stringe oamenii în jurul tău, munceşte 
Şi vei uita... 


Lui Ariort îi reveni glasul, dar nici el nu şi-l recu- 
noscu: 

— Romanii nu-l vor ierta niciodată pe Ariort 
Chiorul, care le-a dat atîtea lovituri crunte. Mă duc să- 
mi caut moartea şi dacă nu pot răzbuna soarta 
neamului meu, să-mi răzbun propria mea soartă. 

Cu aceste vorbe Ariort se sculă şi ieşi. De atunci 
Dada nu-l mai văzu 1 SORA, 


Ariort îşi petrecu noaptea într-o odăiţă a casei 
sale dărăpănate. Giîndurile amare şi negre făcură strajă 
în jurul său şi nu lăsară somnul să se apropie. Pentru a 
doua oară în viaţă credea că mintea o să-i ia foc. Intiia 
oară i s-a întimplat cînd se trezise pe cîmpul de luptă, 
după bătălia cea mare. Atunci ca şi acum pricina chinu- 
rilor sale era Longinus — romanul. Soarta i-l scotea 
mereu în cale, ca pe un blestem; nu în zadar îl urise din 
prima clipă. Acum îi părea nespus de rău că măciuca 
sa nu-i crăpase romanului ţeasta. Sau poate că ar fi 
fost mai bine dacă el — Ariort, nu s-ar fi grozăvit 
atunci, în noaptea aceea fatală, cînd romanul intrase în 
viaţa sa. Era ameţit de băutură şi refuzul Ayei de a-şi 
alege un soţ l-a scos din sărite. Făţarnica fată, de pe 
atunci îl iubea pe prizonier, de aceea s-a sumeţit, s-a 
ridicat împotriva datinei şi şi-a trimis peţitorii la 
plimbare. De pe atunci şi-a făcut socoteala şi iat-o 
acum în braţele lui Longinus. Gîndul acesta îl pîrjolea 
şi-i părea insuportabil, îi era scîrbă de Aya şi scîrba era 
mai mare decît părerea de rău. Işi dădea seama că 
faptul de a fi fost respins îl durea mai puţin decit acela 
că Aya a preferat un roman. Işi închipui că lumea a 
devenit prea strimtă pentru amindoi şi unul din ei 
trebuie să piară. Bun cunoscător în ale războiului, ştia 
că punînd-o la adăpost pe Aya, ca pe o pradă de preţ, 


Lucius Longinus se va întoarce la unitate. Oştile 
romane nu părăsiseră încă ţara şi pe semne nu vor 
pleca atît de curînd. Atita timp cît vor fi răzbunători, ca 
el bunăoară, romanii vor sta de veghe şi se vor întări în 
ţara cucerită. Ce-i rămîne atunci de făcut? Un singur 
lucru — să-l caute pe Longinus şi să-l ucidă ca pe un 
cîine, lipsind-o pe Aya de mulţumirea de a-l fi trădat pe 
el, de a-şi fi batjocorit neamul şi ţara. 

Aşa hotărise Ariort în noaptea aceea albă. Cum o 
va face. cum va reuşi să se strecoare în preajma 
duşmanului său nu se gîndea deocamdată. Răbdarea şi 
timpul sînt sfetnici buni. Ştia însă că pentru a reuşi 
trebuie să-şi adune toată voinţa, puterea şi curajul ca 
într-o măciulie şi, de astă dată, să lovească fără milă, 
cu sînge rece, fără să-i tremure mîna. 

In zori. cînd îşi trezi oamenii, era atît de îngrozitor 
la chip, încît nici măcar Daizus şi Udar, prietenii săi 
buni nu îndrăzniră să-l întrebe ce a păţit. Îl cunoşteau 
prea bine, îi cunoşteau firea năvalnică şi nestăpiînită, 
dar pentru că, în acelaşi timp, îl cinsteau pentru 
isteţimea şi curajul său fără margini, îl lăsară în pace, 
îndeplinindu-i fără criîcnire poruncile. 

Nici atunci cînd el îi duse înapoi pe drumul pe 
care veniseră, nu îndrăzniră să-l întrebe care ar fi fost 
pricina. 

Pe drum uciseră un cerb. La prînz miîncară în 
tăcere. Văzind trăsăturile lui Ariort înseninîndu-se, 
Udar, care nu-l slăbea din ochi încă din zorii zilei, se 
sculă şi-şi drese glasul. Ghicindu-i gindul, Ariort se 
sculă şi el. 

— Prieteni, zise cu voce înăbuşită, v-am adus 
aici, în inima pădurii, ca să fug cît mai departe de 
cuibul trădătorilor de neam şi ţară. De aici drumurile 


noastre se despart. Fiecare îşi va vedea de rostul lui şi- 
şi va îndrepta paşii într-acolo unde-l cheamă inima. 

Văzindu-le chipurile uimite, urmă: 

— Eu unul, nu mai plec din ţară; m-am răzgindit. 
Am nişte socoteli de încheiat; numai după aceea, dacă 
voi scăpa cu zile, mă voi pribegi în ţări străine. Din 
clipa asta nu vă mai sînt conducător şi îi rog pe aceia 
pe care i-am nedreptăţit cu ceva să mă ierte. 

Se lăsă o linişte atit de adincă, că se auzea 
lucrarea carilor din tulpina bătrinului fag sub care 
şedeau. O veveriţă, sărind de pe o creangă pe alta, 
rostogoli un con de brad, trezindu-i din înmărmurire. 

Udar cel voinic şi îndesat se apropie de Ariort şi-i 
zise: 

— Aseară te-ai închis cu Dada şi ai stat la el pînă 
tirziu. Cînd te-ai întors, obosiţi cum eram, dormeam 
duşi şi nu puteam afla ce s-a întîmplat. Îţi sînt prieten 
nedespărţit şi la bine şi la rău. Spune-mi, ce te face să 
zăboveşti acum, în pragul iernii pe meleagurile care nu 
mai sînt ale noastre? 

— O treabă ce mă priveşte numai pe mine. Aţi 
auzit şi voi, aseară, că romanii au trecut pe aici? Ei 
bine, conducătorul lor, Lucius Longinus, cu care am de 
încheiat nişte socoteli, s-a întrecut cu gluma si a luat-o 
pe Aya cu el. 

— Pe Aya? strigă Daizus, sărind în picioare. 

— Fecioara pe care am peţit-o cîndva? adăugă cu 
mînie Udar. 

— Fiica lui Diaies! exclamară cîțiva oşteni. 

— Şi tu vrei s-o scapi din sclavie? întrebă Udar. 

— Nu! Longinus, cică, a luat-o de soţie şi a dus-o 
în Italia. 

— Cu voia ei? 


— Aşa se pare. Dada, acest bătrîn smintit, zice că 
ei s-au iubit încă de cînd Longinus era prizonier. 

— Trădătoarea! grohăi Udar. 

— Ticăloasa! strecură printre dinţi Daizus. Ne-a 
păcălit pe toţi. Am vrut s-o mai văd o dată; acum, însă, 
nimic nu mă mai opreşte. Plec, mă pribegesc! 

— Faci cum vrei, răspunse Ariort. De azi încolo nu 
mai sînt conducătorul vostru. 

Un oştean voinic şi spătos se ridică de pe 
buturugă. 

— Ba, zise scuturindu-şi pletele arămii, mie-mi 
eşti. 

— Ascultă, Andena, a mă urma înseamnă să duci 
o viaţă de cîine, a fi fără căpătii. 

— Eh, răspunse voinicul, şi aşa sînt fără căpătii. 
Toţi ai mei au murit iar viaţa mea nu face nici cît o 
ceapă degerată. 

— Gîndeşte-te bine! 

— M-am gindit, tarabosta. N-am fost mereu în 
preajma ta? La Sarmizegetusa nu te-am urmat în toate 
isprăvile tale voiniceşti? Te voi urma şi de acum încolo. 

— Îţi mulţumesc, Andena. Cu unul ca tine nu mi- 
ar fi frică să mă avint chiar în inima oştirii duşmane. 

— Te urmez şi eu, prietene, zise Udar 
îmbrăţişîindu-l şi nu căuta să-mi muţi gîndul căci te vei 
strădui în zadar. 

Ariort îl strînse cu drag la piept. 

Se mai ridicară cîţiva oşteni şi trecură în spatele 
lui Ariort. 

După ce stătu un timp cu capul lăsat în piept. 
Daizus se ridică şi zise: 

— Ceea ce vreţi să faceţi este moarte curată. 
Bunicul, mama şi surorile mele s-au pribegit la 


Costoboci şi trebuie să am grijă de ei. De altfel, ţin la 
viaţă, deşi nu sînt laş. 

— Nu eşti, Daizus, o ştim cu toţii. Bine faci că 
pleci. Eu nu mai am pe nimeni, aşa că viaţa-mi 
aparţine. 

Din mijlocul celor care nu i s-au alăturat, ieşi unul 
mai virstnic. 

— Tarabosta Ariort, ai fost bun cu noi şi ne-ai răs- 
plătit. Te iubim şi te cinstim şi-ţi dorim să reuşeşti în 
ceea ce ţi-ai pus în gînd să faci. E frumos că vrei să 
mori luptînd, căci la ceea ce te duci se cheamă moarte. 
Noi, ăştia, mai avem datorii de îndeplinit faţă de 
muierile şi copiii noştri. Cu bine, tarabosta! 

— Cu bine, oameni buni şi să aveţi parte de 
fericire! 

— Fericire? îngăimă oşteanul şi dădu din mînă a 
pagubă. Poate să fie cineva fericit într-o ţară cotropită 

Rămas cu un pumn de oameni îndrăzneţi şi căliţi, 
obişnuiţi cu greutăţile unei vieţi de hărţuială, asemănă- 
toare vieţii fiarelor din codru, Ariort ţinu un sfat temei- 
nic, hotărînd să se dea prin părţile Sarmizegetusei, să 
iscodească ce se mai întîmplă pe acolo. 

Umblînd cu mare băgare de seamă, tupilindu-se 
prin codri, pe cărări numai de ei cunoscute, pîndind şi 
cercetind, pe la sfîrşitul lui Brumărel dădură de un 
detaşament roman, de vreo sută de oameni, care se 
întorcea dintr-o misiune. Erau prea mulţi ca să încingă 
o luptă cu ei. Ariort nu vroia ca romanii să prindă de 
veste că sînt urmăriţi şi se mulţumi doar să răpească 
fără zgomot doi ostaşi. 

Înspăimîntaţi, romanii le-au povestit ce ştiau. 
Printre altele au spus că tribunul Longinus a fost plecat 


dar s-a reîntors curînd şi acum se află la Germisara, pe 
lîngă comandamentul împăratului, că adesea pleacă cu 
diferite misiuni spre castrele din jur, iar acum citeva 
zile a fost văzut la Sarmizegetusa. 

După ce îi ucise şi porunci să fie îngropaţi, Ariort 
cu ai lui începură să dea tircoale castrului de la Sarmi- 
zegetusa. Se hrăneau cu carnea afumată în gropi 
acoperite cu frunzare, ca să nu-şi trădeze prezenţa. Ca 
să nu lase urme, caii aveau copitele înfăşurate în 
blănuri. Pînă şi aceste slabe urme le încurcau făcînd 
ocoluri, mergiînd prin mijlocul pîraielor. 

Mai prinseră cîţiva romani, dintre acei care lucrau 
la tăiatul pădurii. Unii nu ştiau nimic, alţii confirmau 
spusele primilor doi. Alarmaţi de dispariţia oamenilor, 
romanii luară măsuri şi unul din detaşamentele călări 
pornite în căutare se întilni pe neaşteptate cu ceata lui 
Ariort. Nu mai era chip să evite ciocnirea. Pînă ce dacii 
descălecară ca să scoată încălţările cailor, care îngreu- 
nau mersul, romanii porniră către ei. Nu erau mulţi, 
vreo douăzeci şi Ariort năpustindu-se asupra lor cu 
toata furia, îi izbi şi după o luptă scurtă îi măcelări. 
Ciîţiva reuşiră să scape cu fuga. Bănuind că romanii se 
vor întoarce cu forţe înzecite, isteţul Ariort merse fără 
fereală către munte, lăsînd urme adînci, apoi făcînd un 
ocol, trecu Riul Mare către asfintit, cobori din nou, dar 
cu mare grijă, la şes. Umblind mai mult noaptea, de 
astă dată ferindu-se de a se încaieră cu romanii 
întîlniţi, la mijlocul lui Brumar ajunse pe culmea 
dealurilor ce străjuiau valea rîului Maris. 

Aici, cercetaşii săi, umblind ca simpli ţărani, cu 
armele ascunse sub straie, dădură de primele aşezări 
noi ale dacilor strămutați de la munte la şes de către 
romani. Supravegheaţi de ostaşi, ţăranii şi păstorii 
reuşiseră să înjghebeze aşezări trainice şi-şi vedeau 


liniştiţi de treabă. Unii dintre ostaşii lui Ariort, au fost 
ispitiţi de a se aşeza printre ei, căci era mare lipsă de 
bărbaţi în floarea vîrstei. Pe temeiul că-şi caută rudele, 
aceştia însă plecau mai departe. 

Pe la mijlocul lui Brumar, vremea s-a stricat. Se 
porni un vînt rece cu ploaie şi fulguială. Cei trei oameni 
trimişi în recunoaştere prin sate nu s-au mai întors. 
Sătui de pribegie, lipsuri şi hărţuială, s-au aciuat în cele 
din urmă pe lingă vetrele primitoare. 

Cei optsprezece oameni rămaşi cu Ariort nu 
murmurau, dar sufereau cumplit fără hrană şi adăpost. 

Frămîntat de gînduri amare, pentru întiia oară în 
viaţă, Ariort nu ştia ce să mai facă. Flacăra răzbunării, 
pe care o întreținea cu atita grijă, se stingea sub 
năvala necazurilor. Cînd se porniră ploile lungi de 
toamnă, nu se mai gindea decit la tovarășii săi, pe care 
i-a vîrît în această încurcătură. 

Ţinură din nou sfat şi mulţi şi-au spus păsul. 
Fiecare din ei ar fi vrut să lupte, să răzbune 
nenorocirile ce le aduseră cotropitorii, dar nu erau 
decit un pumn de oameni sfirşiţi de puteri. Or mai fi 
cete ca a lor în ţara aceasta mare, dar cine să le 
adune, unde să le caute? 

Hotărîră să plece de zor la munte, să se aşeze pe 
lîngă vreo stiînă, să se mai întremeze, să-şi îngrijească 
trupurile prăpădite şi numai după aceea să judece ce-i 
de făcut. Unii se vor pribegi la primăvară, alţii poate 
vor rămîne pe loc. Deocamdată nu-şi doreau decit un 
adăpost, şi căldura unei vetre. Aşa nu se mai putea. 
Decit să moară de moarte ticăloasă, de frig, de foame 
şi boli, mai bine să-şi caute sfîrşitul aruncîndu-se în mij- 
locul duşmanilor. Dar gîndul fiecăruia înclina către un 
adăpost. Pînă şi fiarele pădurii au cîte o vizuină. 


Acum, cînd ploile nesfirşite spălau de îndată 
urmele cailor, nu se mai fereau. Dînd tircoale unui 
cătun nou şi văzînd că romanii lipsesc, cîrmiră într- 
acolo şi cerură oamenilor mîncare, îmbrăcăminte şi fin 
pentru cai. 

Deşi le era milă de ei, bătrînii satului, 
răspunzători în faţa romanilor, îl rugară pe Ariort să-şi 
urmeze drumul şi să nu-i primejduiască pe locuitori. 
Dacă romanii vor afla că au ajutat o ceată de oşteni 
daci înarmaţi, vor fi mînaţi cu toţii în robie. 

— Să le spui romanilor tăi, îi răspunse Ariort frun- 
taşului, că v-am luat bunătăţile cu de-a sila şi atunci 
noii voştri stăpiîni vă vor ierta. 

După ce dijmuiră satul şi schimbară cîțiva cai 
betegiţi cu alţii mai zdraveni, porniră către miazăzi. 

A doua zi după întîmplare, trecînd de-a 
curmezişul unui plai golaş de pe un deal întins, 
bucurîndu-se că ploaia a stat, se pomeniră ca din senin 
înconjurați de duşmani, din trei părţi, ieşind din 
pădurile din jur. 

După citeva clipe de chibzuială, Ariort porunci oa- 
menilor săi s-o ia către apus, singurul lor drum rămas 
deschis, acolo unde dealul cobora lin către pădure. Dar 
caii lor obosiţi nu mai puteau să alerge ca pe vremuri şi 
urmăritorii îi ajunseră din urmă chiar la marginea co- 
drului. Erau peste o sută de mauri tuciurii. 

— S-a zis cu noi, zise Udar trăgind sabia. 

— Să murim vitejeşte, prieteni! strigă Ariort. Asta 
ne-am dorit de mult. Zalmoxis o să ne primească în 
grădinile sale. Faceţi cerc vitejilor! 

indemnul conducătorului îi înflăcără, dar fu 
ultimul pe care-l auziră din gura lui, căci o lance 
aruncată de un duşman se înfipse în pieptul calului. 
Animalul necheză jalnic, se ridică în două picioare, se 


răsuci şi împiedicîndu-se căzu. Zburind peste cal, Ariort 
se lovi cumplit cu capul de un trunchi şi-şi pierdu 
cunoştinţa. Descălecînd, Udar alergă către el dar o 
săgeată i se înfipse în spate, omorîndu-l pe loc. Vitejii 
făcură cerc în jurul lor şi se apărau cu înverşunare. 

Credinciosul Andena, văzînd ce se petrecuse, ieşi 
din rînduri, descăleca şi-i cercetă pe amindoi. Dindu-şi 
seama că Ariort e numai leşinat, îi scoase repede inelul 
regelui şi-l trecu pe miina lui Udar. Apoi îi smulse de pe 
cap căciuliţa de dihor, desprinse sabia prețioasă şi le 
aruncă pe amiîndouă în tufiş. După asta, voinicul săltă 
leşul lui Udar în şa şi încălecînd se prefăcu că fuge. 

Zărindu-l ieşind din rînduri, cîţiva mauri se năpus- 
tiră după el şi-l prinseră îndată cu laţul. 

Numai cinci oameni din ceată fură prinşi de vii. 
Ceilalţi muşcară ţărina. 

Pe jumătate sugrumat de laţ, Andena fu adus în 
faţa centurionului. 

— Pe cine ai vrut să salvezi, dacule? întrebă 
acesta prin tălmaci. 

— Pe conducătorul nostru, răspunse voinicul, 
frecîndu-şi beregata. 

— Cum îl cheamă? 

— Tarabosta Udar. 

— Ce căutaţi voi aici? 

— Mergeam la munte. Sintem ostaşi ai regelui 
Decebal şi vroiam să fim liberi. 

Centurionului, pesemne, îi plăcu răspunsul. 
Cercetind cadavrul lui Udar, zise: 

— Voinic bărbat, dar nu ca tine. 

Rise şi dinţii săi albi sclipiră pe chipu-i negricios, 
învineţit de frig. Aplecîndu-se, scoase inelul de pe 
degetul mortului şi întorcîndu-l pe toate feţele, plescăi 
din limbă. 


— Frumos inel! Al cui este chipul reprezentat 
aici? 

— Al regelui nostru, răspunse cu miîndrie Andena. 

— O! exclamă ofiţerul. O să-l ofer nobilului Lusius 
Quietus; o să fie foarte mulţumit. Decebal al vostru 
este mort şi ar fi bine să uitaţi că a existat cîndva. 

— Nu vom uita niciodată, romanule! 

— Tu, poate nu-l vei uita, dar ceilalţi daci, tinerii, 
copiii, femeile îl vor uita. 

— Nu vor uita nici ei. 

— Eşti foarte voinic, dacule. Din tine o să iasă un 
excelent gladiator. 

Încreţindu-şi fruntea, ca să priceapă tălmăcirea 
traducătorului, Andena întrebă: 

— Ce-i aia gladiator? 

Centurionul şi ostaşii săi rideau cu poftă. 

— Ai să vezi şi tu. Aşteaptă pînă la primăvară. 
Cred că o să-ţi placă. 

Ridicînd apoi glasul, centurionul porunci: _ 

— Cercetaţi leşurile şi luaţi tot ce au de preț. li 
luăm cu noi pe cei uşor răniţi. Săltaţi-i pe cai! 

Vâzind că Ariort îşi revine şi caută să-şi salte 
capul, Andena se rugă cu umilinţă: 

— Stăpiîne roman, am un frate aici. L-a trîntit 
calul într-un copac şi şi-a pierdut cunoştinţa; dă-mi voie 
să-l îngrijesc. 

Centurionul  învirtea inelul între degete şi 
mulţumit de această captură şi de felul în care 
zdrobise ceata înarmată a dacilor, zise binevoitor: 

— Nu pot să te refuz, pentru că-mi placi, dacule. 
Du-te! 

Andena îngenunchie lîngă Ariort, îi sprijini capul, 
îi frecă timplele, grumazul, pieptul şi cînd acesta, 


deschizind ochiul, vru să zică ceva, îi puse mina pe 
gură, şoptindu-i la ureche să nu spună vreo prostie. 

Ariort făcu un gest de miînie, încruntîndu-se la 
tovarăşul său, dar Andena astupîndu-l cu spatele său 
enorm, de privirile celorlalţi, îi zise: 

— Dacă vor afla cine eşti, te vor duce la Roma în 
cuşcă, dar aşa, chiar sclav fiind, vei putea să-l întilneşti 
pe vrăjmaşul tău şi să te Faen Un 


Ariort şi Andena avură norocul să nimerească în 
aceeaşi ceată. Erau vreo cinci sute de prizonieri şi 
lucrau la drumul militar între Sarmizegetusa şi 
Germisara. Foşti ostaşi, prinşi după încetarea 
ostilităţilor, sclavii erau vînjoşi, neînfricaţi, căliţi în 
greutăţile vieţii. Romanii nu-i slăbeau din ochi, 
păzindu-i cu străşnicie. 

Dindu-şi seama că tactica constringerii şi 
înfricoşării era inaplicabilă la poporul dac, au renunţat 
la ea. De bună seamă, unele cazuri grave, de 
nesupunere, încercări de evadare sau instigare la 
revoltă, au fost aspru judecate. Incolo, romanii căutau 
să pară nişte stăpiîni drepţi şi omenoşi. Ei nu uitau 
niciodată străvechea maximă: „Quod servi, tantum 
hostes” (Cîţi sclavi, atiţia duşmani), dar mai ştiau că 
fără sclavi nu se poate. Metodele prea blinde îi făceau 
pe sclavi obraznici, cele crude îi înrăiau, metoda de 
mijloc, a echităţii, mult discutată în consilii imperiale şi 
în senat, s-a dovedit a fi cea mai înţeleaptă. 
Pecetluindu-le soarta de fiinţe lipsite de libertate, 
aceleaşi legi le lăsau şi vagi speranţe; punîndu-le 
condiţii de conduită, le arătau portiţele prin care ei s-ar 
fi putut strecura în lumea celor liberi. Important era ca 
maşina complicată a statului să meargă, iar romanii, cu 
spiritul lor organizatoric, ştiau s-o pună pe roate. 


Orice sclav ştia că îmbunătăţirea condiţiei sale, 
sau eliberarea, depind în primul rînd de jocul orb al 
norocului, deci legate strîns de speranţa, pe care nu 
trebuia să şi-o piardă niciodată. Metoda aplicată la robii 
daci s-a dovedit eficace. In curînd, aceştia îşi dădură 
seama că munca neîntreruptă, dar de loc istovitoare, 
era răsplătită cu somn şi mincare pe săturate, că 
anumite ore din zi le erau hărăzite pentru a se distra, 
iar cîteva zile din an, cele sacre, odihnei totale, că de 
cele mai multe ori ascultarea şi sîrguinţa erau 
încununate cu mutarea la munci mai uşoare. Toate 
aceste amăgiri, fluturate în faţa mizerabililor lipsiţi 
pentru totdeauna de libertate şi drepturi, sfîrşiră prin a- 
i convinge că altfel nu se poate, că trebuie urmărit 
doar ceea ce este cu putinţă în starea lor. 

Ariort, care în viaţa sa nu ştiuse decit să 
poruncească, la început scrişnea din dinţi, clocotind de 
mînie. Faptul că era pus să sape, să spargă piatra, să 
bată cu maiul, i se părea peste măsură de umilitor. 
Adeseori răbdarea sa ajungea pe marginea prăpastiei, 
gata-gata să-l azvirle în hăul nebuniei şi numai gîndul 
mereu treaz al răzbunării, îl oprea în ultima clipă. 
Adeseori vedea în preajmă ofiţeri superiori veniţi să 
inspecteze lucrările şi nădejdea de a da ochii cu 
tribunul Longinus nu-l părăsea niciodată. Atunci va şti 
ce are de făcut, chiar dacă în loc de armă o să aibă în 
mînă o cazma sau un par. 

Susţinut de acest gînd, Ariort aştepta, aştepta 
mereu. Nu-i păsa ce o să i se întîmple după ce-şi va 
ucide vrăjmaşul, după ce-şi va potoli setea grozavă de 
răzbunare. Dar, Longinus nu apărea. De cînd a fost 
oprit la înaltul comandament, avea, pesemne, altceva 
mai bun de făcut, decît să supravegheze lucrările de 
amenajare a drumurilor. 


Ariort nu avea de unde să ştie ce face Longinus şi 
aştepta mereu. Ziua în care se va întîlni cu acela care 
cîrmise aiurea cursul firesc al vieţii sale, lipsindu-l de 
fericirea unei morţi eroice pe cîmpul de luptă şi 
aruncîndu-l în ticăloşia robiei, va fi o zi mare. Tot 
gîndindu-se la ea, îşi dădu seama că de fapt îi doreşte 
moartea lui Longinus nu atit ca să-şi răzbune umilinţa 
şi nici infirmitatea, ci ca s-o lipsească pe Aya de omul 
pe care-l îndrăgise. Işi dădu seama, atunci, că n-o 
iubeşte şi că bătrînul vraci Dada a avut dreptate cînd i- 
a spus că: „a iubi, înseamnă a ierta”. 

Zilele se scurgeau la fel de triste, la fel de umili- 
toare. Vremea era nestatornică; zilele friguroase se 
succedau cu cele calde, ceața ceda locul ploii, aceasta 
—  poleiului sau zloatei. Aşa trecu toată luna 
decembrie. 

îmbrăcaţi ca vai de lume, sclavii umblau 
zgribuliţi, se mai încălzeau puţin lucrind, dar după 
oboseala unei zile de lucru nu aşteptau decit strachina 
cu mîncare ca să se încălzească pe dinăuntru. Unii se 
mai adunau, în ceasurile lor libere, în jurul unui foc, să- 
şi încălzească şi inima cu aduceri aminte, sau cu un 
cîntec trist. Cei mai mulţi însă nu aşteptau decit clipa, 
cînd, retraşi în corturi şi sălaşe puteau să se cufunde în 
somnul aducător de uitare. 

În zori îi sculau trîmbiţele şi fie că dimineţile erau 
calde sau reci, romanii îi obligau să se spele şi să-şi 
ardă  păduchii, spaima lagărelor şi taberelor de 
pretutindeni, de cînd stă lumea în picioare. La întiia 
apariţie a riiei omul trebuia să se înfăţişeze paznicului 
şi acela îl trimetea într-un loc despărţit de restul 
taberei, unde i se dădeau îngrijirile necesare. 

Dormeau îngrămădiţi unul în altul, ca să se încăl- 
zească şi vegheau pe rind ca focul de la intrare să nu 


se stingă. Ariort nu se despărţea de Andena, care se 
dădea drept frate-său. De ceilalţi patru supraviețuitori 
din ceata sa nu ştia nimic. Vijeliosul joc al sorții îi 
împrăştiase ca pe frunze uscate. 

Andena părea împăcat cu viaţa şi preocuparea sa 
de căpetenie era grija de fostul său comandant. 
Adeseori Ariort căuta să-şi închipuie cum ar fi fost fără 
Andena şi de fiece dată se înfiora de spaimă. Işi dădea 
seama că fără Andena n-ar fi suportat robia. Tovarăşul 
său ştia să-i încălzească inima cu o vorbă caldă, o 
snoavă, cu un cîntecel. Ştia să-l potolească cînd îl 
mistuia focul năpraznic al furiei dar, ce-i mai ciudat, în 
acelaşi timp căuta să întreţină nestinsă scînteia 
răzbunării. Şi, deoarece Ariort, veşnic înnegurat, 
suporta cu greu ceasurile de odihnă, Andena, ca să-l 
sustragă  gindurilor negre, îl învăţă să se 
îndeletnicească cu citeva meşteşuguri mărunte. 
Andena nu vroia să-l umilească, ci doar să-i ocupe 
mîinile cu o treabă, abătîndu-i gîndurile, limpezindu-l, 
odihnindu-l, căci numai odihna aduce uitarea. 

El însuşi, meseriaş destoinic, reuşi chiar să vîndă 
din lucrul său romanilor dornici de a duce acasă 
amintiri din Dacia. Începuse cu împletitul din paie, 
răchită, păr de cal, apoi făcîndu-şi rost de o custură, 
cioplea bite, linguri, căuşe. 

Cînd Ariort îi înjura pe romani, Andena adăuga şi 
el o înjurătură, rizînd. Cînd îi vorbea de Longinus şi de 
răzbunarea sa, Andena dădea din cap cu înţelegere şi-l 
sfătuia să aibă răbdare. In acelaşi timp Andena nu 
întîrzie să-şi facă prieteni printre romani. Peste tot 
unde apărea voinicul cu plete arămii, ostaşii îl 
întâmpinau cu zimbete, îl băteau pe umăr, schimbau o 
vorbă cu el. Puțin cîte puţin, Andena învăţă citeva 


vorbe, reuşind pînă la urmă să încropească mici 
convorbiri. 

Din pricina zorului, se lucra în două schimburi: 
cinci zile ziua, cinci — noaptea, la lumina torţelor. 

Noaptea, cînd ostaşii stringeau echipele la 
treabă, strigind în latina lor: „Lucubrare, lucubrare!” 
ceea ce însemna a munci noaptea la lumina torţelor, el 
îi îngîna, pocind vorba: 

— Lucrare, hai la lucrare! 

În curînd, toţi robii, mai în glumă mai în serios, zi- 
ceau muncii de noapte „lucrare”. 

Într-o dimineaţă, cînd centurionul le împărţi 
terenul pe porţiuni, pentru săpătură, Andena zise, 
rizînd, lui Ariort: 

— Treabă uşoară, mai mult joacă decit treabă. Și 
din vorbele lui era greu de ghicit dacă le-a rostit în 
bătaie de joc sau pentru că era pătruns de adevărul 
lor. 

Ariort îl privi lung, fără să-i răspundă, şi scuipînd 
în palme, apucă târnăcopul. Işi dădea bine seama că 
treaba este uşoară şi că romanii nu le cer nimic supra- 
omenesc, ci doar împlinirea sarcinii impuse. Işi dădea 
seama cu ciudă că romanii sînt deştepţi, că din 
sarcinile acestea uşoare, puse cap la cap, se naşte un 
lucru trainic. Privind operaţiunile succesive ale 
construirii drumului, se minuna fără voia lui de 
iscusinţa celor care le dirijau. Era convins că astfel de 
drumuri sînt veşnice. 

Cînd dădură primii nămeţi şi nu se mai putu lucra 
la drum din pricina pămîntului îngheţat bocnă, robilor li 
se împărţi îmbrăcămintea caldă. O parte din ei fură 
trimişi să deszăpezească drumul, altă parte să taie pă- 
durea. Dacă ziua frigul era mai lesne de suportat, nop- 
ţile geroase păreau înfiorător de lungi. larna se nimeri 


aspră şi cînd nu mai era de răbdat, romanii adunară 
cetele la un loc şi porunciră săparea bordeielor. 
Invioraţi de întorsătură, dacii le făcură repede şi bine, 
ca pentru ei. Pentru romani construiseră barăci din 
bîrne, pe jumătate îngropate, aşa că luna lui Făurar îi 
găsi pe toţi la adăpost sigur. 

Astfel, cu chiu şi vai, trecu iarna. Ciţiva robi 
bolnavi se prăpădiseră, alţi cîţiva reuşiseră să fugă. 

O dată cu primele fire de iarbă, după ce zăpada 
topită se scurse susurind şi clipocind în piraie şi rîuri, 
robii îşi luară corturile în spinare şi se duseră să 
termine drumul către Germisara. 

In zarva plecării, un dac tînăr, scăpind de 
supraveghere, fugi. La apel nu fu găsit. L-au căutat în 
bordeie, nu l-au găsit nici acolo. Atunci, dădură cîinilor 
să miroase citeva lucruri de-ale lui şi, asmuţindu-i pe 
urmele fugarului, l-au prins la o milă de lagăr. 
Nenorocitul nu putu fugi prea departe pentru că-şi 
scrîntise glezna sărind într-o văiugă. 

Adus în faţa comandantului roman, îşi mărturisi 
vina fără teamă. Doi dintre centurionii lagărului votară 
pentru pedepsirea cu vergele, ceilalţi trei, deşi le era 
milă de flăcăul curajos, insistară să fie săltat în furci. 

— Primăvara e de vină, trase concluzia 
comandantul. Şi pentru că noi nu putem pedepsi 
primăvara care-i răzvrăteşte pe toţi, pînă şi pe noi, 
trebuie să-l pedepsim pe acest dac. Să fie pildă pentru 
toţi! 

Plecarea fu amiînată şi la marginea pădurii, în 
faţa  rîndurilor de robi, ostaşii romani îndepliniră 
porunca. Aduseră un trunchi tînăr de arin, curăţat de 
crenguţe şi coajă, cu două crăci sus în chip de furcă şi-l 
plantară în pămîntul jilav, acoperit pe alocuri cu pete 


de zăpadă grunjoasă, prin care îşi scoteau căpşorul 
nenumărați ghiocei. 

Între timp flăcăului i se dădu voie să-şi ia rămas 
bun de la camarazi. Se îmbrăţişa mai întîi cu un dac cu 
părul şi barba sură, care îi spuse încet la ureche: 

— N-ai murit cu arma în mînă, căci n-ai avut-o, 
totuşi Zalmoxis te va primi în grădinile sale, deoarece 
te-ai împotrivit pînă la ultima clipă silniciei duşmanilor 
şi nu te-ai împăcat cu viaţa de rob. 

Băiatul zîmbi stînjenit. 

— Am vrut doar să-mi văd logodnica. Cînd a 
suflat o dată vintul de primăvară, m-a zăpăcit de tot şi 
am luat-o din loc. 

Vîrstnicul păru să nu înţeleagă uşurătatea celor 
spuse de flăcău şi adăugă tot atit de grav: 

— A-ţi strînge la piept logodnica e tot una cu a-ţi 
iubi ţara. Prin îmbrăţişările tinerilor dăinuie neamul. 

După ce mai îmbrăţişa pe cîțiva şi strînse mîna la 
alţi cîţiva, ostaşii îl luară între ei şi-l duseră la locul su- 
pliciului. Îi legară miinile la spate, îl ridicară sus şi 
punîndu-i capul între cele două ramuri, îl înţepeniră 
băgînd un băț între git şi furcă. 

ÎI lăsară acolo, spînzurat în fălci, să moară încet, 
căci nu era vorba de o pedeapsă oarecare de sclav şi 
nu se dădu nici o poruncă să fie scos la timpul potrivit. 

— Ticăloşii! şuieră printre dinţi Ariort. 

Andena oftă din rărunchi şi scărpinîndu-se în 
barbă îi zise încet: 

— Îți aduci aminte, tarabosta, atunci, la 
Sarmizegetusa, cînd după fiece ieşire aduceam romani 
legaţi în cetate, şi îi dădeam pe mîna muierilor? 

Clătină din cap, rizînd încetişor. 


— Ah, muierile noastre, cum îi mai chinuiau, 
răzbunîndu-şi morţii! Îi jupuiau de vii, îi ardeau cu 
făclii... Îţi aduci aminte? 

Ariort îl privi lung. Ca şi alte daţi, nu pricepu ce 
tilcuri ascund vorbele ciudate ale lui Andena. | se pă- 
reau în doi peri, deşi nu avea de ce să se lege. 

„Nu cumva, îşi zise, vrea să spună că noi am fost 
mai cruzi ca romanii? Şi ce-i în asta? Aşa e în război. 
Fiecare îşi chinuieşte vrăjmaşul, fiecare îşi plinge mor- 
ţii”. 

* 

După iarna grea, primăvara se nimeri dulce şi 
blîndă, cu ploi liniştite şi la timp, fără furtuni şi vîntoase 
aducătoare de uscăciune. 

Li se adăugă încă o ceată de citeva sute de robi. 
Treaba merse de două ori mai repede şi pe la 
calendele lunii Maius reuşiră să aducă drumul la porţile 
castrului din Germisara. 

Aici, în valea mănoasă şi largă a Marisului se 
schimbaseră multe. Ca prin minune, răsăriseră sate şi 
cătune noi. Oameni posaci dar harnici, aduşi de pe 
coclauri, din codri şi munţi, lucrau de zor. Zgomotul de 
topoare şi ciocane, tesle şi ferăstraie nu înceta 
niciodată. Supraveghindu-i fără încetare, dar fără a se 
amesteca în treburile lor, romanii nu pretindeau decit 
dijma aşezată de noua legiuire. 

Văzind cum se spetesc şi se dărimă cu lucrul 
copiii, femeile şi moşnegii, prizonierii daci, toţi bărbaţi 
în floarea vîrstei, oftau cu părere de rău. Nu le era dat 
să-i ajute cu braţele lor vînjoase, să-i scutească de 
istovitoarele munci bărbăteşti. Dar ce puteau face? 
Erau duşmani prinşi cu arma în mînă şi în virtutea 
legilor romane scoşi din rindul oamenilor. Erau puşi în 


rînd cu lucrurile neînsufleţite şi cu vitele lipsite de grai 
şi suflet. 

După ce au isprăvit drumul, au fost puşi să 
scoată şi să care piatra pentru înălţarea zidurilor cetăţii 
de pe malul drept al Marisului. Unii au lucrat la făcutul 
cărămizilor, alţii la adusul şi ascuţitul parilor pentru 
palisade, ori la tăiatul scândurilor şi despicatul şiţei 
pentru case. Muncă multă, muncă neîncetată, dar tot 
aşa — fără să scoată sufletul din ei. 

În ajunul idelor lunii Maius, într-o zi caldă, 
însorită, cînd livezile, întîia oară îngrijite după război, 
înălbiră coastele dealurilor, în loc să fie scoşi la muncă, 
robii fură  miînaţi către cîmpul de exerciţii al 
garnizoanei. Aici, pe malul apei, la o stadie mai jos de 
cetate, se adunaseră peste trei mii de robi escortaţi de 
cîteva sute de ostaşi romani. In aşteptarea a ceva, 
ceea ce părea să fie de mare însemnătate, robii 
vorbeau încet între ei. Din cînd în cînd, acolo unde 
dacii îşi permiteau să ridice glasul peste şoaptă, se 
auzeau strigătele aspre ale ostaşilor de pază: 

— Silentium, servi! (Tăcere, sclavilor!) 

Andena, cel vesel şi nepăsător, îi tot povestea 
ceva lui Ariort, dar acesta, furat de propriile sale 
gînduri, nu-l asculta. Cu sosirea primăverii, devenise 
mai ursuz şi mai încruntat şi părea să-şi fi pierdut cu 
totul speranţele şi răbdarea. Privirile i se îndreptau tot 
mai des către zări. 

Se schimbase mult prin partea locului. Acolo, 
unde cu un an în urmă se afla Germisara, orăşelul dac 
cu case de lemn, înghesuite în jurul curţii marelui 
tarabosta Vezina, împrejmuită cu zid de piatră, cu odăi 
aşijderea de zid şi cula cu trei caturi de pe care străjerii 
scrutau zările, acum se întindea vastul castru roman. 
După lupta cea mare, dacii înşişi dărimaseră şi 


dăduseră foc aşezării în timpul retragerii. Şi iată că pe 
ruinele  străvechei Germisara, pe malul drept al 
Marisului cel cu ape line, acum se înălţau zidurile 
semeţe ale castrului, reşedinţa provizorie a împăratului 
Traian, mare, cu ziduri înalte, cu turnuri şi mai înalte, 
ieşite în afară şi o poartă masivă străjuită de două 
turnuri, deasupra căreia flutura stindardul împărătesc. 
Pe malul stîng un castru de pămînt cu valuri, şanţuri şi 
palisade, se unea cu castrul printr-un pod pe vase. 
Printre creneluri şi de-a lungul valurilor se plimbau 
străjerii. 

Ordinea, disciplina şi spiritul organizatoric al 
duşmanilor îl iritau pe Ariort. Se simţea mic, 
neînsemnat şi neputincios în faţa acestei privelişti, din 
care emana atita forţă şi stabilitate. Dacă, pînă acum, 
sub spuza răbdării, Ariort mai avea o scînteie de 
speranţă că totul se va îndrepta, că norocul le va 
suride dacilor şi romanii vor părăsi meleagurile sfinte, 
acum scînteia se stinse într-o ultimă pilpiire, înăbuşită 
sub cenuşa rece a deznădejdii. 

Cît vedeai cu ochii, la poalele dealurilor, de o 
parte şi de alta a  Marisului luceau în soare 
acoperişurile ţuguiate, din șiță nouă, a noilor aşezări. 
Fumurile se ridicau din hogeaguri, pe costişe, roboteau 
oamenii în cămăşi albe; turme, încă puţin numeroase, 
păşteau în lunci; sus pe deal, mici bulucuri de oi se 
mişcau pe păşune. 

Un oftat adînc îi clătină pieptul. Privi cu coada 
ochiului în dreapta şi în stînga lui, ruşinat de această 
slăbiciune a sa. Surprinse privirea îngrijorată a lui 
Andena şi-şi întoarse capul înainte încleştindu-şi fălcile 
pînă la durere. 

„Nu, îşi zicea, acestea sînt amăgiri, o mreajă în 
care năvălitorii hrăpăreţi îşi atrag prada. Mulţi vor fi 


momiţi de această privelişte, îşi vor lăsa locurile tainice 
din munţi şi vor cobori la belşugul înşelătorilor. Cînd 
romanii îi vor avea în mînă cît mai mulţi, îşi vor arăta 
adevărata lor faţă de asupritori”. 

Aşa îşi zicea, deşi nu prea credea în zisele sale. 
Aşa îşi zicea şi dorea în clipa aceea ca cele spuse de el 
să se adeverească, nu pentru că ar fi dorit rău alor săi, 
ci pentru că îi ura de moarte pe romani. 

Gîndurile îi zburară pe neaşteptate căci paznicii 
au început să se agite şi să pună ordine în rîndurile pri- 
zonierilor. 

Dinspre cetate venea un grup de călăreţi. Erau 
ofiţeri superiori căci pe câăştile lor fluturau penaje 
multicolore. Se apropiară de flancul stîng al şirului lung 
de robi şi treceau încet, pe caii lor jucăuşi. Din cînd în 
cînd unul din ei întindea mîna şi un sclav ieşind din 
rînduri rămînea la doi-trei paşi în faţa acestora. leşeau 
mereu, unul după altul şi Ariort băgă de seamă că sînt 
cei mai voinici şi bine făcuţi. 

Atunci cînd grupul ofiţerilor se afla la vreo sută 
de paşi de el, Ariort recunoscu într-unul din ei pe 
Lucius Longinus. Mai întîi înmărmuri, apoi mintea 
începu să-i lucreze cu înfrigurare. 

lată clipa mult aşteptată. lată-l pe duşmanul său 
de moarte. Ce ar fi putut face ca să-l pedepsească 
pentru tot? Romanul era călare şi înarmat. Îi cunoştea 
prea bine vitejia şi iscusinţa. Dacă se va repezi înainte 
şi-l va răsturna de pe cal, oare are sorţi să-l sugrume 
înainte ca ceilalţi să-i sară într-ajutor? Ce ar fi, mai întîi 
să-i smulgă sulița ostaşului ce-i păzea? Nu, asta ar fi 
pierdere de timp. Ostaşul era la vreo patru paşi în 
dreapta. Pînă va ajunge la el, ceilalţi romani se vor 
pune în gardă. Atunci? Ce să facă? Va pierde şi prilejul 
acesta, poate singurul ce-l avea? 


„O, Zalmoxis, ajută-mă!” strigă în gînd, plin de 
credinţă. 

Dar din partea zeului nu veni nici un răspuns, nici 
un semn. Se perpeli cîteva clipe, secătuindu-şi mintea 
în zadar, cînd îl văzu pe Andena privindu-l lung, 
cercetîndu-i cu băgare de seamă chipul. Îl lumină un 
gînd: 

„Ce ar fi s-o facem amîndoi? Andena mi-e credin- 
cios. O să vrea oare? In ultima vreme are ciudăţenii, 
pare prietenos cu romanii”. 

Dar peste o clipă toate s-au destrămat de la sine, 
căci apropiindu-se, ofiţerii îşi schimbau locul. Acum 
Longinus nu mai era dincoace ci dincolo; în faţa lui 
erau alţi doi călăreţi. 

Pesemne Andena îi ghici gîndul oglindit în trăsă- 
turile schimonosite ale feţei, în privirea aţintită asupra 
grupului de ofiţeri. 

— Vrăjmaşul tău e printre ei, tarabosta, nu-i aşa? 

Ariort nu-i răspunse, dar din felul în care îi jucau 
muşchii feţei, tovarăşul său îşi dădu seama că nu gre- 
şise. 

— Acum nu-i poţi face nimic, îi şopti repede, 
stăpiîneşte-te! Orice ai încerca va fi în zadar şi vei pieri 
fără să te răzbuni. Aşteaptă! 

Străjerul se întoarse către ei, şuierind printre 
dinţi şi ameninţindu-i cu pumnul: 

— Silentium, exsecrati servi! (Tăcere, sclavi 
blestemaţi!). 

Tăcură. Ariort schimba feţe-feţe şi părea pierdut. 
Gîndul de a da ochii cu acela care-l batjocorise şi-i 
furase pe Aya îl scotea din minţi. Simţi mîna lui Andena 
apucîndu-l de încheietură şi se smuci cu furie, dar 
încleştarea nu slăbi deloc. 


Comandanții se opriră în faţa lor. Ariort, dîndu-şi 
seama că Andena are dreptate, îşi feri privirea ca să nu 
se ațiţe mai mult. 

Unul dintre ofiţeri, înalt şi falnic, arătă către 
Ariort: 

— Frumos bărbat, Lucius, nu-i aşa? 

In clipa aceea, parcă atras de vrajă, Ariort îşi 
ridică privirea. Nu înţelegea ce spun duşmanii, dar ştia 
că este vorba de el. Privirea i se încrucişa cu aceea a 
lui Lucius Longinus, chiar în clipa cînd acesta îi 
răspundea celuilalt. 

— Nu, Papirius, îi lipseşte un ochi. N-am mai 
văzut gladiatori cu un astfel de beteşug. 

— Eu am văzut, răspunse Papirius Marcellinus. Se 
bătea ca un demon. Dar fie! Avem de unde alege. lată 
unul şi mai falnic. 

Paznicul îl apucă pe Andena de braţ şi-l îmbrînci 
înainte. 

— Bun, zise Longinus, şi după ce Marcellinus 
dădu afirmativ din cap, trecură înainte. 

Ariort simţi că ameţeşte. Chipul i se învineţi de 
ciudă, ură şi ruşine. 

„lată, îşi zise, cum a fost întîlnirea mea cu omul 
pe care-l urăsc mai mult ca pe oricare altul pe lume. 
Oare merită să mai trăiesc? Dacă mi-l ia şi pe Andena, 
atunci voi înnebuni”. 

Nu se îndoia o clipă că Longinus îl recunoscuse. 
Din nou se petrecu un lucru ciudat, pe care el nu putea 
să şi-l lămurească, dar care îi şoptea că Longinus 
intervenise ca să nu fie scos din rînduri. Nu ştia pentru 
ce îi scoteau afară pe tovarăşii săi de suferinţă, dar 
presupunea că vor fi trimişi undeva. Din nou umilinţa 
de a se simţi jucărie în mîna duşmanului său şi 


neputinţa de a pricepe ce-l îmboldea către ciudăţenii 
de felul acesta, îi pîrjoleau creierii. 

Gîndurile îl slăbiră doar atunci cînd Andena, 
făcîndu-i semn cu mîna, zise: 

— Rămii cu bine, prietene! Vedea-ne-vom oare în 
viaţa asta? Fii mai chibzuit, tarabosta, şi nu te pierde 
cu firea. Roagă-te Marelui Zeu să pogoare liniştea în 
sufletul tău! 

Andena era mai virstnic şi Ariort nu avea de ce să 
se supere că îi dă sfaturi lui, fostul său comandant. 
Faptul că se despărţea de acest devotat şi priceput 
tovarăş de ostăşie şi de suferinţă îl durea nespus. 

Toţi, cei scoşi din rînduri, şi erau citeva sute, fură 
strînşi la un loc şi mînaţi către cetate. 

De abia seara, în lagăr, după ce frînt sufleteşte, 
intră în cortul său, Ariort află de la cei patru, rămaşi pe 
loc, că voinicii aleşi vor porni chiar miine la Roma şi că 
vor fi pregătiţi să lupte în arenă pentru desfătarea 


învingătorilor. 
x 


În vastul patrulater al şcolii de gladiatori din Via 
Labicana, voinicul Andena se simţea la fel de bine ca în 
orice alt loc. Totul îl interesa aici, după cum nimic nu 
putea să-l scoată din veşnica lui seninătate. 

În această şcoală erau pregătiţi peste trei sute de 
daci, toţi voinici printre voinici. Unii sumbri şi 
încruntaţi, alţii liniştiţi şi senini, cu toţii îşi ziceau: „Aşa 
vrea Zalmoxis. Toate ne vin de la el, ca să ne încerce 
tăria sufletului”. 

De două zile, freamătul Romei, cuprinsă de beţia 
distracţiilor, ajungea pînă la zidurile înalte, mohorite 
ale vestitei şcoli, vestind celor închişi între ele că 
marele oraş sărbătoreşte triumful gloriosului său 
împărat şi al oştirii sale. 


Cît a durat drumul de la Dunaris pînă aci, — şi nu 
a durat mult, căci dacii aleşi pentru a fi gladiatori, 
socotiți marfă scumpă, au fost transportaţi pe mare la 
portul cel mai apropiat de Roma. Cit a durat drumul, 
Andena nu scăpa nici un prilej de a învăţa limba 
stăpiînilor săi, aşa că, pînă la urmă, înţelegea şi se 
făcea înţeles de paznicii săi. Pronunţa ciudat şi stilcit 
vorbele străine şi romanii rideau auzindu-l; totuşi, ori 
de cite ori aveau nevoie de tălmaci, îl foloseau cu 
plăcere. Avea Andena ceva ce-l făcea să fie căutat şi 
iubit. 

Dar veni ziua cînd gărzile din escortă predară 
robii autorităţilor din Roma şi prizonierii se pomeniră 
înconjurați de alţi paznici, neîndurători şi crunţi, căci 
regimul unei şcoli de gladiatori era de zeci de ori mai 
aspru ca al unei cazărmi. 

Mîncarea bună, băile, masajul, supravegherea 
vracilor, le redară în curînd vigoarea de odinioară. 
Gimnastica şi exerciţiile zilnice îi făcură mai ageri. 
Simţurile se ascuţiră, agilitatea trupească crescu mult. 
Deşi chinuitoare şi obositoare, toate acestea, pentru 
foştii ostaşi, îşi aveau farmecul lor. Ştiau că vor merge 
la moarte, dar mai ştiau că vor merge pregătiţi şi 
înarmaţi. Dar, făcînd parte dintr-un alt neam, cu alte 
deprinderi şi obiceiuri, dacii nu puteau pricepe de ce 
romanii îşi trimit robii să se ucidă între ei în loc să-i 
folosească la munci, la lucruri folositoare. 

De la un timp, însă, se împrăştie printre ei un 
zvon înfiorător: că romanii au de gînd să pună pe daci 
să se bată şi să se ucidă între ei. Pînă acum nu le 
venea în minte o astfel de blestemăţie. De citeva zile, 
dacii au început să se agite şi să murmure. Cazarma 
aducea cu un stup de albine în care s-au strecurat 
nişte viespi. Laniştii, instructorii şi paznicii, ştiind ce 


înseamnă asta, se înrăiră, sporind vigilenţa. Şeful 
şcolii, Adrius, un libert bogat, cu suflet negru, se grăbi 
să ceară oraşului un manipul de arcaşi. Veştile sosite 
din cazarma vecină şi din alte şcoli, pline de daci, erau 
alarmante. 

Luptele de circ abia începuseră. Împăratul 
promisese romanilor o sută de zile de „ludi circenses”, 
în timpul cărora vor fi minate în arenă nesfârşite 
cohorte de gladiatori, din ce în ce mai bune, din ce în 
ce mai pregătite. Majoritatea dacilor sortiţi sacrificiului, 
după cum s-a stabilit la consiliul imperial, vor lupta 
împotriva fiarelor sălbatice. Pentru asta, se spunea că 
au fost aduse din provincii şi din ţări îndepărtate peste 
unsprezece mii de sălbăticiuni de tot felul. Dacii meniţi 
să înfrunte fiarele nu aveau nevoie de pregătire 
specială de luptă, ci doar de tărie sufletească; acei însă 
care erau pregătiţi în şcoli trebuiau să se înfrunte cu 
luptători de meserie şi se îngrozeau la gindul că vor fi 
puşi să se măcelărească între fraţi de sînge. 

Acum erau adunaţi în curtea interioară, cu toate 
porţile zăvorite şi cîteva sute de arcaşi erau postați în 
arcadele de sus ale clădirii. Insuşi lanista Adrius, 
înconjurat de instructorii săi, foşti gladiatori, crunţi, cu 
inima împietrită, era de faţă. Un murmur surd şi 
ameninţător plutea în văzduh. 

— Gladiatori, strigă Adrius, v-am adunat aici ca 
să vă întreb: de ce în ultima vreme sînteţi neliniştiţi şi 
încruntaţi? 

Şi după ce tălmaciul traduse ultimul cuvînt, 
continuă: 

— Nu cumva mincarea nu e bună ori nu vi se dă 
îngrijirea necesară? Poate instructorii sînt nedrepţi sau 
răi şi scot sufletul din voi? Alegeţi unul din sînul vostru 
care să răspundă în numele tuturor! 


Şiretul lanista, cu îndelungata-i experienţă, vroia 
de fapt să pipăie instigatorii, căd era convins că sînt 
dintr-aceştia care îndeamnă pe daci să se pună de-a 
curmezişul. 

Andena ştia asta dar, departe de a se înfricoşa, 
ieşi din rînduri. 

— Cine e? întrebă încet Adrius pe şeful instructor. 

— E Andena, cel mai capabil dintre toţi, dacă nu 
şi cel mai voinic. De altfel, e un sclav liniştit şi la locul 
lui. 

— Vorbeşte, Andena! porunci lanista. Răspunde 
la întrebările mele! 

Auzind un murmur de aprobare în spatele său, 
Andena zise: 

— Stăpiîne, dacii nu murmură pentru că miîncarea 
şi îngrijirea n-ar fi bune. Slavă lui Zalmoxis, de asta nu 
ne putem plînge. Nici de greutăţi nu ne plîngem, căci 
sîntem obişnuiţi cu ele; războiul şi robia ne-au învăţat 
să fim răbdători. Sîntem sortiţi morţii şi dacă aşa au 
vrut zeii, o vom primi cum se cuvine. Nu degeaba stri- 
găm, atunci cînd ieşim în arenă: „Ave Caesar, morituri 
te salutant!” E chiar mai frumos să mori luptind, decit 
să tirii o viaţă ticăloasă de sclav, dar noi am auzit că 
vreţi să ne puneţi să ne ucidem între noi, între fraţi de 
singe. Dacă este adevărat ce am auzit, atunci 
socotelile voastre au dat greş. Nici un dac nu va lupta 
împotriva altui dac. 

Adrius se încruntă şi zise cu asprime: 

— Sîntem stăpinii voştri şi vom face cu voi tot ce 
socotim de cuviinţă să facem. 

Andena se întoarse către ai săi şi văzînd semne 
de aprobare, auzind glasurile ce-l îndemnau, răspunse: 

— Nici o pedeapsă nu va clătina hotărîrea 
noastră. Dacă voi, stăpinii noştri, ne-aţi ales ca să vă 


înveselim murind, o vom face cu potrivnici de alte 
neamuri, dar nu ne vom miînji mâinile cu sîngele fraţilor 
noştri. Cred că aţi auzit că dacilor nu le e frică de 
moarte şi dacă pedeapsa pentru neascultarea noastră 
va fi moartea, atunci sîntem gata s-o primim, chiar 
dacă va fi să trecem prin cele mai mari chinuri. Aşa ori 
altfel, tot moartea ne aşteaptă. 

— Vorbeşti prea frumos, tu eşti instigatorul. 

— Nu sînt instigator, căci noi toţi, oricît de mulţi 
am fi, aici şi aiurea, gîndim la fel. 

— Faci pe grozavul, sclav ticălos, răcni Adrius. 
Vom vedea îndată cît eşti de dirz. 

Bătu din palme şi dădu cîteva porunci. Paznicii 
scoaseră din rînduri un dac voinic, încă tînăr şi mînară 
ceata sclavilor dincolo de grilajul de zăbrele care 
despărţea curtea de cazarmă. 

— Vei lupta cu arme adevărate împotriva unuia 
dintre ai voştri, zise lanista rînjind. Vom face o repetiţie 
generală înainte de a vă scoate în arenă. 

Celălalt dac se apropie. 

— Eftepir,  frăţioare, îl întrebă  Andena 
îmbrăţişîindu-l, ai de gînd să mă ucizi? 

— Nu, Andena. 

— Atunci ne vor schingiui, Eftepir. 

— Vom răbda, Andena. 

Un instructor le aduse armele şi zise: 

— Tu, Andena, vei face pe tracul, iar tu, Eftepir, 
pe samnitul. Incepeţi! 

Schimbînd o privire plină de duioşie, dacii 
aruncară armele şi se îmbrăţişară din nou. 

— Să fie bătuţi, răcni Adrius. Două sute de 
vergele de fiecare. 

Paznicii se năpustiră asupra celor doi nefericiţi, îi 
tirîră la nişte stilpi şi le legară mîinile de inele de fier. 


Dacii ştiau că două sute de vergele înseamnă 
moarte. Din mulţimea robilor se auziră îndemnuri la 
bărbăţie şi curaj pentru cei doi tovarăşi, huiduieli şi 
blesteme pe capul sbirilor. 

Nici la a cincizecea lovitură, cînd spatele li se 
umplu de sînge, nici unul din ei nu scoase nici cel mai 
mic geamăt. Scrişneau din dinţi, se cutremurau sub 
loviturile ce le sfişiau carnea, însă răbdau voiniceşte. 
La a optzecea izbitură, Eftepir leşină. Andena rezistă şi 
la o sută. 

Atunci lanista porunci încetarea. 

— Duceţi-i în carceră, strigă el ca să fie auzit de 
toţi. După ce-şi vor reveni, ardeţi-i cu fierul! 

Dar, nevroind să piardă doi dintre cei mai 
capabili gladiatori, Adrius dădu poruncă să fie îngrijiţi şi 
mutaţi în cazarma de alături. 

Incă o dată soarta îl ocoli pe Andena, cruţîndu-l, 
ca şi cînd, dintre atitea vieţi curmate fără milă, în orice 
clipă, pretutindeni, ar fi avut nevoie de viaţa lui pentru 
un scop numai ei cunoscut. 

A fost o ultimă încercare de a-i obliga pe daci să 
se bată între ei. După asta, îi lăsară în pace şi potrivit 
ordinului împărătesc, le dădură, în arenă, adversari din 
alte neamuri, avînd grijă ca aceştia din urmă să le fie 
superiori şi să triumfe asupra Hor unui popor biruit. 


Veni şi ziua cînd Andena apăru în circ. Era ultima 
decadă a luptelor. De nouăzeci de ori se înroşise pînă 
acum arena circului Colosseum şi spectatorii, sătui de 
sîngele vărsat, obişnuiţi cu fiorii provocaţi de atitea 
agonii, nu se mai mulţumeau cu lupte banale, spec- 
taculoase, între oameni slabi ori nu îndeajuns de pre- 
gătiţi. Erau sătui de „andabatae”, călăreţi care se bat 
legaţi la ochi, de „sportula”, luptă rapidă între mai 


mulţi gladiatori, de „munus sine missione”, luptă fără 
sfîrşit, unde potrivnicul doborit era îndată înlocuit. 
Spectatorii mofturoşi vociferau, cerînd cu insistenţă 
lupte între gladiatori din ce în ce mai buni, mai aprigi şi 
mai dirji. 

În dimineaţa aceea luminoasă a lunii septembrie, 
în timpul paradei celor douăzeci de perechi de 
gladiatori, Andena apăru pentru întîia oară în arenă. 
Alături de el păşea, mindru şi dispreţuitor, galul Eporix, 
gladiator de meserie, un duşman de temut. 
Supravieţuise de atitea ori că era socotit nemuritor şi 
imbatabil. Ca să-i încunune cariera strălucită îi dădură 
ca adversar pe cel mai capabil gladiator dac. La a 
cincea victorie lui Eporix i se oferi bastonul libertăţii, 
dar  dispreţuind libertatea ca ceva searbăd şi 
nefolositor, se vînduse pentru bani mulţi din nou 
laniştilor şi reuşi să mai triumfe de zece ori. Ştia că şi 
de astă dată i se va oferi libertatea şi încă nu ştia dacă 
o va primi. Îşi făcea anumite socoteli. Totul depindea 
de starea în care va părăsi arena. Nu se gindea la 
moarte, libitinarii nu-i vor tîrî cadavrul în camera 
mortuară, dar unui gladiator îndrăgostit de meseria lui 
i se poate întîmpla ceva mult mai rău: putea să fie 
rănit ori schilodit, ceea ce nu i-ar mai fi permis apariţia 
în arenă. Atunci banii şi libertatea îi vor prii de minune. 
Pe dacul de lingă el, deşi voinic şi bine pregătit, nu-l 
lua în seamă. Era un începător. 

Cu veşnicul lui dor de viaţă, Andena nu se credea 
un condamnat şi era hotărit să nu se lase ucis, nici 
măcar de acest gal faimos, dar şi încrezut. Nu se amă- 
gea şi era pregătit pentru moarte mai mult ca 
niciodată. În ajun se rugase fierbinte lui Zalmoxis, 
mulţumindu-i pentru cele bune şi cele rele, lăsîndu-l pe 


marele zeu să hotărască dacă el, neînsemnatul şi 
umilul Andena, merită să fie cruțat ori ba. 

Orbit de lumina puternică din imensa incintă, 
uimit de priveliştea nemaivăzută a zecilor de mii de 
spectatori, de frumuseţea sobră a clădirii, de 
strălucirea şi luxul celor din primele rînduri, se pomeni, 
fără să bage de seamă, în faţa lojei împărăteşti. Privea 
cu ochii larg deschişi măreţul tablou al sutelor de togi 
albe, al hainelor somptuoase, de diferite culori, brodate 
în tot felul, împodobite cu toate nestematele lumii şi nu 
ştia care dintre aceşti oameni mîndri, cu trăsături 
energice şi voluntare este împăratul, căci nu-l văzuse 
niciodată. In clipa cînd se opriră în faţa lojei şi tovarăşii 
săi, ridicînd mîna, strigară formula consacrată, zări un 
bărbat frumos, între două virste, cu părul scurt, 
încărunţit, care zimbea cu bunătate. Cînd îl văzu 
ridicînd mîna ca răspuns la salutul gladiatorilor, 
singurul dintre toţi, Andena îşi dădu seama că era 
împăratul. Nu-şi închipuia aşa şi zăpăcindu-se îngînă 
odată cu ceilalţi formula învățată pe de rost. Era 
dezamăgit. El îşi închipuia că numai un căpcăun cu 
înfăţişarea fioroasă, crunt şi sîngeros, ar fi putut să 
cucerească lumea întreagă, să subjuge popoare şi să 
trimită oamenii să se ucidă între ei, pentru desfătarea 
sa. Acesta pe care îl vedea era un om oarecare, ca 
înfăţişare nu mai grozav decit ceilalţi din jurul său. Pe 
deasupra, avea un chip atit de blajin şi zîmbitor. Şi cu 
isteţimea lui de totdeauna, Andena bănui că împăratul 
nu avea cine ştie ce vină în toate acestea, că nu el Îi 
trimite la moarte şi dacă şade aici, ridică mîna şi 
zimbeşte, asta o face pentru că nu poate face altfel. 

După ce ocoliră pista, gladiatorii intrară din nou 
în încăperea boltită unde se înarmară în tăcere şi-şi 
aşteptară rîndul. 


Cînd păşi în arenă alături de Eporix, sclavii tîrau 
către subterană un cadavru şi Andena recunoscu în 
chipul alb al mortului pe unul din tovarăşii săi. Mormăi 
o rugăciune şi-l privi pieziş pe învingător, un om cu 
pielea  tuciurie, care mergea în urma  leşului 
şchiopătind. Işi apăsa mina pe şold şi printre degete i 
se prelingea sîngele. 

— Vivat invincibilul Eporix! izbucni mulţimea 
aclamîndu-l pe gal, neluîndu-l în seamă pe Andena. 

— Vivat Eporix, vivat! 

Simpatiile publicului erau de partea adversarului 
său, şi-l făcură pe Andena să se simtă singur şi neaju- 
torat. Nu ştia ce rol important joacă „jubilaitores” (su- 
porterii) şi că strigătele lor încurajatoare sînt legate 
strîns de pariurile încheiate între spectatori. 

La un semnal al „monitor”-ului începură lupta şi 
după cîteva evoluţii, Andena simţi că în pofida faimei 
sale, galul nu e chiar atît de temut. De aceea, rugîndu- 
se în gînd lui Zalmoxis, îl lăsă să atace ca să-şi 
desvăluie felul de a lupta. Apărîndu-se cu mare fereală, 
în curînd îşi dădu seama că potrivnicul său are un 
picior mai slab. Pesemne o rană mai veche, ce nu se 
lecuise cum trebuie. Liniştindu-se şi neluînd în seamă 
urletele mulţimii, începu să atace la rîndul său, 
învîrtindu-se în jurul lui Eporix. 

— Laşule! îi strigă galul care pricepu despre ce 
este vorba. Lepădătură, cu mine te pui? Cu neînvinsul 
Eporix? 

Căuta să-l scoată pe Andena din sărite, să-l facă 
mai puţin prudent, dar nu reuşi. Fără să-i răspundă, 
dacul îi dădea tircoale, răsucindu-l în toate părţile. La o 
întoarcere, glezna galului îi juca renghiul. Se poticni şi 
descoperindu-se pentru o clipă, primi o lovitură sub 
apărătoarea umărului, în muşchiul pieptului. 


Un strigăt plin de îngrijorare izbucni din mii de 
guri. 

— Nu te lăsa Eporix! Loveşte-l! Doboară-l! îi stri- 
gau din toate părţile. Foloseşte-ţi marea lovitură. 

Andena nu cunoştea „marea lovitură” a lui 
Eporix, iar acesta o păstra pentru mai tirziu. 
Deocamdată, cu o mişcare dibace îi tăie lui Andena 
cureaua căştii şi acesta a trebuit s-o arunce din cap ca 
să nu-i cadă peste ochi. 

Spectatorii jubilau şi-l grăbeau pe gal. Mulţi 
dintre acei ce au pariat pe el, auzeau de pe acum 
sesterţii sunîndu-le în pungă. 

Căutind să-şi protejeze capul cu scutul său mic, 
tracic, Andena îşi descoperea partea de jos a trupului şi 
de aceea fu nevoit să lupte chircit. Ştia că în felul 
acesta nu va rezista mult, chiar dacă Eporix era rănit şi 
ţinea cu greu scutul mare. 

Atunci dacul recurse la un şiretlic. Ochi bine locul 
unde zăcea casca sa şi făcînd un salt înapoi, îl făcu pe 
gal să se împiedice de ea. Clipa aceea mică de şovăire 
i-a fost fatală galului căci Andena, cu virful săbiei sale 
uşor încovoiată, îi crestă fulgerător beregata. Galul 
scăpînd scutul căzu întîi în genunchi, horcăi un blestem 
şi se prăvăli pe spate. 

O dată cu sîngele din tăietură, izbucni valul 
năpraznic al urletelor mulţimii. Era ca o vijelie ce se 
năpusteşte în frunzişul unui codru, învălmăşindu-l, 
scărmănîndu-l, luîndu-l în răspăr. Strigăte de cruntă 
dezamăgire şi de admiraţie neprefăcută, vaiete, 
blesteme, huiduieli şi ovaţii îl zăpăciră pe Andena, care 
după încordarea aceea supraomenească sufla din greu, 
simţindu-şi inima bătînd nebuneşte. 

Acei spectatori, şi erau mulţi, cărora Eporix le 
stricase afacerile, înşelîndu-le încrederea, lipsindu-i de 


un cîştig pe care-l ştiau sigur, strigau cu furie, 
poruncitor, lui Andena: 

— Jugula, jugula! (înjunghie-l! ). 

Dacul însă nu-şi sprijini piciorul în pieptul celui 
căzut, căci acesta expira horcăind. Îşi ridică doar bra- 
tul, aşa cum fac învingătorii şi privea îngrijorat către 
loja imperială. Era un novice şi nu ştia ce o să i se 
întîmple după ce îndrăznise să-l omoare pe favoritul 
mulţimii. Dar locuitorii Romei sînt lesne schimbăcioşi. 

Idolul lor doborit era mort, deci nefolositor, şi nu 
merita să-şi mai bată capul cu el. Un alt favorit se 
ridica şi simpatiile lor se întoarseră către acesta. 

— Bravo, dacule! strigau unii. 

— Andena fortis (viteazul Andena), vivat! 

Nu erau puţine nici injuriile şi blestemele celor 
rău înşelaţi în aşteptările lor. 

— Barbarus exsecrabilis! (barbar blestemat). 

— Dacus sordidus! (dac murdar). 

— Bracatus! (cel ce poartă iţari). 

Surprins de această întorsătură, împăratul Traian 
zise cu jumătate de glas: 

— Fors plus quam ratio potest (Soarta e mai 
presus de rațiune). 

l-I lăudaseră atît de mult pe Eporix, încît nu se 
îndoise o clipă că victoria îi va reveni acestuia. Nu se 
aşteptase la un atare deznodămint. De fapt, orgoliul 
său nu fusese atins: nu pariase pe nici unul. Amîndoi 
gladiatorii îi erau deopotrivă de simpatici, după cum îi 
erau la fel de indiferenți. Licinius Sura, care stătea în 
dreapta sa, era descumpănit şi sufla supărat pe nări. Îi 
părea rău că dacul triumfase, dar era un om drept şi nu 
spuse nimic. Traian îl privi zimbind şi punîndu-i mîna 
pe genunchi, zise: 


— Licinius, ia măsuri ca acest dac să nu mai 
apară în arenă pînă la sfirsitul jocurilor. Mi-e teamă că 
o să triumfe peste tot. Expediază-l la Capua şi dă-l pe 
mîna celui mai bun instructor. Mai tîrziu, după serbările 
triumfului, îl vom readuce. Atunci poate voi paria şi eu 
pe el. Daţi-i cununa de învingător, însă nu-i oferiţi 


daruri. E prea devreme. 
A 


Luna Maius, cu alaiul ei, trecu pe lîngă 
înneguratul Ariort fără ca acesta să-i bage în seamă 
frumuseţile ademenitoare. De cînd dăduse ochii cu 
duşmanul său, s-a închis în sine şi nu mai vorbea cu 
nimeni. Pînă şi tovarăşii săi de cort au început să-l 
ocolească; unii credeau chiar că s-a ţicnit. Singurul om 
care-i lipsea era Andena şi Ariort nu găsea de cuviinţă 
să-l înlocuiască. Lucra ca o maşină, mereu mohorit, 
încruntat şi nimeni nu ştia ce e în capul lui. Nu se 
dădea în lături de la nici o muncă oricit ar fi fost ea de 
grea sau înjositoare şi cei din jur, privindu-l, credeau că 
voinicul cu păr bălai este un nenorocit blestemat care 
făcuse legământ de ispăşire a unui păcat greu, de 
nesuportat. 

Trecuse o lună de zile şi romanii, adunîndu-i din 
nou pe sclavi, îi numărară, îi dăscăliră şi-i trimiseră sub 
o escortă puternică, de-a lungul Marisului, către apus. 
Părăsind apoi valea, apucară peste dealuri şi coboriră 
pe valea rîului Tsierna pînă la Dunaris. 

Aici, Ariort văzu o mare cetate romană — 
Drobeta. Oraşul din jurul ei, forfota şi voioşia îl 
scoaseră puţin din mohoreala sa, dar locul i se păru 
străin, după cum şi el se simţea străin peste tot unde 
erau romanii. 

După ce fură puşi să sape şanţuri şi să întindă pe 
fundul lor nişte ţevi de pămînt ars, îi trecură dincolo, în 


Moesia. Uriaşul pod, peste care îi mînaseră, îl ului într- 
atita că nu putu să-şi vină în fire. După ce-l trecu, îşi 
tot întorcea capul ca să-l mai vadă o dată. Din clipa 
aceea nu se mai îndoi de imensa superioritate a roma- 
nilor faţă de alte neamuri. | se părea chiar ciudat că ţă- 
rişoara sa îndrăznise să le pună stavilă. În acelaşi timp 
era mindru că poporul său se încumetă s-o facă şi le 
dădu mult de furcă năvălitorilor. 

Merseră apoi în susul Dunarisului, pe un drum să- 
pat în stîincă, deasupra căruia atîrnau ameninţător 
munţi împăduriţi. În curînd ajunseră la locul unde 
Dunarisul primeşte în sînul său rîul Savus, aproape tot 
atit de larg la vărsare. Pe colţul stîncos, între cele două 
ape, se înălța Singidunum, oraş prosper, înconjurat de 
Ziduri, cu multe temple şi edificii. 7 

Aci, escorta militară îi părăsi. In locul ei apăru o 
ceată de paznici civili cruzi şi nemiloşi. Multor sclavi le 
păru rău de ostaşii care, cu toată severitatea lor, îi 
tratau ca pe nişte duşmani învinşi în luptă. De acum 
încolo, bătăile şi înjurăturile cădeau grindină peste bie- 
ţii daci. Dacă pînă acum îşi petreceau nopţile în corturi 
şi mîncau pe săturate, de acum încolo dormeau bu- 
luciţi ca nişte oi, pe pămîntul gol, după ce-şi 
astimpărau foamea cu tocătură de boabe iartă cu 
oasele şi resturile spurcate, ce se aruncă de obicei 
cîinilor. Aceste lături greţoase deveneau cu atit mai 
puţin săţioase, cu cît paznicii şi bucătarii furau bucăţile 
cele mai bune. 

Cît au stat la Singidunum, negustorul, un libert 
lacom şi nemilos, îmbogăţit din negoţul de sclavi, 
închiria oricui numărul necesar de oameni pentru 
muncile cele mai grele şi înjositoare. Cu asta se 
îndeletniceau şi ajutoarele lui, pînă şi unii paznici, doar 


că cei mici se simțeau obligaţi să aducă plocoane 
superiorilor lor. 

Sclavii îşi dădură curind seama că armata îi 
vîinduse unor ticăloşi de meserie, pesemne la un preţ 
mic şi că de acum încolo vor fi vinduţi la preţuri 
ridicate acelor care duceau lipsă de mînă de lucru 
ieftină. De asemenea, aflară că în curînd la Singidunum 
se va ţine tirgul anual, la care vin cetăţenii din întreaga 
regiune învecinată cu oraşul ba chiar şi din provinciile 
megieşe. De bună seamă, nu vor lipsi negusitorii de 
sclavi de peste mări, care în ţările lor vindeau cu mare 
cîştig, ca pe o noutate rară, oamenii cu pletele de 
culoarea spicului de grîu copt sau al arămii lustruite. 
Un paznic mai vorbăreţ, tras de limbă, le spuse că la 
Singidunum vor fi vindute toate femeile şi copiii, 
adunaţi de către negustor încă din toamna anului 
trecut. Stăpiînul vroia să scape de această marfă, mai 
gingaşă, care n-ar suporta un drum lung. Aflară 
totodată că localnicii nu cumpără bărbaţi daci, pentru 
că de obicei aceştia fug în patria de care nu-i 
despărţea decit fluviul Danubius. Mulţi au fugit pe 
vremuri după ce s-au răzbunat crunt pe stăpinii lor, 
ucigîndu-i fără milă şi dîndu-le foc caselor. 

Vreo douăzeci de bărbaţi, printre care şi Ariort, 
fură trimişi în piaţa mare a oraşului, cu scînduri şi 
unelte ca să încropească în grabă estrade pentru 
sclavi. Cu acest prilej văzură un tîrg de sclavi. Dacii 
mai vîrstnici ştiau prea bine ce este un tîrg de sclavi 
roman. Acum cincisprezece, douăzeci de ani, pe 
vremea împăratului Domitian, flăcăi fiind, au vîndut ei 
înşişi romanilor sclavi capturați în luptele cu seminţiile 
megieşe. Ariort şi ceilalţi tineri îl vedeau pentru întiia 
oară şi pentru că aici erau vînduţi oameni de acelaşi 


sînge, muierile şi copiii fraţilor lor de neam, mulţi au 
fost zguduiţi de această privelişte. 

Spălaţi, pieptănaţi, unşi cu ulei, sătui de astă 
dată, despuiaţi, copiii şi muierile fură urcați pe 
podiumuri improvizate. Fiecăruia i se atîrnă de git cite 
o tăbliță pe care erau scrise, dedesubtul preţului, ţara 
de baştină, numele, virsta, calităţile şi metehnele 
fiinţei scoase la vînzare. Unor exemplare mai frumoase 
li s-au pus coroane de flori pe cap. Cînd totul fu gata, 
paznicii postați în jur se dădură la o parte şi mulţimea 
năvăli în piaţă. Slujbaşii celor cîţiva negustori de sclavi 
se puseră pe strigat, chemiînd, îndemniînd, lăudînd 
marfa stăpînului lor. 

Cumpărătorilor care arătau ca nişte cetăţeni 
înstăriți, li se dădea voie să cerceteze marfa pe- 
ndelete, căutind-o la dinţi, dînd de o parte pinza ce 
ascundea nurii muierilor, apreciindu-le duritatea şi 
rotunjimea cărnii, pipăind frăgezimea pielii copiilor. 
Celor mai puţin arătoşi nu li se dădea voie să pipăie 
marfa decît dacă dovedeau că au bani în pungă. 

Fel de fel de lume forfotea în piaţă: magistrați şi 
patricieni, provinciali, nobili rustici, militari din garni- 
zoană, matroane cu slujnicele lor, negustori de toate 
neamurile, liberţi şi sclavi slujbaşi la stat. Înscrisurile 
rudimentare se eliberau pe loc, întocmite la repezeală 
de scribi cu pana iute, pe care nu-i încurcau forfota, în- 
ghesuiala, zgomotul, tocmitul, certurile, jurămintele 
negustorilor ŞI căpăţinoşenia cumpărătorilor, 
exclamaţiile de uimire şi admiraţie, pocnetul degetelor, 
plescăitul din limbă. Aceste fiţuici, scrise pe pătrăţele 
de papirus, ori pe fişii de pergament, de pe care se 
ricîise textul vechi, erau suficiente ca să-l lege pe cel 
vindut pe vecie de noul său stăpîn, să-l proclame 
„inventar grăitor, pe două picioare” spre deosebire de 


cel „mugitor, pe patru picioare”. De acum încolo, în 
sarcina noului stăpîn cădea necazul şi nicidecum 
datoria de a-l hrăni, îmbrăca şi a-l păzi pe rob, iar în 
caz de nesupunere, de a-l pedepsi, chiar şi cu moartea, 
deşi după lege, stăpînul nu avea voie să-şi omoare 
sclavul şi era judecat ca şi cînd ar fi omorât sclavul 
altuia, adică l-ar fi jefuit pe un altul de bunul lui. 

Retraşi la o parte, supraveghiaţi de doi paznici, 
bărbaţii daci aşteptau sfîrşitul tirgului, ca să desfacă 
estradele şi să le care înapoi. Uimit de cele văzute, 
Ariort uită de propria-i nevolnicie. Sub năvala 
impresiilor nemaitrăite încă, gîndurile amare se 
potoliră. Pînă şi amărăciunea ce-l cuprinse întîi la 
vederea acestui tîrg ticălos îl slăbi. Nările încă îi 
fremătau şi ochiul arunca scîntei, căci văzuse o femeie 
dacă, tînără, cu părul castaniu, despletit, curgîndu-i pe 
umerii goi. Era tînără şi voinică şi se înfiora sub 
degetele hulpave ale unui cumpărător. Boabe de 
lacrimi, strivite de pleoape, îi picurau din ochii mari, 
trişti. Işi aduse aminte de Aya şi se gîndi cu groază că 
şi ea ar fi putut să ajungă într-o stare asemănătoare. 
Undeva, într-un ungher tăinuit al minţii sale se înfiripă 
un gînd rebel că poate e mai bine aşa cum e şi că 
mîndra fată, dăruindu-se unui roman de rang, scăpase 
de murdăria şi înjosirea unui tîrg de sclavi şi unei vieţi 
de umilinţă. Incruntîndu-se, goni gîndul nepoftit, menit 
să-l lipsească de singurul sprijin în viaţă — răzbunarea. 
Mai mult de miîntuială, decit pentru a se dezvinovăţi, 
strecură printre dinţi: „Mai bine sclavă, decît soţia unui 
roman. Cel puţin nimeni n-ar fi învinuit-o de trădare”. 

Işi abătu privirea, plimbînd-o de-a lungul 
edificiilor şi templelor din jur. În zori de zi, cînd sosise 
în piaţă cu sarcina grea în spinare, se oprise uimit de 
frumuseţea, graţia şi zvelteţea clădirilor, dar paznicul 


nu-i lăsă timp de admiraţie croindu-l cu biciul peste 
picioare. Era primul oraş roman mai de seamă pe care 
îl vedea şi ar fi minţit dacă ar fi jurat că nu-i place. 
Acum, cînd tot nu aveau ce face iar paznicii sorbeau 
din ochi muierile goale, spunîndu-şi unul altuia 
obscenităţi şi înjurîndu-i pe grăsunii pricopsiţi oare le 
pipăiau, Ariort putu în sfîrşit să-şi desfete privirea. Era 
atita frumuseţe calmă în acele coloane, capiteluri, 
frontoane, atita  sclipire imaculată în trupul de 
marmoră al statuilor. Pe scările înalte ale unui templu, 
din două urne de bronz se ridicau şuviţe de fum 
albăstrui, ce se topeau în văzduhul scînteietor. 

Descoperise frumuseţea şi inima-i aspră de ostaş 
se înmuie sub vraja ei. In clipele acelea uitase de 
mizeria miilor de oameni viînduţi ca nişte vite, uitase de 
propria sa mizerie, uitase unde se află şi cum nimerise 
pe meleagurile acestea. După podul de la Drobeta, 
aceasta a fost a doua lui uimire. Simţea născîndu-se în 
el o căldură nouă, vagă şi  miîngiietoare, ceva 
asemănător cu un dor de viaţă, pe care l-a avut cîndva 
şi l-a pierdut într-o noapte albă, plină de zbucium 
năpraznic. 

Vecinul său, un dac de vreo patruzeci de ani, sur- 
prinse pe chipul veşnic înnegurat al lui Ariort, ceva ase- 
mănător unui zîmbet. În clipa aceea chipul, pînă acum 
nesuferit, i se păru atrăgător. Urmărindu-i privirea şi 
ghicind pricina care îi înmuiase trăsăturile, dacul îl 
atinse cu cotul. Şi cînd Ariort, trezit din visare îl privi în 
ochi, zise: 

— Te minunezi, ai? Eu am mai apucat să văd cite 
ceva în viaţa asta — cetăţile de pe malul mării, la mia- 
zăzi de Dunaris. Paznicul ăsta, care cască gura la piaţă, 
mi-a spus adineaori: „Asta-i o nimica toată. Un orăşel 


oarecare. Să vezi Roma, Capua, Cumae, ce minuni sînt 
acolo. Merită să trăieşti ca să le vezi măcar o daltă”. 

— Cine, zici, că ţi-a spus asta, acela de acolo? 

— Da, acela. 

— Credeam că e un cîine ca şi ceilalţi. 

— Viaţa l-a făcut aşa, căci şi el duce o viaţă de 
cîine. Rob sau paznic de robi, totuna-i. 

Tăcu o clipă, apoi adăugă: 

— Tu cine eşti? Nici nu ştiu cum te cheamă. Poţi 
să-ţi spui numele adevărat, căci am scăpat de ostaşi. 
Astora puţin le pasă cum te numeşti şi cine ai fost. 
Cred că eşti un om de soi, poate chiar un tarabosta. 

— Mă cheamă Ariort. 

— Atunci, tu eşti Ariort Chiorul? Eroul de la 
Sarmizegetusa? Nu te cunosc, căci am apărat cetatea 
de la Dealul Roşu. 

— Aşa mi se spune. Mai bine zis, asta-i porecla 
dată mie de către romani. 

— Pentru că ai băgat ceva spaimă în ei. 

Chipul blajin al bărbosului, zimbetul lui bun, cald, 
îi dădu de veste lui Ariort că are lîngă el un prieten. Il 
întrebă la rîndul său: 

— Dar pe tine cum te cheamă? 

— Mă numesc Sola, ostaş de meserie, deşi mie 
îmi place viaţa tihnită şi plină de răgazuri plăcute. O să 
mai fim un timp împreună. Aici nu doreşte nimeni să 
cumpere sclavi, foşti ostaşi. Dacia este prea aproape. 


După ce scăpă de femei şi copii, umplindu-şi 
cufărul cu denari, hrăpăreţul negustor îşi mînă turma 
către oraşul Pola, unde în timpul sărbătorilor divinului 
Augustus, la începutul lunii închinate memoriei sale, se 
ţinea un tîrg anual. Evenimentul atrăgea multă lume, 


nu numai din pricina afacerilor dar şi a frumuseţii rare 
a oraşului de pe ţărmul Mării Adriatice. 

Zile şi zile de mers, sub arşiţa soarelui de miez 
de vară, pe un drum prost întreţinut de pe valea rîului 
Savus, cel cu ape multe şi leneşe. Merseră în susul văii 
largi, mănoase, cînd aproape de rîu, cînd departe, 
atunci cînd drumul ocolea bălțile şi smîrcurile provenite 
din revărsări. Trecuseră pe lingă multe aşezări, mai 
arătoase şi mai amărite, iar de la Marsonia, unde valea 
se îngustează sugrumată de dealuri înalte, împădurite, 
drumul le aminti robilor daci de ţara lor dragă, rămasă 
în urmă, pe care nu o vor mai vedea niciodată. Mirosul 
şi răcoarea codrului le mai înviorară simţurile amorţite. 
Stăpinul le dădea voie să se scalde şi să-şi spele 
zdrenţele mai la orice popas şi asta o făcea nu pentru 
că era milos de felul său, ci ca să nu-şi strice marfa 
umplînd-o de păduchi şi rîie. 

De la Siscia — oraş de mărimea Singidunumului, 
părăsiră valea Savusului, urcînd de-a lungul unuia 
dintre afluenții săi pînă aproape de izvoare. De acolo, 
pe poteci înguste, cu urcuş anevoios, trecură lanţul de 
muncele, dincolo, către ţărmul Adriaticei. 

Cu toată greutatea drumului şi  istovirea 
trupească, Ariort nu putea să nu admire frumuseţea 
acelor meleaguri. Totul aici era altfel decit în ţara lui: 
culoarea şi forma stîncilor, vegetaţia săracă dar de o 
stranie frumuseţe, dar mai ales farmecul de basm al 
mării de azur, cu horbota albă de spumă, ce se sparge 
neîncetat, unduindu-se de-a lungul țărmului stîncos, 
dantelat. În zare, o mulţime de insule pluteau în 
boarea străvezie, ca nişte scoici sidefii. 

Vraja acestei nemaivăzute privelişti îl cuprinse. 
Dorul de viaţă îl copleşi ca niciodată. Sorbea din priviri 
lumea asta nouă, îmbătat de splendoarea ei. Nu mai 


văzuse tufe ţepoase ca nişte arici sau cu frunze late şi 
ascuţite ca nişte săbii, nici trunchiuri înalte, drepte şi 
păroase, încununate la virf cu smocuri de ramuri 
dinţate ca la ferigă. Şi iarba şi florile de aici erau mai 
altfel, poate nu atît de gingaşe, nici zemoase ca pe 
meleagurile dacice, dar mai colorate şi mai 
mirositoare. Cerul, zimbet cald, se oglindea în mare şi 
numai privindu-l, omului îi venea să cînte. 

Pînă şi paznicii, răi şi ursuzi, se înviorară. 

— Adria, Adria! striga unul, ridicîndu-şi mîna în 
care avea biciul, de astă dată însă, nu ca să lovească, 
ci ca să salute mărgăritarul rar al tuturor mărilor. 

Altul, cuprins de înduioşare, îşi împărtăşea 
admiraţia robilor daci: 

— Priviţi, servilor, asta e patria mea! Aci m-am 
născut. Colo pe insula aceea lungă. Nu prima, care se 
numeşte Curicta, ci a doua —  Cripsa cea 
binecuvântată. 

Dar sclavii nu înțelegeau din vorbele lui decit că 
este foarte bucuros şi dacă ar fi priceput de ce este atit 
de fericit, de bună seamă, l-ar fi întrebat de ce a 
părăsit această gură de rai şi de ce s-a făcut paznic de 
sclavi hoinar. 

Coborînd către țărm şi mergînd de-a lungul lui, 
priveliştea nu mai era ca în palmă. Acum mereu o 
astupa cite o stincă, cite o ieşitură năpădită de 
verdeață, dar şi crimpeiele ce apăreau din cînd în cînd 
prin spărturi erau încîntătoare. 

Pe seară, făcură popas într-un loc unde ţărmul 
cobora lin şi marea, cu veşnica ei răbdare, îşi mîna 
turmele foşnitoare ale valurilor, să-i spele bolovănişul, 
să-i netezească nisipul, să-i arunce în dar scoici 
frumoase, pietricele colorate şi alge mustind de sevă 
sărată. 


În aşteptarea cinei, sclavii căpătară învoirea de a 
se scălda şi pentru mulţi, atingerea valului cald, sărat- 
amărui, fu o noutate plăcută, de neuitat. Singurul dac 
care la viaţa lui văzuse marea era Sola, noul tovarăş al 
lui Ariort. Mai tîrziu, cînd întunericul înghiţise 
depărtările, iar stelele se aprinseră pe nesimţite pe 
bolta de catifea, Sola, cel cu părul cărunt, le povesti 
întîia sa întîlnire cu marea: 

— În timpul primului război cu Traian, cînd 
marele conducător Susagus trecu Dunarisul pe gheaţă 
cu sarmaţii săi, am venit şi noi de la Decebal, cam o 
mie de călăreţi să-i dăm o mină de ajutor. Atunci am 
văzut şi eu apa cea mare, vecină cu ţara noastră, în 
care se varsă prin trei guri marele Dunaris şi căreia 
romanii îi zic Pontus Euxinus. Numai că am văzut-o 
iarna şi în loc să mă încînte, m-a înfricoşat. Malurile ei 
erau îngheţate şi o furtună năpraznică arunca cu vuiet 
şi trosnet sloiurile pe ţărmul acoperit de zăpadă. Apa 
părea neagră, plină de taine şi noi, care am trecut 
Dunarisul pe pod de gheaţă şi mulţi s-au înecat la 
mijloc, unde firul iute al apei l-a subţiat, ne-am 
cutremurat amintindu-ne că împotriva puterii firii omul 
este neputincios. Atunci am făcut prăpăd în aşezările 
romane şi greceşti. Cetățile Histria, Tomis şi Callatis şi- 
au închis în grabă porţile şi nu le-am putut lua, în 
schimb am pirjolit aşezările din afara zidurilor şi am 
trecut prin ascuţişul săbiei pe locuitorii lor. Nu ne-am 
ales cu nimic, căci în graba noastră nu ne puteam 
încurca cu robi şi prăzi. Pînă la urmă ni s-a înfundat la 
cetatea Tropaeum, unde romanii, ajutaţi de cohortele 
sosite în grabă de la Durostorum şi Dionysopolis, ne-au 
bătut crunt şi ne-au respins. Dar nu degeaba ne-am 
ostenit, am îngheţat şi am sîngerat acolo, căci l-am silit 
pe Traian să plece grăbit din Dacia, să coboare pe 


Dunaris în ajutorul Moesiei, iar în primăvară să încheie 
pace cu regele nostru. 

Sola tăcu iar ceilalţi oftară din rărunchi, cuprinşi 
de amintirea zilelor de luptă şi de vitejie. 

— Acum totul s-a dus pe rîpă, zise unul mai 
vîrstnic. Ţară nu mai avem, rege nu avem, vatră nu 
avem. Avem doar viaţă şi viaţa asta este mai amară 
decit a cîinilor fără stăpin. 

— Linişteşte-te, rise un al treilea, în privinţa asta 
sîntem mai norocoşi, căci avem stăpiîn şi ce mai stăpîn! 

Alături cîţiva robi începură un cîntec, nu prea tare 
ca să nu-i zgindăre pe paznici, totuşi deajuns ca să fie 
auziţi de-ai lor. 

„Vezi tu poala munţilor, 

Pe sub umbra brazilor...” 

Cîntecul se aşternea duios şi lin deasupra 
țărmului străin, pipăind parcă cu miini tremurînde 
întinderile cufundate în beznă, înălţîndu-se cu 
încredere către stele, singurele lucruri cunoscute aici, 
blînde şi nepărtinitoare, care licăresc deopotrivă şi 


sclavilor şi stăpînilor. 
A 


În timpul războiului civil, oraşul Pola dăduse găz- 
duire trupelor lui Pompei şi drept represalii a fost 
distrus din temelie. Mai tirziu, la rugăminţile fiicei sale, 
împăratul Augustus îl reînființează sub denumirea — 
Colonia lulia Pietas. De atunci, an de an, oraşul îşi 
serba renaşterea din ruine şi cenuşă prin grandioase 
festivități şi un tîrg anual de sclavi. 

Ariort rămase uimit de frumuseţea acestui oraş 
înfloritor, perla Mării Adriatice. Nu văzuse pînă acum 
nimic asemănător şi spera să rămînă aici, dar soarta şi 
stăpînul său hotăriseră altfel. 


Negustorul de sclavi îşi vînduse la Pola tot ce 
avea mai bun. Dacii tineri, cărora abia le-au dat 
tuleiele, flăcăii cu plete arămii, traşi ca prin inel, 
vînjoşi, îşi urmară noii stăpiîni în oraşele învecinate, de 
pe amindouă țărmurile Adriaticei. Ceea ce îi rămăsese 
negustorului, în afară de un cîştig gras, erau acei peste 
o sută de sclavi mai virstnici, ori însemnați cu un 
beteşug oarecare, buni pentru muncă grea, nicidecum 
pentru a înfrumuseţa casele şi vilele celor bogaţi. 
Printre aceşti sclavi rămase şi ursuzul, veşnic 
încruntatul Ariort. 

Dîndu-i-se de veste că la carierele din Luna!! se 
caută braţe de muncă şi că începerea lucrărilor la noul 
for, închinat împăratului Traian, cere cantităţi mari de 
marmoră, negustorul îşi mînă turma grăitoare, mult 
împuţinată, către acolo. 

Astfel, după un marş istovitor de-a curmezişul 
ltaliei, după grele urcuşuri şi coborişuri, cînd pe 
drumuri pavate, cînd pe simple drumeaguri de ţară, 
peste munţii sterpi sau împăduriţi, peste poduri 
azvirlite semeţ deasupra torenţilor vijelioşi, peste 
cîmpii mlăştinoase, pe arşiţă şi răcoare cu vintul în faţă 
sau în spate, ceata ajunse la ţărmul Mării Ligurice. 

După două zile de odihnă atit de trebuincioase 
robilor ca să-şi tragă sufletul şi să-şi potolească 
durerea mădularelor dărimate de drum, trebuincioase 
şi negustorului ca să-şi aducă „marfa” într-o stare 
multumitoare, tiîrgul se făcu şi cîinosul negustor 
predîndu-şi dacii patronilor de cariere, se duse într-ale 
lui. 

Soarta celor aduşi fu pecetluită într-o zi senină şi 
caldă de septembrie, legîndu-i pe viaţă de valea adîncă 
ce coboară către mare din munţii Liguriei. Teribila vă- 


1 Antica Luna sau Luni — actuală Carrara. 


găună, mai rea decit orice închisoare, era străjuită de 
muncele înalte, împădurite, de căldări mari săpate în 
costişele lor, orbitoare acolo unde se dezgoliseră 
straturile de marmoră albă, mohorite în acelea cu 
marmoră neagră. 

De acum încolo, din zori pînă-n noapte, albul 
povârnişurilor, pămîntul acoperit cu  fărâmături 
sclipitoare, reverberante, izbea, ustura ochii dacilor, 
obişnuiţi cu verdele odihnitor al codrilor şi poienelor, cu 
albastrul depărtărilor. 

După obiceiul statornicit la cariere, izvorit nu din 
milă omenească ci din teamă să nu le orbească robii, 
stăpînii îi mutau din cînd în cînd la scoaterea marmorei 
negre sau în port, aflat la patru mile depărtare, unde 
se încărcau cu blocuri şi lespezi corăbiile largi, 
pîntecoase. 

Ca unul care nu cunoştea nici meşteşugul de 
pietrar, nici acela de cioplitor, Ariort nimeri într-o 
echipă de cărători. Zorii zilei, cînd scripeţii începeau să 
scîrţiie, cînd dălţile muşcau sec în piatră, cînd 
ferăstraiele  zbirniiau monoton şi neîntrerupt, îl 
prindeau gata să se opintească la pirghii şi vălătuci, 
pentru a sălta pietrele grele pe carele-platforme ce se 
apropiau într-un şir neîntrerupt, trase de multe perechi 
de boi uriaşi. 

În primele ore ale dimineţii, lumina încă puţină şi 
răcoarea binefăcătoare lăsată dinspre codri ori adusă 
cu vintul dinspre mare, nu erau atît de chinuitoare. Mai 
tirziu, pe măsură ce soarele urca către cheia bolţii, lu- 
mina şi căldura deveneau ucigătoare. În scurtul răgaz 
de la amiază, robii se trinteau în umbra puţină, lipindu- 
şi cu voluptate trupurile încinse de piatra rece. Astfel, 
cu ochii împăienjeniţi, storşi de voinţă, pînă şi de dorul 


de a trăi, aşteptau doar apropierea serii, aducătoare de 
odihnă şi alinare. 

După trei luni de zile Ariort fu mutat într-o echipă 
de cărăuşi. Faptul îl bucură nespus, deşi îl lipsi de to- 
vărăşia acelor ciţiva daci cu care lucrase pînă atunci. 
Astfel, însoţind carele de-a lungul văii, cunoscu 
orăşelul Luni, construit în întregime din marmoră, de la 
colibă pînă la palat. Cunoscu mai de aproape marea 
caldă şi miîngiietoare, nemărginirile ei tălăzuitoare, 
culoarea ei de peruzea. Toate acestea i se păreau de 
vis, de necrezut şi ori de cite ori îşi afunda privirea în 
zările acelea albastre, uita de chin şi necaz. 

Către sfîrşitul iernii, caldă în acele locuri, băgat în 
seamă pentru isteţimea şi dibăcia sa, Ariort fu oprit în 
port, la munca cea mai de răspundere — încărcarea 
vaselor. Nici aici nu-i fu dat să aibă în preajmă pe 
vreunul din tovarăşii săi, dar fu mulţumit să aibă 
mereu în faţa ochilor întinderea neţărmurită a mării 
care nu lăsa să i se şteargă din minte chipul amăgiitor 
al libertăţii. Tinea atît de mult la această amăgire încît 
se strădui din răsputeri să nu-şi supere stăpânii, să nu 
le dea vreun prilej să-l mute din nou în văgăuna dintre 
munţi. 

Seara li se îngăduia să-şi spele sudoarea în apa 
mării. Era singura lor plăcere. La atingerea valului, cînd 
lin şi mîngiietor, cînd puternic şi împroşcător, robii se 
înviorau, prindeau puteri şi o dată cu acestea, speranţe 
nemărturisite în libertate. 

Această ţară a latinilor era nespus de frumoasă şi 
vraja ei îl cuprindea tot mai mult pe Ariort, după cum îi 
cuprindea pe toţi acei care din vrerea sorții au fost 
aruncaţi pe țărmurile ei. 

Se adunaseră acolo la Luna multe neamuri, 
oameni cu graiuri, credinţe şi culoarea pielii diferite. 


Neamuri din toate ungherele vastului imperiu ca şi de 
pe meleagurile îndepărtate de dincolo de hotarele lui. 
Erau acolo fiinţe răzvrătite de nedreptăţile stăpinirii, 
precum şi fiii acestora, născuţi în robie; erau şi fiinţe 
care nu făcuseră nimănui nici un rău şi nici nu se 
răzvrătiseră, dar au avut nenorocul să fie prinşi la un 
loc cu răzvrătiţii; erau şi oameni din ţări străine, 
îndepărtate, răpiți de tilharii mărilor sau ai deşerturilor, 
aduşi şi vînduţi ca sclavi în pieţele romane. 

În masa mare, pestriță a neamurilor, puţinii daci 
se topiră cu desăvirşire şi fiecare dintre ei se socotea 
fericit să nimerească în tovărăşia vreunuia dintre ai săi. 

Pentru a se înţelege între ei, dar mai ales pentru 
ca să priceapă ceea ce li se poruncea, sclavii, de voie 
— de nevoie deprindeau graiul latin, de fapt acel grai 
ciudat, stilcit şi pocit, vorbit de oropsiţii imperiului, grai 
care se deosebea atit de mult de limba aleasă, 
elegantă, vorbită de pătura conducătoare. Era şi firesc, 
căci gurile sclavilor nu se descleştau ca să cînte 
frumuseţea naturii, a vieţii, a femeii şi nici ca să recite 
din Horaţiu şi Lucrețiu. Acest grai sărac le era, însă, 
îndestulător ca să-i înjure printre dinţi pe stăpinii 
hapsiîni, pe paznicii cruzi, ca să-i zică „porcărie” 
polentei din boabe mucegăite sau „lături” fierturii 
greţoase — sorbitio. 

Dar, ca întotdeauna şi peste tot, se mai aflau şi 
dintre acei care foloseau limba latină vulgară pentru a-i 
linguşi şi a le mulţumi stăpiînilor pentru o pomană pe 
lîngă care şi un cîine ar fi trecut strimbînd din nas. 

Gardianul, mai-marele echipei în care lucra 
Ariort, nu se deosebea de ceilalţi gardieni decît prin 
faptul că era mai deştept şi nu-şi chinuia robii fără rost. 
Biciul său, ca şi al celorlalţi, şuiera în aer, rareori însă 
muşca umerii celor de sub oblăduirea sa. Îi îndemna 


mai mult cu sfatul, strigăte şi înjurături în care era 
mare meşter, înjurături dificile, înzorzonate, pe 
jumătate poeme obscene, pe jumătate sacrilegii. 
Obişnuindu-se cu aceste avalanşe de cuvinte potrivite, 
rostite ori strigate fără răutate, dintr-o cerinţă 
lăuntrică, sclavii nu-i purtau ranchiună. 

In starea jalnică în care se afla, Ariort se putea 
numi totuşi un om norocos. Toată vara lucră cit doi şi 
dormi fără vise. A privi depărtările şi a nu fi provocat 
de semenii săi, i se păreau două lucruri temeinice, 
care, deocamdată, îl făceau să nu se gindească prea 
mult la vitregia sorții şi la împrejurările care l-au 
cufundat în ea. Trăia pentru a trăi şi nu-şi făurea vise 
de nici un fel. 

Dar într-o zi de toamnă, în clipa cînd înfipse 
ranga sub un bloc de marmoră, ca să-l salte, auzi 
tipetele păsărilor călătoare. Se opri brusc din opintirea 
sa, ridică capul şi văzu un cîrd filfiietor de cocori 
alunecînd către miazăzi. Sunetele duioase, pline de dor 
de ducă, unghiul acela unduios, care se îndrepta către 
o ţintă anumită, de la care nu-l putea abate nimeni şi 
pentru care drumul libertăţii era tot atît de larg ca şi 
zările cerului. 

Nici atunci cînd Ariort îşi simţi umerii arşi de bici, 
nu-şi reveni din starea aceea ciudată, vecină cu vraja, 
cu visul. Pieptul i se săltă năvalnic; trupul şi-l simţi uşor 
ca un fulg şi un dor de ducă nemărginit îl cuprinse. 

Dar asta nu dură decit cîteva clipe. Se dezmetici 
apoi, dar nu din pricina loviturilor şi a grindinii de ocări, 
ci pentru că privirea îi căzu pe spinările încovoiate, 
încordate la culme ale tovarăşilor săi, înverşunaţi să 
oprească rostogolirea pietrei de pe schelă. Ranga sa se 
înfipse adînc între piatră şi scîndură şi cu o încordare 
supraomenească restabili echilibrul. 


Îndată ce corabia fu încărcată, Ariort fu întins cu 
faţa în jos, între patru ţăruşi, de care i s-au legat 
mîinile şi picioarele şi-şi primi fără murmur cele 
douăzeci de lovituri. 

Om vechi în meserie, gardianul înţelese pornirea 
lui Ariort. Nu-i purta ranchiună. Il pedepsise nu din 
răutate, ci pentru că un sclav nu are voie să-şi ridice 
privirea mai sus de lucrul său. Şi pentru că ţinea la 
sclavul său, nu-l trimise la carieră. 

Dar din ziua aceea Ariont nu mai era acelaşi om. 
Lucra la fel de bine, dar smucit şi cu furie. Işi cunoştea 
firea; ştia cît de furtunoase ar putea să devină izbucni- 
rile ei, de aceea răbda cu fălcile încleştate, tăcea şi 
ocolea privirile celor din preajma sa. Această crispare 
de suprafaţă nu reuşea totuşi să ascundă clocotul 
lăuntric. Tovarăşii săi, pînă şi paznicii căutau să nu-l 
provoace în nici un fel. 

De atunci înainte nopţile îi deveniră albe. 
Gîndurile, care în ultima vreme se retrăseseră undeva 
în cămările afunde ale minţii, ieşiră din nou la iveală, 
siciindu-l, nelăsînd somnul să se apropie. Cînd aţipea, 
către dimineaţă, avea visuri urite. O visase de citeva 
ori pe Aya în braţele vrăjmaşului său Longinus şi după 
astfel de nopţi umbla ziua toată înnegurat şi trist. 

Treptat-treptat se potolea, dindu-şi seama că 
toate prin cite trecuse nu erau decit rătăciri, goană 
după o nălucă. Răbdarea şi amiînarea nu duseră la 
nimic. De acum încolo, îngropat în acest mormînt de 
marmoră, nu va putea niciodată să se răzbune. Toate 
au fost în zadar. Undeva într-un colţ ascuns al minţii se 
înfiripase un gind firav dar sicîitor, că nu mai dorea să 
se răzbune pe Longinus, că această răzbunare nu avea 
temei şi a te răscula împotriva mersului firesc al 
lucrurilor ar fi lipsit de înţelepciune şi demnitate. 


Simţea că altceva nou îl preocupă, altceva îl cheamă. 
De cînd văzuse cocorii ştia că nu va mai putea suporta 
ticăloşia vieţii de sclav. Dorul de ducă, de libertate, 
măcar pentru o zi, măcar cu preţul vieţii, i se părea 
singurul lucru înţelept în amărita-i viaţă. Zi după zi, 
dorul acesta devenea tot mai copleşitor. Pentru un 
brav ca el, a fugi era lucrul cel mai uşor. Nu ştia ce 
este spaima. În viaţa sa făcuse isprăvi mai grozave 
fără ca inima să-i bată mai tare ca de obicei. Nu-i era 
frică de moarte pentru că avea credinţa nestrămutată 
că pe celălalt tărîm îl aşteaptă fericirea. Era însă tînăr 
şi descoperise în el o fire cercetătoare şi dornică de 
frumos. De murit era gata să moară oricind, la nevoie, 
cînd nu va mai avea încotro; de fugit, însă, era hotărît 
să fugă dar nu prosteşte, aşa cum s-a mai întîmplat, 
cum se povestea seara în dormitor, înainte de culcare. 
Acei ce aveau amintiri din vremea libertăţii le 
povesteau acelora care nu le aveau. Cei născuţi în 
sclavie sau îndobitociţi de ea de mici, nu-şi puteau 
închipui libertatea. Gindurile lor despre acest cuvint 
neasemuit erau simple plăsmuiri, visări împrumutate 
de la alţii. Şi, dacă cei mulţi nu ştiau ce este libertatea, 
ştiau în schimb ce este frica. Era singurul simţămiînt 
statornic şi aievea, cuibărit trainic în inimile lor. Zicala: 
„Soarta îi răsfaţă pe cei curajoşi” nu li se potrivea şi se 
dovedea mincinoasă pînă şi cu acei cîţiva neînfricaţi 
care încercaseră să fugă. Unii, prinşi îndată şi fără 
împotrivire, erau înfieraţi pe frunte şi snopiţi în bătăi. 
Alţii, care se împotriveau şi-i ucideau pe hăitaşi, erau 
crucificaţi. Urletele de spaimă ale celor prinşi de cruce, 
gemetele, suspinele şi blestemele celor ce expirau 
după două-trei zile de neînchipuite chinuri, lungi 
cufundări în leşin şi treziri într-o înfiorătoare lume de 
nebunie şi coşmar, erau tot atitea legi scrise cu slove 


de foc în creierul fiecărui sclav, o pravilă de conduită în 
viaţa lui doldora de obligaţii dar lipsită cu desăvirşire 
de drepturi. Nu era de mirare că evadările erau extrem 
de rare, iar acei ce se încumetau rămineau veşnic în 
amintirea celorlalți ca nişte eroi-nebuni, prezenţi 
mereu în minţile înfricoşate, ca nişte strigoi fără 
odihnă. 

Seara, înainte de a se culca, la lumina slabă a 
unui opaiţ, se povesteau întîmplări înfricoşătoare, 
rămase de pomină, intrate în legendă. 

Unul care urcase stinca şi se pierduse în codrii 
din jurul Lunei, fu prins după trei zile de căutări. Încolţit 
de moloşii dalmaţieni, cîini de o ferocitate neobişnuită, 
fugarul se aruncă în prăpastie ca să nu fie sfişiat de ei. 
Un altul, după ce omorise doi paznici şi un ostaş 
străjer, fugi înarmat. Ajuns din urmă şi înghesuit într-un 
cotlon, se apăra cu dirzenie. Urmăritorii, văzînd că nu-l 
pot prinde de viu, l-au prefăcut în ţintă pentru arcurile 
lor. Il ciuruiră încet, cu socoteală, fără să-i atingă 
organele vitale şi, după ce-l aduseră pe targa, îl 
crucificaseră pe chei. Un al treilea, voinic fără pereche, 
reuşi să omoare ciinii ce i-au călcat pe urme şi 
zdrenţuit de colții lor, se ascunse printre crengile unui 
brad înalt. Muri acolo din pricina pierderii de sînge. Fu 
găsit întimplător, după o lună de zile, uscat ca o 
mumie. 

Unii sclavi povesteau, deoarece erau povestitori 
din fire, alţii — pentru buna pomenire a celor 
îndrăzneţi, dar mai erau şi dintr-acei care repetau 
povestirile ca să bage groază în robi, să le amintească 
necontenit soarta ce-i aşteaptă dacă nu vor fi supuşi. 
De ticăloşi lagărul nu ducea lipsă. Pentru un os în plus, 
pentru o pomană de nimic, erau oricind gata să-şi 
slujească stăpinii. 


Toate acestea nu-l înfricoşau pe Ariort şi el îşi 
desfăşura mai departe planurile de evadare. 

Aflase că la o sută de mile spre miazăzi se găsea 
în mare o insulă pe nume — llva” şi tot la atitea mile 
spre miazăzi — apus o altă insulă, mult mai întinsă — 
Corsica. Se spunea că țărmurile stincoase şi sălbatice 
ale acestora oferă adăpost piraţilor şi sclavilor fugiţi. La 
ei ar fi vrut să ajungă. Pentru asta trebuia să fure o 
barcă din satul pescăresc vecin, aflat doar la o milă de 
Luna. Cunoştea bine drumul şi satul, căci fusese trimis 
acolo cu alţi sclavi să aducă peşte. 

Ariort se învioră şi umbla zimbind sieşi la gindul 
că pe mare urma i se va pierde, atit pentru hăitaşi, cît 
şi pentru cîini. Un singur lucru îl opri să se avinte 
îndată ce-i veni în gînd acest plan. Bărcile erau prea 
grele pentru un singur om şi avea nevoie de un 
tovarăş. Încercă să aducă vorba despre asta cu cîţiva 
dintre dacii cu care se întilnea în lagăr după muncă, 
dar îşi dădu seama îndată că nici unul nu era pe 
măsura sa. Erau oameni în vîrstă, frînţi de soartă, care 
nu mai aşteptau nimic de la viaţă. Singurul care s-ar fi 
încumetat era Sola, tovarăşul său de drum, cu care se 
împrietenise la Singidunum. Şi el era tomnatic, dar plin 
de hotărîre. 

Nu-l văzuse un timp şi căutîndu-l află că, nu se 
ştie prin ce minune, a fost trecut vislaş pe o galeră de 
transport, ceea ce însemna o mare îmbunătăţire a 
condiţiei lui de sclav. Vislaşii din flota de transport nu 
erau înlănţuiţi ca tilharii şi ucigaşii de pe galerele de 
cursă lungă. Cetăţenii liberi şi liberţii nu se înghesuiau 
la această treabă grea şi prost plătită, aşa că, de la un 
timp, aproape toţi vislaşii, ba uneori şi mateloţii, se 
recrutau printre sclavii mai liniştiţi şi harnici. Viaţa lui 


Elba 


Sola luă o întorsătură favorabilă. De acum încolo, 
scăpat din văgăuna blestemată, va pluti către zări, de- 
a lungul ţărmurilor încîntătoare ale Italiei, va pune 
piciorul pe cheiul multor porturi, va mînca şi va bea pe 
săturate în contul soldei de vislaş, care nu se plătea în 
bani sclavilor. Sola nu mai avea nevoie să-şi ia lumea 
în cap evadind din carierele de marmoră. Ariort, deşi 
se bucură mult, îl invidia pentru acest noroc. Nu-i 
rămiînea decit să fugă de unul singur. 

Trecuse un an de cînd se afla la Luna. Învăţase 
ceva din tainele mării, din toanele ei legate de vinturi 
şi anotimp. In curînd vremea se va strica şi navigația 
va deveni periculoasă. De aceea se hotări să fugă în 
prima noapte fără lună. 

Veni şi noaptea mult aşteptată, dar blestemaţilor 
de paznici le veni cheful să joace zaruri pînă la al 
treilea cîntat al cocoşilor. Cînd se culcară, era târziu să 
mai întreprindă ceva. Îi blestemă în gînd şi amînă fuga 
pentru noaptea următoare. Dormise puţin dar nu se 
simţea obosit. Ceea ce îl îngrijora era starea timpului. 

Marea, învăluită în ceaţă, ofta prelung şi-şi 
spărgea de țărm valurile lungi, uleioase. Pentru întiia 
oară în acea toamnă senină şi caldă, năluca soarelui, 
abia schiţată deasupra dealurilor, nu mai lumina şi nu 
mai încălzea. Deşi unii dintre tovarăşii săi spuneau că 
ceața pe mare nu înseamnă neapărat stricarea vremii, 
vorbele lor nu reuşiră să-i ia piatra de pe inimă. Gîndul 
amar, că n-are noroc în viaţă, îi cătrăni rău sufletul. 

Dar atunci cînd nu se aştepta, cam la al treilea 
ceas după răsăritul soarelui, vîntul din larg mătură 
ceţurile, gonindu-le către uscat, înghesuindu-le în văi şi 
vilcele, zdrenţuindu-le prin ramuri, presărînd totul cu o 
brumă de picături reci. 


După ce umpluseră cala unei galere pintecoase 
cu lespezi şi blocuri mai mici, sclavii se opinteau la un 
bloc imens, care urma să fie aşezat pe punte. Treaba 
era grea şi de mare răspundere, primejdioasă atit 
pentru acei care schimbau vălătucii, cît şi pentru acei 
care împingeau cu piîrghii de la spate. Macaraua cu 
scripeţi, bună pentru pietre mai mici, acum nu le era 
de nici un folos. Două echipe se opinteau din răsputeri, 
trăgînd aerul adînc în piept, dîndu-i drumul hirîit, toţi 
odată, la strigătele sacadate, ritmice ale gardianului. 

Nişte cetăţeni, care de dimineaţa se tot plimbau 
prin port, conduşi de patroni şi însoţiţi de meşterul şef, 
se opriră la cîţiva paşi. Unul dintre ei, om între două 
vîrste, cu faţa smeadă şi părul sur, cîrlionţat, pe care 
ceilalţi îl tratau cu mare respect, îşi slobozi mîna din 
mantaua cenuşie, în care era învelit şi arătînd blocul, 
zise: 

—  Pietrarii marmurari care l-au desprins din 
stincă să mi se înfăţişeze astă seară. 

— Am înţeles, ilustre! răspunse maestrul şef. 

— Vreau cit mai multe monolite ca acesta, 
adăugă cetăţeanul, întorcând capul către patroni. 

— Pe Fortuna! exclamă unul mai în vîrstă. Le vei 
avea Apollodor, dacă o să le răsplăteşti iscusinţa. 

— Nu numai eu, răspunse Apollodor cu răceală, 
mai desfaceţi şi voi baierele pungilor, din cînd în cînd. 

— Nici vorbă, ilustre, dar vremurile sînt grele. 

— Da, desigur, asta se poate deduce din toate 
cîte le-am văzut în oraşul vostru de marmoră curată. 

— Dar marmora aici costă o nimica toată. 

— Eu mă refer la ceea ce am văzut între zidurile 
acestea ieftine. Atita lux n-am văzut nici în casele 
senatorilor de neam vechi. Ştiu că vouă vă convine să 
vindeţi blocuri mici, pentru că se scot uşor şi preţuiesc 


relativ mai mult. Pe Latona gemellipara!! am nevoie în 
toamna aceasta de cel puţin încă două blocuri ca 
acesta. O veţi face pentru cezarul vostru, dacă nu 
pentru mine, sper! 

— Le vei avea, ilustre, le vei avea. Cinstea de a-l 
servi pe Cezarul nostru este mare. 

— Desigur, căci altfel împăratul va fi nevoit să in- 
stituie controlul statului asupra carierelor voastre. 

— Me Dius Fidius juvet (aşa să mă ajute zeul)! 
exclamă patronul îngrijorat. Nu va fi nevoie, ilustre 
Apollodor. 

Arhitectul îşi duse arătătorul la buze şi făcu doi 
paşi înspre schelă. Voia să fie lăsat în pace şi 
însoțitorii, înţelegîndu-i gestul, au rămas pe loc. 
Participa din plin la dificila operaţie a încărcării blocului 
uriaş. Cu uşoare schimbări ale chipului său expresiv, 
judeca, aproba, îndrepta tăcut, mişcările dibace ori 
stingace,  sforţarea adevărată sau cea gratuită, 
isteţimea şi imbecilitatea. Pe măsură ce blocul se 
apropia de buza vasului, ochii săi pironiţi au început să- 
i lăcrimeze, fruntea se acoperi cu broboane de 
sudoare. Trăia evenimentul, intens, încordat, înfiorat. 
Marmora era pentru el mai mult decit o fiinţă vie. 
Asemăna carnea ei rece, fragedă, albă, cu aceea a 
unei fecioare trecută în nemurire pentru că s-a iubit cu 
un zeu. Tremura pentru acest monolit, atit de perfect 
ca formă şi culoare; tremura pentru fiecare palmă a 
suprafeţei lui, pentru fiecare colţ şi muchie, vulnerabile 
ca şi carnea vie, deşi îi cunoştea prea bine duritatea. 

Oftă uşurat cînd vălătucii se rostogoliră cu 
zgomot pe biîrnele sonore, de stejar uscat, ale punţii iar 
monitorul, ridicîind mîna, strigă triumfător ca un 


'3 Latona gemellipara = Latona mama gemenilor divini — Diana şi Apollo. 


spectator de la hipodrom, cînd auriga (conducătorul 
carului) său preferat a cîştigat cursa: 

— Erupit et vicit! (A ţişnit şi a învins). 

Cu mîna cealaltă gardianul îşi scoase boneta şi-şi 
ştergea sudoarea de pe faţă şi grumaz. In încordarea 
lui obosise poate tot atit cît sclavii. 

— Gratulatio! zise Apollodor făcîndu-i un semn 
prietenesc. 

Nu era însă nici pe departe uşurat. Acest bloc, 
din care proiecta să facă soclul statuiei ecvestre a 
augustului său protector, va trebui să treacă încă prin 
multe încercări pînă-şi va ocupa locul în mijlocul 
forului. II vor putea scufunda furtunile pînă să atingă 
siguranţa radei portului. Va trebui să urce Tibrul, fluviu 
capricios, care peste noapte depune bancuri de nisip 
adus cu apele tulburi ale afluenților săi vijelioşi. Alte 
emoţii vor urma pe cheiul Romei, apoi la încărcatul şi 
transportul pe pavajul bolovănos al oraşului, la 
descărcatul lui pe locul construcţiei. Preţul unui 
asemenea monolit se ridica la sume neînchipuit de 
mari. Nici măcar atunci cînd va fi instalat, Apollodor nu 
va scăpa de griji. Deşi cizelarea blocului va fi 
încredinţată celor mai iscusiţi meşteri din imperiu, o 
singură lovitură greşită a dălţii va putea duce la 
micşorarea întregului volum, iar acesta va influenţa 
volumele întregului ansamblu. 

Cît era de mare şi de stabilă, corabia se clătina 
ameninţător sub greutatea monolitului, afundîndu-se 
cu peste un picior în apă, stirnind valuri în jur. Fără 
voie, Apollodor îşi aminti povestea aducerii pe mare, 
pînă la Ostia, a obeliscului lui Caligula, în urmă cu 
aproape şaptezeci de ani. Corabia uriaşă, construită 
anume pentru acest scop, îndată după descărcarea 


preţioasei sarcini, fu scufundată în radă ca să 
servească de sprijin pentru un nou dig şi far. 

Se certă în gind pentru această emotivitate 
exagerată. Atiţia ani de activitate şi experienţă nu 
reuşiseră s-o tempereze. 

— Eutyches, porunci sclavului său, du-te şi adă-i 
pe sclavii aceia la mine! 

Cînd cei peste douăzeci de sclavi, uzi leoarcă de 
sudoare, răsuflind greu, se înşirară în faţa lui, îi cercetă 
cu băgare de seamă. Erau cu toţii voinici, unul însă, 
înalt, blond, cu o legătură murdară petrecută peste 
ochiul drept, îi atrase atenţia în mod deosebit. Trupul 
său suplu, cu muşchii armonios dezvoltați, ca la 
statuile lui Lisipp, mişcările sale pline de siguranţă şi 
forţă, dar mai ales o nobleţe mîndră atit de neobişnuită 
la sclavi, îl cuceriră şi-l încîntară. Adineaori, cînd îl 
văzuse proiectat pe albeaţa marmorei, încremenit 
pentru o clipă într-o sforţare năpraznică, i se păruse un 
erou din vechime. Pielea aurie, părul şi barba de 
culoarea spicului copt, tunica decolorată, prăfuită, 
păreau, prin apropierea nuanţelor fără contrast, o 
materie unitară, ca într-un basorelief. Avu atunci 
revelaţia unei opere sculpturale unice în felul ei. 
Imaginaţia sa de mare artist se aprinse; alte idei 
succedară primei şi o întreagă suită de grupuri sta- 
tuare se născu în mintea sa. 

„O, Natura! murmură cu emotie, nimic nu există 
în afara ta. Nebuni sînt acei care te socot searbădă şi 
încearcă să te creeze din nou”. 

— Servilor, zise apoi tare, sînt mulţumit de voi şi 
de lucrul vostru. Restul zilei vă veţi odihni şi veţi primi 
din partea mea cite o cană de vin. 


Se auziră mulţumiri urmate de plecăciuni umile. 
Ariort şi alţi cîţiva nu răspunseră, fie că nu înțelegeau 
latina sa cultă, fie că o făcură anume din mîndrie. 

Apollodor se opri în faţa dacului. 

— Cum te cheamă, servule? 

Atita lucru înţelese tînărul dac. Ştia de acum cine 
este acest cetăţean, atit de diferit de ceilalţi oameni li- 
beri cu care avuse de-a face. Işi aduse aminte de podul 
aruncat semeţ peste Danubius, lucrare pe care, după 
părerea sa, numai un zeu ar fi putut-o face. 

— Mă numesc Ariort, răspunse el simplu şi cuviin- 
cios. 

— Eşti gal sau german? 

— Sînt dac. 

— O-o-o! făcu Apollodor. Poate ai şi luptat îm- 
potriva noastră? 

Ariort însă nu înţelese şi-şi încreţi pielea pe 
frunte, întrebător. 

— Hermadio! strigă  Apollodor. Unde eşti, 
tabularius? 

— Aici, stăpîne. Eram în spatele tău. 

— Tu eşti pe jumătate dac, tălmăceşte-mi 
vorbele acestui efeb nordic. Ceilalţi sînt liberi să plece. 

Ariort se luă şi el după ceilalţi. 

— Stai, dacule! zise Hermadio, apucîndu-l de 
braţ. llustrul Apollodor binevoieşte să stea de vorbă cu 
tine. 

Auzindu-şi graiul din gura unui roman, Ariort se 
opri, zimbindu-i prieteneşte. 

— Ai luptat împotriva noastră? 

— Am luptat. 

— Unde anume? 

— Peste tot. În valea Alutei, în bătălia cea mare, 
la Sarmizegetusa. 


Răspunzindu-i, îşi aduse aminte de ostaşul şi 
tovarăşul său de suferinţă — Andena, acela pe care l- 
au luat ca să-l facă gladiator, să distreze poporul 
ucigînd, sau să fie ucis în arenă. Işi închipui că de astă 
dată îi venise rîndul şi se bucură nespus: „lată 
evadarea ce mi-am dorit-o! Să-mi dea o armă în mînă 
şi le voi arăta eu. Să se termine odată cu înjosirea şi 
chinul!” 

Fără să mai aştepte o nouă întrebare, spuse 
tălmaciului, hotărît şi sfidător: 

— Spune-i stăpînului tău că sînt Ariort, poreclit 
Chiorul, spaima romanilor. Bunicul, tata şi fraţii mei au 
căzut luptind cu voi. Eu cu ceata mea de viteji v-am 
dat mult de furcă în timpul asediului. Însuşi regele 
Decebal mi-a pus în deget inelul puterii şi m-a trimis să 
adun cetele dacilor liberi ca să-l despresor. Soarta a 
vrut însă altfel şi am căzut prizonier. 

— Impresionant, zise Apollodor cu visare în glas, 
ascultînd tălmăcirea lui Hermadio. 

— Spune-i că mi-a plăcut, că-l cumpăr şi-l iau cu 
mine la Roma. Merită o soartă mai bună. Şi mai spune-i 
să-şi ţină gura, să nu se laude cu isprăvile sale, dacă 
vrea să scape cu zile şi să ducă o viaţă omenească. 
Ocupă-te tu de el, Hermadio, şi învaţă-l cît de cit 
latineşte; pe corabie tot nu veţi avea ce face, iar 
drumul e lung. 


PARTEA A DOUA 


Aquila non capit muscas 
(Vulturul nu prinde muşte) 


Clocotul marelui oraş îl zăpăci pe Ariort. În viaţa 
sa nu văzuse ceva asemănător. Cînd debarcară pe 
cheiul Romei începură uimirile. 

Chiar în ziua sosirii, Apollodor fu chemat la un 
consiliu, iar a doua zi, urmat de credinciosul său 
Eutyches, plecă la Pentelicon şi la Paros pentru a alege 
alte blocuri de marmoră. Abia avu timp să arunce 
cîteva vorbe lui Hermadio, ce să facă cu Ariort şi se 
mistui în  sorbul preocupărilor sale, multe şi 
copleşitoare. 

Cele o sută de zile ale serbării triumfului se 
scurseră şi gustul lor încă nu fusese uitat, cînd toată 
suflarea Romei află de marile lucrări edilitare poruncite 
de Traian. Se spunea că forul nou va întrece cu mult în 


splendoare pe acela al lui lulius Caesar şi pe acela al 
lui Augustus. Pentru asta, însă, trebuia rasă de pe faţa 
pămîntului şaua care lega dealul Quirinal de cel al 
Capitoliului. 

Era o lucrare uriaşă, ca şi cînd s-ar fi apucat ci- 
neva să mute un munte din loc. Trei mii de sclavi daci 
trudeau la săpături şi la căratul pămîntului aiurea. De 
bună seamă, dacii ştiau că pe locul acesta, stropit din 
belşug cu sudoarea lor, se va înălța lauda cea mare a 
învingătorului lor, acela oare din oameni liberi îi făcu 
vite de jug. Dacă nu-i înfricoşa munca nesfirşită ce-l 
aştepta, căci le era totuna la ce muncă se vor curăța, 
faptul că trudesc pentru faima lui Traian şi glorificarea 
lui veşnică îi făcea să sufere cumplit. Cel mai bun din- 
tre împărații romani nu era pentru ei decit un tiran 
nemilos, cel mai luminat cap din cîte au purtat vreo- 
dată coroana imperială, era pentru ei un căpcăun. Lu- 
crau în silă, blestemîndu-şi soarta, scrişnind din dinţi. Li 
se părea că cioplesc o uriaşă lespede de mormint 
pentru întregul neam dacic. 

Acest gînd nesuferit dezlănţuia, din cînd în cînd, 
izbucniri de furie la unii mai mîndri, mai neîmpăcaţi. Bi- 
cele şi carcera îi potoleau pentru un timp, închizînd 
gura celorlalţi. Cu toată sila şi ura, oamenii totuşi mai 
ţineau la viaţă, acest dar fără de preţ, oferit omului 
numai o dată. Cit timp trăieşte, omul speră şi dacă mai 
are şi un crez, speră cu atît mai mult. Poate tocmai de 
aceea zeitatea cea mai adorată a sclavilor de 
pretutindeni era Spes (Speranţa), cuvînt care mai 
înseamnă „şansă” şi „zar tras la sorţi”. 

Dacii nu se închinau la Spes, căci nu o cunoşteau. 
Speranţa lor nu avea nume de zeiţă, dar ea le încălzea 
sufletele la fel de bine. Peste tot şi mereu întrezăreau 
chipul ei nedesluşit şi ceţos, simțeau mişcarea miinilor 


ei care bijbiie după cel norocos. O întrezăreau în 
căldura şi lumina soarelui, în răcoarea vîntului, în 
foşnetul frunzelor, în  şopotul apelor. Femeia, 
întruchiparea căldurii, mîngiierii şi a gingăşiei era şi ea 
un semn al speranţei. O sclavă sau o femeie din popor, 
oprită în drum ca să privească uriaşa şi clocatitoarea 
sforţare omenească, îi făcea să tresară. Glasul, rîsul, 
zimbetul, o filfiire de tunică în jurul nurilor femeieşti, o 
lumină ţişnită din priviri, îi turburau pe sclavi, le 
înviorau simţurile, îi umpleau de speranţă. 

O sumedenie de paznici cruzi şi grosolani şi 
detaşamente de ostaşi, aflate în apropiere, 
supravegheau mulţimea de sclavi încruntaţi, disperaţi, 
înarmaţi cu unelte. Vorbe grele de ocară, înjurături, 
îndemnuri, lovituri de bici cădeau grindină peste 
capetele şi spinările încovoiate. Atunci cînd în preajmă 
apărea un cetăţean mai de soi, slujbaş sau demnitar, 
paznicii plictisiţi, de obicei adunaţi la vorbă, doi-trei la 
un loc, se întreceau în zelul de a dovedi că nu mănîncă 
pîinea de pomană. 

Zilele încă senine şi destul de calde ale 
începutului lunii noiembrie, erau prielnice lucrului. 
Săpătura se adincea mereu. Sute de care sciîrţiiau 
neîncetat, ducînd aiurea pămîntul şi pietrişul. Dacă la 
început săpătorii scoteau la iveală oase, hirce, oale şi 
ulcele, putregai care pe vremuri era îmbrăcăminte şi 
podoabe, acum săpau în pămînt curat, neatins de la 
începutul lumii. 

Hermadio-tabularius, sclav împărătesc, avea în 
grija sa tabelele tuturor robilor daci, cam trei mii de 
suflete, notate cu numele, virsta şi semnele trupeşti 
ale fiecăruia. Treabă grea, încurcată şi de răspundere. 
Supraveghea apelul de dimineaţa şi de seara, ştia 
rostul cetelor de săpători, cărători, încărcători, precum 


şi ale acelora care însoțeau carele şi le descărcau pe 
malul Tibrului între Urbe şi Ostia. Tot el ţinea socoteala 
bolnavilor, accidentaţilor şi a morţilor. Orice alt sclav 
împărătesc, din cei învăţaţi, ar fi căutat să scape de o 
astfel de muncă. Hermadio, dimpotrivă, se zbătu şi se 
rugă din răsputeri să i se încredinţeze lui această 
treabă. Faptul că putea fi de folos fraţilor săi de sînge ÎI 
răsplătea cu prisosinţă pentru strădania lui. Îi plăcea să 
stea în faţa unei cete de pletoşi, să le vorbească în 
limba lor, să-i strige pe nume, să-i împartă la felurite 
munci, după priceperea şi puterea fiecăruia. Deşi 
sarcina ce o avea nu-i îngăduia să se apropie prea mult 
de robi, bieţii oameni îi simțeau bunătatea şi părtinirea 
pentru tot ce era dacic. 

Pînă la întoarcerea sa, Apollodor îi porunci lui 
Hermadio să-l pună pe Ariort la o muncă mai uşoară şi 
tabularius îl duse la un fost centurion — lulius Super. 
Om posac şi aspru, dar un neîntrecut meşter hotarnic, 
Super ridicase multe castre şi împărţise pămînt 
veteranilor, mai în toate colţurile imperiului. Aducîndu-l 
pe Ariort, Hermadio îi şopti că ilustrul Apollodor ţine 
mult la acest sclav şi-l socoate privilegiat. Super trase, 
drept răspuns, o teribilă înjurătură, dar îl primi pe 
tînărul dac. 

Zgircit la vorbă, centurionul îl lămuri pe Ariort în 
puţine cuvinte despre ce are de făcut şi drept avertis- 
ment îl ameninţă cu pumnul. La rîndul său, Hermadio îi 
explică protejatului său menirea şi rostul fiecărui in- 
strument şi sculă, de care trebuia să aibă grijă şi-l sfă- 
tui să nu-l supere cu nimic pe centurion. 

Însărcinarea nu i se păru grea lui Ariort şi atît cît 
învățase latineşte îi era de ajuns ca să se înţeleagă cu 
noul său şef şi să-i îndeplinească fără şovăială porun- 
cile. 


Cînd, fără să-şi ridice privirea, întinzînd doar 
mîna, Super grohăia: 

— Groma! 

— Subito, magister! răspundea Ariort aducîndu-i 
îndată instrumentul de măsurat unghiurile. 

—  Sesquipedalia! mormăia Super şi dacul îi 
aducea prăjina gradată. 

Avea în grija sa colacii de sfoară înnodată din pas 
în pas, riglele, colţarele, ţăruşii, măsuţa pliantă, tăbli- 
tele ceruite, sulurile cu planuri, stilurile de scris pe 
tăblițe. 

Priveliştea uriaşei săpături, în care mii de daci 
mişunau ca viermii, îl întrista nespus pe Ariort, dar nu-i 
dezlănţui, ca pe vremuri, furia neputincioasă. Ştia de la 
Hermadio că la forul lui Traian lucrau numai prizonierii 
de război. Era măsură pentru măsură, răzbunarea în- 
vingătorilor pentru sutele de romani care s-au prăpădit 
ori şi-au şubrezit sănătatea la salinele, carierele şi 
minele din Dacia. A escortat el însuşi cîteva cete de 
captivi romani, în timpul războiului; doar puţini au ţinut 
piept acelei munci ucigătoare. Dar pe atunci, deşi 
viteaz şi isteţ, Ariort nu se copsese încă la focul vieţii, 
nu ştia că orice lucru pe lume are două feţe, ca 
monedele, nu cunoştea prea bine deosebirea între bine 
şi rău şi împărțea lumea în prieteni şi vrăjmaşi; nu-şi 
închipuia că printre prieteni adeseori poţi găsi mai 
mulţi duşmani decit printre vrăjmaşi. De abia după ce 
soarta îl tăvăli prin noroiul umilitor al robiei şi-l sili să 
guste din poamele ei amare, Ariort descoperi omul, 
acea fiinţă care în pofida deosebirilor de neam, ţară, 
grai, credinţă, interes, poate să rămînă ea însăşi, în 
orice loc, clipă şi împrejurare. Astfel de oameni erau 
Apollodor, Hermadio, Eutyches, pînă şi paznicul său de 
la Luna, şi cîţi or mai fi fost, cîÎți îi va mai întiîlni în 


drumul vieţii. Omenia acestora se răsfrinse cu putere 
asupra lui, împăcîndu-l cu lumea şi cu el însuşi. Simţi 
că viaţa merită să fie trăită, oricît ar fi ea de grea, atita 
timp cît mai sînt oameni adevăraţi în sînul ei. 

O dată cu asta viaţa îl învăţă să fie răbdător şi în- 
găduitor. Soarta fraţilor săi de neam îl întrista, îl 
frămînta şi, aşa mic-nimic ce era, nu înceta să-şi bată 
capul cu soarta lor. Deşi el însuşi deocamdată nu 
vedea nici o ieşire, avea o credinţă vagă că oamenii 
luminaţi din jurul său îl vor învăţa ce are de făcut 
pentru a reuşi sau cel puţin pentru a rămîne cu 
conştiinţa împăcată. 

In timpul călătoriei pe mare, stînd de vorbă cu 
Hermadio, Ariort lămuri multe din întrebările ce-l 
frămiîntau. Plutind de-a lungul ţărmurilor de rară şi 
nemaivăzută frumuseţe, avind în jurul său atitea lucruri 
noi legate de mare şi navigaţie, Ariort se deşteptă din 
visul urit care era viaţa sa timp de doi ani de zile. Viaţa 
marinărească îl încînta, era pe gustul şi placul său, dar 
ceea ce îl încînta şi mai mult era faptul că Hermadio îi 
ţinea de urit cu plăcere şi din toată inima. 

Hermadio nu văzuse niciodată Dacia, deşi sîngele 
său amestecat şi plin de neastâmpăr îl îndemna cu pu- 
tere şi-l otrăvea cu dorul de ducă, către meleagurile 
unde se născuse tatăl său. Povestirile lui Ariort îl 
vrăjeau şi-i tăiau răsuflarea. 

Tînărul dac îi vorbea despre munţii, codrii şi 
riurile ţării sale, despre oamenii, cetăţile şi obiceiurile, 
datinile şi credinţele lor; despre frumuseţea femeilor şi 
a portului lor; despre belşugul pămîntului şi al apelor; 
despre Dunaris cel larg şi bogat în ape, despre sfîntul 
locaş de pe muntele Cogheonul; despre atitea altele, 
multe şi felurite. li povestea despre lupte şi încleştări, 
hărţuiri şi asedii; despre regele Decebal şi sfetnicii săi; 


despre bătrînul Diaies şi fiică-sa, Aya. Nu-i tăinui nimic, 
uşurindu-şi cugetul ca în faţa unui părinte sufletesc. li 
vorbi despre iubirea sa, despre trădarea fetei şi cele 
trei întîlniri cu vrăjmaşul său, în cetate, pe cîmpul de 
luptă şi în lagărul de prizonieri. Îi destăinui frămîntarea 
ce-l cuprinsese după aceea, nedumerirea şi furia dar şi 
gîndurile sale dureroase, care, potolindu-se treptat, 
luară o altă înfăţişare, deschizindu-i ochii în multe 
privinţe. Numai un singur gînd, cel mai ascuns, de care 
se ruşina, nu i-l destăinui deocamdată. 

Pe corabie aveau răgazuri multe. Retraşi în vreun 
colţişor mai ascuns, mai la adăpost de acei cîţiva cetă- 
teni liberi şi mîndri, pe care, sclavi fiind, nu aveau voie 
să-i supere cu prezenţa lor, Ariort şi Hermadio nu se 
mai săturau de vorbit. Tabularius cel învăţat îl iniţia pe 
Ariort în noua lui viaţă, ce abia începea. ÎI învăţa 
latineşte, îi tălmăcea sensurile atitor vorbe şi lucruri 
ivite cu orice ocazie în drumul lor sau pe spaţiul 
restrins al corăbiei, vorbe şi lucruri ciudate şi 
necunoscute pînă atunci tîinărului dac. 

Adeseori, Hermadio se oprea uimit în faţa setei 
de cunoaştere a lui Ariort şi a puterii lui de a învăţa de 
toate. Într-o zi făcu o glumă: 

— Pe cei şapte înţelepţi ai vechimii! Ai tu un nu 
ştiu ce anume, de le prinzi cu atita uşurinţă. In curînd 
n-o să am ce te învăţa. 

Şi cînd Ariort îl întrebă plin de nevinovăție: 

— Cine sînt cei şapte înţelepţi? rise cu poftă şi 
trebui să-i înşire. 

Hermadio glumise, căci cu toată condiţia sa de 
serv, era un om foarte învăţat. Bunăoară acum, 
împăratul îl trimisese la carierele din Luna ca să-i facă 
un raport detaliat despre tot ce se petrece acolo: cum 


se lucrează, cum se trăieşte, ce ginduri ascunse au 
patronii şi ce spun în gura mare. 

De mic copil fusese dat la şcoala sclavilor 
capabili şi cînd nu mai avu ce învăţa acolo, trecu prin 
mîna altor cîtorva dascăli dintre care ultimul era un 
„magister litterarum”!. A luat multă bătaie şi nu 
pentru faptul că era leneş sau prost, ci pentru că 
şcoală fără bătaie nu se mai pomenise. 

Devenise un om indispensabil. Deşi avea o slujbă 
la palat, se îndeletnicea şi cu altele. Întocmea acte, 
cereri, epistole, dădea sfaturi în legătură cu diferite 
proceduri, corecta ciornele scrise de demnitari. 
Cunoştea toate formulele de adresare către casa 
imperială, senat, consuli, pretorii, questori şi edili. Ştia 
cum se compune o rugăciune, imprecaţie, invocaţie; 
cărui zeu ori zeiţă este cazul a i se aduce sacrificiul, 
într-o ocazie sau alta. lar romanii nu duceau lipsă de 
zei, căci de la străvechile zeități etrusce şi latine pînă 
la ultimii zei barbari, la modă, se înşiruia un nesfirşit 
rind de zei casnici, rustici, celeşti, acvatici şi 
subpămiînteni, cu tot alaiul lor de semizei, genii, 
demoni, nimfe, naiade, fauni, tritoni, fiecare cu locul şi 
rolul său. Dar cine ştia rostul zeităților trebuia să ştie şi 
sărbătorile care se ţineau lanţ. Hermadio le ştia pe de 
rost, deşi zilele sacre în calendar erau mai multe decit 
cele profane. Ca un bun cunoscător al obiceiurilor, 
datinelor şi legendelor latine, elene, chiar şi ale altor 
popoare, era adeseori împrumutat unor prinți ori soli, 
sosiți din ţări străine, ca să-i plimbe prin Roma, să le 
explice rostul, semnificaţia şi istoricul nenumăratelor 
edificii, temple, monumente şi opere de artă. 

Desigur, din pricina îngustimii zărilor sale, Ariort 
îşi dădea prea vag seama de calităţile protectorului 

său, mai ales că-l ştia sclav, o fiinţă fără treaptă pe 
scara societăţii, dar atit cît auzea şi pricepea era de 
ajuns ca să-i insufle un respect fără margini. 

Corabia se balansa pe valuri, alunecînd încet de- 
a lungul coastei, cînd mai aproape, cînd mai departe 
de ea, ocolind promontorii stincoase şi insule, intrînd în 
apele mai liniştite ale vreunui golf iar ei îşi povesteau 
pe rînd vieţile şi întîmplările ceasuri în şir, acompaniaţi 
de şuierul vîntului, de ţipetele păsărilor, de fişiitul 
spumei ce se spărgea de bord, de plescăitul ritmic al 
vislelor. 

Abia în ultima seară, înainte de a acosta în portul 
Ostia, Ariort îndrăzni să-i povestească lui Hermadio 
ceea ce îi tăinuise pînă acum. 

— Sînt fiu de mare tarabosta şi taică-meu voia să 
mă vadă demnitar şi sfetnic regesc. Ţinea mult să învăţ 
carte şi graiuri străine. Aveam în casă doi greci tocmiţi 
anume pentru această treabă. Tata ştia greceşte şi îşi 
întocmea el însuşi scrisorile, dar bătrînul fu omorît, 
împreună cu fratele meu mai mare, la Tapae, în timpul 
primului război cu Traian. Mama s-a prăpădit curînd 
după aceea de inimă rea. Eram flăcăiandru cînd rămă- 
sesem singur, stăpîn pe moşie şi mă pusesem pe trai 
înconjurat de o droaie de prieteni. Pe scribii greci, 
nefolositori mie, i-am trimis la munca cîmpului, de 
unde au fugit curînd. Indemnat şi împins la rele de cei 
care-mi dădeau tircoale, lipsit de veghea înţeleaptă a 
părinţilor, o duceam într-un chef fără sfirşit, întrerupt 
doar de vînători nebuneşti, în timpul cărora nu ştiu prin 
ce minune nu mi-am frînt gitul. Într-o seară rece de 
iarnă, întors cu mare tărăboi de la vinătoare, m-am 
legat de servitori că e frig în casă şi pînă s-au repezit 
să mai aducă lemne, am aruncat în foc acele citeva 
volume şi suluri cu scrieri greceşti, împreună cu 


tocurile lor de piele, cu tăbliţele cerate, cu cele 
trebuincioase scrisului, cu măsuţa pliantă şi scăunelul 
din lemn preţios, tot ce adusese taică-meu cu mare 
cheltuială pentru luminarea minţii mele. 

Ariort rise strimb, dînd din cap cu amărăciune. 

— Într-adevăr, m-am luminat pentru cîteva clipe 
cu vilvătaia stirnită şi nici nu mi-a părut rău. Unii 
prieteni m-au certat; mi-au spus că sînt nesăbuit, că 
necinstesc dorinţa răposatului meu părinte, că e treaba 
mea dacă vreau să rămîn neştiutor de carte, dar că 
trebuia să păstrez cărţile ca o amintire scumpă. Pe 
vremea aceea nu puteam răbda să mi se pună cineva 
de-a curmezişul. Răspundeam cu izbucniri pline de 
furie. In seara aceea am zbierat, am lovit, am spart şi 
am încheiat cu un chef nebun, cu muieri şi linguşitori 
care nu se dezlipeau de mine niciodată şi încuviinţau 
tot ce făceam eu. Ştii, Hermadio, dacă războiul m-a 
distrus, în acelaşi timp el m-a scăpat din ghearele unui 
dezmâăţ care, fără doar şi poate, m-ar fi adus în pragul 
nebuniei. Şcoala umilinţei şi a răbdării, lipsa vinului şi a 
femeilor, dar mai ales a sfătuitorilor răi, m-au făcut alt 
om sau, mai bine zis, mi-au dat înapoi ceea ce era 
sădit în mine de fire dar îl pierdusem între timp. Crede- 
mă, bunule Hermadio, nu sînt nici dezmăţat, nici 
destrăbălat, nici nesimţit la tot ce e bun şi frumos. 
După ce am văzut podul aruncat semeţ peste Dunaris, 
construit de acela care printr-o minune a devenit 
stăpinul meu, după ce am văzut citeva oraşe de-ale 
voastre, dintre care Pola mi s-a părut un vis, după ce 
am cutreierat frumoasa Italie, iar acum îi cunosc mările 
atit de calde şi azurii, dorul de viaţă şi de cunoaştere s- 
a născut în mine şi năzuieşte către împlinire. Mă uit şi 
sorb priveliştile, ascult şi sorb vorbele. Mi se pare atît 
de minunat să ştiu şi să cunosc. Sînt voinic, am o 


sănătate de fier, puţin îmi pasă de greutăţile vieţii. Aş 
face orice numai să pot învăţa, aşa cum ai învăţat tu, 
dascăle. Ceea ce mi s-a întîmplat acum este o minune. 
Acolo, la carieră, era să înnebunesc; eram gata să fug 
şi aş fi făcut-o măcar pentru o zi de libertate, dacă 
Apollodor, binefăcătorul meu, nu m-ar fi scos din 
mormîntul acela de marmoră. 

— Apollodor, spuse Hermadio, punîndu-i mîna pe 
umăr, este un om superior, un om de cuvint. Ceea ce 
ţi-a promis rămîne sacru, aşa că să nu-ţi faci griji. Nu te 
mai gîndi la greutăţi şi la muncă degradantă. Dar tu nu 
cunoşti Roma. Este ţara tuturor posibilităţilor. Unii 
sclavi o duc aici mai bine decit mulţi cetăţeni liberi. Eu, 
bunăoară, sînt de fapt un om însemnat, deşi nu mi se 
dă pe faţă cinstirea cuvenită. De fapt n-am nevoie de 
ea, căci o socot deşertăciune. Aş fi putut să devin liber 
dar la ce bun? Asta ar fi însemnat să plec din familia 
cezarului care ne protejează, să mă descurc de unul 
singur, să-mi caut o slujbă în care orice neghiob să mă 
în-vîrtească după placul lui. Ca sclav imperial sînt 
intangibil. Tunica ce o port îmi permite să nu-mi înclin 
capul în faţa oricărui nătărău ori găgăuţă, care-şi zice 
„Civis romanus”. De altfel, sîntem educați şi stilaţi şi nu 
ne facem de ruşine stăpiînul, singurul în drept să ne 
pedepsească, şi-i pedepseşte pe unii care întrec 
măsura ori abuzează de situaţia lor. Dacă nu eram 
sclav imperial n-aş fi putut să fiu de folos neamului 
meu, căci mă socot dac şi singura mea dorinţă 
fierbinte este să văd măcar o dată, măcar în treacăt, 
patria părintelui meu. 

Văziînd că Ariort tace, cu privirea aţintită în gol, îl 
întrebă: 

— Tinjeşti după ţara ta, Ariort? 


— Nespus de mult, dar mai întîi vreau să cunosc 
lumea largă. Pe vremuri credeam că tot pămîntul se 
aseamănă cu ţara mea, de aceea nici nu căutam să-l 
cunosc. Povestirile celor umblaţi mi se păreau poveşti 
scornite de dragul lăudăroşeniei şi nu le ascultam. Aş fi 
rămas neştiutor dacă soarta nu m-ar fi aruncat cu de-a 
sila dincolo de zările mele. Mulţi daci îmi erau 
asemănători; nu ştiu din ce pricină? Poate din 
îngimfare, poate din îngustime de minte, poate pentru 
că sînt într-adevăr nişte barbari, aşa cum îi numiţi voi 
romanii. Vreau să-mi revăd ţara, cum să nu vreau? Dar 
sînt sclav şi cred că n-am s-o văd niciodată, după cum 
n-am să văd nici lumea largă ce se întinde pînă la 
capătul pămîntului. Aş vrea să plutesc pe o astfel de 
corabie luni şi ani în şir, să pun piciorul pe ţărmuri 
străine, cu oameni ciudaţi, oraşe nemaivăzute. Nu m-ar 
fi speriat nici furtunile, nici piraţii, nici stîncile de sub 
apă, despre care mi-ai vorbit atita adineaori. 

— Nu dispera, Ariort. Nu se ştie ce zar îţi va 
arunca soarta. Stăpinul tău are o vilă la Roma, dar nu e 
roman. E un mare călător şi adesea se abate în ţara lui 
de baştină, în Damascul său originar. 

— O, de ar fi să-l însoțesc! Dar el îl are pe credin- 

De atunci trecuse o lună de zile. Toate acestea 
deveniseră amintiri. 

Toamna tirzie învălui Roma în ceţuri, o stropi din 
belşug cu ploi reci. Lucrările lincezeau, oamenii zgri- 
buliţi frămîntau noroaiele, îşi încălzeau mădularele în- 
ţepenite — săpînd, cărînd. 

lulius Super avea mereu de lucru şi se instala cu 
oamenii şi sculele sale ba ici, ba colo. Poruncea să se 
sape gropi de sondaj, să se lase din loc în loc cite o 


coloană de pămînt ţelinos, cu cîte o prăjină pe ea. 
Ochea linii închipuite cînd dintr-un loc, cînd dintr-altul 
şi le trasa pe foile sale de papirus, le încrucişa, scria 
cifre şi cuvinte. Adeseori vorbea cu arhitecţii şi 
constructorii. Aruncînd vorbele cu  zgircenie, îşi 
susţinea părerile scurt şi hotărît. Cînd se încăpăţinau, îi 
punea să ochească prin groma şi-i băga cu nasul în 
planuri. Se certa cu unii, îi contrazicea deşi era un 
simplu centurion, plebeu. Pînă şi unii nobili, înfăşuraţi 
în togi tivite cu purpură îşi plecau capul în faţa 
argumentelor sale. 

Ariort era martorul mut al acestor discuţii mai 
mult ori mai puţin vehemente şi mai degrabă simţea 
decit înţelegea că în această lume de meşteri şi 
învăţaţi domnea spiritul, că acesta era deasupra 
puterii, a obirşiei ilustre şi era adevărata nobleţe a 
omului. Această lume de îndrăzneţi creatori, care 
aveau darul de a vedea limpede opera înainte de 
înfăptuirea ei, de a prevedea totul, de a se descurca cu 
uşurinţă în noianul de amănunte, îl vrăjea şi-l atrăgea. 

Trecu o lună de zile şi Super nu-şi schimbă 
atitudinea ursuză faţă de Ariort. Cu toate că de atunci 
nu-l certa şi nici nu-l repezea, într-o zi se răsti la el. 

— la nu mai repeta ca un papagal: „Subito, 
magister!” Treabă să faci, atita îţi cer. Cine te-a învăţat 
asta? 

Ariort nu ştia ce înseamnă „papagal”, căci nu 
văzuse şi nici nu auzise de acest lucru, dar nu-i spuse 
că Hermadio l-a învăţat. Tăcu şi-şi lăsă capul în piept. 

Într-o dimineaţă ceţoasă, Super îl chemă şi-i zise: 

— Ai ochi ageri, căci eşti tînăr. la priveşte dacă 
cele două fire se suprapun cu prăjina aceea de acolo! 

Ariort se înclină în faţa gromei. Inima îi bătea 
tare. Atinse morişca cu patru braţe şi o mişcă uşor 


către stinga, fără să balanseze greutăţile de plumb. 
Apoi, cu buricul degetului de la cealaltă mînă opri 
oscilaţia uşoară a firelor întinse şi spuse: 

— Aşa e drept. 

Super îi urmărea cu luare aminte mişcările şi, 
minune mare, îl bătu pe umăr, apoi fără să verifice, 
notă cifra de pe gradaţie. 

— Bene, puer! adăugă încet. 

De atunci Ariort nu mai era o unealtă însufleţită 
printre atitea neînsufleţite, ci mîna dreaptă a iscusitului 
meşter Super. 

Într-o zi, cînd făcea o vizare şi pronunţa cu 
stingăcie cifrele pe care le învățase să le citească între 
timp, îl văzu pe Super zimbind cuiva care se afla în 
spatele său. Se întoarse şi-l zări pe Apollodor. 
Apropiindu-se pe nesimţite, acesta îl privea cu interes. 

— Felicitări, Ariort! Dacă va merge tot aşa, în 
curînd te vom trimite să ridici planuri în ţara ta. 

Ariort însă nu pricepu prea bine ce vrea să spună 
şi-şi frămînta mintea cu tălmăcirea celor spuse. 
Apollodor, zimbindu-i cu căldură, adăugă rar şi apăsat: 

— Du-te şi-l caută pe Hermadio! 

Îl găsi pe tabularius pe rampa de încărcare. 
Vestea întoarcerii la Roma a lui Apollodor îl bucură 
mult pe acesta. 

Se strecurară printre pilcuri de robi traşi la faţă, 
murdari şi zdrenţțuiţi, ferindu-se din drumul celor care 
împingeau roabe cu pămînt. 

— Hermadio, se rugă Ariort, mi se sfişie inima 
privindu-i pe aceşti nenorociţi. O mizerie mai mare nici 
că se poate. Oare nu s-ar putea face ceva pentru ei? 
Anotimpul ploios a început; se lasă frigul, iar ei sînt tot 
goi şi flămiînzi şi dorm pe paie putrede. 


— Oh! exclamă Hermadio, înălţindu-şi miindle la 
cer. Nu-mi sfişia inima, Ariort! Mă zbat şi aşa să le 
îndulcesc viaţa. Impăratul e drept şi omenos, dar e 
prea sus; e greu să ajungi pînă la el. Nu-mi stă în 
putinţă decit să le şoptesc unora dintre cei mari. Am şi 
făcut-o, dar ei, cu necazurile lor mari, uită de necazul 
mic al altora. Unii nu uită, dar nu îndrăznesc, alţii, 
avînd de cerut ceva pentru ei nu vor să piardă prilejul 
bătîndu-şi capul cu nişte robi, deşi prizonierii de război 
nu sînt dispreţuiţi ca ceilalţi sclavi şi adeseori sînt 
iertaţi, eliberaţi, cîte odată recrutaţi în armată. Numai 
Apollodor şi Plinius s-ar fi putut ţine de cuvinit, să-l 
implore pe augustul cezar. Bunătatea şi spiritul 
dreptăţii acestora sînt pe măsura geniului lor, dar 
Apollodor de abia a sosit, iar Plinius şi-a zdruncinat 
sănătatea şi aşa şubredă în timpul serbărilor triumfului 
şi zace în pat. Răbdare şi încredere, Ariort! 

Ajunşi la locul unde Apollodor stătea de vorbă cu 
Super, Hermadio se înclină adînc urînd bun sosit arhi- 
tectului. 

— Bine te-am găsit, Hermadio. lată, m-am certat 
cu onorabilul Super pentru Ariort. Nu eu i l-am 
împrumutat, nu-i aşa? Ai făcut-o tu, de capul tău, căci 
nu te-am rugat decit să-l pui deocamdată pe Aniort la o 
muncă mai uşoară. Acum, topograful nu vrea să mi-l 
dea înapoi, îmi eşti martor, tabularius, că Ariort este 
sclavul meu şi l-am cumpărat cu bani grei de la unul 
din proprietarii carierelor din Luna. Întăreşte-mi spusa, 
doar tu ai întocmit înscrisul. 

Apollodor dădea din cap în cadenţa vorbelor sale 
şi ridea încetişor, iar Super, încurcat, îşi freca cu palma 
părul scurt şi sur. 

— AŞ fi putult să fac din el un bun hotarnic. 
Păcat! 


— Va trebui să-l rupem în două, continua tot în 
glumă Apollodor. Să-ţi las partea cea mai bună, adică 
mîinile şi capul, căci numai cu ele se poate învăţa o 
meserie, iar mie să-mi opresc picioarele care să mă ur- 
meze. 

Rîdeau cu toţii plini de voie bună. 

— Singurul om grav printre noi este chiar obiectul 
discuţiei noastre, adăugă de astă dată serios Apollodor, 
pentru că tu Hermadio nu l-ai învăţat latineşte. 

— Am făcut tot ce am putut şi pot să zic că este 
un elev tare capabil, dar tu ilustre ai lipsit doar patru- 
zeci de zile. O limbă nu se învaţă într-un răstimp atit de 
scurt. Unde mai pui că eram amîndoi atît de prinşi cu 
treaba, încît seara cădeam jos de oboseală şi nu mai... 

— Hermadio, îl întrerupse Apollodor, eşti prea în- 
văţat şi preţios ca să te ocupi cu numărarea căruţelor 
şi apelul sclavilor. Voi cere să ţi se dea o treabă pe mă- 
sura ta. 

— Vai, stăpîne, te implor! Ce o să ajungă amărițţii 
aceştia de daci fără mine? Şi aşa sînt goi şi flămînzi, 
dacă le dăm şi un tabularius cîinos, atunci... 

Apollodor deveni grav. Îşi privi un timp încălţările 
scumpe murdărite cu noroi, le curaţi distrat cu 
bastonul său de abanos. Apoi îşi plimbă privirea de-a 
lungul şi de-a latul şantierului, peste gropi şi hîrtoape, 
peste muşuroaie şi maluri încă nesăpate, pline de 
oameni-furnici. Îşi potoli un oftat. 

— In timpul absenței mele vremea s-a stricat şi 
priveliştea, într-adevăr, este tristă. Să lăsăm 
deocamdată toate acestea. Ar fi de prisos să ne 
apucăm să le dregem aici pe loc. Miine dimineaţă să vii 
la mine cu Ariort; locul sclavului meu este în casa mea. 
Trebuie să am grijă de el şi să-l pun la treaba pentru 
care l-am cumpărat. Cu bine! 


Punctîind cu mîna pe Super şi pe Hermadio, 
adăugă: 

— N-am să uit ce m-aţi rugat. 

Se îndreptă către lectica ce-l aştepta în forul lui 


Augustus. 
* 


În dimineaţa următoare Hermadio şi Ariort ieşiră 
pe poarta cazărmii îndreptîndu-se spre locuința lui 
Apollodor. 

Zorii acelei zile reci însemnau o cotitură în viaţa 
lui Ariort: din sclav public devenea sclav privat — „ser- 
vus domesticus”. Acest lucru putea să însemne — bine, 
dar putea să fie şi — prost. li părea rău că l-a părăsit 
pe lulius Super tocmai cînd acesta se hotărise să-l ini- 
ţieze în secretele meseriei sale. li părea nespus de rău 
că-şi părăseşte fraţii de neam şi de suferinţă, ducîndu- 
se la mai bine. 

Ca să nu-i înfăţişeze lui Apollodor un sclav zdren- 
ţăros, Hermadio îi împrumută lui Ariort un rînd de 
haine de-ale sale, cam scurte şi strimte pentru un 
asemenea voinic, dar curate şi întregi. 

Apucară pe străzile înguste şi întortocheate ale 
cartierului negustoresc situat între strada Zarafilor şi 
poarta Carmentalis. În stînga, dominînd imensitatea de 
acoperişuri, se înălța Capitoliul. Marele templu al lui 
lovis Pater” şi edificiile din jurul său sclipeau în razele 
soarelui abia răsărit. Lipite de malul abrupt, dinspre 
Tibru, al colinei se înălţau nenumărate „insulae”, case 
mohorite cu mai multe etaje, locuite de sărăcime. Sub 
arcadele catului de jos se înghesuiau dughenele, 
depozitele de mărfuri,  ospătăriile, atelierele 
meseriaşilor. 


15 Jovis Pater — la cei vechi, a devenit Ippiter, apoi lupiter. 


Pînă acum, de cînd sosise la Roma, Ariort 
cunoştea doar şantierul, cu tot ce se vedea de pe 
muşuroaiele lui şi drumul de la acesta pînă la o 
cazarmă veche şi dărăpănată, unde sclavii se 
înghesuiau cîte zece într-un cubicul. 

Era prima sa ieşire, prima atingere cu marea 
Urbe şi prima sa plimbare în libertate de cînd căzuse 
prizonier. Sorbea cu nesat priveliştile, mereu noi, ce-i 
apăreau în cale. La început, se zăpăci, căci în viaţa lui 
nu văzuse şi nici nu auzise despre ceva asemănător. 
Zarva şi larma erau atit de mari în acest loc unic în 
imperiu, încît nu era de mirare că ameţea pe orice nou 
venit aici. 

Acest du-te-vino neîncetat şi tumultul asurzitor 
păreau totuşi emanaţii fireşti, nedespărţite de viaţa 
clocotitoare a Romei. 

Sclavi, sclave, cu vase, coşuri, poveri; ţărani 
greoi şi  neîndemânatici, meseriaşi de tot felul, 
ambulanți, ostaşi, plebei fără ocupaţie, clienţii familiilor 
bogate de patricieni, care umblau mult, cercetau marfa 
îndelung pînă se hotărau să scoată din pungă bănuţul 
de aramă. Toată sărăcimea Romei, pe care necazurile 
o scoteau din case înaintea revărsatului zorilor, 
mişuna, se îmbrincea, se îmboldea şi se certa, 
grăbindu-se, de voie, de nevoie către marile pieţe de 
pe cheiul Tibrului. Negustorii îşi lăudau în fel şi chip 
marfa de tot soiul, scoasă la vedere pe tejghele, în 
nişe, în tarabe sau înşirată de-a dreptul pe pavaj, sub 
picioarele trecătorilor. 

— Am uitat că azi e zi de piaţă, zise Hermadio, 
altfel ne duceam pe alt drum şi nu ne pierdeam timpul 
îmbrîncindu-ne. Acum nu ne mai rămîne decit să ne 
lăsăm tirîţi de puhoi. 


Ariort se ciocni cu un plebeu, gata-gata să-l răs- 
toarne şi fără să-i pese de înjurăturile aceluia îşi văzu 
de drum. Hermadio îl trase repede într-un colţ mai li- 
niştit şi-i zise: 

— Fii cu băgare de seamă, Ariort. Nu uita că eşti 
sclav. Norocul tău că ai îmbrîncitt adineaori doar un 
cetăţean amărit care din teamă şi respect pentru 
tunica mea de sclav imperial, te-a lăsat în pace. In 
curînd vei umbla singur şi nimeni nu te va scăpa de 
pedeapsă dacă nu vei fi cuviincios şi cu băgare de 
seamă. Printre amăriţii aceştia se preumblă adeseori şi 
cetăţeni mai de soi. 

— Dar eu nu-i deosebesc pe sclavi de cetăţenii 
săraci. 

— Eşti un novice şi de obicei aceştia nu o dată 
mănîncă bătaie pînă se învaţă minte. Fii ascultător şi 
cu băgare de seamă şi vei scăpa de multe neplăceri. 
Priveşte-l pe acesta: are un cerc subţire de fier la git, 
iar celalt, de lîngă el, un cercel de fier în ureche. Sînt 
sclavi de la ţară, veniţi cu stăpinii lor ţărani la tîrg. 
Uită-te acum la nenorociţii aceia! E frig şi mizgă iar ei 
umblă desculți pentru că stăpînii lor sînt săraci sau 
zgîrciţi. Sclavii nu au voie să-şi acopere capul decît cu 
gluga mantalei, dacă o au, cînd plouă sau ninge. Tuni- 
cile lor nu pot să coboare mai jos de genunchi, culorile 
sînt mohorite, iar hainele sînt cîrpite şi decolorate. Cel 
cu fruntea legată cu o bandă, sau are dureri de cap sau 
este înfierat pe frunte cu FUR, adică are năravul 
furtului. Mulţi îşi acoperă stigmatul, căci legile s-au 
îndulcit. Majoritatea sînt slabi, zdrenţăroşi şi umili, dar 
sînt şi mulţi privilegiați care nu duc lipsă de nimic. 
Despre sclavi şi soarta lor s-ar putea vorbi mult. .. 

In firida unei arcade, un medic ambulant cu o 
tichie ţuguiată pe cap, deschidea unui ţăran, în văzul 


tuturor, un buboi de pe grumaz. Ajutorul său trăgea de 
giîlci pe un altul, strigînd scandat, din timp în timp: 

—  Vulnerarius, doctus, eruditus, omnisciens. 
Cives romani, auditis! 

— Ce strigă acela? întrebă Ariort. 

— şi laudă maestrul: Chirurg, învăţat, atotştiutor. 
Cetăţeni romani, îndrăzniţi! 

Lumea se oprea, căsca gura, se scărpina. Dintr-o 
popină, pe a cărei firmă scria: „AD TRES AURIGAS” (La 
trei vizitii), se revărsă o ceată de beţivani. Cîntau în 
gura mare, clătinîndu-se pe picioare şi îmbrîncind 
lumea. Unul dintre bărbaţi ocăra o muiere, cărîndu-i la 
pumni cu nemiluita. 

Ariort se opri o clipă, dînd din cap înveselit. 
Scena îi amintea de propriile lui isprăvi din vremea 
cînd nu era încă copt la minte. Îi ceru lui Hermadio să-i 
tălmăcească ocările şi le găsi foarte asemănătoare cu 
cele dacice. 

O ţărancă cu un coş cu ouă mergea în faţa lor 
strigînd la răstimpuri: 

— Ova, ova recentissima, intra biduum nata! 
(Ouă proaspete, de două zile ouate). 

Lîngă un mangal cu grătar, o femeie grasă, cu 
faţa încinsă de foc, întorcea în tigaie nişte plăcinte. 

— Placenta, crusta! striga ea. 

Ceva mai departe un om deşirat vindea la tarabă 
dovleac copt. Plimbiînd o felie rumenită pe la nasul tre- 
cătorilor, repeta monoton, fără nici o intonaţie: 

— Cucurbita cocta, cucurbita cocta! 

Vederea acestor bunătăţi şi mirosurile aţiţătoare 
de care strada era plină îi aduseră aminte lui Ariort că, 
după greţoasa „sorbitio” (ciorbă) de aseară, nu mai 
avuse nimic în gură. Un leşin îi venea de la stomac. 
Băgînd de seamă cum înghite mereu în sec, Hermadio 


se opri şi cumpără două plăcinte mari. Frigindu-se la 
miîini şi la gură, le mîncară cu poftă, strecurîndu-se prin 
mulţime. 

Scăpind din labirintul străzilor negustoreşti, se 
mai opriră la taraba unui vînzător de răcoritoare şi 
băură cîte o căniţă de oxymel (oţet cu miere). 

La colţul străzii, în ultima arcadă a casei, în dosul 
unei tejghele de stejar, şedea un oriental puhav, 
bărbos, cu un nas de cucuvea. Se uita cu ochii mijiţi la 
o bătrină în haine cernite, care-l implora, cu mîinile 
împreunate a rugă. Plictisit, omul îi răspundea, 
repetînd din cînd în cînd: 

— Vade în pacem, vetula, vade în pacem! 
Sorbind din căniță, Ariort urmărea cu interes scena. 

— E un samsar sirian, îl lămuri Hermadio. Vetula, 
adică bătrînica, îl roagă să-i dea nişte bani împrumut 
fără amanet, iar el nu se înduplecă şi o trimite acasă. 

leşind din incinta zidurilor vechi prin Porta 
Carmentalis, apucară la dreapta. În dreptul unui mic 
templu, Hermadio se opri. 

— Acesta este locaşul zeiţei Spes. Nici un sclav, 
care nu şi-a pierdut de tot speranţa într-o viaţă mai 
bună, nu trece pe lîngă el fără să înalțe zeiţei o rugă. 
Tu te închini zeilor tăi, dar nu strică să i te închini şi ei. 
Vino! 

Luîndu-l de mînă, urcă scările. La ora aceea 
templul era închis şi Hermadio se aşeză în genunchi în 
faţa dedicaţiei gravate pe fronton. Îşi împreună mîinile, 
atinse cu fruntea virfurile degetelor şi bolborosi o 
rugăciune. Ariort îl privea cuprins de nelinişte 
superstiţioasă. 

— Ingenunchează, băiete! zise  Hermadio 
sculîndu-se. Şopteşite-i zeiţei ce te doare. Poate te va 
ajuta 


— Dar eu nu ştiu să mă rog latineşte. 

— Nu-ţi face griji. Zeița Speranţei pricepe toate 
graiurile lumii; nu este ea nădejdea tuturor pricăjiţilor? 

Convins, Ariort îngenunchie şi se rugă, ca toţi 
dacii prizonieri de război, să se întoarcă în patrie. 

Ocolind teatrul lui Marcellus, ieşiră îndată pe 
cheiul Tibrului, acolo unde în mijlocul rîului se afla o 
insulă. 

Uimit de privelişte, Ariort se opri în loc. Hermadio 
îi studia cu interes trăsăturile. Insula părea o uriaşă 
corabie ce despică apele împotriva curentului; de fapt 
şi era, căci ingeniosul arhitect o zidise cu prova 
curbată şi rostru, cu pupa înaltă, decorată cu parapet 
şi ghirlande de marmoră. În mijlocul ei, în chip de 
catarg se înălța un obelisc iar pe puntea-i de piatră — 
un templu şi cîteva clădiri. 

— Ce este asta? întrebă Ariort şi o sinceră admi- 
raţie îi vibra în glas. 

— Îţi place? Este insula Tiberina cu templul lui 
Esculap-Tămăduitorul şi un spital. Sclavii bătrîni şi ne- 
putincioşi oare, goniţi de stăpînii lor cruzi şi zgirciţi, se 
refugiază aici, sînt socotiți oameni liberi şi capătă azil 
pentru puţinele zile ce mai au de trăit. 

Arătînd apoi un cerşetor orb, bătrîn şi groaznic 
mutilat, care şedea sprijinit de balustrada podului cu 
un băiat pirpiriu alături de el, Hermaddo zise în şoaptă: 

— Va trebui să mai zăbovim o clipă aici. lată un 
personaj pe lîngă care nimeni nu trece fără să-i dea 
bună ziua. Este o celebritate. 

Făcînd semn băiatului să tacă, Hermadio puse 
mîna pe umărul bătrînului. 

— Ce faci, cinstite Lupulus? 


— Ah, Hermadio-tabularius! se bucură orbul. For- 
tuna să te copleşească cu darurile ei. Mă bucur nespus 
că-ţi aud glasul. 

Ariort tresări. | se părea cu neputinţă ca un om 
atit de groaznic la chip să aibă o voce atit de sonoră şi 
melodioasă. 

— Eşti însoţit de cineva, Hermadio, întrebă 
Lupulus. Îi simt căldura şi respiraţia. 

— Da, sînt cu un prieten. Un nou sclav al lui 
Apollodor. 

— Cum îl cheamă? 

— Ariort. 

— Ariort? Nume frumos, deşi ciudat. N-am să-l uit 
niciodată. Dar Eutyches — capadocianul, ce face? 

— Abia a sosit cu stăpînul său din Ellada. Bătrînul 
îşi dezlipi spatele de balustradă, îşi potrivi tolul pe care 
şedea şi fără să întoarcă capul îl atinse cu mina pe 
băiat. 

— Myro, scoate din traistă mărul acela frumos, ce 
mi l-a dăruit matrona Laetitia şi dă-l lui Hermadio! 

— Nu trebuie, cinstite Lupulus. 

— Nu refuza niciodată un dar oferit ţie de bună 
voie, oricît de mic ar fi. Ştiu că sînteţi grăbiţi, o simt 
după bătaia inimilor voastre. Mergeţi sănătoşi şi nu mă 
uitaţi. 

— Vom veni curînd, să-i ghiceşti lui Ariort. 

— Vă aştept, dar nu întîrziaţi. Sînt bătrîn şi pot 
muri oricind. Adeseori în vis mă cheamă sumbrul 
Orcus. Mergeţi în pace! 

Rupînd mărul în două şi întinzindu-i jumătatea, 
Hermadio îi depănă lui Ariort, ca şi lui Eutyches în ziua 
triumfului, povestea Nero pOSCOPUIUI Lupulus. 


Printre vilele de la poalele colinei laniculum, cea 
a lui Apollodor era poate cea mai sobră ca înfăţişare. 
Era în stil campan străvechi, cu ziduri de cărămidă 
roşie, cu acoperişul de olane rotunde, cu pini şi 
chiparoşi ce-şi clătinau crengile deasupra împrejmuirii. 

Hermadio îşi aranja ţinuta ca şi lui Ariort şi numai 
după aceea ridică şi bătu cu ciocanul de bronz în 
poartă. Le deschise bătrînul portar care, recunoscîndu- 
|, le dădu drumul, zimbindu-le la amîndoi cu bunătate. 

Intrarea de serviciu, prin care pătrunseră, 
rezervată domesticilor, dădea într-o grădină destul de 
mare, înconjurată din trei părţi de porticul peristilului. 
Aici, înăuntru totul era altfel — luminos şi rafinat. 

Pentru întîia oară în viaţă Ariort pătrundea într-o 
casă romană bogată. Rămase uluit. La ei, în Dacia, 
pînă şi cei mai bogaţi tarabosta, stăpiîni peste vaste 
moşii, locuiau în case mici, grosolane şi sărăcăcioase, a 
căror înfrumusețare stătea în piei, velinţe şi arme de 
tot felul. Zăpăcit şi întrucitva umilit, privea frumuseţile 
fără număr şi preţ. Mai tirziu avea să afle şi să 
preţuiască la justa lor valoare toate aceste minunăţii; 
deocamdată le sorbea din ochi şi se minuna. 

Hermadio, care era aici ca acasă, îl trase de mînă 
şi ocolind piscina de marmoră roză de Paros cu nimfe 
şi naiade de bronz scăldate în jeturi de apă, intră pe 
sub coloanele peristilului decorat cu fresce şi pavat cu 
mozaic fin. Din portic intrară în atriu vast cu altar la 
mijloc şi traversîndu-l, bătu în uşa unui cubicul. Le 
deschise un sclav oacheş, frumos îmbrăcat. 

— Salve, Seraphis! salută Hermadio. Ţi-am adus 
un tovarăş nou — Ariort, dacul pe care ilustrul 
Apollodor l-a cumpărat la Luna. Fii bun şi vesteşte-l pe 
stăpîn că sîntem aici. 


Acest Seraphis nu părea simpatic şi după ce-l 
cercetă pe Ariort cu o privire ironică şi dispreţuitoare, 
săltindu-se pe virfuri căci nu era prea înalt, zise 
poruncitor: 

— Aşteptaţi aici! Mă duc să-l vestesc. 

— Nu ai înfăţişare de sclav, zise încet Hermadio 
lui Ariort. Prea eşti falnic. Miîndria îţi strigă prin toţi 
porii. Fii mai umil, fă-te mai şters dacă poţi şi dacă vrei 
să reuşeşti în viaţa asta. Fă-o măcar de dragul dacilor 
tăi, pentru care te-ai rugat adineaori zeiţei Spes. 

— Voi încerca, prietene, pe cît îmi stă în putinţă, 
răspunse Ariort fără să înceteze să admire comorile din 
jurul său. Fără să se priceapă cît de cît în artă, simţea 
cu bunul său simţ înnăscut, că totul în această casă 
este preţios. 

— Stăpinul vă aşteaptă, zise Seraphis întorcîndu- 
se. Urmaţi-mă! 

Casa era mult mai vastă decit părea din stradă. 
Trecură prin citeva odăi şi coridoare lungi, cotiră în 
dreapta pe lîngă tricliniu — odaie de ospeţe, şi printr- 
un mic vestibul pătrunseră în bibliotecă. 

Potrivită ca mărime, îmbrăcată în marmoră 
verzuie, străjuită de coloane-aplice încununate cu 
aurite capiteluri, biblioteca avea de jur împrejur o 
ieşitură-consolă şi nişe în ziduri, în care stăteau cutii 
cilindrice de piele şi scoarță de tei, cu şnururi de 
diferite culori şi tăblițe explicative. Unele cutii erau 
deschise, lăsînd să se vadă „volumina”, sulurile de 
pergament ori de papyrus. 

Cufundat într-un jilt comod, Apollodor scria ceva 
pe o masă rotundă, cu picioare de bronz arcuite. 
Zărindu-i, maestrul se sculă fără grabă şi se apropie de 
ei, gest neobişnuit în relaţii cu sclavii, care demonstra 
că nu este robul prejudecăţilor. 


ÎI privi un timp cu plăcere vădită pe Ariort şi zise 
fără nici o emfază: 

— Va fi greu să fac din tine un sclav. 

Pe urmă adăugă în greceşte, adresîndu-se de 
astă dată lui Hermadio: 

— Oriunde va apărea acest voinic viteaz, îi va 
copleşi pe toţi. Nu mă simt stăpîn lîngă el. 

— Tocmai îi spuneam, răspunse Hermadio, să fie 
mai docil, mai şters, aşa cum se cuvine unui serv şi mi- 
a promis că se va strădui. Se vede treaba însă că are 
şira spinării prea ţeapănă. 

— Nu e nevoie, tabularius. Am glumit amîndoi, 
doar nu am de gind să fac din el un imbecil, nici nu am 
intenţia. Am mulţi duşmani; unii mă urăsc de moarte. 
Ariort o să-i înfricoşeze, o să-i ţină la distanţă. Va fi 
umbra mea, va fi Cerberul meu. Crezi că pot să am 
încredere în el? 

— Deplină, stăpine. Te venerează şi te admiră ca 
pe nimeni altul. 

— Mă bucură, dar pentru asta va trebui să înveţe 
bine latineşte; altfel, cum mă voi înţelege cu el? 

Apoi, întorcîndu-se către Ariort, adăugă rar în la- 
tină: 

— Vrei să fii păzitorul meu, Ariort? 

Dacul înţelese şi, înseninîndu-se, răspunse cu 
bucurie: 

— Da, stăpine, vreau. 

Apollodor se întoarse la jilţul său şi bătu din 
palme. Sclavul mic, oacheş apăru. 

— Seraphis, să-l duci pe acest serv la Ericius36, 
să-l scrie în familia domestica şi să-i dea toată 


16 Sclavii aveau de obicei un singur nume, poreclă. Ericius, în latină 
înseamnă arici. 


îngrijirea necesară. Nu vreau să mă facă de ruşine cînd 
mă va însoţi. Eutyches cum se simte? 

— Prost, stăpine. Toată noaptea l-au scuturat 
frigurile iar acum a aţipit. 

— Cînd se va trezi, anunţă-mă! Vreau să-l văd. 
Înainte de a ieşi, Ariort aruncă o privire lui Hermadio. 

Era plină de îngrijorare. 

— Du-te Ariort, zise tabularius. Voi veni din cînd 
în cînd să te văd. 

Rămas singur într-o casă în care totul îi era străin 
şi copleşitor de frumos, Ariort se simţi mic şi 
neajutorat. Cu toate acestea, cînd îşi amintea ce 
întorsătură de necrezut luase soarta sa, inima îi cînta 
de bucurie. 

Administratorul Ericius era cel mai vechi sclav al 
casei şi mai-marele peste toţi domesticii. Inalt, tăcut şi 
sever, îl cercetă încet şi cu băgare de seamă pe Ariort. 
Îi pipăi mîinile bătucite de muncă grea, îi privi unghiile 
tocite şi crăpate, îi scoase legătura murdară de pe 
ochi, îi ridică tunica şi-i privi atent spatele. Făcîndu-i 
apoi semn să-l urmeze, îl duse într-o cămară 
întunecoasă şi-i alese dintr-un vraf un rînd de haine 
noi: o tunică de lină, pantaloni pînă mai jos de 
genunchi, o manta cenuşie cu glugă şi nişte coturni 
simpli din piele groasă; le făcu sul şi dîndu-i-le îl trimise 
cu un sclav la baie. 

Ariort se simţi fericit şi moleşit după ce sclavul- 
băieş îl frecă cu pămiînţel, îl spălă cu apă fierbinte şi-l 
bătu cu şomoiogul de ienupăr. Stătu mult în apă, se 
lăfăi, îşi masă cu grijă muşchii, se şterse cu un prosop 
aspru. Sclavul nu-l zorea şi avu timp să guste plăcerea 
pe care n-o mai avuse de atita amar de timp. Işi aminti 
de băile primitive din Dacia. Nu erau mai proaste ca 
această baie pentru sclavi. Căsuţele acelea mici, 


întocmite din biîrne groase de brad răspîndeau un 
miros puternic de răşină. După ce-şi lepădau hainele 
într-o tindă strîmtă, intrau în încăperea încălzită, unde 
se aflau hîrdaie mari cu apă rece şi caldă şi pietre 
încinse în vatra ce duduia. Uitase unde se află şi se 
lăsă în voia aducerilor aminte: „Bă-ieşul dac scotea cu 
un cleşte pietroiul înroşit în foc şi-l zvirlea într-o 
putinică. Un nor de abur se rostogolea în sus, sisîind, 
usturind ochii, înăbuşind, înecînd plămiînii. Mirosul 
buruienilor aromitoare se răspindea în locul strimit. 
Băieşul, cu labele ca de urs îl frămînta de-i trosneau 
oasele. Alte pietre şi mai încinse se stingeau în apă 
rece. Aburul pătrundea pînă-n măduvă. Apuca o cofă 
de apă îngheţată şi şi-o răsturna în cap. Se simţea 
întors pe dos, cu toate părticelele trupului înfiorate. 
Băieşul îi aducea apoi o ulcică de britos!/ rece, zurliu şi 
pişcător, urîndu-i sănătate. Îl dădea pe git şi fără să-i 
mai pese de frig, ieşea în tindă să se îmbrace. Oriciît de 
mare ar fi fost oboseala după o vinătoare grea, oricît 
de apăsătoare mahmureala după un chef smintit, după 
o astfel de baie se simţea ca un nou născut”. Şi acum 
se simţea bine, înviorat şi purificat, dar aici e altfel, 
mai cu dichis, odaie mare îmbrăcată cu lespezi, cadă 
adîncită, abur care iese din pereţi iar apa ţişneşite din 
zid ca din izvor. Totuşi nu e ca acolo, departe... 

Se îmbrăcă în haine noi şi se lăsă condus din nou 
la Ericius. Bătrînul uimit de schimbarea înfăţişării 
noului sclav, îi întinse tăcut o legătură nouă pentru 
ochi, pe care o croise între timp. Il încinse apoi cu o 
curea lată de care erau agăţate, în stînga — bursa, în 
dreapta — un pumnal lung în teacă. Îl întrebă apoi de 
nume, locul naşterii, îi măsură înălţimea şi toate 


1 Britos — berea la daci, geți şi traci. 


acestea, împreună cu semnele trupeşti, le însemnă pe 
o tăbliță cerată. 

— Du-te de te arată stăpinului, îi zise, dar nu-l 
bătu pe spate cum îi era obiceiul. Prea era falnic şi 
maiestuos acest sclav. 

Trecu şi iarna. În noua sa funcţie, Ariort îşi urma 
stăpînul peste tot. Îl aştepta ore întregi, afară, lîngă 
lectică împreună cu Seraphis, care era anteambulo!* — 
şi nomenclator!” în acelaşi timp. Se împrietenise cu 
negriciosul şi-şi ţineau unul altuia de urit, în aşteptarea 
stăpînului. Îl însoţise de mai multe ori pe Apollodor la 
Palatin, atunci cînd avea audienţe sau consilii la 
împărat. Acolo, în palatul magnific al cezarilor, sclavii 
stăteau la adăpost de intemperii sub un portic anume 
al lor, unde în zile friguroase ardeau mangaluri, iar 
între coloane se trăgeau perdele groase ca să nu bată 
vîntul şi ploaia. 

Pentru Ariort, iarna romană era floare la ureche. 
Ninsese numai de două ori şi neaua se topise înainte 
de a atinge solul. Prin Mărţişor, cînd în ţara sa 
depărtată  bintuie de obicei viscole cumplite şi 
ninsoarea groasă intră curajos în plin Prier, la Roma 
primăvara era în toi. 

Ariort îşi însoțea stăpînul la toate lucrările din 
împrejurimile Romei şi chiar la cele din afara ei, la 
săpăturile fundațiilor pentru noul apeduct, la terme, la 
trasarea canalului între Urbe şi Ostia, la noul port, tot 
la Ostia, la Praeneste şi Beneventum, peste tot unde 
geniul lui Apollodor proiecta mari lucrări, mai urgente 
sau de lungă durată. 

Nu fără murmur îi lăsase Eutyches cinstea de a-l 
însoţi pe stăpîn. La început umbla bosumflat, avu ieşiri 
18 Anteambulo = Scla vul care merge în fată, care precede stăpinul la 


plimbare. 
19 Nomenclator = Sclavul însărcinat să spună stăpinului numele cetățenilor. 


de gelozie, dar treptat-treptat se linişti, îmblânzit de 
calmul şi bunăvoința lui Ariort. Stăpînul îl iubea ca şi 
înainte, poate mai mult, dar Eutyches păşea în cel de- 
al patruzeci şi cincilea an al său şi suferea crunt de 
friguri. Cîteodată, cînd boala îl mai slăbea, îl însoțea şi 
el pe Apollodor şi cu aceste ocazii se împacă, ba se 
împrieteni chiar cu noul său concurent. 

În fiecare a patra zi, cînd de obicei Apollodor 
rămiînea acasă, Hermadio venea să-l înveţe carte pe 
Ariort. Se închideau în cubicului strimt şi petreceau 
cîteva ore pline de încîntare. Învățătorul era fericit că 
avea cui să-i împărtăşească ştiinţa sa, învăţăcelul — 
pentru că setea de cunoştinţe îi pirjolea sufletul. După 
ce Hermadio pleca ori mai zăbovea cu Eutyches şi 
Ericius la un pahar de vin, Ariort se tolănea în pat şi la 
lumina feştilei citea din ce-i adusese dascălul, pînă ce 
oboseala unei zile lungi îi închidea ochii. 

Cu stăpiînul său era deosebit de atent, mereu cu 
ochii la el, îi ghicea orice dorinţă. Ştia că Apollodor era 
urit şi invidiat de mulţi dintre colegii săi şi de unii 
demnitari de stat. Faptul că el apela numai la ajutorul 
celor mai buni realizatori şi nu putea fi în nici un chip 
înduplecat să dea comenzi nulităţilor, îi făcu mulţi 
duşmani. 

Toate acestea erau cunoscute lui Ariort şi rolul 
său nu era deloc uşor. Adeseori, după o zi de veghe 
încordată, cădea doborit de oboseală. 

El era acela care cerceta cu cea mai, mare 
băgare de seamă totul şi toate cîte erau în legătură cu 
stăpînul său. 

Pe lîngă cele învăţate de la Eutyches şi Seraphis, 
se adaugaseră şi altele, descoperite de el însuşi. Ager, 
isteţ, iute la gînd şi faptă, se obişnui să nu-i scape 
nimic, nici cel mai neînsemnat semn. El era acela care 


cerceta strada înainte de ieşirea stăpiînului, lectica 
înainte de a-l pofti să urce în ea, calul sau catirul 
înainte de a-l ajuta să încalece. El punea primul piciorul 
pe podişca aruncată peste un şanţ, canal sau groapă 
de temelii. El cel dintii urca pe schele, foişoare şi 
turnuri. Era mereu atent la scripeţi şi macarale, la tot 
felul de maşini şi scule care ar fi putut să se defecteze 
tocmai atunci cînd stăpînul său se afla sau trecea pe 
sub ele. Şi stăpînul său nu putea să nu se afle, să nu 
treacă, să nu se urce, căci ochiul său atotcuprinzător, 
mintea sa atotinvăluitoare avea nevoie să cuprindă 
zările, să învăluie în întregime, şi sub un anumit unghi, 
perspectiva vastă a înfăptuirii, văzută şi verificată de 
ici, de colo, armonizată în ansamblul ei cu mediul 
înconjurător. 

Încrezător în păzitorul său, care-l scutea de 
siciiala obositoare a prudenţei, Apollodor putea să-şi 
vadă de treabă în linişte. Şi avea ce face. Pe unde 
trecea, făcea sute de observaţii, dădea mii de sfaturi, 
privea în zeci de planuri, discuta cu nenumărați 
oameni. Nimic nu scăpa ochilor săi ageri, pînă şi un cui 
bătut de un lemnar. Săpătorii, zidarii, cioplitorii, 
timplarii, cărăuşii, măsurătorii, fierarii, cărămidarii, 
sculptorii îl stimau, dar îi ştiau şi de frică. O cohortă de 
arhitecţi şi constructori, aleşi pe sprinceană, îi cereau 
sfaturi şi lămuriri; zeci şi zeci de ateliere, împrăştiate 
pe tot cuprinsul Romei, îi solicitau prezenţa. Energia şi 
puterea de muncă ale acestui om deveniseră 
proverbiale. Mereu calm, atent şi amabil, nu zăpăcea, 
nu înfricoşa pe nimeni, dimpotrivă, după cîteva vorbe 
schimbate cu el, omul se simţea măgulit, încurajat şi 
se apuca de lucru cu mai mare rivnă. 


Era asemenea unui împărat şi împărăţia sa, care 
nu avea limite, era împărăţia Frumosului şi Utilului. 
Insuşi Traian i-a spus o dată: 

„Ai grijă de sănătatea ta, Apollodor, căci fără tine 
nu voi reuşi să-mi văd visurile înfăptuite”. 

In patru luni, Ariort învățase o sumedenie de 
lucruri. Către începutul primăverii cunoştea Roma şi 
împrejurimile ca un adevărat roman, chiar mai bine, 
căci mulţi romani cu lunile nu-şi părăseau cartierul, în 
care se afla toată lumea lor. Ocupaţia sa îl obliga de 
asemenea să cunoască o mulţime de oameni. Tot ce 
era mai bătător la ochi, mai ilustru, mai vestit, mai 
suspect i se întipărea în minte, cu numele, titlul, 
profesia, calităţile şi neajunsurile lor. Desigur, mai avea 
încă multe de învăţat şi nu putea să aibă cunoştinţele 
unui Eutyches ori Seraphis, sclavi care de mulţi ani îşi 
serveau stăpânul. 

N Una din uimirile lui Ariont au fost femeile Romei. 
In scurta sa viaţă de barbar nu văzuse decit fetişcane 
rumene, zdravene şi ruşinoase, nu toate frumoase, de 
pe meleagurile ţării sale. Aya era o raritate. Apoi, în 
oraşele provinciale prin care trecuse, văzuse femei ro- 
mane cu slujnicele lor, dar pe atunci amăritul rob nu 
avea timp, nici chef să le soarbă din ochi. Ca la Roma, 
însă, nu văzuse nicăieri atâtea femei frumoase şi 
atrăgătoare la un loc. li plăceau; îi plăcuseră întotdea- 
una. Nu se fisticea sub privirile lor. Era un exemplar rar 
de bărbat, o ştia şi nu-l mira cînd privirea femeilor, 
pînă şi a unora din societatea înaltă, zăboveau asupra 
lui. Adeseori băga de seamă că femeile cînd îl priveau 
îşi şopteau una alteia la ureche. Altele, mai simple, 
întîlnite pe drum, îi zimbeau şi rideau provocator. Acele 
cîteva „delicatae”, femei de serviciu din casa stăpînului 
şi care nu erau prea virtuoase, îl săgetau din priviri şi i 


se adresau cu orice motiv. Hermadio îl sfătui să nu 
aibă de a face cu ele, ca să nu se pomenească îmbro- 
bodit. 

Pe la sfîrşitul lui martie, însoţindu-l pe stăpiînul 
său de la palat la Forul Roman, în dreptul fîntînii Meta 
Sudans, înainte de a coti în Via Sacra, Seraphis, care 
deschidea calea, se întoarse către lectică şi anunţă cu 
glasul său cîntat: 

— Prea cinstitul meşter Salubrius cu fiica sa. 
Urmărind mîna sclavului care arăta către circul 
Colosseum, Apollodor zări printre trecători un om de 
vreo patruzeci de ani, oacheş, de statură potrivită, 
însoţit de o fată subţirică. 

— Trage la margine şi opreşte! 

La semnul lui  Seraphis, cei şase sclavi 
capadocieni mai făcură un pas lung, lăsînd jos lectica, 
fără s-o zdruncine. 

Ajutat de Ariort, Apollodor ieşi de sub baldachin 
şi-i făcu semn lui Salubrius care se apropia. 

— Ave, maestre! Ai ieşit cu odrasla ta la 
plimbare? 

— Ah, ilustre Apollodor, nu m-a slăbit pînă nu i- 
am cumpărat o pereche de sandale la modă. Am 
colindat tot Vicus Sandalarius de cîteva ori, în sus şi în 
jos, pînă s-a hotărît. E dificil să ai copii. 

— Mai ales cînd sînt atit de încîntători, rise 
Apollodor. 

— Intocmai, ilustre, şi cînd ai atita treabă acasă. 

— Bine zici, spuse arhitectul lăsînd fata şi 
întorcîndu-se către tatăl ei. 

— Cum merge cu statuile comandate de 
augustul? 

— Nu aşa cum aş fi vrut, căci... 


Apollodor duse un deget la buze şi luîndu-l de 
braţ, se îndepărtă, continuînd să discute încet. 

Ariort, care de obicei stătea în spatele stăpiînului, 
se pomeni singur în faţa unei copilite năltuţe, svelte, 
de o frăgezime rar întîlnită. Ochii mari, negri, îl 
învăluiră o clipă, cu o privire uimită, inocentă, apoi 
pleoapele cu gene lungi bătură ca aripile unui fluture 
de noapte, se lăsară, stingind lumina. Stingherită, îşi 
frămiînta degetele subţiri ca nişte lujere de flori peste 
panglica cu care era legată cutia din scoarță de tei. 

Pentru întîia oară rămase descumpănit. Privea pe 
furiş făptura din faţa sa. Nu ştia cu ce s-o asemene. 
Văzuse multe femei miîndre în ultima vreme, femei 
uimitoare, ca nişte zeițe, ale căror pieptănături 
pretenţioase, dresuri iscusite, bijuterii sclipitoare, haine 
preţioase, le prefăceau în adevărate opere de artă. 
Acum însă vedea o făptură firească ca însăşi natura, de 
o puritate nemaiîntâlnită. 

Fata îl mai privi o dată pe sub gene şi se întoarse 
către tatăl ei. 

Văzută din profil, părea şi mai încântătoare. Părul 
ei negru, bogat, legat cu trei benzi aurii, se prelungea 
la spate cu un conci îngustat, din care scăpau, mişcate 
de adiere, cîteva şuviţe. Ariort n-ar fi putut să descrie 
trăsăturile acestui cap, purtat mindru de un git înalt şi 
neted, ca de alabastru, dar el ştia că e minunat şi că-l 
înduioşează. Trupul ei feciorelnic se topea, fără să-şi 
piardă formele sculpturale, în pliurile tunicii albe, lungă 
pînă la glesne şi a stolei vişinii, strînsă sub sînii mici de 
un cordon cu ciucuri. Era destul de cald şi palia 
gălbuie, din lînă, îi atîrna pe umăr. 

Acum, cînd fata se uita în altă parte, el o 
dezmierda cu privirea, uitînd că un sclav nu are voie să 
fixeze în felul acesta insistent, o femeie liberă, nici 


măcar atunci cînd aceasta i se adresează. Îşi aminti de 
această lege, ca şi de altele de acest fel, numai după 
ce Seraphis îi dădu un ghiont între coaste şi duse 
sugestiv două degete la ochi. Atunci se întoarse şi el 
pe jumătate, înspre partea unde vorbeau cei doi artişti, 
dar nu putu să se abţină să tragă cu coada ochiului 
către minunea de lîngă el. 

Fata neştiind ce să facă, atinse cu un deget 
ornamentaţia aurită a  lecticei, apoi începu să 
balanseze cutia în mîna întinsă. Făcu apoi un pas către 
tatăl ei şi scăpă cutia jos. Aplecîndu-se ca s-o ridice, îşi 
încrucişa din nou privirea cu Ariort, care fu mai iute şi-i 
ridică cutia. 

Nimeni nu le mulțumea sclavilor; ea, însă, fie că 
nu ştia că este sclav, fie că încălcase aeeastă regulă, 
îşi mişcă buzele tăcut. Colţurile gurii mici, ca rodia, se 
săltară, săpînd două gropiţe pe obrajii împurpuraţi. 

Atras de mişcare, Salubrius îl privi sever pe Ariort 
ŞI zise: 

— Viola, vin-aici, fetiţa tatii! Cine e, întrebă apoi 
pe Apollodor? 

— Noul meu sclav, Ariort. Gardianul meu 
credincios. 

— De ce neam e? 

— Este un dac, prizonier de război. 

Salubrius păru să ezite între două lucruri. Acest 
om vînjos, de statură mijlocie, cu părul scurtt şi barbă 
neagră ca smoala, avea un fel foarte viu şi sugestiv de 
a se mişca şi de a gesticula. 

— llustre Apollodor, robii daci pe care i-am ales 
pentru a-mi poza, sînt falnici, nimic de zis, dar fioroşi şi 
țepeni ca nişte sperietori. Greu să scoţi expresie din ei. 
Acesta îmi pare mai viu, mai plastic. Nu vrei să mi-l 
împrumuţi sau să mi-l închiriezi pentru un timp? 


— Sînt direct interesat, Salubrius. Vreau ca forul 
cel nou să fie ornat cu opere de artă şi nu cu sperietori, 
cum zici tu. Dar nu pot să ţi-l dau acum. Eutyches, 
bătrînul, este chinuit de friguri. Cînd îi va trece şi va 
putea să mă însoţească, ţi-l împrumut pe Ariort. 

— Eşti generos, ilustre, îţi mulţumesc. Un singur 
lucru nu-mi place la dacul tău: nu seamănă de loc cu 
un sclav. 

Apollodor rise cu poftă şi zise tare ca să-l audă 
toţi: 

— Şi nu e de mirare, căci a fost „cineva” în ţara 
lui şi e de viţă mult mai veche decit a mea şi a ta. Cred 
că tocmai de aceea ţi-a plăcut şi sînt sigur că va fi un 
model ideal. 

Salubrius, pînă nu de mult, simplu cetăţean, de 
curînd primit în tagma cavalerilor, tuşi în palmă. Fata, 
auzind acestea se îmbujora şi-l privi din nou, pe furiş, 


pe tînărul dac. 
A 


— O, Mater Matuta (zeiţa dimineţii), ce zori ai 
revărsat! zise Eutyches ieşind pe poartă şi cuprinzind 
cerul cu privirea. 

Ariort îl urma tăcut şi îngîndurat. De cîteva zile, 
capadocianul se simţea bine. Incă mai era tras la faţă, 
dar culoarea sîngelui îi reveni în obraji. După atitea 
accese de friguri palustre bucuria vieţii îl cuprinse din 
nou. Totul îl încînta şi vorbea mai mult decit îi era 
obiceiul. 

— Tocmai acum, zise el, cuprinzindu-l pe Ariort 
pe după umeri, cînd firea toată se reînnoieşte, cînd 
nimeni nu mai vrea să stea în casă, tu, sărmane, vei fi 
închis în atelier; vei sta nemişcat ca o stană de piatră 
ca să te cioplească tot din piatră. 


Ariort îi zimbi dar nu răspunse. Paşii lor răsunau 
tare pe pietrele străzii încă pustie la acea oră. Doi vigili 
de noapte, obosiţi de veghe, trecură căscînd. 

— În schimb eu, în decada asta, voi fi zi de zi la 
palat. Pe Palatin aerul e sănătos; să tot şezi, să te 
încălzeşti la soare, să tragi pe nări mireasma 
grădinilor. Cît va sta stăpiînul în consilii, voi visa cu 
ochii deschişi sau voi moţăi dacă mă vor lăsa în pace. 
Acolo te întîlneşti cu băieţi de viaţă. Mai stai la o vorbă, 
mai azvirli nişte zaruri, mai... 

— Păzea! zise scurt Ariort, îl apucă de mînă şi-l 
trase lingă zid. 

Se feriră tocmai la timp, căci, răsărind brusc de 
după colţ, un car tras de doi cai focoşi îi depăşi uruind, 
hîrşindu-şi asurzitor roţile de marginea urmelor săpate 
de atitea alte roţi în decursul anilor. Carul era minat de 
un tînăr patrician. 

7 — Draco iubatus (balaur codat)! înjură Eutyches. 
Asta, pînă nu calcă măcar un cîine nu poate dormi liniş- 
tit. 

Trezit din gîndurile lui, Ariort întrebă: 

— Nu am băgat de seamă cine era. Il cunoşti? 

— Cum să nu. Era Rufus cel tînăr. Taică-său este 
cel mai dintr-o bucată cetăţean roman; cinstit, că poţi 
să joci cu el zaruri pe întuneric. De cînd lumea cei din 
familia Rufus au fost consuli, senatori, guvernatori. 
Acesta însă, mezinul familiei, este un neisprăvit, de rea 
credinţă ca fenicienii, nebun de legat şi desfrînat. Pînă 
la urmă taică-său îl va dezmoşteni. Dar, puţin îi pasă 
acestui catîr fără pereche. Îşi face de cap, pierde banii 
la joc, calcă oameni pe străzi, seduce fete frumoase, 
iar cînd ele nu se lasă, le fură. 


Ariort tresări şi-l privi drept în ochi întrebător dar 
pînă la urmă nu zise nimic şi nici nu-i ceru lămuriri. Tot 
mergînd, Eutyches povestea. 

— O dată, cînd l-am aşteptatt pe stăpiîn în 
vestibulul odăilor împărăteşti, Rufus Junior ieşi val- 
vîrtej de acolo, palid ca un incub, cu taică-său pe 
urmele lui. Bătrînul, cu faţa dogorîindu-i de ruşine, îl 
opri şi-i zise, destul de tare ca să-l pot auzi: „Ut 
sementem feceris, ita metes” (cum vei semăna, aşa 
vei culege) şi-şi ridică mina ca să-l lovească. Zărindu- 
ne însă pe noi, acei cîţiva sclavi, nu l-a mai pălmuit. 
Era atit de fioros bătrînul, că am şters-o de frică. Vila 
lor e de partea cealaltă a Tibrului, pe colina Coelius. 
Acum nu venea de acasă, ci de la vreo muiere sau de 
la vreo orgie. Împăratul îl rabdă şi-l iartă numai din 
stimă pentru tatăl său şi pentru fiul mai mare al 
acestuia, Caninius Rufus — poet care a scris versuri de 
laudă pentru victoriile repurtate în război. 

Ariort asculta gindindu-se că nu de mult el însuşi 
era un nebun înclinat către dezmăţ. „Pesemne, îşi 
zicea el, asta li se întîmplă unor tineri de prea mult 
bine. Nu i-ar strica lui Rufus să treacă prin şcoala 
Mizeriei”. 

Trecînd prin insula Tiberina, văzură la capătul 
podului pe bătrînul ghicitor. Şedea în acelaşi loc, cu 
băiatul lîngă el. 

— Salve, Lupulus, Eutyches te salută! zise 
capadocianul fără să-şi încetinească pasul, dar Ariort îl 
apucă de mină. 

— Stai puţin, prietene! Simt nevoia să-mi 
ghicească. 

— Ce te-a apucat? Vrei să întirzii? 

— Cit voi întîrzia? Stăpînul nu i-a spus lui 
Salubrius ziua şi nici ora cînd mă voi înfăţişa acestuia. 


Lupulus, înştiinţat de Myro, le strigă: 

— Pe Quirinus, lupul cel sacru! Zăboviţi o clipă 
lîngă un bătrîn singuratic. Am auzit că Ariort vrea să-i 
ghicesc. Apropiaţi-vă! 

— Nu mi-ai uitat numele? întrebă dacul înseninat 
la chip. 

— În dauna văzului, mi s-a ascuţit auzul. El este 
văzul meu. Stai jos lîngă mine. 

Eutyches nu mai zise nimic. Se rezemă de 
balustrada podului, aşteptînd cu interes ce va urma. 

Lupulus îşi ridică unica mînă şi-şi plimbă degetele 
peste corpul lui Ariort, urcă către grumaz şi git, trecu 
prin părul mătăsos, cobori la bărbie, gură, zăbovi o 
clipă pe legătura de la ochi şi se opri la frunte. Buricele 
degetelor se plimbară uşor în sus şi în jos, în stînga şi 
în dreapta. 

Incordat şi neliniştit pînă acum, Ariort simţi cum 
pogoară liniştea în el. O vrajă caldă ca adierea vuitului 
Favonius, cel ce bate dinspre apus şi potoleşte 
furtunile iernii, arzătoare şi înmiresmată ca şuviţa de 
vin vechi ce se scurge prin gitlejul însetat, dulce şi 
mătăsoasă ca pielea fecioarei. 

Apoi, bătrînul îşi dădu capul pe spate, fixînd cerul 
cu găvanele ochilor scurşi şi începu să spună vorbe ciu- 
date, scandîndu-le într-o duioasă şi tristă cantilenă. 

„Sunt verba et voces... 

Cantando, rumpitur maledictum. 

Fugite, terricula! 

Arbor induit se în florem. 

Marmor maris în frontem. 

Quo ruis, phrenetica mens? 

Litus arare? 

In horam vivere? 

Ad gloriam tuam? 


Quo ruis, phrenetica mens?” 

(Sint vorbe şi voci... 

Descintind, se rupe blestemul. 

Fugiți, sperietori! 

Arborele se acoperă cu flori. 

Luciul mării pe frunte. 

Unde fugi, minte nestăpinită? 

Să ari țărmul? 

Să-ţi trăieşti clipele? 

Către gloria ta? 

Unde fugi, minte nestăpinită ?) 

Ariort nu pricepu decît unele cuvinte. Sensul 
descîntecului nu ajunse la conştiinţa sa, dar i se păru 
că-şi pierde voinţa şi că-i şopteşte bătrinului răspunsuri 
cu gura închisă. Cînd bătrînul îi luă mîna, tresări ca 
trezit din vis. 

— Eşti trist şi abătut, spunea Lupulus. Întrebări 
grele îţi sfişie mintea. Sînt multe. Dintre ele, una ea 
inimii, cealaltă a minţii; amîndouă ca pîinea şi apa fără 
de care nu poţi trăi. Faci bine aşa cum faci, nu coti din 
drumul tău şi vei fi fericit. Te văd departe, dincolo de 
zări, colindînd uscatul şi apele. Te văd liber ca pasărea, 
zburînd la cuibul mult rîvnit. Vechea răzbunare a murit, 
căci nu mai ai de ce te răzbuna. Floarea din inima ta a 
veştejit, dar a cules-o un grădinar iscusit. O nouă 
floare, floarea florilor, răsare în sufletul tău, s-o îngri- 
jeşti cu gingăşie. Stăpineşte-ţi furia către care eşti 
înclinat şi ai răbdare! 

— iți mulţumesc cinstite Lupulus, că mi-ai redat 
curajul pe care l-am pierdut, zise Ariort şi scoţind din 
pungă un sesterţ i-l puse în palmă. 

— Nu, tinere, de la tine nu vreau plată. Eşti 
prietenul lui Hermadio, iar acest om minunat mi-a 
plătilt pentru voi toţi, o dată pentru totdeauna. 


Ariort puse moneda jos şi sculindu-se se 
îndepărtă. Myro ridică moneda pe furiş şi şi-o puse în 
sîn. Bătrinul ghicitor tresări şi bijbîind apucă mîna 
băiatului. 

— Fiinţă încăpăţinată ce eşti, zise cu dojana, să 
dai moneda ce ai ascuns-o primului sclav bătrîn care 
va trece pe aici. De cînd tot încerc să te dezvăţ de 
nărav şi nu reuşesc. Myro, puer, ţi-am spus de atitea 
ori să ai încredere în mine. Ti-am spus să-l cauţi pe 
Hermadio, îndată ce voi muri. De păcălit nu mă poţi 
păcăli, căci am auzul prea fin, dar inima ştii să mi-o 
sfişii. 

Myro, sincer mişcat, începu să plingă. Aplecîndu- 
se, sărută mîna bătrînului şi-i ceru iertare. Lupulus îl 
trase către el şi-l sărută pe obrajii săraţi de lacrimi. 


Atelierul lui Salubrius se afla în cartierul Alta Se- 
mita”, pe Quirinal, nu departe de Subura?! deocheată, 
cu viaţa ei ca pe jăratic; nu departe nici de şantierul 
forului lui Traian. 

După ce Eutyches vorbi cu paznicul şi se duse 
într-ale lui, Ariort fu introdus în atelier. Era devreme, 
nici maestrul nici ajutoarele lui nu veniseră încă. 

Rămas singur privi în jur. Încăperea era mare, 
înaltă, luminată de sus prin două  deschizături 
acoperite cu pînză albă şi dintr-o parte de ferestre mari 
ce dădeau în grădină. Mai văzuse, însoţindu-l pe 
Apollodor, cîteva ateliere de artişti, aşa că nu era o 
noutate pentru el. Totuşi, acesta era mai acătării. 
Operele de artă începute şi terminate erau mai 
frumoase, mai impunătoare. Aici nu erau, ca în alte 
părţi, nici socluri şi capiteluri, nici frize şi borduri, ci 


2 Alta Semita = Poteca înaltă. 
21 Subura = Foc mocnit. Verbul suburo-ere înseamnă — arde uşor pe 
dedesubt. 


numai capete, busturi, figuri de oameni sau zei, lucrate 
măiestrit şi fin, nu dintr-o piatră oarecare, ci din 
marmore scumpe. Se înfiora recunoscînd marmora de 
Luna, la care asudase atit, la a cărei albeaţă îi 
lăcrimaseră ochii, pentru care spatele îi fusese sfişiat 
de bici. 

Recunoscu în cîteva sculpturi, aproape terminate, 
pe dacii săi dragi. Nu erau chiar aşa cum îi cunoştea. 
Erau mai mari, mai falnici, mai încruntaţi; stăteau 
țepeni, cu mâinile legate la încheieturi şi capetele 
lăsate în piept. 

Priveliştea mizeriei lor îi răvăşi simţurile şi aşa 
răvăşite. Le întoarse spatele şi privi către alte sculpturi, 
mai puţin triste. 

Sculptorul părea să fie un mare meşter, atit de vii 
erau chipurile statuilor de bărbaţi şi femei înşiruite de- 
a lungul pereţilor, pe rafturi solide. Unele lucrări erau 
de abia modelate în pămînt, acoperite cu pînză udă, 
altele erau turnate în bronz de curînd, necurăţate cu 
pila şi nelustruite. Într-un colţ umbrit zări un cap de 
femeie. Se apropie şi privindu-l mai de aproape, inima 
îi zvicni. 

„Leită Aya, şopti el. Este chipul ei. oare? O. 
Zalmoxis, tocmai la ea m-am gindit cel mai puţin în 
ultima vreme. Aya! Prietenă din copilărie. Dacă acesta 
este chipul tău, înseamnă că ai trecut pe aici, ai stat pe 
acest scaun. 

Trecu sfios virful degetelor peste ovalul feţei, 
odinioară atit de dragă, peste părul acela bogat, 
atiîrnîndu-i într-un conci greu pe grumaz, peste gitul 
acela mîndru, plinuţ, de zeiţă elenă. Pieptul ei însă era 
învăluit în pliuri străine hainelor în care era obişnuit s-o 
vadă şi purta un colier roman. 


„Ce mică e lumea, îşi zise. O fi Aya, sau altcineva 
asemănătoare?”. 

Se uita la ea cu privirea împăienjenită. Amintirile 
îl copleşeau. Erau însă amintiri molcome, pline de 
pace. Se mira el însuşi de liniştea sa. Ochii nu i-au 
săgetat, pumnii nu s-au încleştat, furia nu l-a cuprins. 
De ce? 

„Omul se împacă cu toate” îi spunea cîndva 
Andena cel voios. 

„Omul nu poate să sufere la nesfirşit; suferinţa se 
toceşte ca şi fericirea” zicea celălalt tovarăş de 
suferinţă — Sola. 

„Pe unde or fi prietenii mei dragi? Ar trebui să-i 
caut. Oare nu m-am convins acum cîteva clipe că 
lumea e mică?” 

Oftă şi-şi întoarse privirea de la aceea pe care 
crezuse că o iubeşte, pe care voia s-o ia de soţie. Nu 
simţea nici o remuşcare, nu se mai mistuia în focul 
năpraznic al geloziei. Dădu din umeri şi privi în 
grădină. 

„Aya a ales ca soţ un roman, dar eu, oare, nu 
sint acum tot un roman? Oraşul acesta magnific, 
oamenii harnici, meşterii iscusiţi, prietenii mei buni, 
stăpinul meu nou, oare nu-mi sînt dragi? Aş fi mincinos 
să neg acest fapt, mai ales că oamenii aceştia, cu care 
am de a face, sînt de toate neamurile pămîntului. 
Stăpinul este sirian grecizat, Eutyches — capadocian, 
Seraphis — grec, Hermadio — pe jumătate dac, 
Salubrius sculptorul, am aflat de la Eutyches, este 
dalmaţian. Pînă şi Traian e spaniol. Sînt toţi uniţi cu fire 
invizibile dar foarte tari.” 

Privind magnoliile şi mirţii înfloriţi, iedera ce se 
lipea drăgăstos de tulpinele chiparoşilor, ascultînd 


freamătul pinilor care străjuiau zidul din fundul grădinii, 
Ariort zimbi ciudat, nici vesel, nici trist. 

„Pierd legătura cu trecutul. Acum, cînd îi văd 
chipul peste tot, chipul ei neasemuit, am uitat pînă şi 
jurămîntul sfint de a-i scoate din robie pe fraţii mei de 
neam. Nu am dreptul să mă bucur de zarul bun ce mi l- 
a aruncat soarta, atita timp cit ei suferă cumplit. Şi, 
totuşi... Chipul Violei mă urmăreşte, îmi înlocuieşte 
amintirile. Acum toate curg de acolo, de la colţul de 
stradă unde am întîlnit-o; curg ca dintr-un izvor cu apă 
neîncepută. Mă aflu în casa ei. Trebuie să fie pe aici pe 
undeva, foarte aproape şi totuşi, ca s-o văd, ca să mi-o 
închipui, mă întorc într-acolo, la izvorul amintirii, unde 
am văzut-o întiia oară”. 

Auzi paşi pe undeva în casă şi se întoarse cu faţa 
către uşă. Un dac de marmoră îl privea de sus, neguros 
şi parcă cu dojana. În lumina caldă strecurată prin 
țesătura din plafon, i se păru că e viu şi încearcă să-şi 
rupă legăturile. Făcu un pas, puse mina pe miinile-i 
încrucişate şi-i zise încet: 

— Nu v-am uitat, fraţilor. O să fac tot ce-mi stă în 
putinţă ca să fiţi liberi şi să vă întoarceţi acasă. Sînt 
mic şi neînsemnat, dar dirzenia mea e mare. Jur pe 
numele sfint al lui Zalmoxis că mă voi lupta! 

Uşa se deschise şi în prag apăru Salubrius însoţit 
de doi meşteri. Ariort se înclină respectuos. 

— Ai venit! zise maestrul în treacăt, fără să se 
mire. 

— Foarte bine. Spune-i ilustrului tău stăpîn că-i 
mulţumesc că s-a ţinut de cuvint. 

Apoi, toţi trei îşi puseră şorţurile de piele şi 
tichiile de pînză albă. 

— Ştii latineşte, nu-i aşa? întrebă Salubrius. 

— Învăţ carte, dar încă nu ştiu tot. Meşterii au rîs. 


— Vrei să devii un „servus eruditus”? 

— De ce nu, maestre? 

— Asta e bine, deşi mai degrabă arăţi ca un 
oştean. 

— Am citit, nu de mult, că oştenii voştri sînt 
oameni învăţaţi. 

— Oh, rise din nou Salubrius. Numai cei mari, 
conducătorii; centurionii abia dacă ştiu să citească, iar 
ostaşii de rînd nici atit. 

Ariort nu mai zise nimic. Trebuia cu orice preţ să 
fie cuviincios aşa cum i se cuvine unui sclav, mai ales 
faţă de acela care era tatăl „ei”. 

Se apropiară toţi trei de el. 

— Ei, eruditule, scoate-ţi tunica, să vedem cum 
eşti făcut. Urcă pe acest podium. 

Ariort se dezbrăcă. Toţi trei deveniră gravi şi se 
traseră înapoi, privindu-l. 

— Oho! făcu unul. 

— Splendidus! adăugă altul. 

Salubrius, care nu spuse încă nimic, se apropie 
şi-şi trecu degetele de la git către muşchiul pieptului. 
Pe urmă, urmărind linia şoldului şi a coapsei, zise cu 
gravitate: 

— Ad unguem factus homo (om desăvirşit)??. 

Întorcîndu-se către ceilalţi, adăugă: 

— Pielea aurie, părul de aur, proporţiile perfecte. 
Nu e păros ca meridionalii noştri. Imbracă-te... am uitat 
cum îţi zice? 

— Ariort. 

— Stai! Pune-ţi haine de dac. Alege ce ţi se potri- 
veşte, acolo în colţ. 


?? Literalmente: „Om făcut la unghie”. Statuarii antici încercau cu unghia 
netezimea statuii. 


Erau haine făcute la Roma, după chipul celor 
adevărate, totuşi, Ariort le puse cu strîngere de inimă. 

— De ce ţi-ai pus pileus pe cap? întrebă 
Salubrius. Ştiu că nu eşti un simplu comat (pletos), dar 
asta n-are nici o însemnătate şi păcat să-ţi acoperi 
părul. Noi urmărim frumosul. Sophroninus, leagă-i 
mâinile, să nu uite că e sclav! Să stai aşa, dacule, pînă 
facem citeva schiţe. Miine vom pregăti totul, ca să te 
modelăm din pămînt. Cînd vei amorţi, spune şi vom 
întrerupe lucrul. Stai liber, nu te crispa! 

Se aşezară toţi trei în faţa lui, cu foi de papyrus 
prinse de tăblițe. Miinile lor iscusite mişcară uşor 
stylurile de plumb, mîngiind foile. Îl învăluiră cu privirile 
lor agere, înflăcărate. 

Ariort stătea uşor şi nemişcat ca un pîndar în 
război. Privea spre grădina scăldată în lumină. De atita 
privit i se părea că statuile încep să se mişte printre 
flori şi tufe. Tresărea uşor, iscodind, doar-doar o va 
vedea pe aceea care era mai frumoasă decit toarte 


statuile din lume. 
* 


Traian se sculă de pe jilțul său. Părea obosit. 
Consilierii se ridicară şi ei. 

— Staţi, vă rog, zise împăratul amabil. Nu am 
terminat încă. Am vrut să mă destind puţin. 

Se apropie de fereastra mare ce dădea înspre 
hipodrom. Jos, pe pista aurită de soare, alergau carele 
celor care se exersau în vederea spectacolului anunţat 
peste o decadă. De la înălţimea aceea păreau 
inofensive jucării de diferite culori. Tensiunea, emoția 
şi efortul oamenilor şi al cailor nu puteau fi ghicite de 
la distanţă. Părea un joc zglobiu. Din cînd în cînd, 
adierea vîntului aducea cite un strigăt slab, iar atunci 


cînd se aflau în punctul cel mai apropiat de palat — 
tropotul cailor şi uruitul roţilor. 

Traian îşi trecu mîna peste frunte şi se întoarse 
cu faţa către masa ovală în jurul căreia şedeau sfetnicii 


săi. Îi privi discret, pe rînd, supunîndu-i parcă unui 
examen tăcut. 
„Nepos  —  pretorul ideal, sever, cinstit, 


neînduplecat. Fabius şi Quadratus, foşti consuli, 
oameni de nădejde, dar prea bătrîni. Rufus, singurul 
guvernator de care nu s-a plins nimeni, niciodată. L-am 
rechemat acum un an din Pannonia şi trebuie să-l 
trimit să pună ordine în Syria. Appius, Cerealis, 
Romanus, senatori vechi, temelia Senatului. Mauricus, 
Rufinus, persecutați de Domițian, îşi depun tot 
entuziasmul şi ideile lor umaniste pentru binele 
imperiului. Hadrian, ruda mea prin alianţă, erudit, 
cumpătat, dar cu apucături ciudate. Plinius Secundus, 
prieten drag, savant fără pereche. Alt prieten — 
Apollodor, artist genial. Sura ... Licinius ... prefectul, pe 
ai cărui umeri apasă sarcina grea a siguranţei şi ordinii 
publice. Sura, prietenul cel mai drag. O fi adevărat ce 
mi s-a şoptit despre tine? Tocmai tu? Nu, nu se poate! 
Ar fi monstruos s-o cred. Ochii aceştia nu ştiu să mintă. 
O, zei, luminaţi-mă! Pe Minerva, nu sînt nici Nero, nici 
Domiţian!”. 

— lluştri consilieri, zise tare fără să-şi trădeze 
zbuciumul gîndurilor, să recapitulăm: vom depune 
Senatului spre ratificare proiectul legii „peculatum” 
care o va completa pe aceea de „furtum”, 
amplificîndu-i sensul de furt din averea statului. Cer 
sancţionarea infractorilor prin interzicerea focului şi 
apei şi confiscarea averii. 

— Opoziția va fi puternică, auguste, zise Nepos. 


— Îmi închipui, dar altfel nu se poate. Nu admit 
ca un singur om, oricît ar fi el de ilustru, să sărăcească 
o provincie întreagă. Pentru acest scop veţi propune 
instituirea controlului de stat. Corpul curatorilor trebuie 
înfiinţat. Exemplul nefast al lui Priscus, pedepsit acum 
un an nu i-a oprit pe alţi demnitari să-l urmeze în ne- 
cinste. Omul care a nesocotit toate avertismentele, 
pînă şi pe ale mele, trebuie pedepsit. Trecem la un alt 
punct. Aveţi în faţa voastră o listă cu toţi demnitarii 
care s-au îmbogăţit în serviciul statului şi au făcut 
promisiuni de a înfrumuseţa Roma şi alte oraşe cu 
edificii, temple şi monumente. Nici unul nu s-a ţinut de 
cuvînt şi vor fi obligaţi prin lege s-o facă, ei sau copiii 
lor. Se va întocmi de asemenea o lege prin care 
modestia şi bună-cuviinţa tineretului nostru nobiliar să 
devină obligaţie. Cu asta am încheiat.. lluştri consilieri, 
nu vă mai rețin căci aveţi treburi, pînă peste cap. 
Hadrian, Plinius rămineţi! Ne vom delecta ochii cu 
proiectele lui Apollodor. 

Chipul lui Licinius Sura exprima regret şi reproş. 
Cu toată copleşitoarea sa activitate nu se grăbea 
niciodată să plece de lîngă augustul său prieten. Spera 
să rămînă şi el. 

Traian, urmărindu-i trăsăturile, în timp ce acela îl 
saluta, îl opri cu un gest. 

— Licinius! 

— Poruncă, auguste? 

— Ce faci în seara aceasta, prietene? 

— Nimic deosebit. 

— Ce-ar fi să viu la tine? Să fim numai noi. 

— O-o-o! făcu Sura, împreunîndu-şi mîinile. Voi fi 
nespus de fericit. 


— Atunci pe seară, Licinius. Trimite-mi lectica ta! 
Au rămas numai patru. Arhitectul îşi desfăşura pla- 
nurile pe masă. 

— Hadrian, zise Traian întinzîndu-i un sul. — Pînă 
una-alta, citeşte împreună cu Plinius această epistolă. 

Rămase nemişcat în jilţul său, urmărind expresia 
feţelor lor. Conţinutul scrisorii i se întipărise cu litere de 
foc în minte: 

Augusto imperatori salutem plurissimam! 

„Plin de îngrijorare pentru nepreţuita ta sănătate 
şi viaţă, eu, umilul şi multiubitorul tău supus, te anunţ 
pe această cale că Lucius Licinius Sura, prefectul 
pretorienilor din Urbe, ţi-a pus de mult gind rău şi 
conspiră împotriva ta. Infamul aşteaptă doar clipa 
potrivită, căci, deşi are adunaţi în jurul său destui 
duşmani de-ai tăi, se teme de mînia poporului. Ştiu că 
tu, în marea ta bunătate faţă de supuşi, nu iei în 
seamă scrisorile nesemnate, totuşi din teamă pentru 
familia mea nu pot s-o iscălesc. Nu-mi rămîne decit să 
vărs lacrimile neputinței şi să strig laolaltă cu toţi acei 
care te iubesc: O, Cesar, cui îi dăruieşti tu florile 
prieteniei tale?” 

Chipul măsliniu al lui Hadrian se învineţi. Plinius, 
de obicei palid, se făcu galben. Apollodor îi privea plin 
de îngrijorare. 

— Ce aveţi de spus? îi întrebă împăratul calm. 

— Sancte Deus! exclamă Hadrian, frămîntindu-şi 
barba. — Căile destinului sînt de nepătruns. Adineaori, 
cînd i-ai spus că vrei să petreci o seară cu el, părea 
fericit... vreau să zic — sincer fericit. 

— ÎI crezi prefăcut? 

— Pînă acum nu l-am crezut ca atare, dar... 

— Dar? 


— Păzeşte-te, auguste! Arestează-l îndată, pe 
urmă se va lămuri. 

Traian îl privi ciudat. Cuta între sprincene i se 
adinci. 

— Ai vrea să devin peste noapte un nou 
Domițian? Nici el n-a fost crud şi bănuitor la început. 

— Îmi permit să te contrazic, auguste, interveni 
Plinius. — L-am cunoscult prea bine pe Domițian. Este 
adevărat că a devenit bănuitor mai tirziu, dar crud a 
fost din copilărie, ceea ce nu se poate spune despre 
tine. 

— Şi ai vrea să fiu suspicios, Plinius? 

— Nu ştiu ce să spun. Vestea m-a zdrobit. 

— Tu ce ai face în locul meu? 

— Eu nu pot să fiu în locul tău, dar îndrăznesc să- 
ţi dau un sfat. Nu te duce la Sura. Amiînă şi urmăreşte- 
l. 

— Bine Plinius, mă voi gîndi. Arăţi prost, du-te şi 
odihneşte-te. 

— Permite-mi să rămîn. 

— Rămii! Privind minunăţiile lui Apollodor, să 
uităm această scrisoare anonimă. Nu este nici prima, 
nici ultima, după cum autorul ei nu este nici primul nici 
ultimul duşman al lui Sura, al meu, al vostru. Scorpii, 
şerpi şi viermi mişună peste tot; se nasc mereu din 
miasmele vieţii. 

Peste un timp, înclinați asupra planurilor şi 
desenelor, păreau să fi uitat cu desăvirşire de umbra 
fără somn a veşnic rătăcitoarei calomnii. 

— Dar asta ce este? întrebă Traian. 

— Este schiţa coloanei ce am imaginat-o pentru a 
marca locul cel mai înalt al şeii dintre colinele 
Capitoliului şi Quirinalului, mărturia veşnică a efortului 


colosal, depus la construirea forului tău, auguste. Va 
avea o sută de picioare înălţime. 

— Interesant. Îmi place ideea. Să-i zicem atunci 
— Columna Centenaria. Eşti isteţ, Apollodor. Cînd mi-ai 
arătat prima dată planurile, mi s-a părut că în 
ansamblul forului, aici rămîne un loc gol, nejustificat. 

— Da, auguste. Fără să spui o vorbă ai bănuit 
atunci cu degetul locul acesta. Ţi-am ghicit gîndul. 

Încîntat, Traian îi puse mîna pe umăr. 

— Şi eu ţi-am citit gîndul, doar te cunosc de atita 
timp. Vrei să mă rogi ceva şi nu îndrăzneşti, de aceea 
te tragi mereu de lobul urechii, nu-i aşa? Poate crezi că 
momentul nu este bine ales? 

— Aşa este, auguste, răspunse arhitectul 
încurcat. 

— Este vorba de ceva personal? întrebă din nou 
Traian, aruncînd o privire fugară către ceilalţi doi. 

— O, nu, auguste! protestă Apollodor. 

— Atunci, spune! 

— Auguste, sclavii daci au dus la bun sfîrşit săpă- 
tura uriaşă. Nici unul din ei nu mi-e de folos de acum 
înainte. l-am observat, i-am auzit, sînt oameni sfirşiţi, 
puşi să sufere cumplit numai că au îndrăznit să-şi 
apere ţara cu mai multă dirzenie ca oricare alt popor. 

— Nu pricep încotro bate pledoaria ta? întrebă 
Traian cu uimire. Crezi că nu le vom găsi întrebuințare? 
Avem atitea de făcut. 

— Auguste, insistă Apollodor cu glasul sugrumat, 
nici un popor nu este legat de ţara lui ca dacii. Şi în 
Dacia este mult de făcut; acolo sub cerul lor, ar munci 
cu o rivnă înzecită. 

Traian nu răspunse îndată. Cuta dintre sprincene 
i se adinci din nou. Apollodor îl urmărea cu răsuflarea 
tăiată şi îşi pierdea speranţa. Cu riscul de a-l supăra pe 


împărat, îşi înclinase urechea către rugăminţile 
insistente ale lui Ariort şi Hermadio. 

„În ce necaz m-au băgat, se gîndi el cu ciudă. Ce 
am eu cu dacii lor? Oare nu am ce face, pentru ce 
pleda?” 

— Să-l întrebăm pe Plinius, ce părere are în 
chestiunea aceasta? zise în sfirşit Traian şi în glasul 
său se simţea o notă de iritare încordată. 

— Auguste, nimic din ce-i omenesc nu mi-e 
străin. Sînt de părere că dacii şi-au răscumpărat cu vîrf 
şi îndesat cutezanţa. Au fost umiliţi la triumful tău, au 
plătit cu averile lor cheltuielile de război, cu sîngele lor 
vărsat în arene, sîngele romanilor căzuţi în lupte, cu 
sudoare şi muncă dură, chinurile prizonierilor romani. 
Mărinimia ta proverbială te-a făcut iubit de poporul 
nostru. Ce ar fi să te faci iubit şi de poporul dac învins? 
Ar fi, poate, cea mai frumoasă perlă din diadema ta. 

— Oh, avocatule cu limbă dulce! Vorbele tale sînt 
în stare să mişte munţii din loc. Să ştii, însă, inima unui 
cezar nu-i aparţine; el nu are voie să şi-o înmoaie după 
propriul său plac. Hadrian, dar tu ce părere ai? 

Hadrian era un filozof pacifist şi nu mai avea 
nimic cu dacii. Odată socotelile încheiate, era înclinat 
către mărinimie. Pe lîngă asta, nu punea mare preţ pe 
munca silnică. Pe moşiile sale sclavii mai mult furau şi 
risipeau decit agoniseau pentru stăpîn. Era şi el de 
părere că dacii, la ei în ţară, ar aduce mult mai real 
folos, dar... nu-l putea suferi pe Apollodor. Era gelos pe 
acest geniu înnăscut, nu făcut. Se credea şi el un mare 
artist, scriitor şi filozof, de aceea îl invidia pe Apollodor. 
Nu-l ura, n-avea pentru ce, dar nu-l putea suferi. „Cînd 
nu poţi suferi un om, nu poţi nici în ruptul capului să-i 
dai dreptate”, gindea el, şi liniştit de această maximă 
dubioasă, răspunse: 


— Nu văd pentru ce dacii ar trebui eliberaţi? Oare 
ei ar fi procedat la fel, dacă ar fi învins? 

Traian îl cunoştea prea bine. Simţea că nu e 
sincer, de aceea lăsase întrebarea lui fără răspuns. 

— Aveţi, sau nu, dreptate, asta se va vedea în 
viitor. Deocamdată nu am de gind să iau măsuri 
pripite. Poate cîndva... pînă atunci am planurile mele în 
ce priveşte dacii. Vă las speranţa, ca să nu vă 
dezamăgesc. Ă 

— Îţi mulţumesc, auguste! exclamă Apollodor. Îţi 
mulţumesc din partea dacilor, pentru speranţă. 

— Bine, bine, zise Traian mişcat, bătindu-l priete- 
neşte pe spate. Va să zică înălţăm Columna 
Centenaria? Este zveltă şi armonios concepută. Să nu 
uiţi, însă, să gravezi pe soclu, rostul ei de jalon de 
nivel. Îmi place, îmi place! 


De multe ori trecuse Ariort pragul atelierului lui 
Salubrius şi de fiece dată, intrînd, ori ieşind, spera s-o 
zărească măcar, pentru o clipă, măcar de la distanţă, 
pe Viola. Pozind ceasuri în şir, iscodea grădina cu 
privirea, doar-doar o va vedea. Dar, fie că fata nu avea 
voie să se plimbe în faţa ferestrelor atelierului, fie că 
era plecată din Roma, el nu-i simţi prezenţa în nici un 
fel. 

Asculta încordat ce vorbesc meşterii între ei, 
nădăjduind că vor pomeni de ea măcar în treacăt, dar 
printre obişnuitele lor discuţii despre artă şi meserie, 
printre glume, întâmplări şi noutăţi, nu se strecură nici 
un cuvint despre aceea care îi copleşise toate 
gândurile. Se mira el însuşi cu cîtă tenacitate chipul 
fetei i se strecoară în simţiri, cu cîtă încăpăţinare i se 
aşază în faţă, astupînd şi dînd de o parte toate 
celelalte lucruri. 


Cîteodată, subjugat de imaginea Violei, aşa cum i 
se întipărise în minte acolo, în stradă, se pomenea 
trezit de glasul meşterului, al aceluia care i-a dat viaţă. 
Se simţea atunci ca un hoţ prins asupra faptului. 

— Întoarce-te niţel către stînga, servule! zicea 
autorul celei mai frumoase opere de artă din lume. 

Atunci, tresărind, Ariort îşi dădea seama cu 
durere ce prăpastie se cască între el şi aceea care-l 
cucerise. De bună seamă, nimeni nu putea interzice 
unui sclav să viseze la ceea ce nu i se cuvine, mai ales 
că sclavii visează tăcînd şi fără speranţă. Dar, fie că 
Ariort nu-şi însuşise de ajuns legile care guvernau 
lumea, fie că firea sa miîndră şi îndărătnică se 
împotrivea acestor legi, el nu se dădea bătut. 

Veni luna mai. Valuri de căldură năvăleau de 
afară. Meşterii, dar mai ales Salubrius care era mai în 
vîrstă, lucrau încet, toropiţi de zăpuşeală. Numai Ariort, 
cu vigoarea şi rezistenţa lui, suporta uşor şi nu părea 
niciodată vlăguit. 

În cea de a zecea zi, Salubrius termina modelajul 
iar Sophroninus ciocănea la un bust de marmoră. Pe la 
prînzişor, al treilea meşter — Vesper, năvăli în atelier, 
venind din oraş. 

— Ce-mi daţi ca să vă spun o noutate? 

— O cană de apă, ca să-ți treacă fierbinţeala, 
bolborosi Salubrius. 

— Dacă o îndoi cu vin, altfel nu v-o spun. Tot ora- 
şul zumzăie ca un stup. 

— Me Hercle, baccabunde! (Pe Hercule, 
vagabondule) se răsti Salubrius trezit din toropeală. — 
După ce ai pierdut toată dimineaţa cu o treabă de 
nimic, mai încerci să mă afumi cu scorneli de prin 
taberne? 


— Aş! Cui îi arde pe o vreme ca asta să stea sub 
bolțile afumate, să strănute de mirosul vinului acrit şi 
al usturoiului? Am zăbovit în Forum, unde lumea 
adunată vorbea ca scoasă din minţi. 

— Dar ce s-a întîmplat, Vesper? la ulciorul acela 
cu vin şi drege-ţi vocea. 

— Aşa mai merge. Lumea zice, din sursă sigură, 
că împăratul a primit o scrisoare nesemnată prin care i 
se aduce la cunoştinţă că prefectul Sura conspiră 
împotriva lui. 

— Licinius Sura? strigă Salubrius sărind în sus. N- 
aş crede-o nici în ruptul capului. 

— Ai răbdare, maestre! răspunse Vesper 
ştergîndu-şi gura. Traian o arătă lui Hadrian şi acela l-a 
sfătuit să-l aresteze imediat pe prefect. O arătă lui 
Plinius şi ăsta îl sfătui să se păzească şi să-l 
supravegheze pe Sura. Apollodor, protectorul nostru, a 
fost de faţă. Ce credeţi că face împăratul? 

— Spune o dată, imbecilule! 

— Acuşi ai să-ţi iei complimentul înapoi, maestre, 
împăratul se duce singur, fără escortă la Sura şi 
petrece cu el o noapte întreagă. 

— Vai de mine! De ce a făcut-o 

— De ce? Pentru că îl socoate cel mai bun prieten 
de-al său şi n-a crezut un cuvint din fiţuica aceea mur- 
dară. M-am întîlnit în Forum cu Hermadio-tabularius şi 
acela mi-a povestit de-a fir a păr. Nu numai că s-a dus, 
dar a făcut şi baie, s-a bărbierit şi după ce s-au ospătat 
în tricliniu, a scos scrisoarea şi i-a arătat-o. 

— Lui Licinius Sura? Şi ce a spus acesta? 

— Da, lui. Prefectul cică l-a întrebat: „Şi ai venit 
totuşi?” Atît şi nimic mai mult. Cînd Traian l-a întrebat 
cine ar fi putut să scrie o astfel de calomnie, i-a 
răspuns: „Unul care ne urăşte pe amindoi!” 


— Ce răspuns înţelepit. Cine ar fi putut să creadă 
în asemenea scorniri? Doar sînt fraţi de sînge şi şi-au 
salvat vieţile unul altuia în războiul germanic. Şi ce a 
mai urmat? 

— Împăratul s-a reîntors în zori la palat iar Sura 
şi-a pus în picioare cohortele de urbaniciani?: şi iscoade 
ca să întoarcă pe dos toată Roma şi să-l prindă pe ca- 
lomniator. Nu cred să-l găsească, dar va băga spaima 
în toţi şerpii aceştia veninoşi. 

— Ce poveste! exclamă Salubrius, umblînd agitat 
printre statui. Apoi, deodată se duse la uşă, o deschise 
şi strigă: 

— Viola, Viola! Vin aici, fetiţa tatii! 

Ariort tresări. Inima începu să-i bată cu putere. 
De cînd a venit Vesper, Salubrius îi făcu semn să se 
dea jos de pe podium. Stătea sprijinit de pervazul 
ferestrei şi aştepta cu sufletul la gură. 

— Da, tată! se auzi un răspuns voios şi peste 
cîteva clipe fata se opri în prag. Purta o tunică verde 
de casă, era îmbujorată şi avea în păr o floare galbenă. 
Privea pe deasupra umărului tatălui ei, ţintă la Ariort şi 
acesta găsi de cuviinţă să-i facă o plecăciune 
respectuoasă. li răspunse înclinînd uşor capul. 

Salubrius agitat nu băgă de seamă acest schimb 
de amabilitate. 

— Viola, draga tatii, du-te şi pregăteşte un 
sacrificiu de mulţumire lui lovis Olimpianul. Să fie totul 
după cuviinţă. Azi e o zi mare pentru mine. Viu şi eu 
îndată. 

Înainte de a pleca, Viola îi zimbi lui Ariort. 


Anotimpul dogoritor căzu peste primăvară ca un 
zeu înfocat asupra unei nimfe încinse de alergătură. 


5 Urbaniciani = poliția militară a Romei. 


Zorile învăpăiate îl întimpinară pe Ariort trecînd podul 
peste Tibru, în drum spre atelier. Deunăzi, povestirea 
lui Vesper îi răvăşi simţurile la fel ca şi celorlalţi. As- 
cultase şi tremurase pentru viaţa împăratului nu 
pentru că acesta îi era drag, nici nu putea să-i fie după 
ce doborise la pămînt neamul său. Cu toate acestea 
nu-i dorea moartea. Bunul simţ îi şoptea că pieirea lui 
Traian ar fi zguduit din temelii soarta prietenilor săi şi 
laolaltă cu aceasta şi pe a sa. Cauza pentru care se 
zbătea împreună cu Hermadio ar fi fost pierdută 
împreună cu Apollodor şi Plinius, căzuţi în dizgrație sau 
cel puţin îndepărtați de la conducerea treburilor mari. 
Deznodămintul fericit al povestirii îl făcu să respire 
uşurat. Se simţea obosit de tensiunea nervoasă creată 
de Vesper cînd, cu totul pe neaşteptate, apăru Viola. 
Faptul că de atita timp aşteptase clipa aceasta, că pînă 
acum nu numai că nu o văzuse dar nici măcar nu-i 
auzise glasul, îl pierdu de tot. Din clipa aceea cînd 
Salubrius îşi chemă fata, gîndurile i s-au răvăşit, 
pornind într-un vîrtej ameţitor, ce nu putea fi oprit, 
potolit, nici cuminţit. Mîndria, orgoliul, înţelepciunea şi 
nechibzuiinţa se treziră toate odată, sfişiindu-se între 
ele. Işi dădea seama că starea în care se cufundase era 
un nou fel de furie, întoarsă împotriva lui însuşi. 

„Potoleşte-te, omule!” îşi spunea din cînd în cînd, 
agăţindu-se de rămăşiţa de gind sănătos, neangajată 
încă în acel virtej... Potoleşte-te! Nu s-a întîmplat nimic 
prea grav. Atitea femei îţi zimbesc deşi eşti un sclav. 
Zimbetul unei femei nu este neapărat o promisiune. 
Parcă Aya nu-ţi zimbea, şi totuşi... Viola e şi mai tînără. 
iar tinereţea zîimbeşte oricînd şi cu orice prilej”. 

Pînă la urmă se potoli şi ajuns în faţa porţii reuşi 
chiar să-şi ţină o predică. 


„Eşti prins în mrejele unei fete libere, despre care 
nu ştii nimic. La ce ai putea spera tu — un sclav? Nu te 
lăsa frămintat ca un boţ de ceară în mina ei, care 
niciodată nu va fi a ta. Fii demn şi mindru şi cere-i lui 
Hermadio un sfat prietenesc. E un înţelept şi te va 
înţelege”. 

Portarul casei îl întimpină cu voie bună, îl întrebă 
de sănătatea stăpînului şi a lui Eutyches, apoi adăugă: 

—Stăpiînul meu a plecat cu noaptea-n cap în port 
cu meşterii şi toţi sclavii, ca să aducă bronzul acela 
mult aşteptat. Dacă te plictiseşti, poţi să stai cu moşul 
aici, dacă nu, du-te în grădină şi stai la soare. 

— O să mă duc în grădină, căci, nu ştiu de ce, mă 
doare capul. 

— Ai tras un chef în noaptea asta, năzdăvanule, 
rise bătrînul, ameninţindu-l cu degetul. Atunci, du-te şi 
moţăie pe o bancă. Cînd vor veni, te vei trezi fără să 
vrei. O să bată în poartă şi vor face tărăboi. 

Ariort nu-l contrazise, căci nu avea nici un chef 
să-i asculte trăncăneala. Trecu în grădină şi se aşeză 
nu departe de uşa ce dădea în atelier. Mai stătuse aici 
în pauze între lucru, cînd obosea sau, mai bine zis, cînd 
oboseau meşterii. 

Soarele nu depăşise încă zidul împrejmuitor şi 
deocamdată străpungea cu smocuri de raze coroanele 
negre ale pinilor. Era linişte şi răcoare. Păsările săge- 
tau spaţiul strîimt al grădinii, chemîndu-se pe diferite 
glasuri. Trandafirii timpurii îşi întindeau către cer bo- 
bocii. Amoraşul de bronz, bucălat şi vesel, ţinîndu-şi cu 
mîna penisul minuscul, ţirîia într-una o şuviţă de apă, 
turburînd oglinda piscinei. 

Departe de a fi atit de calm pe cit îşi dorise, 
Ariort îşi depăna mai departe, fără voia lui, gîndurile 


dureroase, amestecate cu întîmplări şi crimpeie de 
amintiri. 

Alaltăieri, în pauză, meşterului Salubrius îi venise 
cheful să-l întrebe cîte ceva despre Dacia şi obiceiurile 
oamenilor ce o locuiesc. li răspundea cuviincios, cu 
încîntare, dar amintindu-şi de sfatul lui Apollodor, nu 
pomeni nimic de isprăvile sale ostăşeşti. Văzîndu-l bine 
dispus, Ariort îndrăzni la rîndul său să-i pună o între- 
bare. Voia să ştie dacă bustul de femeie, care l-a uimit 
din prima zi, o înfăţişa pe Aya. 

— O cunoşti, întrebă Salubrius? 

— Aduce mult cu o femeie pe care am cunoscut- 
O. 

— Este Aya Cassia, soția lui Lucius Cassius 
Longinus. Nu e de mirare că o cunoşti, căci se trage din 
neamul dacic. Mi-a pozat de cîteva ori, atunci cînd au 
stat la Roma, dar n-a mai venit să vadă cum am 
dăltuit-o în marmoră. De altfel mi-a plătit lucrul şi o 
priveşte că nu vine să-l ia. Prin urmare, i-ai recunoscut 
chipul? 

— Din prima clipă. Este leită Aya, fiica lui Diaies. 
Nu mă pricep în artă, dar găsesc că este minunat lu- 
crată. 

— Ţi se pare, răspunse Salubrius cu falsă 
modestie. Pînă şi cei mai mari artişti nu reuşesc decit 
rareori să surprindă farmecul vieţii. Toată viaţa noastră 
alergăm după himere fără să reuşim să le prindem. 

— Dar Aya? 

— Nu are nici un pic de viaţă. Cine n-o cunoaşte 
vie, nu bagă de seamă; cine o cunoaşte, completează 
lipsa, alăturînd cele două imagini şi nu bagă de seamă 
cu atît mai mult. 


Ciudate i s-au părut lui Ariort aceste vorbe; nu le 
putea adinci tilcurile, de aceea nu mai întrebă nimic, 
rămînînd la părerea sa. 

La asta se gindea Ariort cînd o văzu pe Viola 
ieşind din umbra porticului şi apucînd pe alee către 
piscină. Tresări la apariţia ei atit de neaşteptată şi se 
înfiora cu toată fiinţa. 

Purta un hiton grecesc, lung, galben şi părea 
scăldată în raze. Cînd se apropie şi-i întîlni privirea, 
Ariort se sculă şi-i făcu o plecăciune. Decenţa sa de 
sclav îl obliga să plece, s-o lase singură. Se întoarse şi 
dădu să intre în atelier. 

— Stai, Ariort! îl opri ea. — Vreau să te întreb 
ceva. 

— Porunceşte! îi răspunse, mulţumindu-i în gînd 
că nu-i zisese „servule” şi că-l chemă pe nume. 

Privind-o cum se apropie, uşoară, pură, 
zimbitoare, inima îi bătea năvalnic, iar mintea se 
nedumerea: — ce ar fi putut ea să-l întrebe? 

Oprindu-se în faţa lui părea stinjenită şi roşeaţa îi 
urcă către urechile mici. 

— Tu eşti dac, nu-i aşa? îl întrebă. 

— Da. 

— Sînt mulţi aici, în Urbe? 

— Mulţi şi nefericiţi. 

— Şi tu eşti nefericit, se miră fata? 

— Sînt alţii mai nefericiţi. 

Tăcu o clipă uitîndu-se în altă parte. Apoi îl privi 
ŞI zise: 

— Ea era fericită. 

— Cine? 

— Matrona Aya Cassia. 

Răspunsul neaşteptat îl făcu să zîmbească. 

— De ce i-ai pomenit numele? 


— Pentru că este de acelaşi neam cu tine şi am 
auzit de la tata că o cunoşti. 

— Am fost prieteni din copilărie. 

— E neasemuit de frumoasă. Am stat de vorbă şi 
m-am împrietenit cu ea. 

„Ah, iată ce o doare!” gîndi Ariort şi adăugă tare: 

— Nu ţi-e teamă să te audă cineva stînd de vorbă 
cu un sclav străin? 

— Sînt plecaţi cu toţii. Portarul e în capătul celă- 
lalt al casei, iar sclavele la bucătărie. Spune-mi, ai iu- 
bit-o pe Aya Cassia? 

— Aşa mi s-a părut pe vremuri. 

— Acum n-o mai iubeşti? 

— Nu. Eram obişnuit cu gîndul că sîntem sortiţi 
unul altuia. Aceasta era dorinţa părinţilor noştri. 

— Aţi fi fost o pereche frumoasă, zise Viola cu un 
uşor oftat. 

— Ea nu m-a întrebat cînd şi-a ales perechea. 

— Ştii, aseară am intrat în atelier şi v-am privit 
pe-amîndoi, adică sculpturile voastre. Mi s-a părut 
ciudat că soarta v-a adus în acelaşi loc, v-a păstrat 
imaginile dar nu a vrut să vă întîlniţi. 

— Bona virgine, răspunse Ariort înnegurat, de ce- 
mi Spui toate acestea? 

— Să-mi spui Viola; nu mă supăr. 

— Ai un nume frumos, de floare. 

— Aşa s-ar părea. De fapt, mă cheamă Octavia 
sau, după nume de răsfăţ — Octaviola, dar cei 
apropiaţi îmi spun Viola (viorea). 

— Dar eu nu-ţi sînt apropiat. 

— Nu-i nimic, poţi să-mi zici Viola, răspunse ea. 
Învăluindu-l cu o privire caldă. 

— ÎI fericeşti prea mult pe un sclav, care nici mă- 
car nu e al tău, Viola. Din păcate nu voi mai avea prilej 


să-ţi zic pe nume. Treaba pentru care am fost chemat 
aici se apropie de sfîrşit şi nu mă vei mai vedea. Chiar 
dacă te voi mai întîlni cîndva, undeva, va trebui să tac 
cum i se cuvine unui sclav. 

— Nu arăţi de loc ca un serv şi nici nu te socot ca 
atare. 

— Asta nu schimbă nimic din legile ce domnesc 
pe pămînt. 

— Cu un stăpîn ca Apollodor poţi spera să redevii 
liber. Nu dispera, Ariort. 

— Sînt rare fiinţele ca tine, Viola. Eşti bunătatea 
întruchipată. Căldura clipelor petrecute în preajma ta 
îmi va da curaj în viaţă şi încredere în zeiţa Spes căreia 
mă închin de la un timp. 

— Ne vom închina ei amindoi. Vrei? 

— Oh! făcu el, uluit de propunerea generoasă. 

— In curînd voi pleca la ţară, s-o ajut pe mama. 
Avem o vilă rustică pe malul pîrîului Almo, pe Via 
Appia, de la mormîntul Caeciliei Metella în stînga. Nu e 
departe. 

— Cunosc locul. Am trecut de multe ori pe acolo 
cu stăpînul meu. 

— Dacă se mai întîmplă, convinge-l pe ilustrul 
Apollodor să se abată pe la noi. De obicei, pe seară, ies 
cu Pantia, doica mea, să culeg flori şi ierburi pe malul 
pîrîului. Cu bine, Ariort! 

Se îndepărtă încet. Culese o margaretă şi şi-o 
puse în păr. Inainte de a se cufunda în umbra 
porticului, se întoarse şi-i fae Sera cu mîna. 


Noaptea aprinse citeva candele în cer şi cobori lin 
peste oraş. Deasupra colinei lanicul, acolo unde nu de 
mult picase soarele, pe geana verde, neînghiţită încă 


de întuneric, scînteia împungind ochii, neasemuitul 
Vesper. 

„Steaua păstorului, îşi zise Ariort, cuprins de me- 
lancolie. Numai că păstorul se călăuzeşte după ea 
întorcîndu-se în satul său, unde îl aşteaptă toţi ai săi. Şi 
eu mă întorc, dar nu acasă şi nu mă aşteaptă nimeni.” 

Işi petrecu seara dînd tîrcoale casei lui Salubrius, 
ferindu-se cu mare băgare de seamă să nu fie văzut. 
Cînd se întunecă, şi zări doi vigili urcînd panta dinspre 
Subura, se urni şi el din loc. 

Nu se grăbea căci stăpiînul îl învoise pînă la mie- 
zul nopţii. Nu reuşi s-o vadă pe Viola intrînd sau ieşind. 
Nu-i auzi nici glasul în spatele împrejmuirii, deşi desluşi 
alte glasuri. Inima îi zvicnea de dor neîmplinit. Nu ştia 
ce să mai creadă. Poate că era joacă? Cochetărie de 
fetiţă ce nu cunoaşte viaţa? Ce temei ar fi putut să 
aibă toate acestea? In loc să fie mulţumit că viaţa îi 
oferise lui, unui sclav, clipe de vis, neîncrezător în ceea 
ce socotea nişte amăgiri, se simţea cel mai nenorocit, 
mai singuratic şi mai oropsit om din lume. Locul şi 
ceasul păreau să-i mărească şi mai mult chinurile. 

Era o noapte nebună. O noapte ce ar fi putut să 
scoată din minţi pe cel mai stoic dintre filozofi. În văz- 
duh pluteau efluviile otrăvurilor dulci. Chemările tai- 
nice răsunau de peste tot. Imbătaţi de vinul vieţii, 
oamenii umblau năuci în căutare de ceva ce nu avea 
nume, nici chip, ci doar o nemărginită putere, căreia 
nu i se putea împotrivi nici o fiinţă din lume, fie ea 
tînără sau bătrină, frumoasă ori hidă, înţeleaptă ori ba. 

li părea rău că nu-l are alături pe Hermadio, dar 
acesta nu mai prididea cu treburile. Dimineţile şi le pe- 
trecea pe şantierul forului, printre sclavii daci, după- 
amiezile — plimbîndu-i pe nişte ostateci de mare rang, 


aduşi din simplitatea barbariei lor în strălucitoarea 
Romă, molipsiţi de pe acum de splendorile şi viciile ei. 

leşind într-o stradă gălăgioasă, plină de lume, 
Ariort mergea ca un somnambul. Imbrînci din nebăgare 
de seamă pe un cetăţean care se răsti la el, dar 
pesemne, pe întuneric nu recunoscu în el un sclav. 
Întîmplarea îl trezi pe Ariort. Pentru nimic în lume n-ar 
fi vrut să-i pricinuiască neplăceri stăpînului său, de 
aceea deveni mai atent. 

Peste bolta limpede, profundă şi catifelată, se 
revărsase puzderia de stele. Scutul imens, de bronz 
lustruit, al lunii apăru enigmatic deasupra palatelor de 
pe Esquilin. Portarii caselor bogate ieşeau să stingă 
felinarele, să nu ardă uleiul fără trebuinţă. Doar 
deasupra tabernelor şi lupanarelor lanternele de fier şi 
bronz forjat continuau să ardă, luminind firmele şi 
atrăgind muşteriii. 

În faţa intrării la o tabernă era zarvă şi hohot de 
ris. Apropiindu-se, Ariort privi peste capetele celor adu- 
naţi. Pătat de lumina strecurată prin găurile ratunde 
ale felinarului, tabernarius, mic şi dolofan, se opintea 
împingînd în piept pe un voinic, înjurînd şi zbierînd: 

— Pytisma me facis, impudens? (scuipi vinul 
meu, neruşinatule). 

Voinicul, nu prea înalt, dar grozav de lat în spate, 
neclintit ca o stîncă, ridea, răspunzindu-i într-o lati- 
nească pocită: 

— Hem, falsarii! Quid vis, poppysma tibi faciam? 
(Eh, falsificatorule! Ce vrei, să te aplaud?). 

Ariort îşi ciuli urechile. Glasul voinicului i se păru 
cunoscut. Schimbă locul şi-l privi dintr-o parte. | se 
păru şi mai cunoscut. Cine ar fi putut să fie? 

Răspunsul îi veni de la acei ce se amuzau 
aţiţindu-i în glumă pe cei doi: 


— Strînge-l de git, tabernarius şi dă-l pe mîna 
vigililor, să-ţi plătească „pytisma”. E o insultă adusă 
cinstei tale. i 

— Nu te lăsa, gladiatorule! Nu-i da nici un ban. li 
cunoaştem poşirca. 

La cuvîntul „gladiator”, mintea lui Ariort se 
limpezi. Trăsăturile dragi ale unui tovarăş de suferință, 
aşa cum le ştia, apărură printre schimbările unui chip 
nou, bine îngrijit, plin de sănătate. 

— Andena! strigă el, strecurindu-se printre 
oameni. Andena, frate! 

Cu o uşoară mişcare a brațului, voinicul zvîrli pe 
tabernarius în braţele celor care stăteau în uşă şi se în- 
toarse brusc. 

— Ariort! răcni ca un ieşit din minţi. — Tarabosta 
Ariort. Pe Zalmoxis, iată o bucurie cu totul neaşteptată! 

Se aruncară unul în braţele celuilalt, rămînd un 
timp îmbrăţişaţi. Singurătatea ce-l sfişia pe Ariort zbură 
într-o clipă, cedînd loc unei nestăvilite bucurii. II trase 
pe Andena mai la lumină şi îndepărtindu-l la distanţa 
miîinilor întinse, îl privi cu încîntare. Arăta bine, chiar 
prea bine. Avea părul şi barba frumos rotunjite, purta o 
tunică albastră, un pieptar de piele galbenă, peste care 
era încins cu o curea lată, bătută cu ţinte de argint; pe 
braţe — apărători din piele groasă. 

Petrecăreţii şi trecătorii priveau cu plăcere 
îmbrăţişările şi semnele de dragoste ale celor doi 
voinici. 

— Păcat că vorbesc în limba lor barbară, zise 
unul. 

— Va să zică acesta e Andena, neînvinsul, 
adăugă altul. 

— L-am văzut luptind, dar acum nu l-am 
recunoscut. 


— Pesemne ai stat prea la cucurigu? 

— Nu, dar pe arenă avea coif şi armură. 

— Eu nu l-am văzut în circ, dar faima sa mi-e cu- 
noscută. Andena! se adresă apoi gladiatorului, am să 
pariez pe tine, viteazule. 

— Cu toţii vom fi de partea ta. Să nu ne dezamă- 
geşti! 

Abia atunci, Andena păru că se trezeşte şi 
întorcîndu-şi capul, zise scurt celor din preajmă: 

— N-am nici un chef să mă las ucis. Voi lupta. 

— Vivat Andena! strigă o muiere. 

— Vivat dacul neînvins! Vivat, vivat, strigară mai 
mulţi. 

—  Înghiţi-v-ar pămîntul,  lepădăturilor! zise 
Andena pe limba sa. — Hai, Ariort, să scăpăm de aceşti 
gură-cască. Dacă voi fi doborit în luptă, tot ei, aceste 
fiare, vor cere potrivnicului meu să-mi taie beregata. 

Se îndepărtară voioşi şi fericiţi, povestindu-şi în 
grabă, întrerupîndu-se unul pe altul, întîmplarile vieţii 
lor, de cînd nu s-au mai văzut. 

Ariort îl duse la taberna grăsanei Upupa. Se 
încuiară în cămăruţa din fund, băură vin bun, se 
susţinură sufleteşte pînă aproape de miezul nopţii. 
Erau pînă acum atit de singuratici. La despărţire, se 
îmbrăţişară lung. 

— Să te ţii tare, Andena! Mă voi ruga lui Zalmoxis 
pentru tine şi dacă stăpînul meu mă va lua cu el la circ, 
te voi admira cu ochii mei. Luptă, gîndindu-te la cauza 
noastră. 

— Îţi mulţumesc, Ariort. Ştiindu-te aproape, îmi 
va cînta inima, iar cînd aceasta cîntă, treaba e pe 
jumătate făcută. Totuşi, voi avea de înfruntat un 
luptător de temut, pe libianul Amas. Ce noroc că am 


scuipat poşirca aceea şi tabernarius s-a înfipt în mine 
ca un scai. Altfel ai fi trecut fără să mă bagi în seamă. 

— Da. frate. Căile pe care ne mină soarta sînt de 
necercetat. Noroc, şi nu uita să te duci la templul zeiţei 
Spes. să i te închini. Este zeitatea tuturor nefericiţilor, 
aşa zice bunul Hermadio. 

— Spune-i urări din partea mea, deşi nu-l cunosc. 
E dac de-ai noştri, adăugă Andena şi cu un ultim semn 
se cufundă în noapte. 

Era tîrziu şi Ariort se grăbi spre casă. Cînd urca 
cu paşi mari strada ce ducea spre vilă, răsună primul 
cîntat al cocoşilor. 

— Ce noapte, ce noapte! murmură Ariort, 
neîndurindu-se să bată în poartă. 

Cuprinse feerica privelişte. Adieri uşoare clătinau 
vîrfurile chiparoşilor. Luna palidă descînta firea şi ţesea 
farmece deasupra oraşului. Zeița Selene înţărcase 
stelele mici de la sînul ei plin de lumină şi doar cele 
mari mai sugeau licoarea fosforescentă, tremurîndu-şi 
glasurile într-un cor cristalin şi mut. Un cîine bătea prin 
vecini.  Chemării lui obsedante şi  neiînţelese îi 
răspundeau hămăituri neliniştite de pe amîndouă 
malurile fluviului. 

Ariort îşi rezemă fruntea înfierbîntată de scoaba 
rece a uşii şi nu putea să-şi dea seama ce e cu el. 
Chipul Violei şi al lui Andena se perindau, plecînd şi 
revenind, chemîndu-l, ademenindu-l. O stranie şi dulce 
înduioşare îl cuprinse. | se părea că aude o cîntare 
vrăjită, pornită din gîtul arcuit pînă-n lună al unei harpe 
uriaşe şi nu-şi dădea seama dacă cîntă stelele de pe 
cer, cicadele din florile de platan, ori strunele argintii 
ale razelor întinse între lună şi inima sa. 

Undeva, prin apropiere, răsună glasul monoton al 
unui vigil de noapte: 


— Muta Urbs mediae noctis. Dormite in pacem, 
cives romani! (Mut e oraşul în miez de noapte. Dormiţi 
în linişte, cetăţeni romani). 

Trezit din vrajă. Ariort paru uşor în poartă. 


— De azi în trei zile, sper să nu mai am nevoie de 
tine, zise Salubrius, crezînd că Ariort va fi bucuros să 
scape de această treabă plictisitoare. 

Dacul tresări, căci era cu gindul în altă parte. Cu- 
prinse dintr-o privire statuia ce-l înfăţişa, pe care sculp- 
torul o ciocănea uşor cu dăltiţa de finisaj. 
Dezmeticindu-se, zise fără bucurie: 

— Da, maestre. 

— Stăpinul tău te-a întrebat vreodată cum merge 
lucrul? 

— Da, în fiecare zi. 

— Şi ce i-ai răspuns? 

— Că-mi place foarte mult, doar că eu, cel 
înfăţişat, par mai frumos şi mai falnic decît sînt. Este 
primul meu chip cioplit şi asta mă uimeşte. 

— Vorbe, vorbe! răspunse Salubrius vădit 
măgulit. Nici un sculptor nu este în stare să redea viaţa 
aşa cum este. Se zice că în Ellada a trăit pe vremuri un 
sculptor pe nume Pygmalion care ar fi făcut o statuie 
atit de perfectă, încît aceasta a prins viaţă. Dar 
legenda nu exprimă decit năzuinţa artistului către un 
ţel imposibil. Eu, bunăoară, de trei ori am încercat să 
redau frumuseţea şi viaţa chipului fiicei mele şi de trei 
ori am dat greş. Nu că n-aş fi reuşit să fac ceva frumos, 
mai ales pentru ochii unui profan, ci pentru că orice 
chip viu are ceva pe deasupra, ce ne scapă, ceva 
trecător şi insesizabil. 

— Dar poate, îndrăzni Ariort, dacă l-ai fi arătat 
cuiva, i-ar fi plăcut. 


— Oh, nepriceputule, tot n-ai înţeles nimic? Nu 
mai am ce arăta, le-am spart pe toate trei. 

Discuţia îl indispuse, poate şi căldura ce năvălea 
în valuri pe ferestre. Se sculă şi strigă iritat: 

— Vesper, vin-aici şi termină faldul acesta, pînă 
la pauză, a doua oară n-o să mai cadă atit de favorabil. 
Să nu te atingi de cap, nici de miini, că te omor! Mă 
duc să mă destind oleacă. Ariort, mai rezistă puţin şi 
nu mişca! Mult a fost, puţin a rămas. 

— N-avea teamă, maestre, nu sînt obosit. 

In tăcerea ce urmă, Ariort se cufundă din nou în 
gînduri. Ţăcănitul ritmic al ciocanului pe daltă făcea 
parte şi el din tăcere. Se obişnuise să nu-l audă. 

„Mult a fost, puţin a rămas. Repetă el în gînd 
cuvintele maestrului. Şi pe urmă ce va fi? Va trebui s-o 
caut pe malurile pîriului Almo? Ea însăşi o vrea, dacă 
am înţeles bine”. 

Pesemne, între timp venise cineva în vizită la 
Salubrius, căci se auzi poarta scirțiind, lipăitul 
picioarelor pe dale, voci în atriu. Ariort îşi încorda 
auzul, dar nu desluşi cuvintele. Sophroninus şi Vesper, 
curioşi şi ei, încetară cu ciocănitul, trăgind cu urechea 
şi făcînd presupuneri. 

Peste un timp, printre vocile confuze, se 
amestecă şi un glas subţire, de femeie. Apoi glasurile 
se apropiară şi meşterii se porniră din nou pe ciocănit. 

Ariort stătea cu spatele la uşă şi nu putea să 
vadă cine a intrat. „Stai aşa şi nu mişca!” îi şopti 
Vesper şi se ploconi adînc. 

— Ave, meşterilor! Vedeţi-vă de treabă, spuse 
vizitatorul şi adăugă, adresîndu-i-se stăpînului: 

— Este o casă de adevărat artist. Cinste 
meşterului Salubrius. 


— Ah, nobile Rufus..., protestă sculptorul şi Ariort 
surprinse în glasul său o stranie nelinişte. 

— Văd în jurul meu numai capodopere, continuă 
Rufus. Am auzit multe elogii aduse artei tale, dar tre- 
burile nu mi-au dat răgaz să mă conving eu însumi, 
pînă acum. 

Pe chipul lui Vesper trecu o umbră de batjocură şi 
în clipa aceea Ariort îşi dădu seama că vizitatorul din 
spatele său este acel patrician de faimă rea, care era 
să-i calce, pe el şi pe Eutyches, cu carul său. 

— Sînt măgulit de atenţia ta, generosissime?, 
răspunse Salubrius, dar crede-mă, nu sînt nici pe 
departe atît de valoros. 

— Crezi că nu mă pricep? întrebă glumet 
vizitatorul şi făcînd cîţiva paşi se opri alături de Vesper. 
Ariort nu se înşelase, — era într-adevăr acel tînăr palid 
despre care Eutyches îi povestise atitea lucruri urite. 

Rufus privi mai întîi marmora, plescăi din limbă, 
în semn de aplaus şi se întoarse apoi către Ariort. 
Intercep-tînd o privire întrebătoare a acestuia trimisă 
lui Salubrius, îl opri cu un gest elegant. 

— Nu te mişca! Se lucrează la pliuri, nu-i aşa? Tu 
l-ai modelat, îl întrebă apoi pe Vesper? 

— Oh, nu! E opera maestrului. Lucram la finisajul 
hainei. 

— Cine e? întrebă Rufus pe Salubrius. 

— Un dac. Servul ilustrului Apollodor. 

Chipul prelung, palid şi obosit al patricianului îm- 
pietri într-o observaţie atentă, apoi se destinse într-un 
zîmbet strîmb, enigmatic. 

— Dac? Peste tot numai daci. S-au mutat cu toţii 
la Roma. 

După un ris scurt, inexpresiv, întrebă: 


+ Generosissime — prea nobil, distins. 


— Nu-i aşa, dacule? 

Fulgerător şi cu ascuţime, îi trecu lui Ariort prin 
minte noaptea aceea de pomină, din cetatea lui Diaies, 
cînd el însuşi, aidoma acestui Rufus, pusese întrebări 
unui captiv roman. Captivul, Longinus, îi era superior 
sufleteşte şi din negura amintirilor îi trimitea o straş- 
nică lecţie, de cum trebuie să se poarte un om mîndru. 
Răspunse deci fără sfială: 

— Aşa e. Dacii au invadat Roma, iar romanii 
Dacia. Salubrius făcu feţe-feţe. Vesper, care se afla în 
spatele lui Rufus, îi făcea semne disperate să tacă. 

Patricianul nu păru supărat, zise doar: 

— Ai uitat să adaugi „nobile”, sclavule. 

— Şi eu sînt nobil de viţă veche, îi trînti Ariort. 

— Aşa? rise Rufus, dînd din mînă a pagubă. 
Atunci sîntem între noi? Asta se mai poate înghiţi. 

Ca şi cînd nu s-ar fi întîmplat nimic, se îndreptă 
către ieşire. 

— Sînt încîntat, maestre, că ţi-am văzut casa cu 
„Minunile ei'”, apăsă pe ultimele cuvinte. Doresc să-ţi 
comand un bust de-al meu. Cit va trebui să-ţi pozez? 
Te previn — nu dispun de prea mult timp. 

— O, generosissime, cel mult patru şedinţe a cite 
două ore. Voi face multe schiţe ca să te scutesc de 
oboseală. 

— Prea bine. Atunci, pe curînd! Te rog, nu mă 
conduce, doar îţi cunosc casa. 

— Vai de mine! Se poate, nobile Rufus? E datoria 
mea de amfitrion. 

Cînd cei doi părăsiră încăperea, meşterii se 
porniră pe un ris nestăpinit, frîingîndu-se din mijloc de 
haz. Arătîndu-l pe Ariort, Vesper reuşi să zică printre 
icnituri: 


— l-a zis-o! Pe Justiţia, zeiţa dreptăţii, i-a zis-o! Ai 
fost magistral, Ariort! 

— Cicero al dacilor! ridea Sophroninus. Parcă ai 
vorbit de pe Rostra şi nu de pe un podium de sculptor. 

— Ştii cine e ăsta? întrebă Vesper potolindu-se. 

— Am auzit de el, răspunse Ariort. 

— Şi de bune şi de rele? 

— Numai de rele. 

— Atunci pricepi de ce ne veselim? Al naibi sclav. 
Ai s-o păţeşti într-o bună zi, gură-spartă ce eşti! Nu te 
va ajuta nici Apollodor. Ticălosul de Rufus e rău şi ran- 
chiunos. El n-o să uite jignirea ce i-ai adus. 

— Nu-mi pasă. Sînt sclav de nevoie. Ce ar fi zis 
Rufus în locul meu? 

—  Nobilul Rufus! corectă Sophroninus ridicînd 
arătătorul sentenţios. 

— Trebuie să mă odihnesc, zise Ariort dîndu-se 
jos de pe podium. Şi aşa s-au stricat pliurile. 

Salubrius reveni palid şi neliniştit. Se agită un 
timp umblînd printre statui. Se opri o clipă în faţa lui 
Ariort, dar nu zise nimic. Apoi, dintr-o dată îşi înălţă 
mîinile, exclamînd: 

— love fulgente! Mă simt ca unul care ţine lupul 


de urechi. 
* 


De sub ultimele arcade de sus ale circului 
Colosseum. Ariort şi Hermadio trăiau intens măiastră şi 
supraomeneasca încleştare între retiarul Amas şi 
mirmilonul?5 Andena. Cu toată isteţimea şi iuţeala sa, 
tuciuriul libian nu reuşise să-şi arunce plasa peste 
prudentul dac. Ceea ce era uimitor la Andena, era 


235 Retiarius = gladiator înarmat cu o plasă şi un trident. Mirmillo sau 
murmillo, gladiator care are coiful ornat cu imaginea unui peşte şi e înarmat 
cu sabie scurtă şi scut rotund. 


perfecta sa stăpînire de sine. Îşi păstra sîngele rece 
pînă şi în clipele cele mai fierbinţi. 

Spectatorii urmăriră cu sufletul la gură evoluţiile 
celor doi, atit de diferiţi ca înfăţişare, apucături şi 
arme. Amas era o panteră perfidă şi feroce, Andena — 
un urs puternic şi neînfricat. Au fost clipe de mare 
tensiune. Se răniseră unul pe altul şi cînd libianul îi 
încurcase piciorul stîng în plasă, circul încremeni. 
Andena însă reteză colţul împletiturii cu o lovitură atit 
de fulgerătoare că puţini din cei cincizeci de mii de 
spectatori avuseră timp să-şi dea seama de asta. Amas 
care tocmai trăsese de plasă, ca să-l răstoarne pe dac, 
îşi pierduse echilibrul. 

Atunci Andena făcu ceea ce nu făcuse nici un 
mirmilon înaintea sa. O făcuse pentru că era sigur de 
izbîndă. Aruncă scutul, apucă cu stinga tridentul lui 
Amas şi oprindu-i astfel căderea, îl străpunse pe libian 
cu paloşul său scurt şi lat. 

Deoarece avea obiceiul să-şi ucidă potrivnicii 
dintr-o singură lovitură, mulţimea îl poreclise — 
„fulmen” (fulgerul). 

In clipa următoare ovaţiile şi blestemele izbucniră 
cu atita violenţă, încît era peste putinţă a stabili în ce 
parte se înclină cumpăna. Doar peste un timp, cînd 
vacarmul se potoli, Andena îşi dădu seama că circul se 
împărţise în două tabere, aproape egale, de fericiţi şi 
dezamăgiţi. 

Andena nu mai era novice şi, învăţat de oameni 
deştepţi, tocmise citeva sute de  jubilatores 
(susţinători) care pentru o plată modestă se prinseră 
să ceară libertatea pentru el. 

Nu rareori aceste scîntei, aruncate de ici de colo, 
înflăcărau spiritele a mii de spectatori şi cuvîntul magic 
„libertate” devenea realitate. 


Şi de astă dată el făcu ocolul zidurilor şi se 
răsfrinse în nenumărate ecouri dar nu de ajuns ca să 
incendieze întreaga asistenţă. Erau prea mulţi 
dezamăgiţi care-şi puseseră speranţele şi banii în 
Amas şi care nu puteau să-i ierte lui Andena, că el, 
începătorul, întrecuse marea faimă a libianului. 

Impăratul Traian, care urmărise cu mare interes 
lupta, nu era în toane bune. Era sigur că libianul va tri- 
umfa. Pentru acest scop îl aduse de la Alexandria voind 
să reteze succesul crescînd al dacului. Privi şi ascultă 
cu îngrijorare lumea agitată şi cînd îşi dădu seama că 
Andena nu are majoritatea, oftă uşurat. Nu avea 
obiceiul să contrazică şi să dezamăgească mulţimea. 
De aceea trimise învingătorului coroana şi un dar în 
bani din partea sa, dar nu-i dădu libertatea. 

Prea multe speranţe îşi puse Andena în această 
luptă. Dezamăgit crunt, lăsă să-i scape printre dinţi un 
groaznic blestem. Părăsind arena, luă o hotărîre de 
neclintit. Nu ştia dacă Ariort şi Hermadio au fost de 
faţă, dar hotărî să-i caute chiar a doua zi. 

Se bucură mult cînd, părăsind circul, îi găsi 
aşteptindu-l la intrarea gladiatorilor. Cu acest prilej îl 
cunoscu pe tabularius şi era cît p-aci să-i fringă oasele 
îmbrăţişîindu-l. 

După ce scăpă de admiratorii care-l aşteptau cu 
sutele la ieşire, se duse cu cei doi prieteni la copa 
Upupa. Avea o rană superficială, înfăşată cu grijă şi 
purta pe umăr un săculeţ greu. 

— Ce ai acolo, Andena? întrebă Ariort. — Nu vrei 
să te ajut? Vei fi obosit, săracul de tine? 

— Sînt obosit, dar mai mult cătrănit pentru că îm- 
păratul vostru rău nu mi-a dăruit libertatea. 

—  Pesemne n-a putut, îşi dădu părerea 
Hermadio. El nu face nimic de capul lui. 


— Eh, mormăi Andena! Puțin îmi pasă ce urmă- 
reşte, căci nu vreau să fiu ucis. Pînă acum am avut un 
noroc chior, dar nu se ştie dacă nu voi muri data 
viitoare. 

Se însera. Mulțimea de pe străzi îl recunoştea şi-l 
ovaţiona, iar el, ascunzîndu-şi gîndurile, zîmbea şi răs- 
pundea voios. Mai mult, îşi jumulea coroana, dăruind 
frunze de laur. 

Mulţi îl urmară la tabernă şi grăsana Upupa nu 
văzuse niciodată atiţia muşterii. Dar cei trei, dorind să 
rămînă între ei, dădură afară pe cîţiva meseriaşi din 
cămăruta din fund şi se închiseră în ea. 

După ce băură şi miîncară pe săturate, Andena 
scoase de sub masă săculeţul şi desfăcîndu-i baierele, 
răsturnă, printre căni şi talgere, o grămadă de bănet. 

—  Ciştigul meu de azi, zise fără urmă de 
îngimfare. — Bani blestemaţi, stropiţi cu sînge, totuşi 
banii. Rotocoale de aur şi argint care deschid toate 
drumurile în acest blestemat imperiu. Acasă, în Dacia, 
cînd şi cînd vedeam cîte un ban şi-l păstram aşa, ca 
amintire. Ce era să fac cu banii? Cînd nu aveam piine, 
dădeam o oaie pe o baniţă de grîu. Cînd aveam nevoie 
de unelte, dădeam pe ele vite, piei, brînză. N-aveam 
nevoie de bani. Acum, însă, da. Dar am nevoie şi de 
ajutorul vostru. 

Văziîndu-le uimirea întrebătoare, adăugă: 

— Număraţi banii, căci eu nu mă pricep. Punînd 
aurul într-o parte şi argintul în alta, numărînd piesele şi 
punîndu-le în fişicuri, tabularius zise cu uimire: 

— Eşti bogat. Aici sînt cincizeci de mii de sesterţi. 

— M-au păcălit ticăloşii de agenţi. Înainte de 
luptă mi-au spus că o să-mi iasă pe puţin şaptezeci de 
mii. Au socotit cică din tăbliţele lor cu pariurile 


încheiate. Dar nu-i nimic, o să mă pomenească 
lipitorile! 

— Cu suma asta ai putea să te răscumperi, zise 
Hermadio. 

— Tocmai că nu! trînti un pumn în masă Andena. 
Vicleanul  Adrius, lanista, mă descusu într-o zi, 
întrebîndu-mă ce aş face dacă aş deveni liber, iar eu, 
ca prostul, i-am dezvăluit păsul. 

— Care? 

— Că vreau să mă las de meseria de ucigaş şi să 
mă fac negustor. 

— Ai comis o greşeală, zise Ariort. 

— Cit mine de mare. Adrius nu vrea să-i scap din 
mînă. 

— Dar, adăugă Hermadio, din cîte ştiu, laniştii 
sînt lacomi şi... 

— Chiar prea lacomi. Poate că mi-ar fi dat liber- 
tatea pentru o sută de mii, dar nu sînt sigur. 

— Şi ce vrei să faci, întrebă Hermadio? 

— Să fug. 

— Să nu faci asta. E o prostie. Te vor prinde şi te 
vor înfiera. Poate nu ştii că pe cei înfieraţi nu-i mai 
eliberează decit moartea. 

— Aşteaptă, adăugă Ariort, poate data viitoare 
vei căpăta libertatea. 

— Sau o lamă de fier în burtă, rînji Andena. Nu, 
fraţilor, viaţa ne este dată ca s-o trăim. Să nu vă în- 
chipuiţi că sînt un ţăran prost. Andena nu a fost prost 
niciodată. Cit costă un sclav ca tine, Ariort? 

— Ştiu eu? răspunse acela scărpinîndu-se în 
ceafă. — Nu mi-am pus niciodată această întrebare. 

— Eu am întocmit înscrisul, lămuri Hermadio. Ari- 
ort valorează o mie douăsute de denari. 


— O mie douăsute? Bine, pune deoparte o mie 
cincisute. 

După ce Hermadio îi făcu pe plac, îl mai întrebă: 

— Dar o ţidulă ticluită de libert, cît costă? 

— Un act fals? se sperie Hermadio. 

— Da, ce te miri? Am auzit că la voi, cu bani, se 
poate căpăta orice. 

— Dar legea... 

— Lasă legea în pace. Legea voastră este o tirfă 
la îndemîna celor ce plătesc. Ştiu că eşti un om cinstit 
şi slujbaş nepătat, dar nu-ţi cer decit să-mi afli cine 
este dispus să-mi ticluiască o ţidulă de libert. 

— Nu ştiu, Andena. 

— Pentru că nu ţi-ai bătut capul cu de astea, zise 
gladiatorul privindu-şi pumnii uriaşi aşezaţi cuminte pe 
masă. Apoi, domol, ca şi cînd şi-ar fi vorbit sieşi, dînd 
încetişor din cap: 

— Imperiul roman este uriaş. Cu cit te depărtezi 
de Roma cu atit te pierzi mai mult în el. lar atunci cînd 
un cetăţean bine îmbrăcat, cu părul scurt şi barba 
rasă, călăreşte în plină zi pe un bidiviu frumos, cui i-ar 
veni în minte să-l întrebe dacă nu e un sclav fugit? Și 
chiar dacă ar îndrăzni, n-ar şiti că cetăţeanul onorabil 
este puternic ca un urs şi că sabia ce o poantă la şold 
ar fi putut dobori fulgerător chiar şi zece potrivnici. Ar 
fi căzut ca trăzniţi fără să aibă timp să judece că 
armele nu se mînuiesc ca nişte bite şi că acela pe care 
au îndrăznit să-l oprească în drumul lui către libertate, 
a făcut şcoala înaltă de scrimă la Capua. Ca să scape 
de sicîială, însă, cetăţeanul acesta onorabil are nevoie 
de cel puţin o zi ca să le-o ia înainte urmăritorilor care 
ar fi pornit din Roma pe urmele lui. Actul de libertate îi 
este trebuincios doar acolo, departe, unde se va aciua, 
poate în Moesia, poate în Dacia, poate mai departe, 


cine ştie? Spuneţi-mi, voi, care sînteţi mult mai umblaţi 
ca mine, cite drumuri pornesc din Roma către 
miazănoapte? 

Hermadio numără pe degete: 

— Sînt vreo şase, zise el. 

— Care din ele este mai umblat? 

— Cred că Via Flaminia, dar sper că n-ai să-l alegi 
tocmai pe acesta? 

— Ba da! Pe un drum cu forfotă te pierzi mai 
uşor. 

— Este isteț Andena al nostru, zise Ariort. 

— Nici vorbă, răspunse Hermadio, dar atîta nu-i 
de ajuns. Şi urmăritorii sînt isteți. Ordinele le iau 
înainte călătorilor. Ele nu dorm noaptea prin hanuri şi 
nici nu se odihnesc. Ştafetele aleargă iute, schimbînd 
mereu caii şi trec misivele din mînă în mînă. Nici barba 
rasă, nici travestirea nu-l vor salva pe fugar dacă la 
răscruci îl vor aştepta oamenii stăpînirii, preveniţi din 
timp. 

— Atunci ce e de făcut? se întrista Andena. 

— Trebuie să le-o iei înainte cu cel puţin trei zile. 

— Cum aş putea-o face? 

— Ce ar fi, se amestecă Ariort, să simulezi 
moartea. Să fii mort în ochii lumii. Pînă s-or lămuri 
lucrurile, vei fi departe de Roma. 

— Asta e! strigă Andena, izbind cu pumnul în 
masă. 

— Pe Mercurius cel isteţ! Ariort, exclamă Herma- 
dio, — eşti un Ulisse al dacilor! 

— Eu nu cunosc nici un dac cu numele de Ulisse, 
zise cu naivitate Andena, ştiu însă că Ariort Chiorul a 
fost cel mai isteţ oştean al regelui Decebal. 

Ceilalţi doi rideau cu voie bună. Andena tăcu un 
timp, rumegiînd parcă un gînd, apoi zise: 


— Prieteni dragi, am toată încrederea în voi şi în 
ajutorul vostru. Trebuie să mă ajutaţi. Jumătate din 
banii aceştia vor merge pentru pregătirea fugii mele, 
cealaltă jumătate pentru începerea unei cinstite 
negustorii, acolo unde mă voi pripăşi. Deocamdată, nu 
iau banii cu mine. Cazarma de gladiatori nu este un loc 
bun de păstrare. Vi-i las vouă. 

Impinse apoi fişicul de o mie cincisute de denari 
către Ariort şi-i spuse: 

— Banii aceştia sînt ai tăi, ca să te răscumperi. 
Cînd vei fi liber, poate vei veni să mă cauţi, să lucrăm 
împreună. 

Uluit, Ariort rămase mut şi nemişcat, apoi 
sculindu-se brusc, îl îmbrăţişa pe Andena. 

— iți mulţumesc, prietene, spuse cu glasul 
întretăiat de emoție. Îţi mulţumesc şi te binecuvîntez 
pentru neasemuita ta bunătate. Cu ce aş putea să te 
răsplătesc? 

— Vei afla îndată, răspunse gladiatorul mişcat şi 
el. De fapt, fără ajutorul tău şi al lui Hermadio nu voi 
putea reuşi. Faţă de ce am aici, arătă grămada de bani, 
acesta e un fleac. Ştiu că Hermadio nu vrea să se răs- 
cumpere, căci îi e bine aşa cum e, dar şi lui aş vrea să-i 
las ceva drept amintire. 

— Nu am nevoie decit de prietenia ta, răspunse 
tabularius. Te voi ajuta după puteri. 

— Vă mulţumesc din inimă! Acum să stăm la sfat, 
să căutăm o păcăleală mai boacănă şi să potrivim 
toate amănuntele la locul o 


Ariort care nu tremura atunci cînd se avînta 
noaptea cu un pumn de oameni în lagărul roman, era 
cu totul pierdut cînd bătuse la uşa bibliotecii. 
Apollodor, văzindu-l palid şi răvăşit, întrebă îngrijorat: 


— Ce-i cu tine? Eşti bolnav? 

Dacul se apropie sfios, frămiîntindu-şi mîinile, 
neştiind cum să înceapă. 

Apollodor se sculă şi luîndu-l de umeri, îl obligă 
să-l privească în ochi. 

— Ce s-a întîmplat, Ariort? 

— Stăpine, iartă-mă! Nu te minia pe vorbele 
mele, dar eu... am venit să te rog ceva... 

— Spune, Ariort! Dacă e în putinţa mea să te 
ajut, o voi face cu plăcere. 

— Nu ştiu... Îngăimă dacul şi scoţind din sîn o 
pungă, i-o întinse. 

— Ce-i asta? 

— Fii generos, stăpîne, aşa cum ai fost totdeauna 
şi primeşte banii aceştia, — preţul răscumpărării mele. 
Dacă e puţin, poate voi mai putea face rost de ce 
lipseşte. 

— Ce tot îndrugi, zise Apollodor încruntîndu-se. 
De tine am nevoie, nu de banii tăi. De unde i-ai luat? 

— Mi i-a dat gladiatorul Andena, prietenul şi 
fostul meu oştean. 

— Nu m-ai întrebat dacă vreau să te eliberez? 

— Te-am rugat adineaori, sităpine, şi te mai rog 
cu umilinţă. 

Ariort îşi îndoi genunchiul şi aştepta cu capul 
plecat. 

— Ce ţi-a venit? strigă Apollodor. Nu te simţi bine 
sub acoperişul meu? Oare te-am tratat eu ca pe un 
sclav? Nu uita că te-am scos dintr-o carieră de piatră 
unde ti-ar fi putrezit oasele. Acum vrei să mă 
părăseşti? Nu m-am aşteptat la atita nerecunoştinţa 
din partea ta. Credeam că eşti dintr-o bucată. 

— Nu! strigă Ariort. Nu mă  învinui de 
nerecunoştinţa. Stăpîn mai bun ca tine cred că nici nu 


există pe lume. Nu am de gînd să te părăsesc. 
Dimpotrivă, voi fi de acum umbra ta, ţi-o jur! Te voi 
sluji ca şi pînă acum, cu rîvnă şi credinţă. Nu am 
nevoie decît de încrederea ta, de un colţ în casa ta şi 
de puţină mincare. Dacă ai oferit toate acestea unui 
sclav, le vei putea oferi şi unui libert. Te implor, 
stăpine, am nevoie de libertate cum are nevoie de aer 
unul ce se îneacă. Nu mai pot îndura privirile 
dispreţuitoare, asta mă înfurie, mă îmbolnăveşte. 
Numai eu ştiu cîtă putere îmi trebuie ca să mă 
potolesc; ţi-am povestit doar ce i-am răspuns nobilului 
Rufus, atunci, în atelierul meşterului Salubrius. 

Apollodor, care pînă acum se plimba nervos prin 
odaie, se opri şi-l privi. Capul acela frumos şi mîndru, 
aplecat, îl înduioşa. Voinicul mai ţinea în mîna întinsă 
punga, ca pe o ofrandă. 

Se apropie, i-o smulse şi o aruncă cit colo. 

— Crezi că am nevoie de banii tăi? Pentru mine 
eşti nepreţuit. Admir gestul prietenului tău generos. Nu 
se potriveşte unui gladiator. De obicei aceştia sînt 
brute nesăbuite, dar cine-mi poate chezăşui că peste 
un timp nu mă vei părăsi? Că nu vei fugi împreună cu 
dacii tăi, pentru care m-am zbătut atit? 

Ariort îşi dădea seama că temerile stăpînului sînt 
întemeiate. l-a şi spus într-o zi că visul său era să plece 
în patrie. [inea prea mult la acest om ca să-l 
dezamăgească. Dar mai era ceva, ceva copleşitor de 
important — Viola. De fapt, în faţa acestei pasiuni 
toate lucrurile din lume păleau şi se retrăgeau. Ca 
sclav, nu avea nici o nădejde s-o cucerească, aşa că 
nu-i rămînea decit să lupte. Avea dreptate stăpinul: 
trebuia să aleagă, să hotărască, să jure şi să se ţină de 
cuvînt. Era o a doua sclavie, sclavie în libertate. 


ÎI privi în ochi pe Apollodor şi zise plin de hotărîre 
nestrămutată: 

— Îți jur, stăpîne, pe numele sfint al marelui 
Zalmoxis, să nu te părăsesc decit atunci cînd tu însuţi 
o vei dori, cînd tu însuţi îmi vei da dezlegarea. Jur pe 
numele străbunilor mei că te stimez şi te venerez, că- 
mi voi da şi viaţa ca să te apăr. Să mă urmărească 
blestemul dacă nu mă voi ţine de cuvint. 

— Mi-e de ajuns, Ariort. Te cred. 

Se apropie şi-i puse mîna pe cap, apoi pe umăr, 
zicînd solemn: 

— Te declar om liber şi te înscriu printre clienţii 
mei. Miine ne vom duce la pretor să încheiem forma le- 
gală. Vei avea nevoie de un prenume roman, ţi-l dau 
pe acela de Aelius. Scoală-te, Aelius Ariortus şi dă-mi 
sărutarea cuvenită! 

Ariort, fericit cum n-a fost niciodată, se sculă, 
făcu o plecăciune adincă şi-l sărută pe umăr pe fostul 
său stăpîn. acum — patron. 

Apollodor ridică punga cu cei o mie cincisute de 
denari şi dîndu-i-o, adăugă: 

— Suma ce am cheltuit-o, cumpărîndu-te, mi-ai 
întors-o cu prisosinţă prin grija şi devotamentul tău, 
aşa că nu-mi datorezi nimic. Restituie banii aceştia 


generosului tău prieten. 
A 


În ajunul calendarelor lunii lui lulius, la apusul 
soarelui, locuitorii cartierului din jurul teatrului lui 
Pompei, ca şi trecătorii întîmplători avură prilejul să 
admire o scenă bahică. 

O ceată de petrecăreţi gălăgioşi în frunte cu un 
voinic, beat turtă, susţinut în mersul său şovăitor de 
alţi beţivi, se îndrepta urlînd şi cîntînd către Cîmpul lui 


Marte. Aveau cu ei amforete cu vin şi sugeau din ele 
trecîndu-şi-le din mînă în mînă. 

Voinicul semăna însă mai mult cu Hercule decit 
cu Bacchus. 

Citeva hetaire dezmăţate, cu flori veştede în 
părul ciufulit, cu sînii revărsaţi din tunici descheiate, 
dădeau tonul acestei procesiuni numeroase, cîntînd cu 
voci răguşite, ţopăind, siciind bărbaţii înfierbîntaţi de 
băutură. 

Era greu de înţeles ceva din vacarmul acela şi 
doar din cînd în cînd cite o voce mai puternică, ori mai 
ascuţită răzbătea afară: 

— Slavă lui Bacchus al nostru, zeul vinului şi al 
veseliei! 

— Trăiască Andena, neînvinsul mirmilon! 

— Vivat Andena mărinimosul! 

Din cînd în cînd gladiatorul Andena se oprea, 
cerind de băut şi, cînd ducea vasul la gură, vărsînd 
vinul pe barbă şi haine, toată ceata scanda, 


încurajindu-l: 

— Uva, uva!’ 

— Bibe, vivas multos annos! (Bea, ca să trăieşti 
mulți ani.) 


Romanii erau obişnuiţi cu astfel de spectacole în 
aer liber. Gladiatorii, care disprețuiau banii la fel ca şi 
viaţa, petreceau adesea hoinărind pe străzi în 
compania a doi-trei beţivani şi a cîtorva tirfe. Andena, 
însă, îi uimi prin popularitatea lui. Pesemne, zvirlea 
banii cu nemiluita, dacă reuşise să stringă în jurul său 
zeci de chefilii. 

— Unde ne duci, viteazule? întrebă careva 
zbierînd ca să fie auzit. — Nu mai sînt popine în drumul 
nostru. 


2 Uva = urare latină (uva = struguri). 


— Aşa e, ţipă o muiere, desfăcind braţele şi 
oprind lumea în loc. — Să ne întoarcem! 

— Unde mergem? Unde mergem? 

Andena se opri clipind cu pleoapele grele şi zise 
printre icnituri: 

— Gura... blestemaţilor, beţivanilor... Mă duc... 
vreau să fac o plimbare la... la Tibru. 

— 0-o-o-o! La Tibru? 

— De ce la Tibru? 

— Brrr! Ce să facem la rîu? Doar n-o să bem apă 
tulbure după atita vin bun? 

— Pe toţi incubii! Nu sîntem broaşte. 

— Mergem la... la scăldat, răspunse Andena 
mişcîndu-şi anevoie picioarele îngreunate. — Vreau 
să... să fac o baie. Care nu mă iubeşte, să... să plece 
acasă, zicea el, dînd din cap ca un taur. 

— Dar, după aceea mergem din nou la popină? 

— Mergem... sînt liber pînă dimineaţă. Lanista 
Adrius e ... e o bomboană de om. 

— Ullala! 

— Vivat! 

— Înainte! 

Nişte vigili le tăiară drumul, poruncindu-le să se 
potolească şi să nu facă atita gălăgie, dar Andena cu ai 
săi se uitară atît de urit la ei, femeile se zborşiră atît de 
violent, că păzitorii ordinii publice se îndepărtară, dînd 
din miini a pagubă. 

Li se alătură şi o trupă de saltimbanci vagabonzi, 
cu fluiere, sistre şi chimvale. Veselia atinse paroxismul. 
Andena zvirlea în aer pumni de monedă măruntă. Sal- 
timbancii jucau, cîntau, făceau tumbe şi aşa ajunseră 
la malul rîului. 

Se lăsase o seară caldă şi dulce. Cerul îşi 
revărsase mierea aurie în asfinţit. Pesemne plouase la 


munte, căci Tibrul crescut îşi mîna apele tulburi pe sub 
arcadele podului Aelius. Cotind apoi la stinga, le 
învîrtejea sub stilpii unui alt pod, construit pe vremea 
lui Nero. Dincolo de rîu casele erau rare şi se pierdeau 
în vastele grădini ale colinei Vaticanus. 

Rarii trecători se opreau să vadă petrecerea. 
Andena, la mijloc, trăgea o bătută dacică, saltimbancii, 
în jurul lui, făceau nebunii, cîntau, se scălîmbăiau; 
ceilalţi, în cerc, zbierau, băteau în palme, îi încurajau. 

Soarele apusese şi doar o geană de lumină roşie 
tivea cerul la soare-apune. O ceaţă uşoară fumega 
deasupra rîului. 

Andena se opri din joc, zvirli în lături pe cei ce îi 
stăteau în drum, se apropie cu paşi şovăitori de 
balustrada podului şi privi pînza rîului. Capul i se 
bălăbănea ciudat. Se întoarse apoi şi porunci: 

— Du-te, unul, şi vezi dacă apa e caldă! 

— Nu te-ai răzgîndit, întrebă unul? 

— Renunţă, Andena, adăugă altul. 

— Cu atita vin în burtă ai să te duci la fund. 

— Eu, lepădătură, mugi Andena? Eu să... să mă 
înec? îneca-te-ar mama în Cloaca Maxima. 

— Apa e rece, raportă flăcăul, urcîndu-se pe 
taluz. 

— Nu-i nimic. E tocmai ce-mi trebuie. 

Şi începu să se dezbrace. Muierile rideau subţire, 
acoperindu-şi feţele cu palma, ca şi cînd le-ar fi fost 
ruşine. Era bine făcut Andena, leit statuia zeului 
Hercule din templul de lîngă mahalaua Velabrum. Gol 
cum l-a făcut mama, doar cu braţul drept strîns înfăşat 
sub umăr, acolo unde îl rănise Amas cu tridentul, 
Andena, răcni: 

— Hei, prieteni împuţiţi, care vă temeti de apă, 
ajutaţi-mă să mă urc! 


În rîsul tuturor, cîţiva mai zdraveni îl aburcară pe 
balustrada podului. Andena făcu cîţiva paşi şovăitori 
cumpănindu-se cu mîinile şi  întorcîndu-se către 
mulţimea ce-l privea amuzată, apoi îşi pierdu echilibrul 
şi căzu ca un sac în rîu. 

Cu strigăte de spaimă şi uimire, petrecăreţii se 
repeziră la parapetul celălalt al podului, să vadă cum îl 
duce apa la vale pe gladiator. Îl văzură dînd de cîteva 
ori voiniceşte din miini, apoi înmuindu-se, dus de 
curent către firul apei. 

Trezindu-se din beţie, cîţiva ocoliră podul şi 
alergară la vale de-a lungul malului. Simţeau că 
vremea glumelor trecuse şi-i strigau s-o ia către mal. 
Alţii se repeziră în susul apei, unde, dincolo de pod se 
vedeau nişte bărci. Nici unul însă nu se încumetă să 
sară în apă în acel loc, unde la cotitură curentul era 
puternic, la acea oră tirzie cînd totul se cufunda în 
întuneric. Citorva le veni în cap să aprindă făclii din 
crengi de pin şi le trecură celor care dezlegaseră şi 
daseră la apă două bărci. 

În timp ce la capătul podului Aelius oamenii 
alergau şi strigau ca bezmeticii, Andena scoase mina 
din apă şi strigă după ajutor. Făcu aşa de cîteva ori şi 
se duse la fund. Înotă un timp sub apă, îndreptîndu-se 
către capătul de dincolo al podului lui Nero. 

Pe urmă capul îi apăru deasupra apei. Aruncă o 
privire înapoi şi rise cu poftă. Cotitura, întunericul şi 
ceața uşoară îl apărau prea bine de privirile celor 
rămaşi pe mal. 

Înotă puţin pînă dădu cu picioarele de fund. Se 
opri şi fluieră. Un alt fluierat îi veni ca răspuns de sub 
ultima arcadă a podului. leşi din rîu şi şiroind de apă îl 
îmbrăţişa pe Ariort. 

— Totul a mers bine, nu-i aşa? întrebă acesta. 


— Ca în poveşti. 

— N-au băgat nimic de seamă? 

— Cine, ei? Mă faci să rid; eram doar singurul 
treaz printre atiţia beţi. Nu degeaba am cheltuit cu ei 
două sute de sesterțţi. 

— Atunci, în ochii lumii eşti mort? 

— A fost ca la teatru. M-am dus, şi eu o dată să 
văd cum e la teatru. Andena al tău nu este numai 
gladiator, dar şi un mare comediant. Am avut peste 
treizeci de spectatori. Cred că ajunge ca să împrăştie 
vestea? 

— Ajunge, răspunse Ariort ştergindu-l cu un 
prosop. Îmbracă-te repede, pînă nu s-au apropiat. 
Priveşte! Au apărut nişte bărci cu făciii. 

— Tîmpiţii plebei! mormăi Andena. — Făcliile mai 
mult îi orbesc decit... 

— Taci! Repede, îţi spun! Pune această manta cu 
glugă. Pînă la mine nu e departe. Ne vom strecura în 
umbra grădinilor Agrippinei, apoi, pe nişte ulicioare 
strimte, liniştite, vom ajunge acasă. Hermadio ne 
aşteaptă cu tot ce-ţi trebuie. 

— Miine în zori, adăugă Ariort, un negustor bogat 
va părăsi călare Roma. De aici, din Janicul, nu ai nici o 
poartă de trecut. Sîntem în afara zidurilor. 

— Eşti băiat de treabă, Ariort. 

— Am trăit şi eu clipe frumoase, ca în război. 


PARIEA A TREIA 


Et quasi cursores 

Vitae lampada tradunt. 

(Şi asemenea alergătorilor 
Îşi trec făclia vieţii) 
LUCREȚIU 


Sub povara călătorilor, dobitoacelor şi a lucrurilor, 
platforma podului umblător afundase adînc cele două 
luntri mari pe care se sprijinea. Cîrmaciul cu ajutoarele 
sale ţineau din greu cîrma, aproape culcaţi pe ea, tăind 
pieziş curentul puternic. 

Strinse între malurile  stincoase, valurile 
Danubiului, neliniştite şi bolborositoare, se înghesuiau 
îmbrîncindu-se, grăbindu-se parcă să scape prin poarta 
săpată în munţi. 

La acea oră a dimineţii cerul era piclos, iar 
văzduhul cald. Apa lovea puternic,  zguduind 


ambarcaţiunea, clipocind domolită în partea ei dinspre 
vale. 

Călătorii, — colonişti peregrini şi negustori, unii 
cu femei, copii şi sclavi, erau gravi şi înginduraţi. Cei 
mai mulţi priveau ţărmul ce se îndepărta implacabil. 
Unii îşi ştergeau pe furiş lacrimile, alţii oftau. Doar vreo 
doi-trei negustori, obişnuiţi cu schimbarea locului, erau 
calmi şi nepăsători. Unul singur, bărbat tînăr, foarte 
voinic, bine îmbrăcat, nu aruncă nici măcar o singură 
privire înapoi. Stătea rezemat de parapet, cu miinile 
încrucişate pe piept, privind nemişcat ţărmul ce se 
apropia. 

La mijlocul podului, într-un ţarc împrejmuit cu 
drugi groşi de lemn, nechezau neliniştiţi caii şi catirii, 
supravegheați de sclavi. 

Ciîtă vreme pe uscat văzduhul era neclintit, 
deasupra pinzei de ape zburdau adieri reci de aer 
umed, răcorind frunţile, jucîndu-se în păr şi în coame, 
lipind şi dezlipind straiele de trup. 

Malul se apropia. Tot mai multe lucruri se des- 
luşeau dincolo. Dealuri înalte, valea sinilie ce se afunda 
în desişul codrilor, cîteva case răzlețe, oameni pe chei. 

Cînd podarii traseră la mal şi podul se izbi de 
bîrnele cheiului, omul singuratic se mişcă nerăbdător 
către podişca aruncată de la țărm. Făcînd semn unui 
sclav oacheş, încă tînăr şi vînjos, care ţinea de 
căpăstru un cal şi o catîrcă, îi zise în treacăt: 

— Te aştept pe mal Timon. Fii cu băgare de 
seamă la dobitoace, să nu-şi rupă vreun picior tocmai 
acum. 

— N-avea grijă, stăpîne, răspunse acela şi chiar 
în clipa aceea se feri de copitele calului care, nărăvaş 
şi de soi, tropoti neliniştit de zguduitura vasului. 


Sărind pe mal, omul se opri lingă bariera trasă 
de-a curmezişul ieşirii. Patru ostaşi romani şi doi sclavi 
vameşi aşteptau în spatele ei. Cînd toată lumea cobori, 
bulucindu-se în faţa opreliştii, soldaţii traseră biîrna la o 
parte. Şeful lor ridică mîna şi strigă cu asprime: 

— Linişte şi ordine, cetăţeni! Unde vă grăbiţi aşa? 
Vreţi pînă seara să ajungeţi la Apulum? E depărtişor, vă 
asigur! Pînă atunci vor trece încă multe zile. Veţi 
aştepta aici la Dierna, pînă veţi fi destul de mulţi ca să 
vă dăm o escortă militară. Drumurile nu sînt sigure; 
tâlharii mişună în codrii aceştia fioroşi, încheie el, 
cuprinzînd cu un gest valea şi dealurile ce o străjuiau. 

Rînji mulţumit la vederea atitor chipuri răvăşite 
de teamă şi nelinişte, apoi adăugă mai domol: 

— Nu vă pierdeţi cu firea, sînteţi doar sub 
protecţia armatei romane. 

Şi din nou poruncitor, bătînd din palme: 

— Hei! Acum, unul cîte unul; capul familiei în 
faţă, să plătim dările cuvenite. Mai întîi cei cu femei şi 
copii! 

Cît timp a durat plata vămii la acele cîteva familii 
de peregrini, cetăţeanul cel voinic privea în zare. Un 
suris misterios îi juca pe buze. Nu putea să-şi ia ochii 
de la codrii cei sinilii şi tainici, în care, după spusa 
oşteanului, mişunau tilharii. Părea singurul pe care nu-l 
speriase acest avertisment. 

— Cine eşti? îl întrebă ostaşul cînd îi veni rîndul. 

— Flavius Fortunatus, negustor. 

— Vrei să te stabileşti în Dacia? 

— Da, dacă îmi va place aici, la voi. 

— Libert, după nume? 

— Da, libert. 

— De unde vii? 

— De la Roma. 


— Cine te însoţeşte? 

— Un sclav, un cal şi o catîrcă. 

— Ce marfă duci în Dacia? 

— Nu vreau să vînd, vreau să cumpăr. 

— Oho, eşti bogat? Păzeşte-ţi punga bine! Crezi 
că aici e ca la Roma? 

— In zeiţa Spes mi-e nădejdea. 

— Bine zici! Treci şi plăteşte vameşilor ce li se 
cuvine. 

Cînd terminară cu cetăţenii, veni rîndul sclavilor 
să coboare cu animalele şi poverile. 

— Îți place aici? îl întrebă Fortunatus pe Timon, 
cînd acesta i se alăturase. 

— Locul sclavului este lîngă stăpinul său, 
răspunse acela în doi peri. 

Incălecară şi porniră de vale, către oraşul 
deocamdată ascuns privirilor. Acolo unde drumul se 
îngusta, înghesuit între apă şi costişă, Fortunatus 
descăleca şi-i porunci lui Timon să-l aştepte. Urcînd 
apoi cu vioiciune un tăpşan povirnit, intră în pădure. 
Merse un timp printre trunchiurile groase, mîngiindu-le 
în treacăt coaja aspră şi, după ce nu mai văzu rîul din 
vale, se opri. 

Pieptul i se sălta năvalnic, nările fremătau trăgind 
mirosurile codrului, ochii i se umeziră de duioşie. Pe 
urmă picioarele i se înmuiară, făcîndu-l să cadă în 
genunchi. Se aplecă pînă la pămînt, sărutind iarba şi 
florile. Luă cu grijă în căuşul miinii o giză, o privi de 
aproape, cu dragoste, cum se caţără în virful unui 
deget, cum îşi scoate aripioarele străvezii de sub 
elitrele smălţuite, cum îşi ia zborul nebun şi beat. O 
urmări dînd din cap cu încîntare. 

Rostogolindu-se apoi pe o rînă, ca un copil, 
rămase culcat pe spate, rizind sieşi, copacilor, 


crimpeiului de cer printre frunze. Ascultă tăcerea 
codrului, tăcerea ţesută din mii de sunete discrete ca 
însăşi respiraţia firii, ca respiraţia reţinută şi bătăile 
inimii încetinite a credincioşilor într-un templu, înălţind 
rugile mai mult gîndite decit şoptite, zeităţii care a 
creat toate minunăţiile lumii. 

Trăgea cu urechea, întorcînd doar ochii către 
sursa tăinuită ori făţişă a sunetului, confirmând 
presupunerea printr-o clipire şireată. Orice foşnet, 
filfiire, biziit, calcătură, fluierat sau ciripit îi aminteau 
de o vietate, furişată în iarbă, frunze, lăstăriş, ascunsă 
în crengi, în desişul tulpinelor. 

Vazindu-l  nemişcat, veveriţele roşcovane se 
încumetară să apară, să coboare mai jos, ciulindu-şi 
urechile moţate, înfoindu-şi coada, sfredelindu-l cu 
ochişorii lor rotunzi,  lucitori. Îl descoperiră şi 
coţofenele. Zburind din cracă în cracă, strigau la 
răstimpuri,  vestind vieţuitoarele pădurii. Şopirlele 
foşneau prin iarbă în jurul său, zvicnind ca nişte fulgere 
verzi. Albinele zumzăiau subţire, bondarii gros. 

Cerul se limpezise, se făcu cald. Omul din iarbă 
părea fericit. Nu-i venea să se scoale deşi îi era milă de 
sclavul care-l aştepta cu dobitoacele în drum. 

„Oamenii se pribegesc cu bruma de avere, 
medita el, căci oamenii nu sînt melci să-şi care casa 
după ei. Nu sînt în stare să tiîriie după ei nici măcar 
cele trebuincioase, dar ei cară pretutindeni graiul, 
cîntecele, credinţele, obiceiurile şi datinile. Sînt atît de 
uşoare şi încap cu toatele aici sub frunte, într-un 
colţişor. Nu trag deloc la cîntar şi totuşi sînt cu 
greutate. Ţara a rămas aceeaşi şi nu a omorit-o, nici nu 
a schilodit-o noua stăpînire, căci pe lîngă lucrările firii 
omul poate atit de puţin. Ţara e mare şi întinsă, într-un 
an nu i-ai putea face ocolul. Poftească cineva să-i mute 


munţii din loc, să-i care aiurea codrii nesfirşiţi, să-i sece 
rîurile şi izvoarele nenumărate! Mai uşor ar fi reuşit să 
stingă stelele din cer”. 

Se sculă apoi cu părere de rău şi cobori încet 
tăpşanul. Pe drum culese un pumn de fragi şi ieşind în 
drum, zise sclavului său: 

— Tu te-ai născut pe alte meleaguri, nu cunoşti 
ţara asta frumoasă şi bogată. Măniîncă din primele ei 
daruri. 

Îi turnă în palmă fragile şi adăugă ca pentru sine: 

— Eu am mai fost pe aici. Cunosc bine toate 
rosturile. 

Încalecă apoi şi pînă la porţile oraşului nu mai 
scoase nici un cuvint. 

Traseră în gazdă la un localnic nevoiaş, de la 
marginea tirgului. Acesta cînd îl auzi pe roman vorbind 
limba dacică, nu ştiu ce să mai facă ca să le fie bine. Le 
dădu odaia curată din două cite avea, adăposti 
dobitoacele sub şopron, vărsîndu-le în iesle tainul. 
Primind o arvună, se grăbi apoi în oraş să facă rost de 
mîncare şi vin mai acătării. Oaspetele îl rugă, de 
asemenea, să afle cînd pleacă convoiul de coloni către 
inima ţării. 

În curînd gazda se întoarse cu o veste mare: un 
curier sosit în grabă din Drobeta, anunţase autorităţile 
că în două-trei zile prin Dierna va trece guvernatorul 
provinciei Dacia, — Decius Terentius Scaurianus, cu 
suita sa şi o mare escortă militară. Acesta, cică, 
călătoreşte încet, căci este urmat de cîțiva demnitari 
civili cu familiile lor şi pesemne va îngădui convoiului 
de colonişti să i se alăture. 

Auzind acestea, negustorul roman îşi trecu mîna 
prin barba crescută pe drum şi-şi zise în gînd: 


„Trebuie să mă rad. Scaurianus cu trepăduşii săi 
vine din Roma. Să nu-şi aducă cumva aminte de 
gladiatorul dac! Andena a murit, trăiască Flavius 
Fortunatus!” 

Cortegiul guvernatorului făcu popasuri în mai 
toate localitățile întîlnite în drum. La Ad Mediam au 
rămas peste noapte şi Scaurianus, însoţit doar de un 
pîlc de nobili şi ostaşi, se abătu pînă la Aquae Herculis, 
să vadă izvoarele tămăduitoare, loc binecunoscut de 
localnici din cele mai vechi timpuri. După război, 
romanii, descoperind băile, le vizitau în număr mare; le 
făcuseră şi cîteva amenajări. Lăudate cu entuziasm 
guvernatorului, acesta dori să se convingă el însuşi, să 
le vadă cu propriii săi ochi, înainte de a dispune să li se 
dea atenţia cuvenită. Băile se aflau la o milă şi ceva de 
drumul mare, acolo unde acesta părăsind valea 
îngustă a Diernei, şerpuia prin pasul muntos pînă la 
valea Tibiscului. 

Trecură apoi prin localitatea întărită Praetorium şi 
prin satele Ad Pannonios, Gaganae, Masclinae. De la 
orăşelul Tibiscum, unde li se făcu o primire pe cît de 
spontană, pe atit de sărăcăcioasă, drumul imperial, 
cotind brusc către răsărit îi purtă prin Acmonia, Pons 
Augusti, de-a lungul unei văi strimte, săpată de un rîu 
iute, un fel de trecătoare gituită de munţi şi înăbușită 
de codri. Valea se numea Tapae şi timp de un secol 
romanii încercaseră să pătrundă prin ea în inima 
Daciei. Mult sînge a curs aici, încleştări năprasnice au 
avut loc, cu izbînzi schimbătoare, codrii şi stîncile din 
jur au răsunat de chemări la luptă, strigăte de izbindă 
şi deznădejde. Multe oase au înălbit malurile rîului şi 
viroagele piraielor ce se prăbuşesc cu vuiet de sus. La 
ieşire din trecătoare, unde locul mai larg îngăduia 


desfăşurarea de trupe, se dăduseră bătălii mari şi 
înverşunate. 

Poposind aici, călătorii s-au închinat în faţa 
altarului înălţat din porunca lui Traian în cinstea 
romanilor căzuţi în luptă. 

De aici, drumul imperial apuca din nou către 
miazănoapte, de astă dată peste un podiş vălurit, 
deschis larg vederii către dealurile şi muncelele din jur. 
Locurile acestea li s-au părut încântătoare. Livezi şi 
crînguri se succedau cu holde şi păşuni. Adăpostită de 
înălţimi, valea ce cobora treptat spre Maris era ferită 
de vinturi reci. Cerul deasupră-i era limpede, dar şi 
ades aducător de ploi binefăcătoare. Acum doi ani, 
cînd împăratul Traian poposise aici la întoarcerea sa în 
Italia, se îndrăgostise de acest meleag şi punînd semne 
de piatră la cele patru colţuri ale locului de popas, 
porunci să se înfiinţeze acolo o colonie care să-i poarte 
numele. 

Dorinţa împăratului era sacră şi guvernatorul po- 
runci în locul acela un popas de trei zile. Indată, pe 
malul unui pîrîu cu ape limpezi, în jurul cortului mare şi 
luxos al lui Scaurianus răsări un orăşel de corturi al 
demnitarilor, al militarilor şi al unor colonişti cu stare. 
Ceilalţi peregrini se adăpostiră mai la o parte, sub 
poala unei dumbrăvi, în sălaşe de crengi şi frunzare. 

Prima zi trecu în recunoaşterea locului şi 
culegerea informaţiilor despre teritoriul înconjurător, 
cu satele băştinaşilor şi colonilor. Apoi fu găsit şi adus 
un bloc de piatră pentru altarul votiv, iar centurionii 
pricepuţi în hotărnicie măsurară locul incintei viitorului 
oraş şi al principalelor edificii plănuite înăuntrul şi în 
afara lui. Locul vast de jur împrejur urma să fie împărţit 
mai tîrziu colonilor ce se vor aşeza aici. 


De bună seamă, lucrările definitive aveau să se 
desfăşoare în viitor, după ce guvernatorul îşi va fi 
stabilit reşedinţa într-una din aşezările mari ale Daciei 
şi de unde îşi va putea îndrepta poruncile într-acolo 
unde va fi nevoie de ele. 

Odată cu aceste măsuri o mulţime de curieri fură 
trimişi în aşezările apropiate ca să  vestească 
evenimentul înfiinţării coloniei şi să atragă cît mai 
multă lume la solemnitate. 


Andena, zis Fortunatus, cunoştea bine aceste 
meleaguri şi era mulţumit să le revadă. Dacă în fuga sa 
prin imperiu nu a zăbovit nicăieri, aici ar fi tot stat. 
Citeva zile în această gură de rai îi potoli întrucitva 
setea mistuitoare de patrie. Dacă n-ar fi şi socoteala 
banilor cheltuiţi fără folos pentru el, sclav şi dobitoace, 
ar fi fost mulţumit pe deplin, dar sesterţii se duceau ca 
pe gîrlă. Îşi pipăia cu grijă cureaua lată în care, printre 
două rînduri de piele, erau cusuţi aureii imperiali, curea 
de care nu se despărţea nici în somn. Era temelia vieţii 
viitoare pe care şi-o dorea frumoasă şi plină. Işi dorea 
o muiere sănătoasă şi harnică, îşi dorea copii, îşi dorea 
casă cu un petic de pămînt. 

Era ademenitor locul acesta mănos. Ar fi putut să 
rămînă aici, dar prea era pustiu. Totul aici era în viitor, 
iar el nu voia să aştepte. Astfel de locuri priesc ostaşi- 
lor veterani, sătui de pribegie, de umblet şi 
muştruluială. Obişnuiţi cu corvezi, pricepuţi în săpat, 
zidit, cioplit, ei îşi vor înălța cămine lucrînd în clacă, 
unul pentru toţi şi toţi pentru unul. Ei vor fi cei mulţi 
aici, dar printre militari Andena n-avea ce căuta. Era şi 
departe de locul lui de baştină. 

Stătea pe o ridicătură la umbra unor fagi. Frunza 
suna, izbită în dungă, de un viîntuleţ cald. Privea, lao- 


laltă cu ceilalţi tovarăşi de drum, la ceremonia ce se 
desfăşura pe plaiul întins, plin de flori. 

Alături, doi colonişti stăteau de vorbă: 

— A plouat bine aici. Ai băgat de seamă ce verde 
este iarba? Mai că n-am văzut aşa ceva aiurea. 

— În tot cazul nu veştedă şi mică ca la noi în 
Liburnia. 

— Păi, de aceea am venit aici, deşi mi se sfişiie 
inima după locurile natale. Sînt sătul de secete, de 
pămînt pietros. 

— Ah, parcă mie nu-mi era dragă Liburnia? Dar 
vreau să scap o dată de sărăcie. Bunicul s-a zbătut, 
tata s-a zbătut, mă voi zbate şi eu, dar vreau cel puţin 
copiii mei să ştie că a trăi înseamnă a te bucura de 
viaţă. 

Andena zimbea mulţumiit: „De bună seamă, 
unde o să găsiţi voi o ţară mai bogată?”. 

În stînga sa, la vreo două aruncături de băț, 
sclavul său păştea calul şi catîrca, neslăbind din ochi 
nici ceremonia. 

Pe latura cealaltă a plaiului erau aliniaţi cei două 
sute de călăreţi ai escortei, în haine de paradă, cu 
semnele centuriilor înălțate. În faţa lor un stegar falnic 
ţinea vexilum dar fără ciucurii împărăteşti auriţi, semn 
că numai forţele armate din provincia nouă îi sînt su- 
puse guvernatorului. 

Pe celelalte două laturi se adunară cîteva sute de 
oameni sosiți din aşezările aflătoare cale de o zi. 

Pînă acum se oficie un serviciu divin, cu sacrificii 
şi libaţii. În lipsa preoţilor de meserie, oficierea îi reveni 
guvernatorului secondat de mîna sa dreaptă, Varenius 
Sabinianus. Cei doi bărbaţi, îmbrăcaţi cu simplitatea 
unor Quiriţi din vechime, în tunica manicata (cămaşă 


cu mîneci) şi toga pura din lînă albă, îndepliniră toate 
cele după datină şi cuviinţă. 

După aceea, Scaurianus, punînd o mină pe piatră 
şi ridicînd cealaltă către cer, zise solemn şi tare ca să 
fie auzit de toţi: 

— Fie ca această piatră votivă să amintească 
celor ce vor urma, că prin voinţa împăratului nostru se 
întemeiază în acest loc, în mijlocul acestor roditoare 
plaiuri, Colonia Ulpia Traiana Dacica. In sarcina noastră 
cade s-o înălţăm, s-o întărim şi să-i dăm strălucirea 
cuvenită unei aşezări care va fi în fruntea tuturor 
cetăților din Dacia. Cetăţenii care se vor aşeza aici vor 
fi înscrişi în tribul Papiria, din care face parte şi 
împăratul nostru. Ei vor fi scutiţi de dări pe viaţă şi vor 
avea îndatorirea să facă să prospere colonia şi s-o 
apere la nevoie. 

La un semn al său se apropie un sclav cu cele 
trebuincioase scrisului. Aşezîndu-se într-un genunchi, 
acesta scrise pe partea netezită a pietrei: 

„Din ordinul imperatorului şi cezarului nostru, al 
lui Traian Augustul, fiul divinului Nerva, s-a întemeiat 
Colonia Dacica, prin grija lui Terentius Scaurianus, 
guvernator imperial cu rang de pretor”. 

Piatra pe care sclavul scrisese cu litere frumoase 
dedicaţia votivă urma mai tirziu să fie cizelată cu dalta 
de către meşteri iscusiţi. 

După aceea, în sunetul trimbiţelor, guvernatorul 
se îndreptă către marginea plaiului, unde sclavi 
îmbrăcaţi în alb ţineau de căpăstru un bou şi o vacă, 
amîndoi albi ca laptele, înjugaţi la un plug. Animalele 
frumos împodobite cu ghirlande şi panglici, aveau 
coarnele aurite, cu clopoței în vîrf. 

Unul din sclavi îndemnă animalele să meargă, 
celălalt apăsa vîrtos pe coarnele plugului. Guvernatorul 


păşind alături de acesta, în partea dinăuntru a locului 
ţăruşat, ţinea şi el o mînă pe cornul plugului. 

În urma lor se răsturna o brazdă de pămînt gras 
şi jilav, simbolizind incinte noului oraş. In dreptul 
presupuselor porţi, sclavul ridica brăzdarul lăsînd iarba 
neatinsă. Astfel, în sunete de trimbiţe, urale şi cîntece 
sacre, făcură ocolul, trasînd un vast patrulater cu patru 
întreruperi — porţi. 

Ajunşi acolo de unde au plecat, sclavii traseră 
plugul la o parte, iar guvernatorul, rămas singur pe 
teritoriul cetăţii înfiinţate, merse încet pînă la altarul 
votiv din mijlocul ei şi pronunţă formula sacră, de la 
Romulus rămasă neschimbată: 

— De azi încolo, zidurile Coloniei Ulpia Traiana 
Dacica sînt socotite sacre şi toţi acei care vor încerca 
să le treacă cu gînd rău vor fi socotiți duşmani ai 
poporului roman. Acei însă ce se vor apropia cu 
respect şi vor bate la porţi cerînd găzduire, li se va 
deschide ca unor prieteni. Aşa să fie şi nu altfel! 

— Vivat, vivat! răsună de peste tot. Ostaşii îşi lo- 
veau scuturile cu garda paloşelor, trimbiţaşii sunau. 
Văzduhul clar al acelei zile senine vibra de aceste 
manifestări voioase; părea că nici un nor nu umbreşte 
bucuria şi pacea de pe acest meleag. 

Între timp, Andena se apropie de grupul 
augustanilor şi-i privea cu interes. Întrebă chiar pe un 
colonist cu care mai stătuse de vorbă în timpul 
călătoriei: 

— Rogu-te, cetăţene, cunoşti cumva pe aceşti 
nobili din suita guvernatorului? 

— Pe unii din ei, da. Am aflat şi eu de curînd. 
Acela care poartă haine de Quirit şi stă de vorbă cu 
guvernatorul este cavalerul Varenius  Sabinianus. 


Grăsanul acela stacojiu este Antipater. Una dintre cele 
trei matroane este soţia sa, dar nu ştiu care anume. 

— Dar cine este doamna aceea frumoasă cu 
părul castaniu? 

— Ah, asta nu este romană. E fiica unui demnitar 
dac, soţia lui Lucius Longinus care se distinsese în 
război. 

Andena tresări. „Va să zică asta e perechea?, şi 
fără să-l mai asculte pe colon care îi numea şi pe alţii, 
mai făcu cîţiva paşi ca să-i vadă mai de aproape. 

„Va să zică ăsta-i Longinus pe care Ariort îl ura 
atit de mult şi pe care nu reuşise să se răzbune. L-aş fi 
răzbunat eu, deşi e păcat să omori aşa o mîndreţe de 
om, care, pe deasupra, luase o fată din neamul 
nostru”. 

Îşi aminti ziua cînd Ariort şi Hermadio îl conduse- 
seră pînă la Via Flaminia, cînd el fugea din Roma. L-a 
întrebat atunci pe Ariort dacă-l mai urăşte pe Longinus 
şi acela întorcîndu-şi privirea în altă parte, răspunse- 
cu un tremur ciudat în glas, că nu-l mai urăşte şi că 
dorul de răzbunare s-a stins în el. 

Andena mai privi un timp perechea, găsind-o 
foarte potrivită şi pe placul său. Bucuros că ceremonia 
luase sfîrşit şi că miine îşi va continua drumul către 
meleaguri dragi, se îndreptă înspre locul unde se afla 
Timon cu dobitoacele. li era foame şi se grăbi să 
ajungă la sălaşul său din dumbrava de fagi. 

Cînd ultimele cuvinte sacrale din gura lui 
Scaurianus se topiră în văzduh, Lucius Longinus 
cuprinse umerii soţiei sale şi văzînd bucuria în ochii ei, 
zise cu duioşie, doar un singur cuvint: 

— Oculissima (lumina ochilor mei)! 

Aya Cassia, emoţionată, îi căută mina şi o strînse 
cu drag. 


— Ce-o fi făcînd acum Gaius, băiatul nostru 
scump, întrebă cu un oftat? 

— Acum e pe malul mării cu bătrînul Senio. Clă- 
deşte cetăţi imaginare din nisip. 

— Şi asta, zise Aya rizînd, este deocamdată o 
cetate imaginară. 

— Deocamdată! La anul, aici vor fi ziduri, temple 
şi edificii. In jurul incintei, canabele coloniilor vor răsări 
ca ciupercile după ploaie. Romanii nu sînt nici 
lăudăroşi, nici leneşi. Vara viitoare, în drum spre 
Apulum, nu vei mai recunoaşte acest loc şi vei dormi 
sub un acoperiş, la adăpostul zidurilor cetăţii. 

— Poate vom regreta că am înălţat casa noastră 
la Apulum? 

— Nu, oculissima, tu nu cunoşti acel loc minunat 
de pe malul rîului Maris, bogat în ape. De pe zidurile 
castrului vom admira valea largă şi crestele sinilii ale 
munţilor. Asdus şi Sama ne aşteaptă cu nerăbdare, iar 
bătrînul Caliga va fi mîndru să-mi raporteze cum merge 
construcţia vilei şi plantarea livezii din jurul ei. 

— Pe Sama o cunosc bine; ne-am şi împrietenit 
cît am stat cu ea la Bassus în Drobeta, dar sînt 
nerăbdătoare să-i cunosc pe a doi oşteni ai tăi. 


La Apulum nu era atît de simplu să-ți găseşti un 
adăpost şi Andena umblă mult întrebînd de un colţişor 
pentru el şi sclavul său. Locuitorii prosperi nu aveau 
nevoie să-şi închirieze odăile peregrinilor şi astfel An- 
dena fu nevoit să-şi petreacă noaptea în cîmp. 

A doua zi află că la miazănoapte de castru se mai 
află vechea aşezare dacică, unde erau destui nevoiaşi 
dornici să cîştige un ban. Incălecară deci şi se duseră 
cale de patru mile, unde într-adevăr găsiră adăpost. Şi 
aici, ca la Dierna, limba dacică vorbită atit de bine de 


un presupus roman îi deschise acestuia porţile şi ini- 
mile. 

Aşa stînd lucrurile, Andena putu să se ocupe în li- 
nişte de treburile sale şi a treia zi după sosire se şi afla 
în oraşul de jos, situat între castru şi rîu. Desigur, 
Apulum nu mai era tîrguşorul de dinainte de război. 
Castrul uriaş construit pe deal era sediul unei legiuni şi 
sub protecţia acestei forţe cele două oraşe, de civili şi 
de veterani, unul la poalele dealului, celălalt pe malul 
Marisului, se dezvoltau şi înfloreau neîncetat. Mai ales 
cel de-al doilea, cu portul, pieţele şi nenumăratele 
ateliere de meseriaşi îl uimi pe Andena. Belşugul şi 
ieftinătatea îl încîntară. Ştia că de orice s-ar fi apucat 
ar fi cîştigat destul ca să trăiască fără griji. 

Ochiului său ager nu-i scăpă nimic. În drum spre 
oraşul de jos, trecu pe un podet pîrîul care izvora din 
creierul munţilor auriferi şi care se vărsa în Maris. 
Apele puţine ale acestuia cărau la vale nisipul şi 
grăunţii de aur şi de-a lungul malurilor, cît vedeai cu 
ochii, sclavii particulari ai unor cetăţeni, supravegheați 
de înşişi stăpinii ori de supraveghetori ai acestora, 
spălau prundişul şi nisipul. Munca aceasta, pe care 
lăcomia nu o curma niciodată, era dură. Chirciţi în 
umezeală, sărmanii sclavi, zoriţi într-una, nu aveau 
timp nici să răsufle. Din zori pînă-n noapte, pe ploaie şi 
vînt, pe căldură şi frig, sufereau nu numai din pricina 
urgisitei lor sorţi, dar şi din pricina faptului că din 
bogăţiile scoase cu mîinile lor nu le rămînea nici o 
fărimă. Dar piriul aducea puţin metal preţios şi pentru 
a stringe un degetar de praf trebuia răscolit şi spălat în 
albii o mulţime de pietriş. Sclavul, care la sfîrşitul zilei 
nu aducea nimic sau prea puţin, era aspru pedepsit. La 
munca aceasta erau folosiţi copiii şi bătrînii, adică 
sclavii nefolositori în alte domenii. 


Văzind cum stau lucrurile cu aurul, Andena plecă 
dezgustat. l-ar fi fost uşor să mai cumpere vreo trei 
sclavi amăriţi şi să le sugă măduva, dar nu voia să 
atragă asupra capului său miînia zeilor. 

Se duse deci mai departe, coborind către 
cheiurile rîului Maris, să vadă meseriile şi negoţul 
legate de acesta. Privi cum se ostenesc dendroforii 
(pădurarii) cu căratul şi legatul în plute al buştenilor, 
cum se spetesc pescarii vislind la bărci pline cu peşte, 
cum îl descarcă în coşuri. Văzu o sumedenie de 
ambarcaţiuni, bărci şi corabioare înghesuite lîngă chei, 
încărcate şi descărcate de către sclavii cocoşaţi sub 
greutatea amforelor cu ulei şi vin, miere şi saciz, sub 
legături de piei, baloturi cu lînă, ciubere cu brînză, saci 
cu sare şi grîu. Mărfurile sosite din imperiu — lucruri 
scumpe şi uşoare: ţesături fine, podoabe, vase de preţ, 
vinuri alese, uleiuri aromate, răşini orientale 
binemirositoare, obiecte meşteşugit lucrate din bronz, 
aramă, alamă şi argint pentru împodobirea caselor 
înstărite, unelte şi arme de fier şi oţel. Pînă în porturile 
Danubiului soseau blocuri de marmoră luate de 
corăbieri ca să cumpănească bine în apă vasele prea 
uşor încărcate cu mărfuri scumpe. De acolo se 
aduceau cu plutele trase pe Maris. 

Din port, Andena se duse să vadă atelierele 
împrăştiate pe o mare întindere dintre oraş şi rîu. Văzu 
în treacăt cum se ţes pături din lînă colorată, foarte 
căutate în imperiu. Treaba cerea multe parale şi nu era 
de nasul lui. Trecu şi pe lîngă tăbăcării, unde oamenii 
liberi de-a valma cu sclavii frămîntau în putini piei rău 
mirositoare, ricîindu-le apoi de mucoase. Stătu mai 
mult să-i vadă lucrind pe cherestegii, lemnari şi 
dulgheri, trăgînd pe nări mirosul lemnului proaspăt 


tăiat, strunjit, rindeluit. Se pricepea şi-i plăcea mult 
meseria asta curată şi atrăgătoare. 

li văzu şi pe amăriţii cărămidari frămîntînd lutul 
cu picioarele. Era o meserie prost plătită. Dar, trecînd 
pe lingă olari, acolo îi rămase inima. Privea cu încîntare 
cum pe roata olarului, sub miinile lui dibace, din 
pămîntul care îi era atît de drag, se umflau rotindu-se 
ulcioare, străchini, amfore. Mai ales acolo, unde se 
făcea olărie mai bună, pictată şi ornamentată, stătu 
mai mult să privească mîinile meşterilor modelînd lutul 
ascultător, dîndu-i după dorinţă orice formă cu o 
uşoară apăsare a palmei sau a degetului, lipind 
toartele, aplicele în relief, trăgînd cu un beţişor linii 
adiîncite, drepte sau şerpuitoare. 

Era olărie simplă, pentru poporul de jos, multă şi 
ieftină. Cu sutele se aşezau vasele în cuptor, cu sutele 
se încărcau în căruţe pentru a fi duse prin tirguri şi 
sate. Meşterii olari, daci şi romani, stabiliţi aici după 
război, nu-şi băteau capul ori nu se încumetau să facă 
ceva mai acătării, aşa cum văzuse Andena prin oraşele 
înfloritoare din Italia, Moesia şi Pannonia. 

Un singur olar, grec de origine dar căsătorit cu o 
femeie băştinaşă, ajutat de doi tineri, pesemne rudele 
soţiei, se îndeletnicea cu lucrul mai subţire. 

II privi cam urit pe străinul oare intră nepoftit în 
ograda lui, dar văzîndu-l aşa falnic şi bine îmbrăcat nu 
îndrăzni să-l poftească afară. Mai mult, crezîndu-l de la 
stăpinire, îi dădu cam în silă şi unele lămuriri. Apucase 
să înveţe cite ceva acolo de unde venea, de la meş- 
terul său din Argos, dar nici pămîntul, nici firnisul, nici 
sculele ce le avea nu erau ca acelea din patria lui. 

Făcea lucruri simple: puşculiţe, jucării, statuiete 
grosolane, boluri, tipsii, strecurători, toate acestea 
aveau căutare, dar fiind ieftine trebuia să vîndă mult 


ca să cîştige cît de cît. De aceea se cocoşa din zori 
pîină-n noapte în faţa roții de olărie, ori îndesînd 
pămîntul frămîntat cu grijă în forme. 

Andena îl întrebă dacă poate să facă şi lucruri de 
preţ, mai frumoase şi mai fine şi cu toate că olarul nu-i 
răspunse, din felul în care îi străluciră ochii, pricepu că 
ar fi putut. 

— Atunci, de ce nu faci? 

— Ah, oftă grecul. Pentru asta îmi trebuie bani, 
dar cu toată strădania mea nu reuşesc niciodată să-i 
pun deoparte. Aducerea pămîntului de la zece mile 
depărtare costă bani. Am nevoie de alte scule, material 
pentru forme, glazură bună şi un alt cuptor. 

— Mă duc în oraş, zise Andena zimbind, şi mă în- 
torc pe la prînz. Pînă atunci, socoteşte de ciţi sesterţi ai 
nevoie, poate te împrumut eu. 

— Mi-i împrumuţi? întrebă olarul încîntat, dar se 
răci îndată: — Vrei să mă bagi în jugul datornicilor? 

— Nu, omule. Cheltuiala va fi a mea, dar tot ce 
vei face îmi vei vinde numai mie. Vom face un înscris 
după lege. 

— Du-te în oraş, zise olarul scărpinîndu-se în 
ceafă. 

— Cum te cheamă? îl întrebă Andena. 

— Menander, dar pe tine? 

— Flavius Fortunatus. Gîndeşte-te Menander pînă 
mă întorc. Poate îţi voi REEE OO 


În piaţa mare, printre nenumărate dughene şi 
tarabe, Andena zări o tăblie pe care scria „LUCERNA”?”. 
Nu ştia să citească dar văzînd un opaiţ zugrăvit mai jos 
îşi închipui ceea ce trebuia. 


2! Lucerna — lampă, opaiţ. 


Intrînd, Andena nu ştia la ce să se uite mai întii. 
Erau acolo, ce-i drept nu prea multe, lămpi de ulei cu 
trei, patru şi chiar şase focuri, de toate formele şi mă- 
rimile, cu ornamente, figuri şi scene în relief. Unele 
erau date cu firnis, altele nu, făcute din pămînt albăs- 
trui, roşu, galben. 

Negustorul îi ieşi înainte, frecîndu-şi mîinile: 

— Cu ce te pot servi, cetăţene? Doreşti o lampă 
ori un opaiţ? Toate sînt de calitate, aduse pe Danubiu 
de la Vindobona din ţara Noricum. lată o lucerna de ca- 
litate fină făcută din pămînt presat, dacă te pricepi, pri- 
veşte aici semnătura meşterului. Nici în Italia, nici în 
Ellada nu găseşti ceva asemănător. Uite aici scrie 
CRINUS, ăl mai mare olar din lume. 

— Chiar aşa? rise Andena prefăcîndu-se că 
citeşte. 

— Jur pe Apollo! Uite şi CURCIMA, tot atît de 
vestit. Marfa aceasta nu e numai frumoasă dar şi rezis- 
tentă. După ani şi ani de folosinţă nu se crapă şi nici nu 
se jupoaie. Alege care vrei! Asta cu frunze de acant îţi 
place? Sau asta cu păsări, cu scenă de vinătoare, cu 
acvile sau cocoşi luptînd. 

— Cum merge vinzarea? 

— Cum să meargă? Bine, doar că lumea de aici e 
prea grosolană, nu se pricepe la frumos şi trainic. Aici 
nu prea sînt oameni care să scrie sau să citească 
noaptea. Ei se culcă cu găinile ori aprind surcele de 
brad ca să nu-şi spargă capul pe întuneric. 

— Nu arunca vina pe grosolănia cetăţenilor, 
cinstite negustor. Pesemne marfa e prea scumpă. Asta, 
bunăoară, cit face? 

— Asta cu trei ciocuri? Numai trei arginţi. 

— Oho! Atunci cît face asta cu şase? De două ori 
pe atit? 


— Nu, asta costă numai cinci sesterţi. 

— Ai mai lăsat-o. Uite ce, negustorule, am nevoie 
de multe lămpi şi opaițe. Din fiecare cite una. Ar fi cam 
douăzeci, nu-i aşa? 

— O-o-o, ilustrissime! Pesemne că ai o vilă cu 
odăi nenumărate. Pofteşte, pofteşte şi alege ce-ţi 
place! 

— N-am să aleg nimic, căci preţurile tale sînt um- 
flate peste măsură. 

— Să mănînc tot restul vieţii mele fîn dacă pot să 
le scad. Nu uita că am adus marfa cu mari sacrificii toc- 
mai din Noricum, că multe s-au spart în drum, că ... 

— Mie-mi spui? Şi eu sînt negustor. În preţ intră 
toate cheltuielile şi cîştigul gras pe deasupra. 

După multe tocmeli, Andena reuşi să scadă 
preţul cu o treime şi luînd legătura cu opaiţele învelite 
în cîlţi, se opri în prag. 

— La anul, cînd vei mai veni în Dacia, să nu mai 
tragi la Apulum. 

— Dar de ce, onorabile? 

— Trage la Colonia Ulpia Traiana. Aici vei rămîne 
cu marfa nevîndută. 

— De ce? Lămureşte-mă! 

Dar Andena plecă fără Sa răspundă. 


Cînd olarul Menander văzu opaiţele ce i le puse 
Andena pe masă, rămase înmărmurit. Increderea sa în 
străin crescu nemăsurat. 

— Ai putea să le imiţi? 

— Pe Diana, zeiţa farmecelor, desigur! 

— De ciţi bani ai nevoie ca să-ţi faci un atelier ca 
lumea şi să aduci pămînt bun? 

— Mi-e şi frică să-ţi spun, cinstite Fortunatus. 

— Curaj! 


— Pe puţin două mii de sesterţi. 
— Bine Menander, bate palma şi hai cu mine să 


căutăm un scrib. 
* 


Asemenea unui drum drept, larg, umbrit de 
copaci maiestuoşi se desfăşura viața lui Ariort de cînd 
devenise om liber. Îi datora totul binefăcătorului său şi 
gestul mărinimos al acestuia îl înduioşa şi-l legă de el 
pentru totdeauna, ca pe o a doua umbră. Şi pentru că 
treburile patronului luaseră în ultimul timp un ritm 
îndrăcit, pentru el însuşi nu-i mai rămiînea nici o clipă. 
Doar gîndul zbura citeodată slobod către aceea care îi 
lipsea cel mai mult, aceea pe care n-o putea uita pen- 
tru nimic în lume. 

Trecuseră două decade de cînd Viola se afla la 
ţară, atit de aproape de Roma dar şi atît de departe 
totodată. În zadar încerca să nu se gîndească la ea, i-ar 
fi fost mai uşor să poruncească soarelui să nu apună 
ori timpului — să se oprească în loc. 

Acum, cînd era om liber, ar fi putut să i se 
înfăţişeze fără acel sentiment înăbuşitor de 
inferioritate şi fără teamă s-o _ jignească, să se 
încredinţeze dacă ea simte pentru el ceva mai mult 
decît o simplă simpatie. Oricare ar fi fost gindul ei cu 
el, voia s-o vadă şi dorul acesta era copleşitor. S-o 
vadă cu orice preţ, apoi — ce o fi o fi. 

Cu toate acestea, undeva într-un cotlon al minţii 
stătea pitit un pui de teamă care amina mereu clipa 
hotăritoare. 

O călătorie neaşteptată întreprinsă grabnic de 
către Apollodor, la Capua şi Beneventum, puse capăt 
tuturor îndoielilor. 

Pentru uşurinţă şi libertate în mişcări, arhitectul 
călătorea în lectică legată de doi catiîri zdraveni şi afară 


de gărzile sale — Ariort şi Eutyches, amindoi călări, îl 
urmau şi doi sclavi grăjdari, pe catîri cu samare. 

La Minturnae, de unde trebuiau s-o ia în stînga, 
către Capua, se întilniră întimplător cu Plinius. Foarte 
obosit, ilustrul învăţat se lăsa dus în lectică la Cumae, 
la vila sa. Bucuria revederii a fost mare. 

— Nu te las, zise Plinius, să pleci la Capua decit 
după ce vei sta la mine cîteva zile. Prea te osteneşti la 
vîrsta ta. Nu uita că sîntem în plină caniculă şi că aerul 
şi apa mării sînt binefăcătoare. Pînă şi neobositul 
nostru cezar a plecat la Tusculum, în munţii Albani, să 
mai uite de muncă şi necazuri. 

— Este prea îmbietor ceea ce-mi propui, 
răspunse Apollodor, dar un artist nu are niciodată timp 
pentru el însuşi. Pe lîngă asta, nu am decit un schimb 
de haine de drum şi nu pot să mă arăt aşa în lumea 
bună din Cumae. 

— La mine ai să găseşti de toate. Fă-mi plăcerea 
şi mă urmează. În starea în care mă aflu nu-mi doresc 
altă companie decit a ta. 

— Vecinătatea ta mi-a fost totdeauna dragă, iar 
propunerea mă onorează. M-ai convins. Mă voi duce la 
Capua şi de acolo, la Beneventum, prin Cumae. 

— Zeii mi te-au trimis. Urcă în lectica mea! 

Văzindu-i pe Ariort şi Eutyches salutîndu-l cu res- 
pect, Plinius le adresă vorbe calde, prietenoase şi dădu 
semnalul de plecare. 

Numai drumul pitoresc de-a lungul țărmului mării 
îi răsplăti pentru toate ostenelile de pînă atunci. La 
prînz se odihniră la Suessula iar către seară ajunseră la 
Cumae. 

Rar i-a fost dat lui Ariort să vadă un loc mai 
încîntător, unde frumuseţea naturii primitive să se 
îmbine atît de armonios cu înfăptuirile geniului 


omenesc. Dacă-şi închipuia într-un fel oarecare 
Parnasul, acum ştia că lăcaşul zeului Apollo şi al 
Muzelor trebuie să se asemene oraşului Cumae. 

La căderea nopţii, lăsîndu-şi stăpînul pe terasa 
vilei, în compania gazdei, se duse să-l caute pe 
Eutyches, să facă cu el o plimbare. Acesta însă nu se 
simţea prea bine şi voia să se culce. 

Coboriî de unul singur scările şi ieşi în drum. Se 
opri la cotitură şi privi de sus întinderea curgătoare, 
schimbătoare,  străvezie, luminată parcă din 
străfunduri. Zadarnic pipăia cu privirea locul unde ar fi 
trebuit să fie zarea. Îşi dădu seama într-o clipă cît de 
necesar este omului să vadă marginea vizibilă a 
pămîntului pe care calcă, a apelor pe care pluteşte. Nu 
i se mai întîmplase, şi o nelinişte vagă îl cuprinse. 
Marea se pierdea în cer, cerul se topea în ape şi totul 
de la țărm şi pînă-n cheia bolţii părea o licoare sidefie 
revărsată din nu se ştie ce. Stătea în neştire admirînd 
acest miracol, privind cum totul în faţă-i se afumă şi se 
întunecă pe măsură ce vălul negru al nopţii se lasă 
peste fire. 

Adieri mai uşoare decit funigeii călători, coborau 
de pe culmi către țărm, culegind în alunecarea lor 
arome suave şi necunoscute de pe florile ascunse în 
întuneric. În crîngul de măslini noduroşi, din dreapta 
sa, privighetorile se chemau pătimaş cu triluri 
măiestrite, cicadele ţiriiau pretutindeni în ritm etern, ca 
şi clipirea stelelor, ca şi oftatul prelung al valurilor ce 
se lovesc leneş de stînci. 

Aduceri aminte, vagi şi lesne pieritoare, ca în vis, 
se perindau în mintea sa îmbătată de frumuseţe. Işi 
aminti de prima sa noapte pe malul mării cînd, rob fi- 
ind, asculta cîntecele pline de dor de ţară ale 
tovarăşilor săi de robie. Era de partea cealaltă a 


întinsei Italii, pe ţărmul unei alte mări, nu mai puţin 
vrăjite. Işi aminti de clipele scurte între munci 
istovitoare şi somnul greu, pe ţărmul îndepărtat, din 
Luni, locaşul blestemat al marmorei şi suferinţei 
omeneşti. Aici, în Cumae, domeniul plăcerii, suferinţa 
părea izgonită, ca să nu turbure voluptatea clipelor 
celor puternici şi avuţi. Aşa era oare? Sau e numai o 
părere? Oare aceste splendori, această tihnă şi 
armonie, păzite cu gelozie de profanarea mizeriei, nu 
erau preţul unor mari şi continue sforţări? 

Negăsind răspuns la întrebare, gîndul 
neastimpărat alergă înapoi pe Via Appia, pe lingă toate 
aşezările acelea superbe, de-a lungul pinilor foşnitori, 
pătrunse prin poarta Urbei şi se năpusti către cazarma 
dărăpănată, în care, înghesuiți ca nişte vite, îşi 
odihneau trupurile frînte dacii prizonieri. Gîndul 
îndurerat poposi o clipă la căpătiiul fraţilor de sînge, 
unii cufundaţi în plumbul somnului fără vise, alţii 
chemînd somnul izgonit de gînduri amare. 

In noaptea de vrajă ce-l învăluia, această 
aducere aminte îl ardea ca fierul înroşit şi nu putu s-o 
suporte. Işi rechemă de zor gîndul, fugărindu-l îndărăt 
pe străvechiul drum, grăbindu-l să-l ajungă din urmă, 
aici la Cumae. Dar gîndul rebel poposi lîngă sepulcrul 
Caeciliei Metella, adulmecînd în stînga lui o vilă rustică 
de pe malul unui piriiaş. Acolo se aplecă la căpătiiul 
unei fecioare legănată de visele celui dintii somn. Oare 
ce visează fata? Gindul nu putu afla şi culegind doar 
suflarea gurii mici, i-o aduse caldă ca să-i potolească 
chinul singurătăţii. 

In clipa aceea toate aducerile aminte pieriră 
înghiţite de depărtarea întunecoasă a mării contopită 
cu cerul, în oftatul prelung al valurilor, în foşnetul 
dumbrăvilor de mirţi şi oleandri, în tăcuta dar 


îmbătătoarea exalare a florilor rare. Rămase doar 
singurătatea unui tînăr despărţit prin timp şi depărtare 
de iubita lui. 

Lumina zorilor risipise vrăjile nopţii. Soarele nu 
răsărise încă, cînd Ariort cobori în fugă drumul pînă la 
mare. Aruncînd haina de pe el, înotă cu plăcere în mi- 
cul golf. Apa era caldă şi netedă ca luciul marmorei. 
Cînd primele raze ţişniră de după deal, se îmbrăcă şi se 
întoarse acasă. Apollodor mai dormea iar Eutyches îi 
curăța hainele. 

Neavînd poruncă de la maestru ca să-l trezească, 
Ariort se duse la palestră şi ceru voie îngrijitorului să 
exerseze cu lancea. Primind încuviințarea amabilă, îşi 
alese din rastel o lance mai potrivită. | se părea că 
pierduse abilitatea, căci de la război încoace nu 
avusese prilej să facă exerciţii, decit de scrimă şi 
rareori, cu Eutyches. Se miră el însuşi cît de bine 
nimereşte ţinta. Încîntat de această constatare, mărea 
mereu distanţa, ochea lung, arunca scurt, cu zvicnet, 
în tăblia cu cercuri. 

Nu ştia nici el de cît timp se îndeletnicise cu 
această treabă, cînd dinspre porticul casei se auzi un 
glas: 

— Felicitări Ariort! De cînd stau aici şi te privesc, 
nu ai greşit o singură dată ţinta. 

Se întoarse şi-l văzu pe Plinius. 

— Îţi mulţumesc pentru laudă, ilustre, răspunse 
făcîndu-i o plecăciune adincă. Era jenat de faptul că 
maestrul îl observa de atita timp. 

— Ştii să tragi şi cu arcul? întrebă Plinius ieşind 
de sub umbra porticului şi apropiindu-se. 

— Am ştiut, dar de atîta timp n-am mai tras. 

— Încearcă! Îmi face plăcere să văd tineri 
viguroşi mînuind armele. 


Ariort alese din panoplie un arc, îi scoase 
învelitoarea, îi încercă coarda cu degetul şi potrivi o 
săgeată. 

— Fac prinsoare că vei nimeri cercul alb din mij- 
locul țintei, zise cu amabilitate gazda. 

— Şi dacă pierd, ce va trebui să-ţi dau, ilustre? 

— Să-mi povesteşti despre ţara ta îndepărtată, 
pe care n-am avut norocul s-o văd si nici n-o să-l am 
vreodată. 

— Asta o voi face în orice caz şi fără prinsoare. 

— Ştiu Ariort; am glumit doar. 

Ariort se duse în capătul cel mai îndepărtat al 
terenului şi încordind arcul ţeapăn trimise săgeata 
drept în ţintă. 

Plinius plescăi din limbă, lovindu-şi genunchii cu 
palmele. 

— Am mai admirat eu un voinic din neamul tău, 
pe gladiatorul Andena, îl cunoşti? Din păcate, beat fiind 
s-a înecat în Tibru. 

Ariort tresări. | se păru că Plinius îl încearcă, dar 
nu era decit o părere. 

— Aseară, continuă Plinius, Apollodor mi-a vorbit 
mult despre tine. Am aflat că regretatul Andena ţi-a 
dat bani ca să te răscumperi. M-a întristat mult faptul 
că un om atit de generos şi cu un suflet atit de nobil, s- 
a prăpădit atît de stupid. 

— A fost o lovitură grea pentru noi, dacii, minţi 
Ariort ca să nu-şi trădeze prietenul. Nu era beţivan de 
felul lui. S-a îmbătat de necaz că împăratul nu i-a oferit 
libertatea. După zece victorii i se cuvenea. 

Plinius tăcu un timp. Părea grav şi îngîndurat. 

— Voi nu cunoaşteţi pe augustul, zise în sfîrşit, şi 
nici nu aveţi de unde, căci pentru voi el este doar dis- 
trugătorul neamului vostru. Aceste lucruri depăşesc în- 


să judecata voastră şi a noastră chiar. Singurul fapt de 
care pot să te asigur este că istoria n-a cunoscut pînă 
acum un principe mai bun şi mai generos. 

Ariort asculta cu luare aminte. 

— Au trecut numai doi ani de la război. Nici dacii, 
nici romanii n-au avut timp să uite urgia acelei încleş- 
tări, dar va veni vremea cînd totul va fi dat uitării. Dacii 
ne-au provocat timp de o sută cincizeci de ani, iar noi i- 
am învins în cinci. Ca învinşi, dacii vor trebui să facă 
primul pas, dar deocamdată se încăpăţinează. Roma i- 
a stimat întotdeauna pe prizonierii de război; nu o dată 
i-a iertat şi adesea i-a înrolat în armatele sale. Dar tot 
după legile romane, prizonierilor trebuie să li se 
îndoaie cerbicia, care, din păcate, la daci este prea 
țeapănă. Ei sînt încăpăţinaţi, îndărătnici, ursuzi şi par a 
trăi numai în amintiri. Tot ce e al nostru îi dezgustă şi îi 
lasă reci; nici măcar limba n-o învaţă. De ce, Ariort? 

— Dar, ce le-ar fi putut aduce supunerea şi 
înţelegerea? 

— Multe, chiar totul. În primul rînd, ceea ce le 
este absolut necesar: convingerea noastră că nu mai 
nutresc gînduri vrăjmaşe de răzbunare. Tu, bunăoară, 
te simţi nedreptăţit şi străin printre noi? 

Ariort nu răspunse îndată. Potrivi încet o săgeată 
în arc, ochi lung ţinta luminată din plin de soare, dar se 
răzgîndi, lăsîndu-şi mîinile în jos. Se gîndi la Apollodor, 
la Hermadio, la bătrînul ghicitor Lupulus, la Salubrius, 
Vesper şi Sophroninus, la atiţia alţii cu care a avut de a 
face, dar mai ales la Viola, la căldura sufletului ei. „Nu! 
îşi spuse cu hotărîre. Nu am ce le imputa. S-au purtat 
cu mine omeneşte chiar şi atunci cînd eram un 
mizerabil sclav.” 

— Nu! zise tare. Nu mă simt străin printre 
romani; ar fi păcat să mint. Dimpotrivă, citeodată uit 


că sunt dac. În clipa de faţă, tu, un ilustru învăţat şi 
mare demnitar, îmi vorbeşti mie, unui simplu libert, de 
curind eliberat, ca unui prieten. Recunoştinţa mea 
pentru omenia ce mi-o arăţi este mare. 

Chipul lui Plinius se însenină. Se vedea cit colo 
cîtă plăcere îi fac vorbele drepte, din inimă, ale 
tinărului dac. 

— Mai trage o dată în ţintă Aelius Ariortus. Am 
auzit de la Apollodor că eşti un oştean de seamă, intrat 
în legendă. 

Privi cu încîntare cum porneşte zbiîrniind săgeata, 
cum se înfige cu zgomot înfundat în ţintă, vibrind mai 
întîi larg, apoi, din ce în ce mai mărunt. 

— Un astfel de oştean, adăugă Plinius, este 
oricînd binevenit în rîndurile armatei romane. 

Văziînd uimirea pe chipul dacului, Plinius lămuri: 

— La ultimul consiliu, l-am auzit pe augustul 
spunînd că în Arabia, Parţia şi Britannia se simte 
nevoia de completări în oaste. Niscaiva şefi pripiţi şi 
necopţi la minte seamănă ură în triburile lor, îi 
înverşunează împotriva noastră, deşi nu i-am 
ameninţat şi i-am lăsat să trăiască cum vor printre 
graniţele lor. Aceste triburi, de obicei, se hărţuiesc şi 
se mănîncă între ele şi se înţeleg doar atunci cînd au 
de gînd să prade înfloritoarele oraşe şi sate romane. 
Atunci cînd aceste hoarde se dezlănţuie, vieţile şi 
avutul cetățenilor sînt  primejduite, ordinea şi 
bunăstarea provinciilor puse la încercare grea. 

Ariort îl asculta cu capul plecat, apoi îl privi ţintă 
Şi zise: 

— Toate acestea nu mă privesc, căci nu pot să-mi 
părăsesc stăpînul. l-am jurat că-l voi urma mereu şi 
pretutindeni pînă ce el însuşi va voi să mă îndepărteze 
de lîngă el. 


— Aşa? rise Plinius. Te înţeleg. Tu îi datorezi 
totul, iar el ţie viaţa. Mi-a povestit cum în precedenta 
lui călătorie prin ţară, undeva pe lîngă Alliphae, pe 
malul rîului Volturnus, l-ai salvat, luptindu-te singur cu 
o ceată de fioroşi tilhari. Nu te-ai lăudat nimănui cu is- 
prava asta; nici măcar lui Hermadio, dascălul tău, nu i- 
ai spus. 

— Nu era cine ştie ce faptă, să pui pe fugă nişte 
păstori sălbatici, înarmaţi cu bite. 

— Nu fii atît de modest. Cunosc multe cazuri, 
cînd aceşti sălbatici aruncînd bitele cu dibăcie, crapă 
capul călătorilor şi numeroşilor lor însoțitori. Anul 
trecut doi prieteni de-ai mei — Proculus şi Minucianus, 
foşti ostaşi, au fost omoriţi în acest fel. 

— Cînd pornesc la drum, lămuri Ariort, nu uit 
niciodată să-mi pun un pieptar şi un coif din piele 
groasă. 

— Nu asta te-a făcut să-i învingi, ci curajul şi di- 
băcia ta. 

— Mă bucur că am putut să-i fiu de folos 
binefăcătorului meu. Atîta timp cît vor fi tîlhari şi atita 
timp cît maestrul va călători, va avea nevoie de mine. 

— Şi dacă, bunăoară, peste un an sau doi, ţi se 
va încredința comanda unei cohorte de daci, ca să 
aperi, să zicem, graniţa de nord a provinciei Britannia 
împotriva năvălirii triburilor prădalnice, ce ai face? 

Ariort nu răspunse. Ca să nu-şi trădeze 
turburarea se apropie de panoplie şi băgă arcul în 
învelitoarea lui. Ce ar fi putut să-i răspundă, cînd avea 
atitea întrebări de pus? Prea seamănă totul a vis. El şi 
cu dacii lui. Oho! 

Văzind că răspunsul nu-i vine, Plinius continuă: 

— Avem citeva mii de prizonieri de război, dar nu 
toţi vor putea fi înrolați. Mulţi dintre ei n-or să vrea; 


mulţi sînt bătrîni şi suferinzi. Rămiîn cei tineri, vînjoşi şi 
dornici de a-şi schimba soarta în bine. Poate s-ar găsi 
printre ei destui pentru o „cohors milliaria”?% de călă- 
reţi? 

— E hotărit acest lucru, ilustre? 

— Augustul nu aruncă vorbele în van. Ceea ce îl 
preocupă nu este atit cohorta, cît conducătorul ei. 
„Dacii nu pot fi conduşi decit de un dac, a zis el. Dar 
acel dac trebuie să fie de bună-credinţă şi cu un cap 
mai mare ca ceilalţi în toate privinţele”. După cum 
vezi, noi i-am găsit omul. Ideea mi-a venit mie şi lui 
Apollodor aseară, cînd tu nu erai de găsit nicăieri. Te-ai 
plimbat pesemne? In seama ta cade sarcina de a vorbi 
şi de a-i convinge pe fraţii tăi de neam. Va fi greu, ţi-o 
spun. Vei avea nevoie de timp, răbdare şi iscusinţă. Vei 
fi poate batjocorit şi blestemat, dar fără asta nu se 
poate. Acum, viitorule comandant, zise Plinius luîndu-l 
de braţ, să mergem să luăm o gustare frugală. S-a 
sculat şi Apollodor; îi aud glasul. După aceea vom face 
o plimbare cu barca de-a ungu acestor ţărmuri. 


Întorcîndu-se din călătorie, Apollodor cu ai săi 
avea să sosească la Roma către amiază. Nu-i surîdea 
gîndul de a intra în Urbe pe cea mai mare căldură. 

Via Appia, străvechiul drum umbrit de pini şi chi- 
paroşi, emana răcoare plăcută. Pînă şi vintul fierbinte, 
încărcat cu mirosurile îmbăitătoare ale cîmpiei, părea 
că zăboveşte sub umbrare, lipindu-se de lespezile reci, 
tocite de atitea nenumărate picioare, roţi, copite. 

Chemîndu-l pe Ariort să se apropie de lectică, 
Apollodor îi zise: 


28 Cohors milliaria = o cohortă de o mie de oameni. 


— Ce ar fi să facem un popas pînă se potoleşte 
pîrjolul acesta nemilos? Astăzi tot nu am ce face la 
Roma. 

— Maestre, răspunse dacul tărăgănind ciudat 
vorbele, aici, în dreptul mormiîntului Caeciliei Metella, 
undeva pe malul pirîului Almo se află vila sculptorului 
Salubrius. 

— Bine zici! Am şi uitat. lată în sfirşit prilejul de a- 
i vizita reşedinţa rustică. M-a invitat de atitea ori. 

Ariort răsuflă cu atita uşurare că maestrul îl privi 
lung şi cercetător. Nu-l întrebă de ce, adăugă doar: 

— Atunci condu-mă într-acolo! Ştii drumul. 

— ÎI ştiu din spusele... lui Salubrius, se descurcă 
Ariort şi nici poticneala asta nu-i scăpă lui Apollodor. 

Apucară pe primul drumeag din preajma 
celebrului mormînt şi părăsind umbra binefăcătoare, se 
cufundară în aerul fierbinte şi reverberant al cîmpiei. 

Copacii rari punctau din loc în loc drumul. 
lerburile înalte, date în spic, se vălureau în bătaia 
vîntului. Văzduhul plin de mireasma fineţei şi a florilor, 
plin de polen, gîdila nările. 

În curînd, printre boschete de verdeață apărură 
acoperişurile de olane ale unei aşezări. Aici, în preajma 
apei, verdeaţa era mai crudă, mai suculentă. In stînga, 
o păşune cosită, cu căpiţe de fin, înconjuraltă cu un 
gard de spini. Ciţiva dulăi le ieşiră înainte, mari, 
galopînd ca nişte cai, hămăind. 

La poartă, sclavul de pază, aflind cine sînt, îşi 
înălţă mîinile a minune şi se duse fuga să-i anunţe. 
Administratorul sosi gifiind, poftindu-i cu plecăciuni 
adinci să intre. 

Ariort era emoţionat. Ajutîndu-l pe Apollodor să 
coboare din lectică, arunca priviri neliniştite în jur. 


Dezmorţindu-şi picioarele după atita stat în 
lectică, Apollodor făcu ocolul curţii plescăind din limbă 
de plăcere. 

— Ce înseamnă să fii artist, îi zise lui Ariort. lată o 
vilă rustică, dar cum e construită! Totul aici este echi- 
librat, utilul nu contrazice frumosul. După ultima vilă, 
unde ne-am petrecut noaptea, asta îmi pare o 
revelaţie. Şi cînd te gîndeşti că stăpinul celeilalte este 
de zece ori mai bogat ca Salubrius. Din păcate nu cred 
să-l găsim pe stăpîn aici, el... 

Nu termină, căci în umbra porticului se ivi silueta 
sveltă a unei femei. Ariort tresări. 

— O-o-o! exclamă Apollodor, întinzînd mîinile. lat- 
o pe tînăra stăpînă. 

Smulsă din umbră de lumina crudă a zilei, Viola 
se apropie zîmbind şi înclinîndu-se grațios, ură: 

— Fii binevenit, magister! Cărei împrejurări bine- 
cuvîntate datorăm această cinste? 

Ultimele cuvinte le spuse, aruncînd o privire 
scurtă dar grăitoare către Ariort, ştiind cine era 
călăuza. 

După ce strînse părinteşte mîinile fetei, Apollodor 
o luă de bărbie şi săltîndu-i capul, adăugă: 

— Ai înflorit ca un trandafir. Ferice de acela pe 
care îl vei îndrăgi. 

Şi peste o clipă: 

— II cunoşti pe Aelius Ariortus, geniul meu 
păzitor, care nu de mult mi-a salvat viaţa, luptindu-se 
ajutat doar de credinciosul meu Eutyehes, împotriva 
unei cete de tilhari fioroşi? 

— Ne-am cunoscut, zise simplu Viola. — Aflind 
cele ce mi-ai spus, adaug şi eu admiraţia mea pentru 
curajul său. 


Gîndindu-se la cuvintele „Aelius Ariortus” şi 
văzîndu-l pe fostul sclav îmbrăcat ca un om liber, fata 
îşi dădu seama de întorsătura neaşteptată a sorții 
acestuia. Ochii îi străluciră de bucurie, iar zimbetul 
care îi săpa gropiţe pe obraji, nu-i mai părăsi chipul. 

— Fiţi bineveniţi cu toţii în modesta noastră casă. 
Tot ce este în ea vă aparţine. Tata e la Roma, lipsit de 
fericirea de a vă primi şi a vă găzdui el însuşi, iar ma- 
ma vă roagă s-o iertaţi pînă ce-şi schimbă straiul, căci 
în clipa cînd aţi sosit supraveghia lucrul sclavelor la bu- 
cătărie. 

* 

— Nu te-ai culcat, Ariort? întrebă Viola 
apropiindu-se. 

— Nu mi-e somn, Viola. Maestrul şi Eutyches s-au 
culcat pînă se va potoli arşiţa. In grădina voastră fru- 
moasă se respiră atît de uşor, iar gîndurile se deapănă 
atît de lesne. 

— lar eu am venit să ți le turbur. 

— O, nu! Şi tu faci parte din ele. 

ÎI privi ciudat, cufundîndu-se în tîlcul vorbelor lui. 

— Sînt bucuroasă că ai venit. Tu l-ai adus pe 
maestru, nu-i aşa? 

— Da! 

— Mă bucur că nu m-ai uitalt. Te aşteptam 
mereu. 

— De ce, Viola? 

— Pentru că mă simt bine cu tine. 

— Care e pricina, că şi eu simt acelaşi lucru? 

— Poate pentru că sîntem tineri. 

ÎI privi drept în faţă şi ochii ei păreau să zică: 

„Nu numai din pricina asta”. N 

Urmată de el, porni încet către malul girlei. In 
umbra sălciilor stufoase, apa împuţinată de secetă 


curgea leneş, fărimiţind lumina şi reflectind-o în jur. 
Alături, dintr-un jgheab de lemn susura un izvor. 
Dincolo, o livadă întinsă îşi îndoia crengile sub belşug 
de roade. 

— Şezi, Ariort! Aelius ... adăugă rizînd încetişor... 
frumos nume, îmi place. Eşti om liber, nu-i aşa? Tre- 
buie să fii tare fericit? i 

— Sînt, Viola, dar nu chiar atît de tare. In timp ce 
soarta mă răsfaţă, fraţii mei de neam se zbat în cruntă 
mizerie şi asta mă lipseşte de bucurie. 

Pesemne Viola se aştepta la un alt răspuns, căci 
deveni gravă. A 

— Ce vină porţi tu? li poţi ajuta cu ceva? 

— Am încercat. Am şi speranţe deşi sînt foarte 
ceţoase. 

— Totuşi sînt? 

— Da. 

O privea şi nu se mai sătura. Se întreba, de ce îi 
este atit de dragă: pentru că e atît de frumoasă sau 
poate îi pare frumoasă pentru că o iubeşte? „Nu, îşi 
zicea, chiar dacă ai fi mai puţin frumoasă, te-aş fi iubit 
deoarece eşti bună şi te-ai apropiat de sufletul meu”. 
Ceva înălţător şi sacru îi cuprindea fiinţa, o dulceaţă 
neasemuită i se prelingea în inimă. Ar fi vrut să i se în- 
chine ca unei zeițe, s-o adore, s-o binecuvinteze, să-i 
ceară un semn de bunăvoință. 

Şi totuşi semne erau destule. Fata îi zimbea şi 
părea bine dispusă în preajma lui. Il rugă să-i 
vorbească despre patria lui depărtată, găsind că toate 
acolo sînt întocmite ca şi în Italia. De unele lucruri se 
mira şi nu-i venea să creadă. Cînd îi povestise citeva 
întîmplări hazlii din copilăria lui, rise cu poftă. 

Timpul trecu repede. Aruncînd o privire către 
soare, Viola zise cu părere de rău: 


— Trebuie să ne întoarcem acasă. Cred că s-au 
sculat cu toţii şi or să ne caute. Am vrut şi eu să-ți 
povestesc viaţa mea, dar n-am apucat. i-o povestesc 
data viitoare. 

— Data viitoare? repetă Ariort şi întrebarea sună 
ca un ecou în sufletul său. — Cînd va fi acea dată? 

— Cînd vrei tu. Eu rămîn la ţară pînă la sfîrşitul 
lunii octombrie. Tata e grăbit şi vrea să lucreze în 
linişte la Roma. 

Tăcu un timp evitîndu-i privirea. 

— Ştii? Tata vrea să mă mărite. Vrea să mă dea 
după un patrician, oricare ar fi, — patrician să fie. Cre- 
deam că mă iubeşte... Au şi venit cîţiva să mă vadă 
discret; n-au spus-o dar am înţeles. Sînt bătrîni, uriţi şi 
scăpătaţi şi Pantia, doică-mea, mi-a şoptit că umblă 
după zestre. Pe tata nu-i chip să-l îndupleci... Zice că 
dragostea este de scurtă durată, amăgitoare şi că feri- 
cirea vine mai tirziu. Cum, în ce fel, nu m-a lămurit. 

Văziîndu-l întristat, Viola urmă pe un ton vioi: 

— Dar eu nu mă las, să ştii! E groaznic să te pui 
de-a curmezişul voinţei unui tată, căci e stăpîn pe 
soarta mea, dar am să înfrunt şi soarta la nevoie. De 
ce taci, Ariort? Nu-mi spui nimic? 

— Ce să-ţi spun, Viola? Dacă ar fi în puterea mea 
să te ajut... să-l iei pe acela care ţi-e drag... aş face-o 
fără şovăială. 

Ea rise zglobiu şi sărind în picioare se îndreptă în- 
cet către casă. 

— Să nu ne mai gîndim la toate acestea. Pînă una 
alta viaţa e frumoasă, iar taică-meu nu are destui bani 
ca să ademenească un patrician. 

Cînd trecură gardul în grădina casei, Viola se 
opri. 


— Te las! Nu e bine să fim văzuţi împreună. Mai 
rămii un timp aici şi pe urmă întoarce-te în casă. Dacă 
vrei să mă vezi, să mai stăm de vorbă, vino din cînd în 
cînd aici, înainte de a se însera. Zi de zi ies cu Pantia la 
plimbare. Apucă pe drumeagul următor, cu o stadie 
mai sus de mormîntul Caeciliei Metella. Acolo nu te va 
vedea nimeni şi mă vei găsi pe malul girlei. Cu bine, 
Ariort! 

— Cu bine, Viola! Voi VENI neapărat. 


Traian se îmbrăca pentru consiliu şi sclavii îi 
aranjau pliurile togii, cînd fu anunţat că împărăteasa 
Plotina îl pofteşte în odăile ei pentru o chestiune impor- 
tantă. 

Augusta ducea o viaţă aparte, departe de 
zbuciumul politic al imperiului. Virtuoasă în viaţa ei 
privată şi publică, nu se amesteca aşa cum o făcuseră 
alte împărătese, de la August încoace, în intrigile 
tesute în jurul tronului. Treburile ce-i apăsau umerii 
erau şi aşa copleşitoare. Avea în grija şi supravegherea 
sa atentă tot palatul, domeniile, conducerea 
chestiunilor de cult, comitetele de binefacere, 
supravegherea moralei, audienţele cu femeile Romei şi 
atitea alte lucruri cu care dezlega miinile augustului 
său soţ, lăsîndu-l să se preocupe în linişte de vasta 
administraţie a imperiului. 

Nu se luaseră din dragoste şi de la un timp, după 
ce îşi dădură seama că din cuplul lor nu se nasc copii, 
convieţuiau doar ca nişte buni prieteni. Dintr-o înţele- 
gere tacită nu se amestecau în viaţa privată a celuilalt. 
De fapt, numai el avea o viaţă privată, cu plăcerile şi 
neplăcerile ei, numai el avea anumite înclinații şi chiar 
patimi de care nu se putea lipsi. Ea era o sfintă şi-şi 
căuta plăcerea în a face bine şi în a împărţi dreptatea. 


Atunci cînd în calitate de împărăteasă, a urcat întiia 
oară scările Palatinului, s-a oprit pe treapta de sus şi a 
spus: „Aşa cum urc aceste scări, aşa vreau să le co- 
bor”. Cunoscîndu-i viaţa exemplară, ca a matroanelor 
din vechime, nimeni nu se îndoia că în palat intră vir- 
tutea personificată, dar nimeni n-ar fi pus mîna în foc 
că noua şi uriaşa ei demnitate nu o va corupe precum 
a corupt atitea alte împărătese. Cu timpul însă, 
amintindu-şi de acele memorabile cuvinte, fiecare 
cetăţean roman se cuprinse de marele lor adevăr. 
Punîndu-şi viaţa şi forţele în serviciul dreptăţii, Traian 
binecuvinta mereu Soarta că îi dăruise o astfel de 
soţie. Stima şi încrederea în ea erau nemăsurate. 

Augusta nu-l chema prea des şi niciodată pentru 
nimicuri, de aceea se grăbi la chemarea ei. 

Plotina nu era frumoasă şi doar zimbetu-i luminos 
şi bun îi înviora chipul inexpresiv. Cînd Traian intră în 
odaia ei de lucru, sobră şi rafinată în acelaşi timp, o 
găsi brodînd împreună cu citeva doamne de onoare. 
Care împărăteasă de la Popeea, soţia lui Nero, şi-a 
pierdut timpul cu o astfel de îndeletnicire? 

Rugind doamnele s-o lase singură, primi 
sărutarea pe frunte a soţului său şi fără să lase lucrul 
din mînă, îl pofti să şadă. 

— Cum se simte augusta mea soţie? întrebă el cu 
amabilitate. 

— Mulţumesc pentru grijă, bine, auguste soţ, şi 
îndată după aceea, zimbindu-i, adăugă familiar: 

— lartă-mă Ulpius, că te-am smuls treburilor tale, 
atit de multe şi copleşitoare, dar nu se putea altfel. 
Adineaori mă vizitase scumpa noastră Sabina. Venise 
din partea soţului, deşi n-o spusese. Hadrian este din 
ce în ce mai neliniştit că tu tot amii cu înfierea lui. 

— De Matidia n-a pomenit nimic? 


— Nu, căci nepoata ta, ca orice soacră, nu-l poate 
suferi pe Hadrian. 

— Dar nu am decit cincizeci şi cinci de ani. Îşi în- 
chipuie oare Hadrian că aş fi putut să mor la această 
vîrstă, înzestrat cu robusteţea mea? 

— Sabina îşi aminteşte că la marele ospăț dat în 
ziua triumfului dacic ai spus convivilor de lîngă tricliniul 
tău că ai de gînd să-l înfiezi pe Hadrian şi să-l faci 
cezar. 

— Am băut atunci un vin cum nu am băut 
niciodată şi vorba mi-a scăpat din gură fără voia mea. 
In orice caz, nu doresc încă să-mi aleg urmaş la 
domnie. 

— Te înţeleg Ulpius. Istoria ne învaţă că nu 
putem avea încredere în nimeni. 

— N-am spus că n-aş avea-o în Hadrian. Vreau 
doar să-l pun la cîteva încercări. Mediul viciat al Urbei 
nu-i prieşte. O să-l trimit să administreze o provincie, 
să-i apere hotarele, să conducă o armată în luptă. 
Vreau să-l văd bun, drept şi milos cu ai săi, neobosit, 
neînduplecat şi hotărît cu duşmanii. Dînd la o parte 
bănuiala că devenind cezar va complota împotriva 
mea, căci a bănui aşa ceva ar fi monstruos, vreau să- 
mi aleg un urmaş destoinic, inteligent, generos, dar 
mai ales un bun ostaş. 

— Şi, după părerea ta, el n-are aceste calităţi? 

— Chiar dacă le are, nu le dă în vileag. Este un 
om lunecos, ciudat şi ceea ce nu-mi place deloc, este 
concepţia sa pacifistă faţă de provinciile noi şi 
popoarele barbare care, nesăbuite, sălbatice şi lacome, 
năzuiesc către Roma ca norii de lăcuste către un lan de 
grîu. El nu poate să priceapă un simplu adevăr, că 
Roma, cu toată puterea şi strălucirea ei, nu face decit 
să se apere, să-şi apere cu înverşunare ordinea şi 


bunăstarea, cultura şi civilizaţia. Cu cît vor trece anii, îi 
va veni tot mai greu să facă faţă puzderiei de barbari 
generată de nesfârşitele pustietăţi boreale şi orientale, 
necercetate încă de nimeni. El pare să nu înţeleagă, ca 
un cetăţean de rind oarecare, că a apăra pacea 
înseamnă a veghea, a preveni şi a izbi cu toată 
ascuţimea minţii şi forţa noastră. Duşmanii primitivi 
dar şireţi, abia aşteaptă un principe slab, nehotărit sau 
leneş ca să ne dea lovitura de graţie. Şi mie îmi place 
pacea cu toate deliciile ei, dar ceea ce mă deosebeşte 
de Hadrian este că am priceput de mult că pacea se 
cîştigă cu armele în mînă şi că duşmanul nu mişcă cît 
timp ne ştie puternici. Atîta vreme cît Hadrian nu-şi va 
însuşi acest adevăr şi nu se va cuprinde de el, nu-l voi 
face cezar. Ceea ce am clădit cu atita trudă nu vreau 
să se dărime după moartea mea. 

— Sînt sigură că ai dreptate, Ulpius. Pesemne Ha- 
drian şi-a pierdut speranţa dacă recurge la ajutorul fe- 
meilor. 

— Acestea sînt căile ocolite ale unui orgolios. L-aş 
fi vrut dintr-o bucată. 

— Atunci ce să-i spun Sabinei dacă mai vine? 

— Să aibă răbdare, căci nu i-am refuzat încă 
nimic. Ţi-am spus doar că vreau să-l pun la încercare 

— Aşa voi face, iubite soţ, dar, rogu-te înainte de 
a pleca, lămureşte-mă în ce constă ciudăţenia lui 
Hadrian, căci eu una nu pot confunda ciudăţenia firii cu 
concepţia filozofică. 

— Exemple ar fi multe dar nu-ţi voi aminti decit 
de unul singur, cel mai recent. Atunci cînd cu 
scrisoarea anonimă, cu pretinsul complot al lui Licinius 
Sura, ţi-am povestit eu? 

— Da. Hadrian te-a sfătuit să-l arestezi. 


— Ei, vezi? Pe bunul meu Licinius, ca şi cînd nu l- 
aş cunoaşte? Dacă va proceda aşa cînd va fi împărat, 
unde va ajunge? Noi, cezarii, avem prea puţini prieteni 
adevăraţi ca să scoatem la mezat încrederea în ei. Li- 
cinius aflase, desigur, şi a trebuit să recurg la întreaga 
mea elocinţă ca să-l conving să se împace cu Hadrian. 
De formă s-a supus, dar între ei de acum s-a aşternut 
sinistra umbră a suspiciunii. Hadrian nu-l iubeşte nici 
pe Apollodor. Bănuiesc că-l invidiază pentru că e geniu 
şi că e al doilea meu prieten adevărat. 

— Vai! exclamă Plotina, oprindu-şi pentru o clipă 
lucrul, semn că era turburată. — Nu cumva îi este tea- 
mă că vei alege ca urmaş pe unul din ei? 

— Este destul de inteligent ca să-şi dea seama că 
acest lucru este imposibil. Dacă-mi sînt buni prieteni 
asta nu înseamnă că-mi vor fi şi buni urmaşi. Apollodor 
este un artist visător şi un grec sirian pe deasupra. Lui 
Licinius Sura îi lipseşte privirea de ansamblu şi e prea 
bătrîn. Dacă ar fi să-l judecăm pe al treilea meu prieten 
drag — Plinius, acesta are o sănătate prea şubredă. In 
ceilalţi, deocamdată nu am încredere. 

— Te înţeleg Ulpius. Nu prea ai de unde alege. 
Amînîndu-l pe Hadrian, îi dai posibilitatea să-şi 
limpezească firea; e încă tînăr. Nu te mai rețin. Sărută- 
mă! 

* 

La consiliu, Plinius îl încunoştiinţă pe împărat că 
omul potrivit pentru încercarea de a înfiripa o cohortă 
de daci a fost găsit. 

Traian nu-şi exprimă dorinţa de a-l vedea pe 
Ariort, lăsîndu-l să creadă pe sfetnicul său că nu are 
prea mare încredere în reuşita acestei întreprinderi. 
Totuşi, îşi dădu încuviințarea, trecînd îndată la 
subiectul următor. 


Hermadio, tabularius. primise poruncă să-şi dea 
toata silinţa în această chestiune. După sfatul lui Ariort, 
opri la cazarmă zece din cei mai deştepţi şi mai arătoşi 
dintre daci, mai toţi fii de tarabosta. 

Deşi îl cunoşteau pe Ariort, unii de la 
Sarmizegetusa, alţii din auzite, dacii îl primiră cu 
răceală. Sprijiniţi de zidul coşcovit îl aşteptau cu mîinile 
încrucişate. 

Băgind de seamă că sînt porniţi împotriva lui, 
Ariort cumpăni încet şi cu socoteală sorţile sale de 
izbîndă, gîndindu-se cum să-i ia cu binişorul. Hermadio, 
ţinîndu-se de o parte, hotări să nu se amestece 
deocamdată. Dacii nu ştiau despre ce este vorba, căci 
oprindu-i, tabularius nu le suflă nici o vorbă. 

Oamenii erau tăcuţi şi încruntaţi. Unora le părea 
rău că nu se duseră la muncă. Cu toţii se gîndeau: Ce 
ar putea să fie? Ce vrea de la ei acest Ariort, odinioară 
erou slăvit în cîntece pentru vitejia şi isteţimea sa, 
acum un vindut stăpinirii, om liber, bine hrănit, bine 
îmbrăcat şi tot atit de falnic ca şi pe vremea regelui 
Decebal. f 

Ariort fu primul care descleştă gura. li venea greu 
să vorbească acestor oameni încruntaţi, de aceea 
hotărî să nu se gudure şi nici să caute să-i cîştige într- 
un fel. Nu le spuse nici „fraţi” nici „tovarăşi”, ci le zise 
scurt: 

— Am venit la voi cu o treabă. Dacă vă va plăcea, 
o puteţi primi, dacă nu, rămineţi cu ce aveţi. 

Unul, mai virstnic, pe nume Mucatra, pe care 
Ariort îl cunoştea din timpul asediului, zise printre dinţi, 
cu un iz de batjocură în glas: 

— Dă-i drumul! Să vedem ce treabă ai cu noi? 

— Nu am încotro, căci nu am venit aici de capul 
meu. Eu am vrut pentru voi cu totul altceva. 


— Mă mir că-ţi mai pasă de noi, zise un altul, cînd 
ţie-ţi merge de minune. 

— Nu se ştie cum îmi merge şi ce e în sufletul 
meu. 

— Atunci cum trebuie să tălmăcim faptul că 
dintre toţi prizonierii tu singur te plimbi în libertate şi 
te lăfăieşti? 

— Am fost şi eu rob, răspunse în silă Ariort. Am 
muncit într-o văgăună blestemată de unde numai 
moartea îl scoate pe om. Ştiu ce e foamea, setea, 
frigul, căldura şi bicele. Tocmai de aceea nu vreau să 
mai suferiţi şi voi. Faptul că sînt aşa cum sînt acum se 
datorează întimplării. Hermadio a fost de faţă şi 
cunoaşte toată povestea. Mai mult, scăparea mi-a 
venit atunci cînd, disperat, am hotărit să evadez. Nu 
mă gindeam ce va fi; o singură zi de libertate m-ar fi 
răsplătit pentru tot chinul ce l-am suferit. 

Dacii simțeau că nu minte. Chezăşia lui 
Hermadio, pe care îl iubeau cu toţii, îi întărea în acest 
simţămiînt. Nu se îndoiau o clipă că pe nebunul de 
Ariort nu l-ar fi oprit nimic să fugă din robie, nici măcar 
moartea. Îi atinse în locul cel mai dureros, căci cu toată 
înverşunarea şi chinul, nici unul din ei nu încercase să 
fugă pentru o zi de libertate. 

Băgînd de seamă că reuşise să-i atingă la rîndul 
său, Ariort urmă: 

— Aflaţi că nu sînt singurul dac care şi-a 
schimbat soarta în mai bine. Au mai fost şi alţii. 
Andena, bunăoară, care a devenit un faimos gladiator 
şi nu a avut potrivnic pe măsură-i. Apoi Sola, care 
pentru hărnicia şi cuminţenia sa, a fost trecut marinar 
pe o corabie; şi cîţi or mai fi, pe care nu-i cunoaştem? 

— Dar Andena s-a înecat, zise unul. — Trei zile la 
rînd numai de asta am vorbit. 


— Se întîmplă. A fost beat şi nu şi-a dat seama ce 
face, dar timp de aproape doi ani a dovedit romanilor 
ce poate un dac. 

— Dar tu ce ai dovedit? întrebă Mucatra, 
strimbînd gura a dispreţ. 

— Visul meu nu s-a împlinit încă. De un an de zile 
mă lupt ca să vi se dea drumul în patrie. Care din voi n- 
ar vrea să muncească oricît de greu acolo, în loc să se 
prăpădească de dor aici? 

— Tu ai făcut asta? rise Mucatra. — Cine poate să 
ne jure că nu minţi? 

— Eu! zise cu asprime Hermadio, apropiindu-se şi 
săgetîndu-l pe îndărătnicul dac cu privirea. Cel puţin pe 
mine mă cunoaşteţi, nu-i aşa? Tu, Mucatra, ai o gură 
spartă şi rea, şi-ţi place să vorbeşti în numele tuturor. 

Se auziră mai multe glasuri: 

— Pe Hermadio îl cunoaştem. 

— E un om inimos. E de-ai noştri. 

— Se zbate mereu pentru noi. 

— Hermadio nu minte. 

Mucatra îşi plecă capul, muşcîndu-şi buzele. 

— Şi Ariort se zbate, zise Hermadio cu tărie. — Zi 
de zi îmi vorbeşte de voi şi-mi aminteşte de soarta 
voastră. El îndrăzneşte să-i vorbească ilustrului 
Apollodor şi lui Plinius, care amindoi sînt sfetnici 
împărăteşti. Dacă aveţi o zdreanţă mai caldă pe voi şi 
dacă miîncaţi pe săturate, asta numai lui i-o datoraţi. 
Sînteţi nişte nerecunoscători, asta siînteţi! Decit să 
zeflemisiţi şi să-l priviţi duşmăneşte, mai bine ascultați 
ce vrea să vă propună. 

Luaţi în răspăr de Hermadio, dacii schimbară 
feţe-feţe. Dojana îi ardea ca fierul roşu. 

— Dacă-i aşa, să vorbească, zise unul şi ceilalţi îi 
ţinură isonul. 


— După sfatul lui Hermadio, zise Ariort, v-am ales 
tocmai pe voi, cei mai deştepţi, viguroşi şi tineri în ace- 
laşi timp. Cine-i deştept din tinereţe, este de două ori 
deştept şi nu-şi iroseşte anii căutînd deşteptăciunea la 
alţii. Dacă veţi găsi că treaba cu care am venit vă con- 
vine, îi veţi convinge şi pe ceilalţi tineri ori mai vîrstnici 
s-o primească. 

Dacii se priviră nedumeriţi. Se auzi îndemnul: 

— Spune! 

— Te ascultăm! 

— Nu ştim despre ce e vorba. 

— Roma ne-a învins şi ne-a umilit, după cum şi 
noi am fi făcut-o dacă am fi putut. Dar învingătorii uită 
mai repede ce a fost decit învinşii. Ei nu au nevoie de 
turme de sclavi îndărătnici, nenorociţi şi ursuzi. Ei au 
nevoie de oşteni. 

— Cum? Ce? Asta-i bună! E o glumă? se auzi prin- 
tre daci. 

— Nu e nici o glumă. Ceea ce am vrut să capăt 
pentru voi mi-a fost refuzat. Rămine ceea ce propun ei. 
Nu va fi nici o supărare dacă respingeţi îndemnul lor. 

— Împotriva cui vor să ne trimită să luptăm? în- 
trebă Mucatra. 

— Deocamdată nu este vorba de nici o luptă. 
Roma nu are cu nimeni război, dar graniţa dinspre 
Soare-Răsare este primejduită de seminţii prădalnice. 
Sînt neamuri sălbatice şi neastîmpărate, care apar şi 
dispar, pustiesc, pradă, dau foc, siluesc... 

— Pe cine, pe romani? rise unul. — Ce ne pasă 
nouă de ei? 

— În provincii sînt puţini romani adevăraţi, 
născuţi aici în Italia. Cei mulţi sînt greci, sirieni, 
capadocieni şi alte neamuri harnice, paşnice, care au 
înălţat oraşe şi tîrguri înfloritoare. Dacă voi, bunăoară, 


v-aţi afla acolo, nu aţi avea, oare, de apărat un petic 
de pămînt, o casă, poate şi o muiere luată de pe acolo, 
pe copiii care i-aţi face cu ea? 

La auzul vorbei „muiere”, ochii unora străluciră. 
Un murmur voios se împrăştie în jur. 

— Aţi avea soldă, cai, arme, pămîntul vostru, 
continuă Ariort aidoma unui fierar care bate fierul pînă 
e cald. — Aţi fi ostaşi de hotar şi aţi apăra lumea 
paşnică împotriva unor seminţii rătăcitoare şi fără 
căpătii. Aţi construi cetăţi şi aţi înălța valuri, în spatele 
cărora v-aţi apăra la nevoie. 

Băgînd de seamă că murmurul nu încetează şi că 
tinerii se sfătuiesc în şoaptă, ridică mîna şi zise cu 
hotărire: 

— Asta e tot ce am avut să vă spun. Eu am fost 
ales conducătorul vostru, dar vorbele vor zbura în vînt 
dacă dacii se vor încăpăţina să rămînă sclavi. Romanii 
îi cinstesc pe prizonierii de război şi nu o dată i-au 
iertat şi i-au primit în oaste. Se face o încercare şi 
deocamdată am nevoie de o mie de ostaşi, pe cit se 
poate tineri şi vînjoşi. În clipa în care voi aduce lista cu 
numele celor dornici de a se înrola, veţi deveni oameni 
liberi. Deşi nu e nici o grabă, de voi depinde să scăpaţi 
cît mai repede din robie. Voi, cei zece, aleşi de 
Hermadio, veţi fi ajutoarele mele, adică centurioni, mai 
mari peste o sută de oşteni. Giîndiţi-vă şi dacă nu veţi 
avea nimic împotrivă, apucaţi-vă de treabă. Voi, sau 
dacă cineva nu doreşte această cinste, alţi tineri vor 
trebui să-mi găsească pe acei o mie de ostaşi. 

—  Hermadio, continuă Ariort după o scurtă 
tăcere, mi-a dat o listă. Vă voi striga acum pe fiecare 
după nume. Acela care nu va răspunde, înseamnă că 
nu primeşte şi vom căuta să-l înlocuim: 

— Denzi? 


— Aici! răspunse unul. după ce se codi puţin. 

— Mucasenus? 

— Eu sînt! 

— Mucatra? 

Acesta, mai virstnic ca ceilalţi, tăcea cu 
înverşunare, întorcîndu-şi faţa într-o parte. Ariont 
aruncă o privire lui Hermadio. Acela încuviinţă cu o 
mişcare a capului şi-i întinse un styl cu care Ariont 
şterse numele celui ce tăcea. 

Ceilalţi: Brasus, Mucapor, Soia, Eptala, Tzinto, 
Drigiza şi Reb, răspunseră la apel”. 

— Socot răspunsul vostru drept chezăşie a 
reuşitei noastre. Cu bine, ostaşi! 

Cu aceste cuvinte, Ariort plecă împreună cu Her- 
madio, lăsîndu-i pradă unui zbucium ce nu le-a încercat 
încă niciodată inimile. P 

Cînd Ariort şi Hermadio au intrat în cazarmă, 
curtea imensă arăta ca un stup de albine în care s-a 
strecurat o viespe. Seara caldă, senină, aurie se oprise 
parcă la porţile dărăpănatei clădiri. lnăuntru totul era 
sumbru, dezolant şi melancolic. Ziduri  cenuşii, 
zdrenţele murdare ale robilor, mirosul greu al 
corpurilor nespălate. 

Mulțimea dacilor, înghesuită în careul interior se 
tălăzuia şi se agita cuprinsă de nelinişte. Se buluceau 
în grupuri mari în jurul cîtorva mai vîrstnici, încruntaţi 
şi pătimaşi. Unii, ieşiţi parcă din minţi, vorbeau cu spu- 
me la gură. 

Comandantul, înştiinţat de Hermadio despre 
scopul venirii lor, socoti că n-are de ce să se amestece 
în treburile poruncite de stăpiînire şi-i lăsă pe cei doi 


29 N. A. — Deoarece Înşir deodată zece nume de daci, tin să subliniez că între 
scoarțele celor două volume nici un nume n-a fost inventat. Toate figurează 
în documentele epigrafice ale vremii. 


singuri în mijlocul mulţimii de prizonieri. Se opriră pe 
treapta de sus a unei intrări ce dădea în porticul cu 
arcade al catului de jos. Stăteau nemişcaţi şi muţi, 
ascultînd cu inima strânsă de nelinişte zumzetul acela 
gros şi neîncetat. Atmosfera aceea grea, duşmănoasă, 
încărcată ca înainte de furtună, nu li se părea de bun 
augur şi simţămintul de singurătate îi copleşi treptat- 
treptat. 

Regulamentul sever al cazărmii nu îngăduia 
robilor să ridice glasul peste poate şi puţinii vorbitori 
pătimaşi nu erau auziţi decit de cei din preajma lor. 
Oamenii se strecurau mai aproape, îşi lungeau giturile, 
se săltau în virfuri. Ochii larg deschişi, gurile căscate, 
trădau tulburare, nelinişte, dorinţa de a căpăta răspuns 
la întrebări chinuitoare. 

Se vedea bine că scînteile aruncate de cei zece 
tineri aleşi, deunăzi, atiţaseră focuri, deocamdată 
mocnite, dar din care puteau să ţişnească năpraznice 
vilvătăi. 

Au fost zăriţi şi treptat privirile tuturor se aţintiră 
asupra lor. Deocamdată îi cercetau din depărtare. In 
ochii unora străfulgera ura, în ai altora — speranţa, dar 
în ochii celor mulţi nu se vedea decit nehotărirea. 

Apoi, împinşi parcă de vrajă, dacii se apropiară, 
pas cu pas, înghesuindu-se des, umăr la umăr. 

Nepăsător la chip, Ariort era tare tulburat. 
Sîngele îi zvicnea în tîmple odată cu gindul: „Voi reuşi? 
Nu voi reuşi?” Cu totul altfel îşi închipuise el întîlnirea 
cu dacii. Ştia că va fi greu, că se va lovi de căpăţoşenia 
multora, dar toate cite i-au trecut prin minte, erau mai 
simple, mai calde, mai omeneşti. Adevărul, însă, era 
rece, bănuitor şi duşmănos. Cînd Plinius îi transmise 
încuviințarea împărătească, nu-i tăinui faptul că Traian 
o dădu fără însufleţire, ca unul ce se îndoieşte de 


reuşită. Văzind ce se petrece, Ariort nu putu să-şi 
ascundă încîntarea pentru ascuţimea de minte şi 
cunoaşterea firii omeneşti de care a dat dovadă 
împăratul. 

Oştenii din posturi priveau agitația barbarilor cu 
un soi de şagă batjocoritoare. Erau nepăsători la 
păsurile lor, nu puteau să priceapă de ce se codesc 
lăţoşii, iar durerea care ţipa fără glas din toţi porii 
acestor chipuri asudate, care se scurgea din toţi ochii 
aceştia larg deschişi, din toţi muşchii încordaţi, le era 
cu totul de neînțeles. 

Între timp dispăruse pînă şi ultima pată de 
lumină, agăţată acum citeva clipe de colţul răsăritean 
al clădirii. Soarele apusese. 

Cuprins de milă profundă pentru aceşti oameni 
care-şi puneau principiile mai sus de căpătuială, de 
interese meschine, poate chiar de viaţă, care nu voiau 
să primească un dar pînă nu erau convinşi că acesta le 
este oferit din toată inima, că acela care-l aduce nu le 
va cere preţul trădării, Ariort îi compătimea, suferind 
pentru ei. 

Între timp, o dată cu lumina, se domoli şi larma. 
Oamenii au început să-şi vorbească la ureche, 
sfătuindu-se în şoaptă. Se vedea prea bine că le era 
greu să ia o hotărîre. Folosindu-se de acalmie, Ariort 
ridică mîna în semn că vrea să vorbească. Glasul său 
puternic răsuftă nefiresc între ziduri: 

— Ostaşi, cred că e de prisos să vă spun cu ce 
am venit la voi, asta se vede după tulburarea de pe 
chipurile voastre. Ce răspuns îmi daţi? 

El însuşi simţi îndată că nu a vorbit cum ar fi 
trebuit. Ar fi vrut să fie mai puţin sec, mai puţin scurt, 
să-i ia de departe, cu binişorul, să-i mîngiie cu o vorbă 


bună. Dar era tirziu, vorbele scăpate nu se mai întorc. 
Se sperie el însuşi de ecoul stîrnit de cuvintele sale. 

Sute de braţe se agitară, sute de pumni se 
înălţară ameninţător şi în pofida regulamentului sever, 
oamenii au început să zbiere. Se înghesuiră pînă la 
refuz, înaintîind pînă la baza scării. Vacarmul deveni 
atit de mare că nici o vorbă nu se mai desluşea. 

În zadar Ariort ridică braţul în semn că vrea să 
vorbească.  Strigătul său se topea în zgomotul 
asurzitor. Cîţiva daci mai voinici, azvîrlindu-şi vecinii în 
lături, ieşiră în faţă fioroşi şi ameninţători, iar un voinic 
fără pereche strigă cu o voce de tunet: 

— Tăceţi o dată, nărăvaşilor! Să auzim ce vrea să 
ne mai spună ăsta! 

Împunse aerul cu degetul, arătîndu-l pe Ariort. 
După un murmur confuz, mulţimea se potoli. Ici-colo 
glasuri răzlețe aruncau cu furie şi asprime: 

— Haide, salvatorule, dă-i drumul! 

— Să vedem ce va ciripi pasărea asta măiastră? 

— Vor să ni-l bage pe git pe vindutul acesta. 

— Trădătorule! 

— Coadă de topor a duşmanilor! 

— Cine ţi-a dat voie să momeşti tineretul? 

— De ce nu ne laşi în pace? 

Insultele îl şfichiuiau ca nişte lovituri de bici. Nu 
se aşteptase la aşa ceva. Asculta cu amărăciune. EIl, 
trădător? El, coadă de topor? Atunci la ce bun să se 
mai zbată pentru nerecunoscătorii aceştia? Era gata să 
izbucnească furiosul din el. Sîngele îi clocotea în vine. 
Hermadio îi strînse braţul la încheietură, şoptindu-i să- 
şi păstreze calmul. 

Se potoli cu greu. Ceea ce îl desmetici şi-l linişti 
întrucîtva era constatarea că printre cei ce-l ocărau nu 
se afla nici un tînăr. Simţea înlăuntrul său că nu totul 


era pierdut. Surprinse chiar privirile neliniştite ale 
cîtorva tineri ce se ţineau deoparte. Schimbă o privire 
fugară cu Hermadio şi acesta, clipindu-i cu înţeles, ieşi 
în faţă, agitindu-şi braţele în semn că vrea să 
vorbească. 

Dacii nu se potoliră atit de repede şi în clipele 
acelea de grea cumpănă, Ariort privea şi vedea 
limpede fiecare chip, fiecare gest. Amănuntele cele 
mai neînsemnate îi săreau în ochi, se mira el însuşi, de 
ce? 

Era în primele rînduri un prizonier deşirat, de 
vîrstă coaptă, care îndepărta într-una un smoc de păr 
ce-i cădea pe frunte şi în gestul inutil, repetat 
inconştient, părea că se consumă tot zbuciumul 
omului. Gura i se deschidea din cînd în cînd, dar 
sunetul nu  răzbătea prin perdeaua groasă a 
vacarmului. Un altul îşi freca cu furie pieptul prin 
despicătura cămegşoiului slinos, vrind parcă să scape 
de o miîncărime de nesuportat. Cei nehotăriţi se 
scărpinau în cap şi-n barbă, aruncînd priviri în jur, 
căutînd pesemne sprijin şi dezlegare la vecinii lor mai 
hotăriţi. În masa de chipuri încinse de patimă se zăreau 
şi feţe liniştite, cel mult încruntate, ale celor ce doreau 
să cumpănească şi să aşeze toate la locul lor, să 
cearnă vorbele adevărate din cele nesăbuite, vînturate 
de vijelia patimilor omeneşti. Pe unele chipuri se 
oglindea neîncrederea, pe altele — dojana arzătoare ca 
fierul înroşit. 

Nu era greu de constatat că tinerii se ţineau în 
pîlcuri osebite şi nu erau atit de agitaţi. Pesemne 
ţineau piept celorlalţi, mai bătrâni, slăbănogi, roşi de 
boli ori măcinaţi de deznădejde. Şi printre tineri erau 
chipuri încruntate şi Ariort nu ştia la ce se încruntă: la 
el, ca la un duh ispititor şi viclean, ori la ceilalţi, care 


din neputinţă şi pizmă caută să le strice socotelile, să 
stingă în ei dorul de viaţă mai bună. 

Zarva era atit de mare că ostaşii romani au 
început să iasă cu zecile din corpul de gardă, 
împrăştiindu-se prin porticul ce înconjura curtea. Un 
centurion se apropie grăbit de Hermadio şi-i zise: 

— Comandantul porunceşte să se pună capăt 
acestei vociferări. Nu se cade şi nu e permis. Cazarma 
se află în incinta oraşului şi lumea a început să se 
stringă în preajma ei. Nu vrem să provocăm nelinişte în 
sînul populaţiei. Dacă nu puneţi capăt acestei gălăgii, 
vom lua măsuri! 

— Vom încerca, centurioane, îi răspunse 
Hermadio. Pînă atunci, fii gata să intervii. Te rog, însă, 
deocamdată să ne laşi singuri. 

După ce se îndepărtă centurionul, Hermadio ieşi 
în faţă şi-şi agită braţele cu atita stăruinţă, încît 
vacarmul scăzu simţitor, iar pe urmă încetă aproape cu 
totul. 

— Oameni buni, fraţilor, strigă el! Potoliţi-vă! Nu 
e bine ce faceţi. Aşa nu ne vom înţelege niciodată. 

— Staţi, nu vă pripiţi! strigă din nou după o altă 
izbucnire. — Dacă mă socotiți trădător, vă dau voie să 
mă rupeţi în bucăţi. Oare nu v-aţi dat pînă acum seama 
că vă iubesc şi sînt mereu alături de voi? Sînt un om 
învăţat şi aş fi găsit ce să fac în loc să vă dădăcesc, 
dar... 

Din murmurul de glasuri se înălţară strigăte 
răzlețe, întrerupîndu-l pe tabularius: 

— N-avem nimic cu tine. 

— Eşti un om dintr-o bucată. 

— Ne-ai fost ca un tată la toţi. 

— Eşti de-ai noştri. Ai sînge de dac în tine. 


— Atunci, ce vreţi? strigă el şi mai tare. De ce Îl 
ponegriţi pe Ariort? Oare el nu e de-ai noştri şi nu e de 
acelaşi sînge cu voi? Am venit cu el şi răspund pentru 
gîndurile lui bune. El v-a întrebat ce răspuns îi daţi şi 
nu i-aţi dat nici unul. L-aţi făcut trădător şi vîndut şi nu 
ştiu pentru ce ar fi? Ar fi putut să-şi vadă de ale lui, 
fără să-şi bată capul cu soarta voastră. Potoliţi-vă şi 
ascultaţi-l, căci nu vă doreşte decit binele. E adevărat 
că deocamdată nu toţi se vor bucura de propunerea 
lui, dar voi, oare, nu veţi fi bucuroşi dacă măcar 
jumătate din prizonierii daci îşi vor schimba soarta în 
bine? Oare voi, cei virstnici, nu vă veţi bucura aflînd că 
mlădiţele tinere vor gusta din viaţă în libertate, aşa 
cum aţi gustat-o şi voi la timpul vostru? Incercăm şi ne 
zbatem pentru toţi, dar nu e atît de uşor. Vorbeşte-le, 
Ariort. 

— Adineaori, zise acesta, împroşcat cu ocări şi 
blesteme, de ruşine nu-mi doream decit moartea. Dacă 
aţi fi tăbărit asupra mea, n-aş fi mişcat un deget ca să 
mă apăr, n-aş fi făcut un pas ca să scap. Acum însă, 
cînd mi-a trecut supărarea, îmi dau seama că am 
judecat, greşit. Trebuia să vă întorc spatele şi să plec 
fără să mai dau ochii vreodată cu voi. Cei zece tineri 
aleşi, cu care am stat de vorbă deunăzi, v-au spus de 
bună seamă despre ce este vorba? Nu mai e nevoie să 
repet. Drumul ce se deschide în faţa voastră nu vă 
îmbie neapărat să mergeţi pe el, căci drumul nu ştie de 
nimic, nu ştie să vorbească şi nu poate porunci. 
Drumul în sine nu este un ţel, este doar un mijloc dea 
ajunge la acel ţel. Acei care doresc să fie liberi, pot să-l 
aleagă, acei însă care socot că țelul către care duce 
acest drum nu merită osteneala, sau că nu e demn de 
ei, n-au decit să rămînă pe loc, fără nici o supărare. 
Drumul libertăţii însă este un drum al cinstei şi nu 


poate fi drumul trădării, de aceea socot că nimeni nu 
are dreptul să oprească pe un altul să-l aleagă... Celor, 
însă, care vor să pornească pe acest drum, li se cere să 
dorească acest lucru, să fie sănătoşi şi puternici. Ei vor 
fi ostaşi şi fiecare din voi ştie ce înseamnă a fi ostaş, 
căci aţi fost cu toţii; dacă n-aţi fi fost, n-aţi fi ajuns 
prizonieri de război, ci simpli sclavi cu care nimeni nu- 
şi bate capul. Romanii dispreţuiesc popoarele laşe şi 
slabe, de aceea ei ne preţuiesc pe noi, care am fost 
viteji şi dîrji. Războiul s-a terminat de mult. Ei şi-au 
încheiat socotelile cu noi şi socotindu-ne ostaşi de soi, 
vor să ne aibă în rîndurile oştilor lor. Nu veţi fi trimişi să 
luptaţi împotriva fraţilor voştri, nu este în obiceiul 
romanilor să facă astfel de nesăbuinţe. Ei vor să ne 
trimită să apărăm hotarele îndepărtate împotriva 
neamurilor viclene şi prădalnice, cu totul străine 
obiceiurilor şi credinţei noastre. 

Se opri din vorbit şi neauzind nici un murmuri, 
adăugă: 

— De aceea, scurt, ostăşeşte şi fără supărare, 
alegeţi! Acei care se simt încă tineri şi cred că vor 
putea face faţă unei vieţi de oşteni, să treacă în 
dreapta mea. Dacă vor fi mai mulţi de o mie, vom 
alege din ei, trăgînd la sorţi, dacă însă, vor fi mai 
puţini, nu vom putea înjgheba o cohortă şi toată treaba 
se va năruli. Incepeţi! 

De astă dată liniştea era atit de profundă că se 
auziră zgomotele obişnuite ale străzilor. Se întunecase 
de-a binelea şi în partea răsăriteană a cerului licăriră 
cîteva stele. Se auzi clar cîntatul cocoşului din corpul 
de gardă. Ostaşii de strajă aprindeau torţele. În aerul 
cald şi stătut se răspîndi mirosul înţepător de ceapă 
prăjită pentru minestra de cină. 


Din nou un murmur confuz, foiala printre rînduri, 
şoapte. Ariort aştepta cu sufletul la gură, deşi nimic din 
atitudinea lui falnică şi dirză nu trăda această 
slăbiciune. Fruntea i se acoperi cu broboane de 
sudoare iar gura îi era de iască. 

Dacii se mişcară de colo pînă colo, trecînd unii 
printre alţii, o parte din ei au rămas necilintiţi pe 
locurile lor, altă parte se dădu către stinga. 

Ariort nu-şi dădea seama cit timp trecuse de cînd 
le spuse: „începeţi!” Tresări de bucurie cînd îşi dădu 
seama că mulţimea se împărţise de acum în două cete. 
Incă mai treceau ciţiva, dincolo şi dincoace, dar 
socotind din ochi, Ariort îşi dădu seama că învinsese 
eăpăţoşenia celor de acelaşi sînge cu el. In dreapta se 
strînse o grămadă de voinici viguroşi, cu spete largi, ori 
traşi ca prin inel, drepţi ca brazii, sau noduroşi ca 
gorunii. Lumina torţelor aprindea în pletele lor luciri de 
aur şi de aramă şi doar ici-colo se zărea cite o sclipire 
argintie pe la tîmple şi în bărbi. Erau aspri şi tăcuţi, dar 
în ochii multora licărea mulţumirea. 

— Cei zece şutaşi să vină la mine, porunci Ariort! 
Cînd se înşirară în faţa sa, le zise: 

— Număraţi-i şi alegeţi-vă sutele. Pe cît se poate, 
nu-i despărțiți pe acei care vor să fie împreună. Pe acei 
însă pe care-i ştiţi suferind de vreo vătămătură, să nu-i 
socotiți, căci nu vor putea face faţă greutăților ce-i aş- 
teaptă. Voi veni miine să-mi daţi socoteala. 

Nu mai adăugă nimic. Nu strigă nici o urare, nici 
un cuvint de rămas bun, din pricina celorlalţi — bătrîni, 


bolnavi ori îndărătnici. 
* 


Atunci cînd a fugit din Roma, Andena n-a putut 
să-şi închipuie cît de greu îi va fi să se prefacă şi să se 
dea drept altcineva. El, care era un neînfricat, se 


surprindea cu gîndul că-i era teamă să nu fie 
recunoscut. Frica asta nu-i venea de la altceva decit de 
la dorul încă neîmplinit de a avea pămîntul lui, o casă 
şi o familie. Pînă atunci însă trebuia să muncească, să 
cîştige bani. 

Două lucruri ar fi putut să-l trădeze: barba şi 
glasul. Se bărbierea în silă cam la vreo trei zile o dată, 
oftînd după bănuţii lăsaţi bărbierului, bani aruncaţi pe 
gîrlă după părerea lui. 

A treia zi după bărbierit, cînd miriştea arămie îi 
năpădea obrazul, se privea în oglinda de bronz lustruit, 
cumpărată anume pentru asta, scuipa cu scîrbă şi se 
ducea în silă la dugheana de după colţ. Mai scuipa o 
dată privind firma pictată cu stingăcie pe care un 
nătîng cu privire crucişă şi o gură pînă la urechi, 
cufunda într-un lighean mutra unui alt nătîng. Pe 
cîmpul liber în jurul lor scria cu litere mari, strimbe: 
TONSOR. 

Cu cîtă plăcere şi-ar fi lăsat barba, care îi creştea 
atit de frumos, mai ales că în provincie lumea nu se 
prea bărbierea, în afară de cîţiva oameni de seamă, 
militari sau magistrati. 

Totuşi, dacă Andena putea să-şi schimbe 
înfăţişarea dînd barba jos şi scurtîndu-şi chica, el n- 
avea ce-i face glasului, mai ales atunci cînd vorbea 
limba sa de baştină. 

Dugheana pe care o înălţase arătoasă şi trainică 
era foarte căutată de lumea din oraş. Chiar dacă nu 
toţi aveau bani pentru marfa sa de soi, fiecăruia îi 
plăcea s-o privească. Ce-i drept, lămpile şi opaiţele lui 
Menander nu erau chiar atit de fine ca modelele pe 
care le imita şi asta nu atit din pricina nedibăciei cît din 
pricina materialului mai prost, dar lumea le căuta 
pentru că erau mai acătării şi mai ieftine ca ale 


negustorilor venetici. Olarul grec mai adăugase la cele 
douăzeci de modele, procurate lui de Andena, alte 
citeva noi, ale lui, destul de bine scornite şi mai 
potrivite gustului local. 

Treburile mergeau bine, chiar prea bine pentru 
început. Andena era mulţumit. Nu-i era teamă de 
negustorii sosiți de departe, căci marfa lor era de trei 
ori mai scumpă, se temea însă că pilda sa va fi urmată 
de alţi localnici. Era mereu cu ochii în patru şi se 
gîndea de pe acum, cu ce ar fi putut înlocui opaiţele 
dacă n-ar mai merge. 

Dugheana şi-o făcuse cu două odăiţe în fund, una 
pentru el, cealaltă pentru Timon, ursuz, tăcut, dar om 
de treabă. Ca orice sclav, acesta, deşi trecuse de 
treizeci de ani, tot mai visa să se răscumpere. 
Pesemne avea ceva bani pe care numai el ştia pe 
unde-i ascundea. Andena bănuia acest lucru, cu toate 
că nici prin gînd nu-i trecea să-l prade, dimpotrivă, bun 
la suflet, închidea ochii la socotelile ce i le dădea 
sclavul. De fapt, Timon nu-l înşela atunci cînd reuşea 
să cumpere mai ieftin ceea ce i se poruncea ori atunci 
cînd, ţinîndu-i locul în dugheană, reuşea să vindă marfa 
mai scump decit i s-a pus preţul. 

Andena zis Fortunatus îi înţelegea păsul, care nu 
de mult era propriul său păs. Tot omul rivneşte la mai 
bine şi a fi liber e mai bine decit să fii sclav. 

În mai puţin de un an, Andena reuşi să se pună 
bine cu autorităţile oferindu-le din cînd în cînd daruri. 
Numai cu unul singur nu-i mersese, cu centurionul 
Valerius Asdus, însărcinat cu paza oraşului. De fapt, 
acesta nu avea de ce să se lege. Andena însuşi era un 
voinic fără pereche, dar om falnic ca Asdus nu mai 
văzuse. Avea şi o soţie pe măsura lui. Cînd apărea în 
tirg însoţit de Sama, lumea căsca ochii ca la o minune. 


O întrupare mai vie a zeului Hercule şi a divinei sale 
consoarte — Hebe, nici că se putea. Ostaşii din 
garnizoană, la o ulcică de vin, povesteau fel de fel de 
minuni despre Asdus, fost cărăuş din Thracia, care cu 
toată virsta lui mică reuşise să ajungă centurion. Se 
spunea că primise „corona muralis”, cea mai mare 
decorație oferită vreunui militar în războiul dacic, că-l 
însoţise pe generalul Longinus în solie la Decebal şi că 
reuşise să fugă după ce regele îi arestă pe toţi. Se 
spunea că se închină zeului Mithra şi că dintre zeii 
latini îl preţuieşte doar pe Hercule şi chiar are o statuie 
a acestuia în casa sa. Se spunea că a fost la Roma la 
triumf şi a mers în primele rînduri ale cohortei de 
onoare. Cu atit mai strălucitoare era aureola acestui 
erou, cu cît el însuşi nu vorbea niciodată despre 
isprăvile sale. 

Valerius Asdus avea în grija sa ordinea publică în 
Apulum şi regiunea care ţinea de oraş. Hoţii, tilharii şi 
escrocii tremurau la auzul numelui său. Ordinele sosite 
din Colonia Ulpia Traiana şi din imperiu, privitoare la 
urmărirea celor care se ascundeau de pedeapsă în 
Dacia, în mîna lui ajungeau şi cînd era vorba să pună 
mîna pe unul certat cu legea, nu greşea mai niciodată. 
El descurcase urita treabă cu uciderea şi jefuirea a 
şapte peregrini care călătoreau la Apulum. Tot el 
prinsese şi-i răstignise pe tilharii care omoriseră un 
patrician cu membrii familiei sale, cînd se încumetase 
să meargă la Ampelum fără escortă. Tot el zdrobi într-o 
luptă un pilc de daci, foşti oşteni, care minaţi de 
răzbunare îi ucideau pe romani. În această încăierare 
Asdus fu rănit la un picior şi de atunci şchiopăta. Se 
mai zvonea că Asdus se opuse hotăririi consiliului 
militar de a-i crucifica pe dacii luaţi prizonieri, susţinînd 
sus şi tare că aceştia nu erau tilhari ci luptători şi nu 


meritau o moarte atit de ticăloasă. Pînă la urmă au 
murit săgetaţi. 

Ştiind toate acestea, nu era de mirare că pînă şi 
neînfricatul Andena se ferea de el, ca unul ce se simţea 
cu musca pe căciulă. 

Intiia oară, cînd Valerius Asdus veni să-l cunoască 
şi să-i pună citeva întrebări, Andena zis Fabius 
Fortunatus încercă să-i ofere plocon cîteva lămpi mai 
frumoase, dar Asdus nu le primi. 

Cu toate acestea, centurionul trecînd prin piaţă 
nu uita niciodată să treacă pe la Andena, să-i dea 
bineţe şi să-l întrebe de sănătate. Negustorul era 
nedumerit şi nu putea să-şi explice în nici un fel 
această bunăvoință. Poate că-l atrăgea bărbăţia sa, 
poate că Asdus simţea înlăuntrul său că are de a face 
cu un om deosebit? 

De la un timp Andena se linişti, mai ales că 
nimeni nu s-a plins vreodată de el. Işi plătea dările la 
timp şi vărsa din cînd în cînd sume mici în folosul 
breslei olarilor. Dar o ştia prea bine că imperiul roman, 
cu ordinea şi meticulozitatea sa, nu iartă niciodată pe 
acei ce-i calcă legile. Mai ştia că atita timp cît va sta 
aici, în văzul tuturor, nu va avea linişte deplină. Chiar 
dacă toată lumea din Roma era convinsă că Andena 
gladiatorul s-a înecat în Tibru, sînt destui oameni aici în 
Dacia care l-au cunoscut prea bine şi ar fi putut să-l 
recunoască. Dacă se va afla că onorabilul cetăţean 
roman Fabius Fortunatus este un dac pe nume Andena, 
atunci legătura cu trecutul va fi uşor de stabilit, iar el 
îşi va pierde libertatea, agoniseala şi visele cîştigate cu 
riscul vieţii. 

De fapt, rareori treceau feţe cunoscute pe lîngă 
dugheana sa; şi mai rar se opreau privindu-l cu 
insistenţă, surprinşi pesemne de ceva numai lor 


cunoscut la acest negustor cu chip de venetic. „O fi, n- 
o fi!?” păreau să spună privirile lor cercetătoare. 

Citeodata îi venea să-l îmbrăţişeze pe dacul oprit 
în faţa sa, să-i zică: 

„Nu te mai chiori atîta! Eu sînt, Andena, dar te 
rog, frăţioare, ţine-ţi gura dacă mă iubeşti!” 

Cu toată ispita, se oprea la itimp. Bunul simţ îi 
şoptea că tainele ies pînă la urmă la iveală. Ceea ce 
ţine în el un om treaz, scapă la beţie. Orice om are o 
muiere, un prieten bun căruia i se destăinuieşte. O 
dată încăpută în gura altuia, taina nu mai e taină. Fără 
să vrea, prietenul, prietena, un copil nevinovat, devin o 
pacoste pentru semenul lor. 

Citeodata îi venea să ridă de aceste spaime. „Să- 
ţi fie ruşine, îşi zicea! De cînd ai devenit atît de sperios, 
tu care ai înfruntat de atitea ori moartea pe cîmpul de 
luptă şi în arenă?” 

Dovada că spaimele acestea aveau temei, îi veni 
pe neaşteptate. 

Într-o zi, un dac bătrîn şi ştirb, mergînd cu două 
păsări sub braţ şi o traistă cu verdeață pe umăr, se 
opri lîngă dugheana sa. 

Andena tocmai vinduse o lampă unei femei 
romane, şi vorbea cu ea latineşte. Moşul, pesemne, 
întîia oară în oraş, asculta cu băgare de seamă graiul 
străin. După ce femeia plecă, întrebă cu sfială: 

— Spune-mi, cinstite negustor, cum trebuie să 
strig ca să-mi vind marfa? Că eu, de, nu ştiu limba 
voastră. 

Lui Andena moşul i se păru ciudat de cunoscut. 
Tare ar fi vrut să stea de vorbă cu el în limba lui, dar n- 
o făcu. Îi zîmbi totuşi cu bunăvoință şi arătînd cu 
degetul pasărea, zise: 

— Galina, galina! 


— Ah, găina, găina? Am înţeles, să-mi trăieşti! 
Cercetind ce fel de verdeață avea în traistă, Andena 
adăugă: 

— Urtica, urtica! 

— Urzica! repetă moşul. E cît se poate de lesne. 
Zalmoxis să-ţi dea viaţă lungă! Dacă n-ai fi roman, aş 
zice că eşti mai degrabă Andena, fiul vecinului meu 
Dula, mort acum vreo zece ani. Va să zică, găina şi 
urzica? Cite limbi ştii, de atîtea ori eşti om. 

Şi moşul se îndepărtă, fără să-şi bată capul dacă 
romanul pricepuse ceva din ceea ce el îi spusese. Se 
apucă pe loc să strige cit îl ţinea gura sa ştirbă': 

— Hai la găina, hai la urzica! leftin le dau. Găina, 
urzica, pentru ciorbă! 

Moşul nu greşise, aşa era ... Andena îşi aminti 
bine pe vecinul lor, doar că-i uitase numele. Miine ar 
putea să apară unul mai nătîng, ori mai ramolit care în 
văzul şi auzul tuturor o să caute să-l convingă că nu e 
Fabius Fortunatus, cetăţean roman, ci Andena fiul lui 
Dula, luptător de frunte în oastea lui Decebal. Rămase 
pe gînduri. Îşi frecă obrajii neraşi de trei zile şi strigă: 

— Timon, Timon! 

Cînd sclavul apăru, ştergindu-şi mîinile de şorţ, îi 
porunci: 

— Rămii la tejghea pînă mă întorc. 

— Dar mi se arde mîncarea, stăpine. 

— Dă-o încolo de mîncare! Poţi s-o pui de o parte, 
mă întorc îndată. 

Se duse fuga după colţ, la bărbier. Privi tîmpiţii 
pictaţi pe firmă, scuipă cu scîrbă şi intrînd zise: 

— Hei ilustre tonsor, rade-mi iute faţa şi ţeasta! 

— Dar ce eşti eunuc ori preot, Fortunatus, ca să 
te razi pe cap? 

— Nici una nici alta, dar mi-e cald de nu mai pot. 

Zilele din ce în ce mai scurte ale sfirşitului lui 
octombrie şi aşteptarea înfrigurată a celei mai triste 
dintre ele, cînd Viola se va reîntoarce la Roma, îl 
cufundau pe Ariort într-o melancolie tot atit de 
copleşitoare ca şi dorul ce-l mîna mereu în preajma 
iubitei. 

Adeseori graba lui de a o revedea se poticnea în 
dezamăgirea unui bileţel lăsat în scorbura sălciei 
bătrîne. Citeva cuvinte îl vesteau că iubita nu a putut 
veni la întîlnire. A doua zi afla chiar din gura ei pricina: 
„Tata venise să-i vadă; oaspeţi neaşteptaţi picaseră ca 
din senin”. Atunci însă, cînd o zărea aşteptindu-l se 
înăbuşea de fericire şi nu găsea vorbe de gratitudine 
pentru soartă şi zeii binevoitori. 

Din după-amiaza aceea binecuvintată, cînd 
venise cu maestrul Apollodor în vila de pe malul pîrîului 
Almo, dorul nemărturisit, abia încolţit se prefăcu 
treptat-treptat într-o mîndră floare. 

Impetuos şi nerăbdător pe vremuri, Ariort se mira 
el însuşi de cîtă gingăşie este în stare faţă de fiinţa 
care îi dăruise pentru întîia oară dragostea ei pură. 
Scurte cum erau, întîlnirile îl umpleau de încîntare, 
încredere şi fericire. Plenitudinea sentimentului, căruia 
doar tinerii îndrăgostiţi sînt în măsură să-i încerce 
profunzimea, îl copleşea într-atita încît, revenind la 
preocupările lui obişnuite, trebuia să-şi încordeze toată 
voinţa ca să-şi adune gîndurile risipite în visări. 

Cînd după multe şi încîntătoare întrevederi veni 
ziua destăinuirii, cînd orice fereală dispăruse cedind 
locul unei efuziuni depline, Viola îi spuse: 

„Chiar dacă de acum încolo va fi să rămînă doar 
amintirea acestor clipe, voi binecuviînta zeii că mi-au 
dat să gust fericirea”. 


Ariort care nu se gindise la asta, tresări de 
spaimă, dar ea îl linişti, adăugind că va face totul, va 
trece peste toate opreliştile, atît cît este îngăduit unei 
fete, ca să-şi apere această fericire. 

El îi destăinui presupunerile şi temerile lui Apollo- 
dor, confidentul şi binefăcătorul său şi ea tăcea întris- 
tată, căci ceea ce maestrul spusese despre tatăl ei era 
adevărat. 

Se înţeleseră ca, după reîntoarcerea ei la Roma, 
cînd le va fi cu neputinţă să se întilnească, să lase unul 
pentru altul răvaşe la bătrînul ghicitor orb Lupulus. 
Cine ştie poate zeiţa Spes îi va ajuta să se vadă din 
cînd în cînd în timpul iernii lungi şi vitrege. 

Prezentul picura clipă cu clipă în trecut. Fiece 
ţăcănitură de copită pe lespezile Viei Appia îi amintea 
de cîte un crîimpei din trecutul nu prea depărtat, îl 
făcea să prevadă clipele unui viitor imediat. 

Mai erau trei ore pînă la apusul soarelui. Ştia că 
întîrziase, căci însoţindu-l pe maestru prin oraş se 
întorsese mai tirziu ca de obicei. De bună seamă, dacă 
i-ar fi spus că este aşteptat de iubita sa şi că este 
ultima oară cînd se vor întiîlni la adăpost de priviri 
curioase pînă-n vara viitoare, Apollodor i-ar fi dat voie 
să plece. Dar pînă la urmă nu îndrăzni să-l roage. Prea 
multe rugăminţi îi adresase în ultima vreme. 

În drum spre casă trecuseră pe lîngă un şir trist 
de prizonieri daci, care se întorceau de la lucru. 
Priveliştea mizeriei îl lovi ca niciodată. Era aidoma unei 
izbituri de măciucă. Atita timp cît el se gindea la 
plăceri, fraţii săi de neam, frînți de muncă, se tîrau pe 
drumul lor fără speranţă, fără viitor. Intr-o singură clipă 
pricepu tilcul sclaviei, oribila şi deznădăjduita ei lege: 
„Să dai totul, fără să ai dreptul să ceri nimic”. 


Ciţiva robi mai tineri îl zăriră trecînd, îl 
recunoscură şi-i zimbiră ca unui prieten. Ciţiva 
îndrăzniră chiar să-i facă semn cu mîna. Atunci Ariort, 
muncit doar de gîndurile proprii îşi aminti cu bucurie că 
nu toţi prizonierii aceştia se tirăsc pe un drum fără 
speranţă, că el însuşi le-a insuflat-o de atitea ori, îşi 
dădu seama că ei speră şi au încredere în el. Alţi cîţiva, 
bătrîni şi slăbănogi nu vedeau în el întruchiparea 
destinului şi i se supuneau celui vechi care pentru ei 
era tot atit de neînduplecat, pustiu şi îngheţat ca însăşi 
moartea. 

Se simţi, nu ştia nici el de ce, vinovat de mizeria 
acestora. Neputinţa de a-i ajuta cu ceva îl chinuia cum- 
plit. 

Acum, cînd galopa pe Via Appia, fiecare săritură 
a calului îl făcea mai nerăbdător, iar balanţa gîndurilor 
înclina tot mai mult către talgerul celălalt, în care 
bulgăraşul dragostei precumpănea toate celelalte la un 
loc. 

Pesemne Viola îl aştepta de mult şi, simțindu-se 
vinovat, gonea nebuneşte. 

Acum patru zile, într-o după-amiază aurie, ea îl 
aştepta  şezind pe mal,  desculţă,  mişcîndu-şi 
picioruşele în unda clipocitoare. Zărindu-l, sclava 
Pantia se îndepărtă ca să-i lase singuri. După ce se 
salutară cu voioşie, el se aşeză alături pe iarba 
îngălbenită. Viola părea  neliniştită şi plină de 
neastimpăr. Sărea de la un gînd la altul, îl privea 
ciudat, părea că aşteaptă ceva. Pe urmă îi ceru de 
băut, zicînd că o pirjoleşte setea. 

Alături, dintr-un cotlon de mal, susura un izvoraş. 
Ariort sări în picioare, îşi clăti miinile cu grijă şi-i aduse 
apă în căuşul palmelor. Fata sorbi încet, cu plăcere, 
atingîndu-i palma cu buzele. Un firicel de păr rebel, 


desprins din pieptănătura ei îi gidilă mîna la 
încheietură. Fără să ştie cum, se aplecă şi-i sărută 
cărarea ce-i despărţea părul pe creştet. 

„lartă-mă, zise îndată, stînjenit! Nu ştiu ce mi-a 
venit”. 

Îmbujorîndu-se, ea îi răspunse fără supărare: 
„Nu-i nimic. Răcoreşte-mi obrajii!”. Bucuros, îşi puse 
palmele ude pe obrajii ei, înfrigurat de frăgezimea lor. 
Şi pentru că ea zimbea fericită şi ridea încetişor, se 
aplecă şi o sărută. 

Freamătul buzelor gingaşe avea în el atita 
chemare, că nu-şi mai dezlipi gura de a ei, aşezîndu-se 
alături, o cuprinse de mijloc. 

Au stat aşa un timp ce li se păru o veşnicie, apoi, 
dezmeticindu-se, fata îl îndepărtă uşor şi-i zise 
ruşinată: „Mi se pare că am întrecut măsura”. „Viola, 
strigă el cu glasul sugrumat de emoție, — Viola, de ai 
şti cît de mult te iubesc! Tu, fiinţă neasemuită şi cea 
mai dragă mie, ai putea să mă iubeşti... cît de cît?” 

„Te-am iubit din prima clipă, Ariort, răspunse ea 
trecîndu-şi degetele prin părul lui, privindu-l ţintă. — 
Locul acela de lîngă Colosseum, unde te-am zărit întîia 
oară a devenit pentru mine sacru”. 

„Viola, îngină el, nici nu ştii cît mă fericeşti. Sînt 
clipe pentru care merită să şi mori. Dacă ai şti cît am 
suferit, prin cîte îndoieli am trecut. Pozind tatălui tău, 
fie-i numele binecuviîntat, te chemam în gind, neîncetat 
şi cu disperare. Îmi încordam auzul, doar-doar îţi voi 
auzi glasul. Privirea mi se înceţoşa pîndind mereu 
umbra ta în grădină. Acum, cînd miracolul s-a săvirşit, 
nu-mi vine să cred că e aievea. Dacă toate acestea nu 
sînt decit un vis, n-aş vrea să mă trezesc niciodată”. 

„Ştiu, dragul meu, îi răspunse duios. Inima mi-a 
şoptit cît eşti de nefericit. De aceea am venit atunci în 


grădină, cînd erai singur. Aş fi venit din prima zi, să te 
văd, să-ţi vorbesc, dar nu s-a putut. Te-aş fi iubit şi ca 
sclav şi nu ştiu ce n-aş fi putut face ca să fii fericit”. 

De atunci o văzu o singură dată, ca să audă trista 
veste a reîntoarcerii ei la Roma. De acum încolo, pînă 
la vara viitoare, nu puteau să se vadă decit poate cu o 
ocazie rară şi cu cea mai mare prudenţă. Ştiind că 
taică-său vrea s-o mărite şi ca să nu grăbească acea 
clipă nefastă, Viola trebuia să nu-i dea nimic de bănuit. 
Dacă îl va lua cu binişorul, va putea să mai amine, deşi 
nu mai putea invoca motivul că este încă copilă; avea 
şaisprezece ani împliniţi, iar fetele se măritau chiar de 
la treisprezece. 

Muncit de gînduri, Ariort ajunse în dreptul 
mormiîntului Caeciliei Metella. Se întîlneau la vreo două 
stadii în susul piriului, unde lunca era străjuită de un 
cring, aşa că Ariort o luă la stînga pe drumeagul 
următor. 

Aproape îndată se întîlni cu un car cu coviltir ce 
se hurducăia pe drumul strîmt. Il mîna un sclav cocoţat 
pe unul din cei doi catîri, iar prin deschizătura coviltiru- 
lui se mai zăreau oameni. 

Dîndu-se la o parte ca să-i lase să treacă, Ariort 
porni grăbit înainte. Ajuns în apropierea piriului, 
descăleca şi merse cu băgare de seamă, trăgind cu 
urechea la zgomotele din jur. Nu-i mai rămăsese decit 
să treacă prin nişte tufişuri, cînd auzi un fel de muget 
înăbuşit. Tulburat, desfăcu încet crengile şi privi către 
malul gîrlei umbrit de sălcii stufoase. Ceea ce văzu îl 
lăsă trăznit. Viola nu se vedea nicăieri, iar Pantia, 
sclava ei, legată fedeleş, cu gura astupată, se zvircolea 
în iarbă. Dezmeticindu-se după clipa de înmărmurire, 
Ariort se repezi către ea şi, tăindu-i legăturile, o ridică 


în picioare. Văzindu-l, sclava se porni pe un plins 
disperat. 

Un vîrtej de ginduri înfiorătoare trecu prin capul 
lui Ariort, ameţindu-l, tăindu-i răsuflarea. 

— Ce s-a întîmplat, strigă el, zgilţiind-o cu 
putere? 

Femeia tremura ca varga şi-i clănţăneau dinţii în 
gură. 

— Vorbeşte, femeie! 

— Au răpit-o... au răpit comoara mea...! 

— Cine? Nu mă înnebuni! Vorbeşte, nu avem 
timp de pierdut. Vorbeşte, n-auzi! 

— l-am spus... i-am spus de atitea ori să nu vină 
în locul acesta pustiu, dar... 

— Vorbeşte, femeie nesăbuită, se înfurie Ariort. 
Destul cu văicăreala! Cine a răpit-o? Cîţi au fost? 
Încotro au apucat? 

— Parcă ştiu? M-am pomenit trîntită şi legată. 
Doi, trei, poate patru au fost, ştiu eu? Au înfăşurat-o 
într-o manta şi duşi au fost. 

— Încotro au luat-o? 

— Încolo! De unde ai venit tu. 

— Ai auzit cumva tropot de copite sau sciîrţiit de 
roţi? Adu-ţi aminte, nu mă chinui! 

— Nu ştiu. Eram înfricoşată. Mi-am pierdut 
minţile de groază. Parcă am auzit ceva, dar poate că 
mi s-a năzărit ... O podidi din nou plinsul. — Zeița 
Proserpina, ocroteşte-mă de miînia stăpinului; nu am 
nici o vină! 

Dîndu-i drumul, Ariort alergă către calul său. Se 
opri o clipă în faţa tufişului şi-i strigă peste umăr: 

— Întoarce-te acasă, Pantia, şi spune-i stăpînei 
tale să nu se prăpădească cu firea; asta nu ajută la 
nimic. Voi întoarce Roma pe dos ca s-o salvez pe Viola, 


Nici el nu credea în spusele sale. O greață amară 
i se urca către gitlej şi teama rece şi viscoasă îl 
cuprinse pentru întiia oară în viaţă. 

Cercetă totul în jur pas cu pas, mulţumind 
providenţei că plouase în ajun, căci în curînd dădu de 
locul unde o căruţă a fost întoarsă. Urmele roţilor şi ale 
copitelor se imprimară în pămîntul moale. 

Atunci îşi aduse aminte că adineaori se întâlnise 
cu un car şi chiar se dăduse la o parte ca să-l lase să 
treacă. Cine ştie dacă nu chiar acesta o ducea pe Viola 
către o soartă crudă? Se dezvinovăţi în gînd, zicîndu-şi 
că nimănui nu i-ar fi putut trece prin cap că la doi paşi 
de Roma, lingă un drum mare, supravegheat şi păzit, 
cineva ar fi îndrăznit să răpească o femeie romană. 

Alte indicii nu avea şi ajungând la drumul mare, 
porni în galop către Roma. În faţă, cît vedea cu ochii, 
nu se zărea nici un car cu coviltir. Trecu în goană pe 
lîngă citeva plausitre ţărăneşti pe două roţi. Ajunse din 
urmă şi întrecu cîţiva călăreţi. La Poarta Appia întrebă 
ostaşii postați sub bolți dar aceştia se jurară că de vreo 
patru ore nu trecu nici un car ca acela descris de el. 

Dîndu-şi seama că-şi pierduse timpul apucînd pe 
o pistă greşită, îngrijorat la culme, o luă înapoi, 
întrebînd toţi călătorii şi drumeţii, cercetînd cu cea mai 
mare băgare de seamă toate intrările în Via Appia. 
Goana şi zbuciumul îi ascuţiră simţurile. Se simţea din 
nou oştean şi întîmpina pericolul cu aceeaşi hotărîre ca 
pe vremuri, dar nu şi cu sînge rece, căci de astă dată 
nu el, ci iubita era în primejdie. 

Abia după ce ajunse din nou la răscrucea cu 
pricina, îşi dădu seama că în graba sa nu băgase de 
seamă urmele slabe de noroi lăsate de roţi pe pavajul 
drumului mare, care arătau că vehiculul o luă în 
direcţia opusă Romei. 


Nu-i rămînea decit acest slab indiciu, dar nu avea 
încotro şi porni înapoi, cercetind toate drumurile late- 
rale din dreapta şi din stînga Viei Appia. Cînd trecu de 
piatra-bornă care indica a treia milă de la Roma, zări la 
capătul primului drumeag din dreapta sa urme de roţi 
şi de copite imprimate în pămîntul jilav şi presărate cu 
bălegar proaspăt. 

Descălecînd şi cercetindu-le mai de aproape, se 
întări în credinţa că sînt aceleaşi urme pe care le-a 
văzut lîngă locul unde s-a comis răpirea. Apucă fără 
zăbavă pe acel drumeag lăturalnic, croindu-şi trecerea 
la adăpostul copacilor ca să nu fie zărit. 

Văzu în curînd zidurile de cărămidă ale unei vile, 
înconjurată de o livadă neîngrijită, cu pomi sălbăticiţi. 
Locul părea cu totul pustiu; nici măcar un cîine nu-şi 
făcu apariţia ca să-l latre pe intrus. 

De aproape vila părea părăsită, în orice caz 
nelocuită de multă vreme. În jur domnea o linişte 
deplină. Nici o şuviţă de fum nu ieşea pe hornuri. 
Poarta masivă, cu vopseaua jupuită, era închisă. Totuşi 
urmele roţilor se opreau în faţa intrării. 

Soarele apusese. Făcînd ocolul aşezării, Ariort 
alese un loc dosnic, către care nu era îndreptată nici o 
fereastră. Parcurse cu prudenţă locul deschis dintre 
livadă şi vilă. Işi legă calul de o tufă lîngă zid şi 
săltîndu-se în miini, privi peste creasta împrejmuirii. 

lnăuntru, aşijderea, — totul părea pustiu şi 
învăluit în tăcere. Atunci, fără să-şi piardă timpul, 
escaladă zidul şi sări în curte. 

i Chiar în clipa aceea auzi o exclamaţie înăbuşită. 
Intorcîndu-se brusc, zări un om care se strecura pe o 
uşă. In două salturi îl ajunse, izbi uşa ce se închidea şi 
dînd-o de perete, îl prăvăli pe om. Într-o clipită îi puse 
genunchiul în piept şi atingindu-i gitul cu vîrful 


jungherului, îi porunci să nu facă gălăgie. Recunoscu 
îndată în omul de sub el pe sclavul care mîna catirii. 

Tocmai voia să-l descoase pe sclav, cînd prin 
capătul celălalt al coridorului năvăli un om voinic, cu o 
sabie în mînă. 

Fără să mai stea pe ginduri, Ariort îl ameţi pe 
sclav cu mînerul jungherului şi sări în picioare. 

— Aruncă jucăria şi predă-te! grohăi omul 
ameninţindu-l cu arma. 

Ariort nu-i răspunse, pîndindu-i mişcările. Cînd 
omul îl atacă, îşi dădu seama că e doar voinic şi 
curajos, dar nu se pricepe în miînuirea armelor. 
Ferindu-se cu dibăcie de loviturile furioase ale aceluia, 
chiar din primele clipe reuşi să-l rănească şi-i porunci 
să arunce sabia. Dar omul nu-l ascultă şi-l atacă din 
nou cu nesăbuinţă. Ariort îl prinse de încheietura miinii 
care ţinea arma şi-i împlîntă jungherul în piept. 

Spre marea uimire şi bucurie a lui Ariort, nimeni 
nu sări în ajutorul celor doi. Casa părea pustie. 

Legă sclavul cu ajutorul curelelor luate de la 
amindoi şi ridicînd sabia celui ucis porni prin casa 
cufundată în semiobscuritaite. Gîndul îl zorea către 
Viola, dar îi era teamă să nu facă vreo nesăbuinţă, să 
nu cadă în vreo capcană. Cercetă casa cu prudenţă, 
odaie cu odaie. Nici o uşă nu era închisă. Trecînd prin 
atrium şi impluvium, ieşi în nimpheum, apoi pe sub 
portic ajunse în curtea din dos. Sub şopron văzu carul 
cu coviltir alături de o carruca luxoasă şi o litieră, în 
grajd însă era un singur catîr şi asta îl nelinişti. Se 
întoarse fără zăbavă la locul încăierării şi scotocindu-l 
pe cel ucis găsi la el o legătură de chei. Sclavul trezit 
din ameţeală, dirdiia de spaimă. Ariort îl înşfacă ca pe 
un sac, îl tîrî în impluvium şi-l aruncă pe marginea 
bazinului umplut cu apă de ploaie. 


— Dacă nu-mi răspunzi la întrebări, te înec, îi zise 
ameninţător. 

— lţi spun tot, îngină acela, galben la chip. 

— Unde e fata? 

— E sus, în bibliotecă. Prin portic, la dreapta ... 
Prima uşă, sus pe scări. 

— Care este cheia? 

— Uşa nu e încuiată... zăvorită doar din afară. 

— Cheia de la poartă? 


— Asta mare. 
— Mai e cineva în casa asta în afară de tine? 
— Nu. 


— Nu minţi! şuieră Ariort printre dinţi. Aţi fost trei 
cînd v-am întâlnit pe drum. 

— N-am minţit. Tovarăşul meu a plecat la Roma. 

— Pentru ce? 

Sclavul deschise de citeva ori gura, dar nu 
scoase nici un cuvint. O teamă fără margini îi 
schimonosi trăsăturile. 

Ariort îl apucă de păr şi-i cufundă cu violenţă 
capul în apă. Cînd omul a început să se zbată, îl scoase 
şi privindu-i chipul învineţit, zise cu asprime: 

— Nu cumva crezi că-mi arde de glumă? Pentru 
ce s-a dus acela la Roma? 

— Să-l anunţe pe stăpin. 

— Numele acestuia! 

— Indurare, nobile ... Dacă spun, stăpînul mă 
omoară. 

— Pînă atunci te omor eu, răcni Ariort şi-l apucă 
din nou de păr, gata să repete tortura. 

— Stai, ţipă acela animalic! Oh, ce vină am eu? 
Sînt un amărit de sclav şi... 

— Numele! 

— Rufus... Rufus cel tînăr, şopti nenorocitul. 


Ariort tresări. Într-o frîntură de clipă îşi aminti de 
patricianul cel palid, cu faimă rea, risipitorul, 
descreieratul, răpitorul de fecioare, fiul senatorului 
Rufus. O mare nelinişte şi o nerăbdare febrilă îl 
cuprinseră. 

Lăsîndu-l pe sclav, alergă într-un suflet să-şi 
elibereze iubita. Găsi uşa, urcă bijbiind o scară în 
spirală. Sus, dădu de o uşă masivă. Trase zăvorul şi o 
deschise. 

Lumina slabă a crepusculului lumina fantomatic 
odaia mare prin două ferestre zăbrelite. În colţul opus 
uşii zări o umbră albă. 

— Viola, zise cu voce înăbugşită. Sînt eu, Ariort. 

— O-o-oh! strigă ea şi i se aruncă la piept, 
plîngînd şi rizînd totodată. — Ai venit? M-ai găsit? Nu 
visez, iubitule? 

— Nu visezi, iubito, scumpo! E aievea, o linişti el, 
mîngiindu-i obrajii uzi de lacrimi. 

— Ai găsit biletele ce le-am aruncat pe fereastră, 
nu-i aşa? 

— Care bilete, iubito? 

— Am scos un sul de pergament din toc, lămuri 
ea arătînd cutiile şi tocurile de pe rafturi, — l-am rupt 
în două şi am scris pe spatele lor unde sînt şi în ce 
nevoie mă aflu. Credeam. ... 

— Nu le-am văzut, Viola. Eram disperat şi nu mă 
gindeam decit cum să sar mai repede zidul. O, 
Zalmoxis mare şi bun, şi tu zeiţa Spes, vă mulţumesc 
că m-aţi ajutat! Să mergem, iubito! Să plecăm din locul 
acesta blestemat, pînă nu e tirziu! 

O luă de mînă şi o ajută să coboare scara. 
Alergară sub portic, apoi prin curte pînă la poartă. 
Alegînd cheia din legătură, zise neliniştit: 


— Am lăsat calul în spatele vilei. Să nu se fi 
dezlegat? 

In clipa cînd pipăia broasca, dinspre drum se auzi 
tropotul înfundat al copitelor şi aproape îndată printre 
crăpăturile porţii licări o lumină. 

Fără să scoată o vorbă, Ariort o trase pe Viola 
către portic. Se ascunseră în umbra ultimei arcade 
sprijinită de zidul împrejmuitor. Strinse fata la piept şi 
auzindu-i bătăile precipitate ale inimii, îi şopti să nu 
aibă teamă. De afară se auziră glasuri înăbuşite. 
Cineva descălecă. Poarta se deschise scîrțiind şi în 
curte intră un călăreț învelit într-o manta cu glugă. În 
urma lui pătrunse un sclav care ţinea o torţă şi trăgea 
de căpăstrul un catîr. Călărețul descălecă şi bătu din 
palme. Sclavul băgă torţa în locaş şi închizind poarta, 
trase dobitoacele către grajd. 

— Hei, strigă cu asprime călăreţul! Aţi adormit, 
puturoşilor? Adormi-v-ar Libitina la sînul ei! 

Recunoscînd vocea lui Rufus, Ariort îşi pierdu 
stăpînirea de sine. Sîngele îi clocoti în vine de ură. Ştia 
că poate face o nesăbuinţă, dar nu se putu înfrîna. 

— Stai aici şi nu te mişca pentru nimic în lume, 
şopti el Violei. 

— Ce vrei să faci? 

— Ceea ce îmi dictează onoarea. Aşteaptă şi ai 
încredere! 

In clipa următoare ieşi din umbră şi apropiindu-se 
de Rufus, zise: 

— ţi strici bojocii de pomană, incub impur, 
răpitor de fecioare blestemat. Oamenii tăi n-o să te 
audă, căci au adormit pe vecie. 

— Tu! exclamă Rufus tresărind şi se dădu cu un 
pas înapoi. Ruşinat de gestul său involuntar, adăugă, 
sumeţindu-se: 


— Sclav nemernic, cum ai îndrăznit să pătrunzi 
aici? 

— Nu mai sînt sclav. Nemernic eşti tu şi de astă 
dată nu vei scăpa nepedepsit. 

— Ha-ha-ha! rise sfidător patricianul, mascîndu-şi 
teama. Ai căzut în capcană. Te voi ucide şi mă voi în- 
frupta din trupul fecioarei tale. 

— Dacă eşti atit de curajos şi priceput, atunci sînt 
gata să mor, dar fata n-o vei mai avea, căci de o oră nu 
mai este aici. 

— Minti vierme! răcni Rufus scos din fire. 

— Ehe, stîrpitură, ce crezi că am făcut între timp? 
Crezi poate că am privit la stele? Dacă fata era aici nu 
te provocam la luptă, ca să nu-i primejduiesc viaţa şi 
cinstea. 

Viola, căreia îi era teamă nebună pentru Ariort, 
îşi dădu seama că prin vorbele acestea iubitul o 
previne să nu se dea de gol. Tăcea, apăsîndu-şi miinile 
pe inimă şi implorînd zeii să-l ajute pe Ariort al ei. 

— Pregăteşte-te să mori, zise dacul, fulgerîndu-şi 
paloşul. 

Rufus îl atacă cu furie. Se pricepea. Ariort îşi 
dădu seama de asta din primele clipe, dar braţul 
vrăjmaşului nu era tare, nici mişcările prea sprintene. 

Luptînd, Ariort îşi aduse aminte de duelul său cu 
Longinus, după lupta cea mare. Atunci dreptatea era 
de partea romanului şi acela a biruit. Acum, însă, ea 
este de partea sa şi romanul va trebui să piardă. 

Păstrîndu-şi calmul şi puterile, îl siciia pe Rufus, 
sucindu-l în toate părţile, ameţindu-l, obosindu-l. 

Torța lumina slab cu flacăra ei jucăuşă. Fiecare 
dintre luptători se străduia să se aşeze cu spatele la ea 
ca să-l aibă pe potrivnic în plină lumină, dar năzuind 
către asta, Rufus obosise şi fu rănit la braţul drept. 


Trecîndu-şi sabia în mîna stingă, ştia că nu mai are nici 
o şansă. 

O întîmplare neprevăzută grăbi deznodămîntul. 
Sclavul, deşi laş şi nehotărit, ştia că datoria lui era să-şi 
ajute stăpinul. După ce se codi un timp, ieşi tiptil din 
umbră, înarmat cu o bită. 

Rufus îl zări, se bucură şi prinse curaj. Ariort, care 
la îneput se gîndi la sclav şi era cu băgare de seamă, 
văzînd că nu apare, se linişti şi uită de el. Viola, însă, 
văzînd pericolul din ascunzătoarea ei, nu putu să nu 
strige. 

— Ariort... sclavul în spate ... păzeşte-te! 

Toţi trei tresăriră. Sclavul se dădu speriat înapoi. 
Rufus înmărmuri descumpănit. Ariort, singurul neluat 
prin surprindere, sări în lături ca să-i aibă sub priviri pe 
amindoi duşmanii. 

— Mişelule, strigă apoi lui Rufus! — Asta-i onoa- 
rea ta de patrician? 

De astă dată se năpusti cu furie şi în citeva clipe 
îl dobori pe roman. Rufus icni, apucă aerul cu gura larg 
deschisă şi se prăvăli tăcut pe lespezi. 

Sclavul se mistui în noapte, urlînd de spaimă, iar 
Ariort fără să mai cerceteze pe cel căzut, apucă mina 
Violei, smulse torţa din locaşul ei şi se repezi către 
poartă. 

Alergînd către locul unde era legat calul, fata se 
opri la colţul casei, sub cele două ferestre ale catului 
de sus. 

— Zăboveşte puţin, iubitule, şi-mi luminează aici. 
Aş vrea să găsesc epistolele. Le-am aruncat din 
disperare, negăsind altceva mai bun de făcut. N-aş 
vrea să le găsească cineva şi să afle ce s-a petrecut 
aici. 


Cuvintele iubitei i se părură înțelepte. În graba sa 
de a pleca de acolo, uitase cu desăvirşire de acest 
amănunt. Le căutară destul de mult dar pînă la urmă 
găsiră cele două cocoloaşe de pergament mototolit. 
Viola le culese şi le puse în sîn. 

Incălecînd, Ariort săltă fata, aşezind-o în faţa sa şi 


se grăbi să iasă în drumul mare. 
A 


De bună seamă, Pantia făcuse un mare tărăboi, 
căci atunci cînd tinerii ajunseră pe malul piriului Almo, 
găsiră casa întoarsă pe dos şi luminată de zeci de 
torţe. 

Chemat în grabă, sculptorul Salubrius sosise cu 
puţin înaintea lor. Cuprinşi de disperare, stăpinii şi 
sclavii se agitau pradă unei nemaipomenite tulburări, 
neştiind ce să întreprindă. Mama îşi ieşise din minţi, îşi 
smulgea părul din cap, îşi sfişia hainele. Tatăl nu găsi 
altceva mai bun de făcut şi-şi vărsa amarul bătîind-o 
crunt pe doica Pantia. 

Apariţia celor doi tineri li se păru un vis 
neînchipuit de frumos. Ariort se retrase modest de o 
parte, privind  înduioşat  îmbrăţişările,  sărutările, 
ascultind binecuvintările înălțate zeilor. Sclavii se 
înghesuiau să-i sărute poala tinerei stăpîne. 

Abia după ce se potoli emoția primelor uimiri, 
Viola îl luă pe Ariort de mină şi intrînd cu părinţii în 
casă, zise: 

— lată-l pe salvatorul meu. Fără el aţi fi pus cu 
toţii doliu după mine, căci n-aş fi supravieţuit necinstei. 
N-am vrut să vorbesc de faţă cu servitorii. Acum, aflaţi 
că am fost răpită din porunca lui Rufus Junior, dar ca să 
nu atragem miînia şi răzbunarea Rufilor, totul trebuie 
să rămînă între noi. 

Salubrius se lovi cu palma peste frunte: 


— Cum de nu m-am gîndit la asta. Eram doar atît 
de îngrijorat după vizita descreieratului în atelierul 
meu. Un astfel de aristrooat nu se osteneşte să vină la 
un amărit ca mine fără un anumit scop. 

După asta îl privi ciudat pe Ariort şi-l întrebă: 

— Cum se face că tocmai tu eşti salvatorul fiicei 
mele? 

Văzindu-l încurcat. Viola îşi luă inima în dinţi şi 
răspunse în locul lui. 

— Tată şi tu mamă, aflaţi că noi ne iubim. Sînt 
mîndră de dragostea lui Aelius Ariortus, are un suflet 
mare şi nobil. 

— De ce ai tăcut pînă acum, o întrebă mustrător 
Salubrius, evitîind să-l privească pe Ariort? 

— Pentru că ştiam că nu vei consimţi la alegerea 
mea. 

Salubrius se încruntă. Zise scurt, voind parcă să 
scape de o povară: 

— Tinere dac, te cunosc de cînd ai fost sclav şi 
mă bucur că eşti acum liber. lţi mulţumesc că mi-ai 
smuls fiica din ghiarele destrăbălatului. Acum să ne 
odihnim şi să căutăm să uităm acest vis urit. 

Asta a fost tot. Nu-i întinse mîna, nu-i spuse nici 
un cuvînt cald. Se vedea cît de colo că bucuria salvării 
odorului său nu se răsfringe cît de cît asupra 
salvatorului. 

Cînd Viola se apropie de Ariort ca să-şi ia rămas 
bun, Salubrius o luă de mînă şi zise apăsat: 

— Du-te scumpa mea la culcare şi lasă-l şi pe el 
să se întoarcă acasă! E târziu. 

Doar mama Violei se apropie de Ariort şi 
punîndu-i mîinile pe umeri, îl privi cu multă duioşie. 


În după-amiaza zilei următoare, puţin timp după 
ce Apollodor se întoarse cu ai săi din oraş, se auziră 
bătăi în poartă. Portarul veni gifiind să-l anunţe pe 
stăpîn că în atriu îl aşteaptă un centurion cu patru 
ostaşi. Nedumerit, maestrul ieşi. 

— Ah, tu eşti, centurioane Calpurnius? Cu ce-ţi 
pot fi folositor? 

— Sînt măgulit, maestre, că nu mi-ai uitat 
numele. Cu atît mai rău îmi pare că am venit la tine cu 
o veste neplăcută. 

— Dar, pe lovis, ce s-a întîmplait? 

— Tu ai un sclav înalt, blond, care poartă barbă şi 
o legătură neagră pe ochi? 

— Nu-i cunoşti numele? 

— Nu, dar asta nu are nici o importanţă. Poate fi 
recunoscut şi aşa. 

Apollodor nu-i răspunse îndată. Se gindea intens 
ce ar fi putut să fie. Il cuprinse teama pentru Ariort. 

— Te-am întrebat, maestre, şi încă nu mi-ai dat 
răspuns, repetă oşteanul vădit jenat. 

— Nu posed aşa un sclav, dar am în serviciul meu 
un om liber care seamănă cu cel descris de tine. 

— Am aflat că acesta locuieşte în casa ta şi te rog 
să-l chemi aici. 

Apollodor bătu din palme şi-i porunci lui Seraphis 
să-l aducă pe Ariort. Centurionul, între timp, şopti ceva 
unui ostaş şi acela ieşind din atriu se întoarse curînd cu 
un sclav amărit, palid, cu capul legat. 

Cînd apăru Ariort, sclavul se dădu speriat înapoi. 
Mîna îi tremura cînd îl arătă pe dac. 

— El este ucigaşul lui Salvus. Îl recunosc prea 
bine. Apollodor tresări şi apropiindu-se de Ariort, îl 
apucă de braţ. 

— Ce ai făcut, băiete? O fi adevăralt? 


Ariort îl privi adînc în ochi şi spuse grav: 

— Nu te-am dezonorat, binefăcătorul meu. Am 
omorit în legitimă apărare. Omul care m-a atacat era 
înarmat cu un gladius, iar eu nu aveam decit jungherul 
acesta. 

— Ai fost beat? 

— N-am luat nici un strop de vin în gură de cînd 
mi s-a dat însărcinarea de a-i convinge pe daci. 

Centurionul îl privea cu admiraţie, dar şi cu 
părere de rău în acelaşi timp. Adresîndu-se apoi 
stăpînului casei, zise: 

— Nu am încotro, maestre. Omul a săvirşit un 
omor. Judecătorii să-şi bată capul dacă este ori nu 
vinovat. Trebuie să-mi fac datoria şi să-l duc. 

Cu aceste cuvinte se apropie de Ariort şi-i puse 
mîna pe umăr: 

— Eşti arestat! Arătind jungherul, adăugă: — Dă- 
mi arma! 

— Din ordinul cui a fost arestat, întrebă 
Apollodor? 

— Al prefectului Urbei, Licinius Sura însuşi. 

— Şi cine l-a pîrît? 

— Senatorul Rufus. 

— Sempronius? ... Îngînă Apollodor şi teama 
pentru Ariort îl cuprinse. Cel mai incoruptibil dintre 
senatori se bucura de o trecere fără margini pe lîngă 
împărat. Tînărul dac era pierdut. 

— Ariort, zise el şi glasul îi tremura, ştiu că nu 
minţi niciodată; pentru binele tău, jură-mi că ai ucis 
apărindu-te, că n-ai premeditat crima şi că n-ai avut 
nimic de împărţit cu victima! 

Ariort, care între timp se gîndise intens la faptul 
că nimeni din cei prezenţi nu a pomenit numele lui 
Rufus Junior, îşi dădu seama că acela a scăpat cu viaţa 


şi pesemne voia să se răzbune fără să-şi dea în vileag 
ticăloşia. Nu ştia adevărul. Era doar o presupunere. Nu 
avea timp să judece şi să cîntărească toate. Un singur 
lucru ştia bine, că nu trebuie să sufle o vorbă despre 
Viola. 

Cinstea fecioarei nu trebuia pătată chiar dacă 
asta l-ar fi costat viaţa. Era convins că Rufus nu va 
vorbi căci asta nu putea să intre în socotelile lui. 

— Îţi jur pe numele veşnic al lui Zalmoxis, zise 
grav, zeiţa Spes să-şi întoarcă privirea de la mine pen- 
tru totdeauna dacă mint. L-am văzut pentru întîia oară 
pe libertul Salvus şi l-am ucis apărindu-mă. Nu se 
pricepea în miînuirea armelor şi i-am spus să arunce 
sabia, dar nu m-a ascultat şi s-a năpustit din nou asu- 
pra mea. N-am avut încotro şi l-am ucis. 

— Dar de ce te-a atacat şi unde? întrebă 
Apollodor. — Trebuia să fie o pricină? 

Ariort se gîndi o clipă cu capul plecat, apoi 
hotărîndu-se zise cu o ciudată resemnare în glas: 

— Asta n-are nici o importanţă. Undeva pe lîngă 
Via Appia... Asta e tot ce pot să-ţi spun. 

Apollodor îl privi ciudat. Pricepu îndată că Ariort 
are temeiuri tari să nu vorbească şi-l lăsă în pace. Il 
rugă pe centurion să zăbovească citeva clipe pînă îi va 
scrie lui Licinius Sura. Se duse în bibliotecă şi scrise: 

Nobilis Licinio salutem plurimam!* 

Aelius Ariortus, libertul meu, învinuit de uciderea 
unui oarecare libert Salvus, se bucură de stima şi în- 
crederea mea deplină, precum şi de a lui Plinius. 
Susnumitul a fost desemnat de către augustul să fie 
tribun al primei cohorte de daci şi urma să plece în 
Orient. El nu neagă fapta, pe care zice că a săvirşit-o în 
legitimă apărare. Faptul că victima a fost clientul lui 


3 Nobilului Licinius cel mai drag salut!” (Adresare latinească). 


Sempronius Rufus nu este o chezăşie că a foat un om 
dintr-o bucată, iar în ceea ce îl priveşte pe Aelius 
Ariortus, ştiu că noua lui demnitate, de care s-a 
apropiat cu ardoare şi conştiinciozitate, nu i-ar fi 
permis să-şi facă de cap. Fără el toată treaba se va 
împotmoli. Este un om preţios şi socot că trebuie 
judecat cu o prudentă nepărtinire. 

Fii sănătos! 

Apollodor. 

— Scrisoarea, zise apoi centurionului, o vei 
înmiîna prefectului însuşi. 

Apropiindu-se de Ariort, îi puse mîinile pe umeri: 

— Aelius Ariortus, fii demn de încrederea ce o am 
în tine. Voi urmări deaproape această chestiune. Cu 
bine! 

Ariort îi sărută umărul şi după ce strînse mîna lui 
Eutyches, a lui Seraphis şi la cîţiva domestici, care se 
adunaseră la intrare, plecă escortat de ostaşi. 

— Eutyches, porunci Apollodor! Pune-ţi sandalele 
înaripate ale lui Mercurius şi zboară în oraş. Anunţă-l 
pe nobilul Plinius să mă aştepte la cină. Caută-l pe 
Hermadio şi spune-i să se repeadă la mine neîntirziat. 
Să nu vii să-mi spui că nu ai găsit pe nici unul, căci nu 
voi mai crede că ai ţinut cît de cît la Ariort. 


Trecură nouă zile de la arestarea lui Ariort. 
Temnicerul, ştiind că are în paza sa un oarecare libert 
de neam străin, se mira mult la vederea atitor 
vizitatori, dintre care unii de mare rang. 

Soarta capricioasă îi întoarse din nou spatele lui 
Ariort. De altfel era obişnuit cu toanele ei. In scurta sa 
viaţă văzuse înălţări şi prăbuşiri, gustase din dulceaţa 
şi amărăciunea lor. Nu era unul care să-şi facă sînge 
rău din asta. Dacă era un simplu sclav, chiar şi libert, 


fără îndatoriri, vise şi viitor, nu şi-ar fi bătut capul; ar fi 
dormit liniştit în aşteptarea sentinţei, oricare ar fi fost 
ea. Era însă legat de o mulţime de fiinţe care-l iubeau, 
îi doreau binele şi aveau nevoie de ajutorul şi sfatul 
său. 

Avînd răgaz, de cînd se afla în închisoare, înnoda 
şi deznoda mereu gindurile ce-l frămîntau şi pe măsură 
ce timpul trecea, iar el nu le mai putea descurca, îşi 
dădu seama că de fapt nimerise într-un cerc vicios din 
care numai vrăjile l-ar fi putut scoate. 

Era bucuros că putuse smulge iubita din ghearele 
neîndemiînaticilor răpitori şi că o făcuse repede şi fără 
multă bătaie de cap. De acum înainte trebuia să tacă, 
să desăvirşească ceea ce îi reuşise atit de bine. 
Blestema ziua care îi scoase în calea fericirii pe 
destrăbălatul Rufus, gîndindu-se cu amărăciune că în 
lumea asta mare se găsesc destui descreieraţi, care 
oriunde ar apărea, orice ar face, întorc pe dos legile 
omeneşti. Gîndul că Viola ar fi putut cădea victimă 
poftelor ticălosului, îl îngheţa. Desigur, dacă puternica 
familie a Rufilor îi doreşte capul, este mai mult decit 
posibil că îl va avea. Durerea iubitei sale va fi mare; 
poate că rana din sufletul ei nu se va lecui niciodată, 
dar ea însăşi îl sfătuise să nu sufle nici un cuvînt 
despre împrejurările în care a fost răpită. Dorinţa ei 
este sacră; îndeplinind-o îi va plăti măcar o parte din 
fericirea ce-i dăruise. 

Aşa judeca Ariort şi nimeni n-ar fi putut să-l abată 
de la această hotărîre. E adevărat că mai erau şi dacii, 
cărora le zgindărise dorinţa de a fi liberi, dar pînă la 
urmă, odată ce treaba a fost pusă pe roate, li se va 
găsi un conducător. 

Hermadio, căruia pînă acum îi împărtăşea toate 
gîndurile sale, de astă dată nu reuşi să smulgă nici un 


cuvînt lui Ariort. Nu au fost de folos nici rugăminţile, 
nici apelul la prietenie, nici dojana, nici supărarea. De 
fapt, Hermadio bănuia ceva, dar lui Ariort nu-i era 
teamă căci îşi dădea seama că presupunerile şi bănuie- 
lile acestuia sînt greşite. Apollodor care venise a doua 
zi, păru mai perspicace, însă Ariort îl imploră să nu 
insiste, căci nu va spune nimic. 

Dar dorinţa prietenilor de a-l salva era mare. 
Apollodor reveni, însoţitt de un cunoscut avocat şi se 
supără foc pe Ariort, cînd nici acest legist abil nu reuşi 
să-l convingă să vorbească. Toate argumentele se 
dovediră neputincioase, deşi prizonierul era nespus de 
mişcat de dragostea şi devotamentul binefăcătorului 
său. Mintea sa nu putea să priceapă de ce judecătorii 
nu l-ar crede pe cuvint atunci cînd va depune solemn 
cel mai sacru jurămiînt. Se ştia nevinovat şi credea că 
toată lumea ar fi trebuit să creadă la fel. Avocatul 
consternat în faţa acestei menitalităţi aparte, „de 
barbar”, îl lămuri că legile romane cer dovezi şi că nu 
pun nici un temei pe jurămînt; că acesta nu este decit 
o formalitate şi este cerut doar martorilor care depun 
mărturii şi care nu-i opreşte pe unii din ei să mintă cu 
neruşinare. 

Noiembrie bătea la poarta vremii. Primele zile, 
senine, potrivit de calde, erau o desfătare. Lumea celor 
bogaţi se întorcea în Urbe după o caniculă prelungită. 
Forul roman era plin de forfotă, culori, zumzet de gla- 
suri. Templele deschise larg erau vizitate de mii de 
credincioşi. Serile răcoroase mînau lumea în taberne şi 
popine, unde spumega mustul şi vinul nou, pişcător. 
Un an nemaipomenit de roditor umpluse pieţele cu bu- 
nătăţi. Sub semnul belşugului, nunțile se ţineau lanţ. 

Tumultul vieţii nu răzbătea prin zidurile groase 
ale Mamertinei, totuşi, prin ferestruicile mici, plasate 


prea sus ca să poţi privi prin ele, se strecurau destule 
momeli ale vieţii clocotitoare, ca să-i facă pe cei 
întemnițați să sufere cumplit. 

În seara zilei a zecea, Hermadio se strecură în 
celula lui Ariort, îl îmbrăţişa şi învăluindu-l cu o privire 
îndurerată, zise cu dojana: 

— Ariort, de ce ne-ai ascuns adevărul? Credeai 
poate că nu se va afla? 

— Care adevăr? întrebă dacul surprins. 

— Ai răbdare, ajung şi la asta! Văzind că nu te 
putem îndupleca să vorbeşti, noi, prietenii tăi, am 
căutat alte căi, mai ocolite. Am mituit un tabularius de 
la tribunal şi am aflat că cei doi martori ai acuzării, 
sclavii lui Rufus, au fost eliberaţi de către acesta. Fiind 
oameni liberi, ei vor putea depune mărturii legale, cu 
greutate, pe care nu le va putea contesta nimeni. Nu 
ştiam ce are senatorul cu tine; ştiam doar că el îţi vrea 
capul. Acum însă ştiu. 

— Ce ştii? întrebă Ariort. Încordîndu-se. 

— Am un prieten în casa lui Rufus, un sclav bătrîn 
şi acesta, după multe codeli, după ce mă puse să jur, 
îmi destăinui că senatorul e hotărî t să-şi răzbune 
mezinul. : 

Ariort tresări dar se struni îndată. In întunecimea 
celulei, Hermadio nu băgă de seamă acest amănunt. 

— Bătrînul ştie, continuă Hermadio, că fiul său 
este o secătură şi asta îl doare. Dar secătura aceea 
este sînge din sîngele său, roman de viţă veche. 
Părintele nu şi-a pierdut speranţa că secătura de fi-su 
cu timpul se va coace la minte, se va potoli, va deveni 
cetăţean util şi poate chiar onorabil. Rufus este prea 
mîndru de obirşia sa străveche ca să se împace cu 
gîndul că un barbar, un venetic, un fost sclav, a 


îndrăznit să ridice braţu-i nemernic asupra odraslei 
sale. 

Ariort asculta, păstrindu-şi cu greu calmul. 

— Bătrînul Rufus, continuă Hermadio, a jurat în 
plin consiliu al familiei şi i-a pus să jure pe fiii, nepoţii, 
cumnaţii şi ginerii săi că o să facă tot ce le stă în pu- 
tinţă ca să te osîndească la moarte. Sub un alt împărat 
nu le-ar fi fost deloc greu, dar vezi tu, augustul Traian 
a pus ordine în justiţia noastră şi nici un cap nu poate 
cădea fără dovezi certe de vinovăţie. Capul tău însă va 
cădea pentru că refuzi să te aperi! Tăcerea este măr- 
turisirea crimei. Bătrînul smintit ştie că te apără 
Apollodor şi Plinius şi cu atit mai plină o să-i pară 
victoria dacă va reuşi. Totuşi, în actul de acuzare el nu 
suflă nici o vorbă despre mezinul său, care rănit grav, 
zace între viaţă şi moarte. Cam asta am aflat de la 
prietenul meu, iar noi, prietenii tăi, aflarăm stupefiaţi, 
că tu ai omorit nu unul, ci doi cetăţeni. Chiar dacă, din 
anumite motive, eşti acuzat doar pentru uciderea 
unuia, va trebui să plăteşti pentru amindoi. 

Tăcură un timp şi tăcerea aceasta i se păru lui 
Ariort de nesuportat. În sfîrşit, Hermadio rupse această 
tăcere: 

— De ce taci, Ariort? Ce ai avut de împărţit cu 
ticălosul? Ce căutai acolo unde s-a petrecut crima? Ce 
relaţii aveai cu cele două victime? Ce taină ascunzi? 
Vorbeşte! Doar nu vrei să mori cu tot înadinsul. Ar fi 
stupid să cred acest lucru. Dacă nu te gindeşti la tine, 
gîindeşte-te la Viola. l-am trimis vorbă prin sclava ei 
Pantia şi am primit răspuns. Miine dimineaţă mă 
aşteaptă în mare taină, ca să nu afle ceva părinţii ei. 
Ce să-i spun, Ariort? 

Ariort îl privi o clipă ţintă în ochi, apoi îşi pironi 
din nou privirea asupra ferestruicii prin care mijea lu- 


mina. Suferea enorm. Cu greu îşi potoli furia 
neputinței. Doar după pumnii strînşi şi fălcile încleştate 
se vedea ce luptă dădea cu el însuşi. 

— Pierzînd orice speranţă, vorbi iar Hermadio, noi 
prietenii tăi am încercat să punem la cale evadarea ta. 
Ce nu se poate face cu bani mulţi? Dar isteţul Rufus 
ne-a prevenit, punînd o droaie de clienţi de-ai săi să 
păzească zi şi noapte închisoarea. Nu mai este nimic 
de făcut. 

Hermadio se sculă, dînd din cap cu amărăciune. 

— Ţi-am adus un ulcioraş cu vin. Nu e voie, dar 
paznicul nu m-a căutat sub manta. Bea şi uită. N-are 
nici un rost să te chinuieşti gîndind. Mai sînt trei zile 
pînă la judecată, apoi... 

ÎI îmbrăţişa pe Ariort dînd să plece, dar se opri 
iar: 

— Apollodor crede că în toată povestea aceasta 
este amestecată o femeie, ca în toate poveştile de 
altfel. Tu ce crezi? Taci? Atunci rămii cu bine, Ariort! 

În zori, Hermadio bătu uşor în poarta casei lui 
Salubrius. Îi deschise Pantia şi-l conduse în tăcere prin 
porticul cufundat în întuneric, pînă la cubiculul ei. Viola 
îl aştepta acolo. Era palidă şi abătută. Văzindu-l pe 
tabularius se ridică grăbită şi-i întinse amîndouă 
mîinile. 

— Şezi, Hermadio! Sînt atit de neliniştită. Poves- 
teşte-mi tot ce ştii! 

Pantia aduse o cupă de vin încălzit şi o piinică şi-l 
pofti să măniînce. Rupînd bucăţi din piine şi muindu-le 
în vin, Hermadio îi povesti încet, printre îmbucături, tot 
ce văzuse şi auzise în legătură cu arestarea lui Ariort. 
Nu-i tăinui nimic, nici măcar părerea lui Apollodor că în 
toate acestea trebuie căutat amestecul unei femei. 


— lartă-mă, nobilă Octavia, că ţi-am spus-o şi pe 
asta. Nu înseamnă că aşa şi este, dar tu care îi eşti atit 
de apropiată ai fi putut şti sau bănui ceva, ne-ai fi 
putut ajuta într-un fel. 

— Nu ştiu nimic, Hermadio. Bine că mi-ai spus-o 
şi să nu crezi că sînt geloasă, sînt însă nespus de îngri- 
jorată de soarta lui. 

Tăcură un timp, trişti, cu capetele plecate, cu 
privirea pierdută în gol. O cută apăru între spriîncenele 
fetei. Neliniştită, îşi frămînta miinile aşezate în poală, 
apoi zise încet, dar cu o neaşteptată hotărire: 

— Iţi mulţumesc, Hermadio, că ai venit şi pentru 
faptul că eşti un prieten credincios al lui Ariort. Du-te şi 
încearcă ce mai poţi încerca şi spune-i cînd îl vei vedea 
că îl iubesc nespus de mult. Spune-i că are un suflet 
mare şi generos. Să nu-şi piardă speranţa şi să se 
roage zeiţei Spes, căreia şi eu mă rog zi de zi. Ceva îmi 
şopteşte că totul se va sfirşi cu bine şi duşmanii nu-i 
vor vedea capul însîngerat. Aşa să-i spui, cuvînt cu 
cuvînt. N-ai să uiţi, bunule Hermadio? 

După plecarea lui tabularius, Viola îşi dădu 
drumul disperării şi plînse mult la pieptul Pantiei. Doica 
îi era mai apropiată sufleteşte decît mama. Le iubea pe 
amiîndouă dar păsurile dragostei numai Pantiei i le 
destăinuia. Părinților ei, faptul că a fost salvată de la 
dezonoare le era deajuns. Se mulţumeau să-şi 
păzească de acum înainte odrasla. De altfel, după o 
spaimă ca aceea, o credeau şi pe ea cuminţită şi 
prudentă. Faptul că dragostea ei nu a fost împinsă pînă 
la ireparabil, îi liniştea pe deplin. Era prea tînără şi 
socoteau amorul ei un moft trecător. De fapt, mama nu 
privea cu ochi răi această primă dragoste a fiicei sale. 
Il luase pe Salubrius fără să-l iubească, din voinţa 
părinţilor săi. Rămăsese şi ea cu amintirea unui amor 


neîmplinit şi acest nobil dac, frumos şi impunător îi 
plăcu din capul locului. li era însă frică de soţul ei, om 
dur, care-şi impunea cu uşurinţă voinţa în toate 
cazurile. Ştia că nici în ruptul capului nu şi-ar fi dat fiica 
după un străin fără căpătii, oricît de nobil ar fi fost 
acesta cîndva în ţara lui barbară. Se înţeleseră deci să 
nu mai pomenesacă nimic de Ariort şi să-i caute Violei 
un soţ de care să nu le fie ruşine. Astfel se face că nu 
aflaseră nimic despre soarta tristă a dacului viteaz şi 
generos şi nici nu aveau de unde afla, căci prin 
muţenia acestuia au fost scoşi chiar de la început din 
cauză. 

După ce se mai potoli, Viola o rugă pe doica sa să 
se ducă în oraş, la Palatin, şi să afle, cum va putea, în 
ce zile şi ore primeşte în audienţă împărăteasa Plotina. 
Gîndul de a se duce la palat o înfricoşa. Era o fată 
crescută departe de lume, neumblată şi sfioasă. Palatul 
augustal i se părea un loc sacru, în care nu puteau pă- 
trunde decit cei mai aleşi şi cei mai iluştri cetăţeni. 
Totuşi, auzise o dată din gura mamei sale şi nu o dată 
de la musafiri, despre bunătatea proverbială a împără- 
tesei şi de faptul că nici o femeie necăjită nu pleca de 
la ea nemîngiiată. 

Cu toată frica ce-i insufla palatul, hotărî să se 
ducă, să cadă la picioarele augustei şi s-o implore să-l 
ierte pe Ariort al ei. 

„Oricit de teamă mi-ar fi, îşi zise, trebuie să mă 
duc. Tunica e mai aproape de piele decit mantaua”. 

Nu avea încotro. Trebuia să înşele vigilenţa părin- 
ţilor şi să aibă curajul necesar să meargă pînă la capăt. 
In joc era capul iubitului şi salvatorului ei. Nu va fi 
tocmai ea ucigaşa lui. 

Luînd hotărîrea, se gîndi mult la ce ar fi putut să 
spună şi să răspundă împărătesei. Presupunea că toate 


ar fi putut lua o întorsătură neaşteptată, dar în acelaşi 
timp ştia că altfel nu se poate. 

Intîia întrebare ce şi-a pus-o era şi cea mai înfri- 
coşătoare. Ce va fi dacă strinsă cu uşa, va trebui să 
dezvăluie ticăloşia lui Rufus. Gîndul de a arunca vina 
asupra unui membru al familiei Rufilor o înspăimînta. 
Este adevărat că ticăloşia tînărului Rufus era cunoscută 
Romei întregi, că însuşi împăratul l-a ameninţat cu 
exilul, dar oare augustul va sta să aleagă între viaţa 
unui amărit libert dac şi renumele marelui demnitar? 
Dar, oare ea însăşi nu trebuia să aleagă între viaţa 
iubitului şi riscul de a se lua la trîntă cu puternicii 
aristocrați? Oare, dacă îl va pierde pe Ariort viaţa o să-i 
folosească la ceva? Poate numai ca să se răzbune. Aşa 
ori altfel, trebuia să le declare război acelora care vor 
să-l piardă pe Ariort. P 

Cînd, urmată de Pantia, intră în Palatin era încă 
devreme şi a trebuit să aştepte mult printre alte femei. 
Văzînd atîta lume credea de acum că în ziua aceea nu-i 
va veni rîndul. Asta o îngrozea. Ştia că a doua zi, părin- 
ţii nu se vor mai lăsa păcăliţi şi o vor închide. O vor 
pedepsi cu străşnicie şi pe Pantia, sărmana. Acestui 
necaz i se adăuga şi cruda constatare că pînă la 
judecata lui Ariort nu mai rămăseseră decit două zile 
pline. 

Stătea ca pe jăratic şi începu să-şi piardă 
speranţa, cînd sclavul împărătesc anunţă că augusta 
doreşte să rezolve întîi cazurile grave şi abia după 
aceea, dacă va mai rămîne timp, şi cererile de ajutor 
bănesc. Atunci, Viola, cu îndrăzneala disperării se 
apropie de sclav şi-l imploră s-o introducă. Sclavul 
stilat, binevoitor, văzindu-i chipul răvăşit sub voalul pe 
care ea şi-l ridicase, o rugă să-i expună pe scurt nevoia 


cu care a venit. Pe semne cazul i se păru grav şi o pofti 
îndată să-l urmeze pe un coridor nesfirşit, cu pardosele 
de mozaic, cu o mulţime de statui, vase şi obiecte rare 
înşirate de-a lungul pereţilor acoperiţi cu fresce. 

Deşi succesul neaşteptat îi învioră simţurile, era 
foarte emoţionată şi inima îi bătea cu putere pe 
măsură ce se apropia de odaia împărătesei. 

Aşteptară un timp în faţa uşii mari din lemn roşu 
preţios, acoperit cu intarsie de aur. Asculta fără să pri- 
ceapă ceea ce îi şoptea sclavul în legătură cu eticheta 
şi tresări puternic cînd uşa se deschise şi o matroană 
îndoliată ieşi. Scoţind capul pe uşă, o doamnă de 
onoare zise: 

„Următoarea!” 

Mare îi fu uimirea, şi asta o linişti, cînd nu văzu 
nimic din ceea ce îşi închipuise ea despre camera de 
primire a împărătesei. Augusta şedea pe un jilţ simplu 
şi broda ceva, nu avea diademă pe cap şi nici mantie 
aurită, bătută cu nestemate, pe umeri; în jurul ei nu 
era aliniată o gardă de onoare. Mulţumi în gînd zeilor 
că în acest loc sacru prin menirea lui totul revărsa li- 
niştea şi pacea. 

Se apropie cu sfială, îndoi genunchiul şi sărută 
mîna întinsă. Această mînă nu i se păru nici frumoasă 
nici moale ca de puf, dimpotrivă era aspră din pricina 
lucrului necontenit şi nu purta decit un singur inel, un 
simplu inel de logodnă. 

Reluîndu-şi lucrul, augusta o privi atent, cu un 
zîmbet şters pe faţa-i inexpresivă, şi o întrebă aşa cum 
ar fi întrebat-o mama: 

— Ce te aduce la mine, fetiţo? 

Văzind cum îi tremură fetei buzele negăsind cu- 
vintele, o luă de bărbie, îi săltă capul şi adăugă cu un 
zimbet care o făcu deodată plăcută şi apropiată. 


— Rar am văzut fete atit de frumoase ca tine. 
Care ţi-e numele? 

— Sint Viola... adică Octavia, fiica sculptorului 
Salubrius, îngină fata. 

— De Salubrius am auzit. Este un mare artist şi 
ne face cinste. Dacă nu mă înşel, el modelase statuia 
augustului meu soţ, menită să înfrumuseţeze forul, din 
Minturnae? Ridică-te şi şezi pe scaunul acela! 

— Nu mă scol de la picioarele tale, augustă 
stăpînă, pînă nu-mi vei asculta ruga. 

— Te ascult! zise cu blindeţe. Dar fii calmă şi 
spune-mi totul, fără teamă. 

—  Logodnicul meu a fost arestat, învinuit de 
omor, deşi nu omorise decit în legitimă apărare şi 
pentru a mă salva pe mine. 

— Dar ce ai păţit? Spune tot, nu te sfii! 

— Am fost răpită de un nobil destrăbălat care 
voia să mă necinstească. 

— Ah! exclamă împărăteasa. — Continuă! 

— Logodnicul meu i-a dat de urmă, a pătruns în 
vila unde eram închisă şi, fiind atacat, l-a ucis pe liber- 
tul care era pus să mă păzească. 

— Vae mihi! exclamă împărăteasa, punînd 
deoparte lucrul cu care se îndeletnicea. Punîndu-şi 
mîinile pe umerii fetei, adăugă: 

— Dar, ceea ce-mi spui este înfiorător. Nu ştiam 
că în Roma paşnică şi păzită cu străşnicie se mai comit 
astfel de fărădelegi. 

— Dar nu numai atit, augustă stăpîină. Cînd 
logodnicul meu mă scosese din odaia unde am fost 
închisă şi alergam către poartă, sosise stăpinul casei, 
autorul răpirii, anunţat de un sclav că prada îl aştepta. 
Atunci logodnicul meu a trebuit să lupte şi cu el şi-l 
rănise grav. 


— Dar cine e logodnicul acesta curajos? 

— Numele său este Aelius Ariortus. A fost prizo- 
nier dac şi este libertul maestrului Apollodor. 

— Al lui Apollodor? Parcă am auzit ceva despre 
acest Ariortus, dar nu-mi aduc aminte. 

— Poate ai auzit, stăpînă, că augustul cezar l-a 
numit comandant al cohortei de daci care urmează să 
plece în Orient. 

— Asta e! Mi-am adus aminte. Chiar soţul meu 
mi-a spus-o, aşa, ca o curiozitate. Nu prea credea că 
Ariortus va reuşi să-i convingă pe daci. Era foarte mirat 
cînd i se raportă reuşita. Va să zică, iubitul tău trebuia 
să fie tribun militar în oastea auxiliară? Ar fi fost o 
carieră frumoasă. Acum, spune-mi numele celui care 
te-a răpit. 

Văzindu-i chipul răvăşit de spaimă, împărăteasa 
o încuraja: 

— Spune fără teamă. Totul va rămîne între noi. 

— Rufus Junior ... Îngînă Viola atit de încet că 
abia o auzise. 

— Rufus? repetă împărăteasa cu gravitate. — Din 
nou acest tînăr descreierat, ruşinea nobilimii vechi? 

După citeva clipe de gindire, împărăteasa zise: 

— Aici lucrurile se complică. Va fi greu de 
dovedit... vor avea grijă ceilalţi Rufus să-l scoată cu 
faţa curată. Trebuiesc dovezi. 

Inima fetei zvicni dureros. Descurajarea o 
cuprinse şi abia la un nou îndemn al împărătesei, reuşi 
să-şi recapete stăpînirea de sine. 

— Sînt cîteva dovezi. În toiul verii, Rufus Junior l-a 
vizitat pe tata în atelier şi văzindu-mă m-a privit lung, 
zicînd: „Nu ştiam că printre aceste ziduri este ascunsă 
aşa o comoară? Meştere Salubrius ar fi trebuit să-ţi 


scoţi din cînd în cînd fiica din casă. E păcat să n-o ad- 
mire lumea”. 

— Acesta nu este decit un indiciu, o frază de 
curtoazie, nicidecum o dovadă. 

— Dar cei trei slujitori care m-au răpit şi faptul că 
Rufus este rănit grav? Sau faptul că pot să arăt casa în 
care am fost închisă? 

— Nu vreau să te dezamăgesc, dar şi acestea îmi 
par şubrede. Li s-ar putea oricînd găsi o explicaţie. Imi 
închipui că sclavii făptaşi vor tăcea de frica stăpiînului 
lor. 

— Senatorul Rufus, îngînă fata cu glasul stins, i-a 
eliberat de curind ca să poată depune mărturii 
împotriva logodnicului meu. 

— Ei, vezi, zise împărăteasa. Ce necaz! 

— Atunci poate asta e o dovadă, exclamă Viola în 
culmea disperării, scoţind din sîn cele două jumătăţi 
ale scrisorii. 

— Ce este asta, întrebă augusta? 

— Este o scrisoare ce o scosesem dintr-un toc, 
cînd am fost închisă în biblioteca lui Rufus. Simţeam 
nevoia să fac ceva, să dau de veste celor din afară. In 
disperarea mea trebuia să încerc toate mijloacele. Am 
rupt-o în două şi am scris cîte un apel pe spatele 
fiecărei jumătăţi. Mototolindu-le le-am aruncat cît mai 
departe, printre gratiile ferestrelor. 

— Cită naivitate, zise împărăteasa cu tristeţe. 
Faptul că ai scris cu mîna ta nu e o dovadă. Puteai să 
scrii şi mai tîrziu. Nu te întrista copilă. Eu una te cred. 
O fiinţă cu ochii tăi nu poate minţi. Sînt cu totul de 
partea ta şi voi căuta să... 

— Atunci, strigă disperată Viola, poate 
scrisoarea... Dacă e scrisă de mîna lui Rufus, nu poate 
să fie o dovadă? Binevoieşte s-o citeşti, augustă 


stăpină. Doar n-o să lăsăm să cadă capul unui viteaz 
generos care tace ca să nu mă amestece în povestea 
asta. 

Lacrimi mari se rostogoleau pe obrajii fragezi, 
înmuind inima împărătesei mai bine decit orice 
argument. 

— Nu te pierde cu firea, copilă. Voi face totul ca 
să te ajut. Făcu semn doamnei de onoare şi aceasta, 
ridicînd-o pe Viola, o aşeză grijuliu în scaun. 

—  Favonia, adăugă împărăteasa, citeşte-mi 
scrisoarea! 

Doamna de onoare alătură cele două jumătăţi ale 
scrisorii, descifrind anevoie scrisul grăbit, împestriţat 
de ştersături şi adăugiri. 

Augusto imperatori salutem plurissiman, 

„Îngrijorat (şters)... Plin de îngrijorare pentru ne- 
preţuita ta viaţă (şters)... sănătate şi viaţă, eu, umilul 
şi multiubitorul (adăugat) tău supus, te anunţ pe 
această cale că Licinius Sura, prefectul pretorienilor din 
Urbe, complotează (şters)... ţi-a pus de mult gînd rău şi 
conspiră ...” 

— Dă-mi-o! porunci împărăteasa schimbată la 
chip. O citi singură în tăcere şi rămase un timp 
îngîndurată, cu scrisoarea pe genunchi. 

— E grav, zise. Cine ştie, copilă, poate că într- 
adevăr norocul e de partea ta? Aşteaptă în anticameră 
pînă te voi chema! 

După ce Viola ieşi, împărăteasa Plotina chemă un 
sclav şi-i porunci: 

— Caută-l pe Sura, prefectul Urbei şi spune-i că-l 
aştept neîntîrziat! Ştiu că se ang în palat. 


După o jumătate de oră întrevederea între 
împărăteasă şi prefect luă sfîrşit. Licinius Sura ieşi val- 


vîrtej din încăperea augustei şi încălecînd porni la 
Castrul Pretorian. 

Viola fu chemată din nou la împărăteasă. 

— Copilă, îi zise cu bunătate augusta, eşti pe cît 
de încîntătoare, pe atit de bravă. Tenacitatea şi 
devotamentul tău au biruit. Cred că nevinovăția 
logodnicului tău va fi dovedită. Pînă una-alta, voi doi 
aţi căpătat un prieten şi susţinător în persoana 
prefectului Sura; dar, în interesul vostru este să 
păstraţi în cea mai mare taină toate cite vi s-au 
întîmplat. Intoarce-te acasă şi aşteaptă cu răbdare şi 
încredere! 

Plotina n-o lăsă să-i cadă la picioare. O susţinu şi 
o sărută pe amindoi obrajii. 


Tricliniul intim, luminat sărbătoreşte, 
predispunea la voie bună. Aromele suave ale uleiurilor 
din lampadare şi ale rozelor târzii, pluteau prin 
încăpere. De undeva, estompat de draperii, sosea un 
tril gingaş de flaut, împletit în acorduri molcome de 
harpă. 

Servitorii abili şi tăcuţi strinseră masa, lăsînd 
doar fructele şi vinul. Comesenii au rămas între ei. Pe 
patul mare din capul mesei şedeau, sprijinindu-se în 
perne moi, Traian şi amfitrionul — Licinius Sura; în 
dreapta şi în stinga lor, pe paturi mai mici — Plinius şi 
Apollodor. Haine albe, imaculate, coroane de flori pe 
cap, cupe preţioase în miini. Armonie, posibilă numai 
între prieteni, domnea în încăpere. 

Vorbeau de toate: despre întîmplări ciudate şi 
fapte ieşite din comun, despre vise cu semnificaţia lor 
ceţoasă; depănau amintiri mai vechi, rotunjite la colţuri 
de curgerea vremii şi despre încă proaspete impresii 
de caniculă. Vorbeau despre artă, ştiinţă, fapte 


ostăşeşti; despre prietenie şi ură, despre bine şi rău, 
despre viaţă şi moarte. Şi, după cum sclavul — 
„analecta” stringe cu grijă, după ospăț, resturile 
mîncărurilor rămase pe tăvi, ducîndu-le alor săi, să-i 
bucure cu bucate mai alese, la fel şi cei patru 
comeseni gustau din bunurile înţelepciunii, alese ori 
ciugulite de ici de colo, delicii ale spiritului uman, 
chintesenţa gîndirii oglindită în maxime şi pilde, 
străfulgerări ale minţii care în astfel de ocazii vin şi 
pogoară atit de uşor, ca să piară apoi tot atit de 
repede,  ascunzindu-se în tainiţele afunde ale 
memoriei. 

Gustînd vinul şi mijindu-şi ochii de plăcere, Traian 
zise deodată, fără legătură cu cele vorbite pînă atunci: 

— Ştiţi cine este adevăratul sărbătorit la acest 
ospăț minunat? 

— Tu, Ulpius (în intimitate Sura îi spunea 
împăratului pe nume), cine să fie? Nu am închinat noi, 
chiar de la început, în sănătatea ta? Nu ţi-am spus eu 
că seara aceasta este cea mai frumoasă din viaţa mea, 
căci tu auguste prieten nu te mai mulţumeşti să mă 
crezi pe cuvînt, ci ai dovada fidelității mele? 

— Nu sînt eu sărbătoritul şi nici unul din cei 
prezenţi, stărui Traian. 

Era bine dispus şi ridea cu voie bună. Avea un fel 
al său de a ride, fără zgomot, doar cu zimbetul, 
descoperindu-şi dinţii frumoşi. 

— Cine ar fi putut să fie? întrebă Licinius conster- 
nat. — Nici nu vreau să fie un altul. 

Plinius ridea amuzat. Ştia că este o glumă. 

— Sînt tare curios să aflu, zise Apollodor bănuind 
ceva. 

Traian tăcu un timp, zimbind mereu, studiind 
efectul vorbelor sale, apoi se îndură: 


— Răspunsul mi l-ai dat adineaori chiar tu 
Licinius. Cine este acela sau acei care ţi-au procurat 
dovada fidelității tale faţă de mine? Doar nu sînt eu, o 
ştii bine. 

Licinius îşi mişca buzele, nehotărit. 

— Zi-i pe nume, nu te sfii! 

— Ariort să fie? 

— Dar cine altul? El şi logodnica sa... i-am uitat 
numele. 

— Octavia, fiica lui Salubrius. 

— Aşa! Ariort şi Octavia ar fi trebuit să fie 
oaspeţii tăi. 

— O-o-o! Nu sînt o companie potrivită, Ulpius. Ce 
ar zice lumea dacă ai sta la masă cu oameni de rînd, 
oricît ar fi ei de oneşti şi cumsecade? 

— Desigur, lumea ar zice fel de fel, de aceea e 
lume. Unii romani de gintă străveche şi din care au 
rămas atit de puţini, ar fi putut strimba din nas 
văzîndu-mă pe mine alături de ei. Eu nu mă trag nici 
din Aeneas, nici din Latinus. Faptul că sînt cezar nu mă 
înnobilează cîtuşi de puţin. Nu te necăiji, Licinius, era 
doar o glumă, iar opinia publică trebuie respectată. 

— Uf, făcu amfitrionul, credeam că vorbeşti 
serios! 

— De acum înainte am s-o fac. Am auzit că i-ai 
răsplătit cu generozitate pe cei doi tineri; poate chiar ai 
întrecut măsura. Le-ai dăruit o casă pe dealul 
Vaticanus. Nu crezi că darul putea fi mai modest? 

— Eu, Ulpius, am făcut-o din toată inima şi nu-mi 
pare rău de gestul meu. Graţie lor am scăpat de insom- 
nie şi am îndepărtat din Roma pe descreieratul Rufus. 
Îndată ce se va pune pe picioare, va pleca la Byrsa, aşa 
cum ai poruncit tu; să mai mediteze pe ruinele 
Carthaginei. Avînd dovada ticăloşiei lui, pînă şi bătrînul 


Rufus s-a dat bătut. Nu era puţin lucru să pun mîna pe 
defăimătorul numelui meu, pe care nu mi l-am pătat 
niciodată. 

— Bine că eşti mulţumit, zise Traian. Dar şi fără 
dovadă n-aş fi pierdut niciodată încrederea în tine. 

Indică cu un gest larg pe ceilalţi doi, adăugind: 

— Nici în a lor, căci îi cunosc. 

Toţi trei îşi înclinară capetele, fericiţi. 

— Toate acestea sînt prea grave, Licinius, şi 
singurul lucru care mă amuză şi mă încîntă este că, 
ceea ce nu au fost în stare să descopere miile tale de 
vigili şi iscoade, a descoperit o fecioară, aproape 
copilă. 

— Asta înseamnă, replică Plinius, că peştele nu 
se prinde la orice momeală. După pilda prea 
învățatului meu părinte, ar fi trebuit să notez pe loc, ca 
să nu uit, că nu e de ajuns ca momeala să fie gustoasă, 
ea trebuie să fie şi frumoasă. Zbirii lui Licinius, uriţi 
cum sînt, gonesc prada de la şapte mile. 

— Aşa e, rise Traian! Va trebui să dezbatem în 
consiliu utilitatea lor. Plotina mi-a povestit cu încîntare 
de apariţia bravei fecioare şi mi-a spus că în rutina 
preocupărilor ei obositoare, această întîmplare a fost 
ca o mireasmă rară. 

— Un singur amănunt este trist, preciza 
Apollodor, că tatăl fetei nu priveşte cu ochi buni 
legătura ei cu Ariort. 

— Fii sigur, răspunse Traian dînd din mînă, că 
după cele întîmplate îşi va schimba părerea. De altfel, 
omul judecă sănătos, cînd nu-şi doreşte ginere barbar 
şi fost sclav. Dar tu, Apollodor, care-l cunoşti prea bine 
pe Ariort, poţi să-mi spui ce fel de om e? 

— Este un om dintr-o bucată, auguste. Faptul că 
a suferit mult, dar nu s-a înrăit, că a fost un nesăbuit şi 


furios şi a ştiut să se stăpinească şi să-şi îmblinzească 
firea, îi face cinste. El îşi iubeşte nespus de mult patria 
şi poporul, dar nu e surd la chemarea spiritului latin. 
Cred că va fi cel mai fervent propagator al culturii ro- 
mane printre ai săi. Păcat că trebuie să plece atît de 
departe de ţara sa după care tînjeşte atit. 

— Altfel nu se poate, spuse Traian. Este o 
perioadă de încercare doar. Dacă va reuşi, dacă 
integrarea dacilor în oastea auxiliară va fi deplină, 
atunci îl vom trimite să organizeze alte unităţi chiar în 
ţara lui. Să fiu drept, odiseea acestui tînăr îmi pare 
uimitoare şi mă emoţionează. Ceea ce nu pot uita este 
că tocmai el e acel Ariort Chiorul, eroul 
Sarmizegetusei. Nu vreau să dau ochii cu el şi 
presupun că nici lui nu i-ar face plăcere să mă vadă. Să 
cern binele de rău şi să fiu nepărtinitor, acesta este 
principiul meu călăuzitor. 

— O, exclamă Plinius cu visare, dacă toţi cezarii 
din cîţi i-a avut Roma ar fi fost ca tine! 

— Sper că nu mă linguşeşti? 

— Nu, auguste, filozofez! 

— Ulpius, întrebă amfitrionul, dacă tot am vorbit 
de Ariort, vreau să-ţi cer sfatul, unde să instruim 
cohorta de daci? Cred că în preajma Romei ar fi cam 
bătător la ochi. 

— Desigur. M-am gîndit şi eu la asta. Trimite-l pe 
Ariort cu ai lui la Alba Fucentia. Locul este nefast din 
pricina închisorii şi nimănui nu i-ar face plăcere să se 
plimbe pe acolo. Sînt şaizeci de mile şi încă citeva de la 
Via Valeria; este tocmai ce ne trebuie. 

— Pe Hercule, exclamă Apollodor. Cunosc 
meleagul acela Rar mi-a fost dat să văd un loc mai 
încîntător ca Alba. De o parte muntele semet, de 
cealaltă — lacul întins. 


— Vorba augustului, adăugă Plinius. dacă n-ar fi 
închisoarea aceea sinistră, care nu de mult. sub 
Domițian, gemea de condamnaţi politici, ne-am fi 
construit cu toţii vile prin părţile acelea. 

— Aşa să fie, încheie Traian! Să nu mai vorbim de 
ostăşie, exerciţii, închisori. Războiul s-a terminat. 
Pacea romană domneşte peste tot. Nu pentru asta ne- 
am adunat aici. Licinius, cupa mea e din nou goală, 
doar mirosul acestui vin neasemuit mai dăinuieşte pe 
fundul ei. Ospăţul a fost minunat şi acum nu vreau 
decit să sorb încet din licoarea divină şi să ascult acel 
cor din Epidaur, cu care tu te-ai lăudat atît. 

Ciudată înfăţişare avea prefectul Sura, acest 
bărbat impunător şi temut, în clipe de adevărată 
intimitate. Un zîmbet naiv de copil inocent îi înflori pe 
buze cînd bătu grăbit din palme. 

Făcu semn libertului apărut în uşă şi aproape 
îndată după aceea, peretele din faţa lui Traian se 
desfăcu ca prin farmec, alunecînd fără zgomot în 
dreapta şi în stînga. Spaţiul de dincolo era o scenă, iar 
decorul înfăţişa un templu antic pe scările căruia, 
înmărmuriţi ca într-un tablou, stăteau coriştii şi 
instrumentiştii. Bărbaţii în tunici azurii, femeile în 
hitoane albe. Mesochorus, şeful de cor, singurul 
îmbrăcat cu o hlamidă stacojie, făcu un semn şi toţi 
odată se înclinară într-o plecăciune adincă. După 
aceea, acei cu instrumentele se aşezară pe treptele 
podiului, coriştii rămînînd în picioare la mijloc, iar 
mesochorus îşi puse o mască tragică cu chip de tînăr 
pătimaş. Prezentînd subiectul, vocea sa bărbătească 
dădea fiori, se înălța, se lăsa, în cadenţa şi ritmul 
recitativului: 

„Auguste cezar şi voi străluciți sfetnici, ascultați! 
Cînta-vă-vom despre puterea Destinului care singur 


hotărăşte soarta muritorilor, chiar şi a celor născuţi din 
sămiînţă divină. Despre Orion viînătorul vă vom cînta, 
care prin patima sa fără margini căpătă nemurirea şi 
despre cele şase fecioare — Pleiade*!, născute de 
oceanida Pleiona falnicului său soţ, titanul Atlant. Vă 
vom cînta despre îndrăzneala muritorului şi mînia lui 
Zeus; despre căderea în păcat a mezinei Meropa şi 
înălţarea la cer a fecioarelor porumbiţe; despre Orion 
cel falnic şi strălucitor, țintuit de cleştar, bijbiind cu 
braţele-i ridicate după fecioarele mult dorite. Veşnic 
vor arde făcliile speranţei, veşnic dorul lui Orion va 
rămîne neîmplinit!” 

Chipurile oaspeților exprimară dezamăgirea. 
Subiectul învechit nu le inspira încrederea şi numai 
amfitrionul, evitindu-le privirile, zîimbea enigmatic. 

Dar degetele abile atinseră coardele. Lyra, 
pektis, magadis  înfiorară spaţiul vibrind cu ropot 
prelung, ca o ploaie de aur, preluate, înainte de a se 
stinge, de barbitos şi trigonon; apoi toate odată, 
întîmpinate din zbor de simonikon şi forminx, căpătară 
avînt. Şi porni atunci un joc zglobiu, ca o horă de nimfe 
într-un luminiş brăzdat de umbre ale unei dumbrăvi de 
mirt. Dar, în tainica vrajă născută de freamătul 
strunelor, se strecurară, întîimplător parcă, apoi din ce 
în ce mai stăruitor, din ce în ce mai săltăreţ şi mai 
învîrtejit, instrumentele de suflat. La început kanon cu 
sunetu-i prelung, obsedant, apoi auios care-i ţinea 
isonul, pe un altfel de timbru, şi treptat-treptat 
vărsîndu-se în torentul de sunete, săltăreţul sirinx, 
urmărit de salpinx, încălecat de keras. 

Oameni rafinaţi, care la viaţa lor gustaseră tot ce 
e mai bun, comesenii se treziră din nepăsare. Traian 
dădu din cap plin de încîntare. Plinius şi Apollodor 


31 Pleiadele = constelația „Cloşca-cu-pui”. 


înmărmuriră cufundaţi într-o lume de basm şi de vis. 
Doar Licinius, gazda, zimbea plimbîndu-şi privirea de la 
unul la altul. 

Tresăriră cu toţii şi un fior li se scurse prin mădu- 
lare, cînd la semnul discret al şefului, o voce caldă, 
joasă, se întinse ca un văl peste toate. Era invocaţia 
oceanidei Pleiona. Vocea vibra şi creştea în tărie, se 
strecura în conştiinţă, înfiora, subjuga. Apoi răsunară 
pe rînd şi toate odată, vocile cristaline ale Pleiadelor şi 
glasul poruncitor al Artemidei. Mesochorus îl cînta pe 
Orion. Vocea sa bărbătească răsuna năvalnic şi păti- 
maş printre pereții sălii, contrastîind ciudat cu 
trăsăturile înmărmurite ale măştii. 

Ţinu mult cîntarea, dar nici unul din cei patru 
comeseni nu se plictisi, dimpotrivă, cuceriţi de vraja 
artei desăvirşite, le părură rău cînd ultimul sunet se 
stinse şi clipele de desfătare abia picate în trecut, 
deveniră amintire. 

In liniştea fermecată care se aşternu, tăcerea 
ascultătorilor era mai grăitoare decit cele mai 
furtunoase aplauze. Corul înmărmuri într-o plecăciune 
adincă. 

— Licinius, exclamă în sfîrşit Traian, mi-ai oferit o 
mare desfătare. Unde ai descoperit, rogu-te, aceşti 
artişti desăvirşiţi? Pînă acum credeam că tot ce e mai 
bun trece mai întîi prin curtea mea, dar m-am înşelat 
sau am fost înşelat de alţii. li opresc pentru mine pînă 
îmi vor cînta tot ce ştiu şi de cîteva ori la rînd. Sînt 
sătul de impostori şi cîrpaci. lată arvuna! 

O pungă cu galbeni zbură peste masă şi 
mesochorus, prea atent la vorbele cezarului, o prinse 
cu dibăcie. 

Apollodor şi Plinius la rîndul lor le oferiră daruri. 


După ce coriştii părăsiră tricliniul, amfitrionul răs- 
punse la întrebarea lui Traian: 

— Află Ulpius, că acest cor l-am descoperit la că- 
mătarul Libertinus, unul din creditorii tăi. 

— Cum, se miră Traian, va să zică el nu este o 
brută şi un necioplit, cum mi s-a spus? 

— Puțin zis, Ulpius, el este ignoranţa şi 
îngimfarea personificate, un fel de Trimalchio al zilelor 
noastre. 

— Atunci nu mai înţeleg nimic. 

— Ca prefect al Urbei sînt obligat să-i cunosc şi 
să-i supraveghez pe toţi acei care deţin puterea şi 
banul. Ca om de afaceri, Libertinus îşi are meritele lui 
şi nu am putut refuza invitaţia la monstruosul ospăț ce 
mi l-a oferit. M-am dus şi m-am îngrozit. Totul în casa 
lui înzorzonată este de cel mai prost gust. 

— Povesteşte-ne şi nouă, vrem să ne desfătăm. 

— Eram vreo zece şi afară de un filozof sărac, om 
cult şi rafinat, angajat anume ca să mă distreze, ceilalţi 
oaspeţi erau de teapa gazdei. Eu, care mănînc puţin, 
mă tot întrebam: de ce atitea mîncăruri, destule pentru 
zece ospeţe ca acela, mîncăruri nepotrivite una cu alta, 
după cum şi vinurile, dulciurile şi fructele erau 
nepotrivite toate între ele. Pe cînd mă gindeam ce 
păcat ar fi să se strice atitea bunătăţi, aflu răspuns de 
la vecinul meu, filozoful. Cunoscîndu-mi toleranța, îmi 
destăinui fără sfială că  Libertinus îşi hrăneşte 
nenumăraţii sclavi cu păsat mucegăit şi legume 
stricate, aşa că nu ei vor fi acei care vor mînca felurile 
rămase neatinse, nici măcar resturile. Stăpînul casei se 
înţelesese cu citeva popine şi taberne de soi, să le 
vîndă la preţ scăzut tot ce va rămîne de la ospăț. Fără 
să ştie de trădarea filozofului, Libertinus rămăsese con- 
vins că m-a făcut praf cu belşugul şi largheţea sa. 


— Atunci, cum a ajuns corul acesta neasemuit la 
un astfel de bădăran? întrebă Traian rizind. 

— İl angajase fiindu-i recomandat ca cel mai bun 
de acelaşi filozof isteţ. La început au cîntat tot legenda 
Pleiadelor şi Libertinus schimba feţe-feţe. Îmi ceru 
chiar scuze pentru plictiseala pricinuită fără voia lui. 
„Hei, corifeule, strigă el şefului de cor, pentru asta îţi 
voi scădea din plată. la, zi acum ceva vesel şi săltăreţ 
dacă nu vrei să adormim cu toţii!” Bineînţeles, corul s- 
a achitat strălucit şi în genul vesel. 

— Ce oameni, ce moravuri, exclamă Plinius! Cel 
puţin se bucură de viaţă, în felul său, acest făcător de 
bani? 

— Da de unde! Pentru sine nu are nici timp, nici 
bani. Acest avar fără pereche îşi mănîncă de sub 
unghie. Numai de sărbători mari îşi permite scoici de 
mare cu un as duzina şi plăcintă de must cu flori de 
laur. Toţi în jurul lui, pînă şi membrii familiei, sînt 
suspectaţi de risipă şi furt. Mă întreb dacă un astfel de 
individ poate să fie fericit? Cu degetele-i butucănoase 
nu ştie decit să numere banii, dar dispreţuieşte 
degetele fine ale meşterilor cîntăreţi. 

— Nu-mi mai aduc aminte, întrebă Traian, ce i- 
am dat lui Libertinus în schimbul banilor împrumutaţi? 

— Arenda minelor şi băilor de aur din Dacia, 
Ulpius. 

— Vai mie! Am să i le iau înapoi. Vreau ca Dacia 
învinsă să devină o Dacie ferice. Vor trece anii pînă 
atunci. Eu unul cît voi trăi nu voi permite lipitorilor de 
soiul lui Libertinus să zădărnicească planurile mele. Pli- 
nius, să-mi aduci aminte, la primul consiliu, să stabilim 
la Ampelum reşedinţa unui procurator aurarium. O să-l 
pun în acesit post de răspundere pe libertul meu 
Marcus Ulpius Hermias. Este cult, omenos şi se pricepe 


la scoaterea aurului ca nimeni altul. Dacia va fi pavăza 
Romei şi nu un focar de revolte. 

— Căile destinului sînt de necercetat, adăugă 
Licinius îngîndurat. lată cum o trupă de cîntăreţi poate 
deveni unealtă în mîinile lui! 

— Nu cumva, fise Traian, îţi pare rău de 
Libertinus? 

— Nu, Ulpius, îl detest pe  Libertinus 
Sanguisuga** şi mă bucur pentru miile de băieşi din 
Dacia. 

— E tirziu, oftă cu regret Traian şi se sculă. 

Îşi bău vinul, îşi scoase coroana de flori şi 
îmbrăţişind pe amfitrion, zise cu deosebită căldură: 

— A fost o seară fără cusur, Licinius. Iți 
mulţumesc, mai ales pentru Cor. Ah, ce cor! 


Cu două zile înaintea idelor lui noembrie, la 
revărsatul zorilor, dacii scoşi din oraş se adunară pe un 
loc viran, nu departe de Via Valeria. 

Începînd din ziua aceea mohorită, după trei ani 
de sclavie, redeveneau oameni liberi. De bună seamă, 
nu mai era ca în ţara lor de baştină şi nu toţi erau 
veseli. Unii, gîndindu-se la preţul acestei libertăţi, îşi 
scormoneau conştiinţa, cumpănind compromisul cu 
mîndria lor de daci. Deşi celor mulţi a intra în rîndurile 
foştilor duşmani le părea o trădare, iată-i aici: îmbăiaţi, 
cu părul şi bărbile scurtate, îmbrăcaţi în straie 
ostăşeşti. A fost ca o molimă a cărei dulce otravă, 
numită „libertate”, li se strecură în vine, fără voia lor. 
Unii o acceptaseră fără şovăială, alţii molipsiţi de 
exemplul celorlalţi, cuprinşi de nelinişte, ascultind 
îndemnurile celor care se şi aruncaseră în viltoare, îi 
urmară. Ştiau că este singurul prilej şi a-l pierde în- 

semna a nu mai trăi. Era zarul acela rar, care nu-ți 
cade în fiecare zi, citeodată nici într-o viaţă întreagă; 
era şansa oferită lor de către misterioasa zeiţă a 
speranţei, căreia i se închină toţi muritorii fără 
deosebire. 

Ariort se plimba printre ei, se oprea în mijlocul 
cetelor tăcute, stătea de vorbă, îi îmbărbăta. El însuşi 
emoţionat, îşi dădea prea bine seama de starea de 
spirit a celor daţi lui în grijă. Dădea sfaturi centurionilor 
săi. Aceştia, gravi şi impunători în uniformele lor 
simple de campanie, cu panaşe scurte pe coifuri, în 
lorici acoperite cu solzi de bronz, îl ascultau cu luare 
aminte. 

Unii mai curioşi şi mai vorbăreţi puneau lui Ariort 
întrebări: De ce aşa, de ce nu altfel? Cum o fi acolo sau 
dincolo? Unde se vor duce şi cum vor călători? Unii în- 
trebau unde sînt caii, căci ştiau că fac parte dintr-o uni- 
tate de călăreţi. 

Ariort le răspundea cu răbdare: că se duceau la 
Alba Fucenţia, unde pînă la primăvară vor face 
instrucţie pedestră, se vor obişnui cu uniformele, 
armele şi regulamentul militar; că va fi greu, că ei 
trebuie să aibă răbdare şi înţelegere, să nu strice ceea 
ce el cu atita caznă reuşise să dobindească pentru ei; 
că de la Fucenţia vor pleca pînă la ţărmul mării, o vor 
trece pe corăbii în Ellada şi-şi vor urma drumul pe 
uscat pînă la Hellespont, unde din nou vor fi trecuţi 
peste strimtoare. In privinţa cailor, să fie liniştiţi. N-are 
rost şi este prea costisitor să cari caii din Italia, cînd în 
Orienit sînt cu duiumul şi ce mai cai! Dar ceea ce voia 
el de la ei, şi-i ruga să-i ia vorbele în seamă, era să fie 
ascultători, răbdători şi să înveţe limba latină cit se 
poate mai bine, căci numai în acest grai se vor putea 


înţelege cu toate popoarele şi seminţiile, multe la 
număr, trăitoare de-a lungul drumului ce-l vor urma. 

Se aflau la o răspintie a vieţii, în pragul unei 
existenţe noi, necunoscute, poate mai grea, poate mai 
uşoară, fără doar şi poate mai generoasă, dar mai ales 
plină de neprevăzut. Faptul că se îndepărtau de locul 
unde se chinuiseră mai mult de trei ani, îi zăpăcea, iar 
gustul libertăţii uitat cu timpul, îi îmbăta. Totul părea 
un vis şi precum visul, nebulos. Singurul lucru care li se 
părea temeinic era faptul că Ariort al lor era cu ei, că 
atita timp cit va fi cu ei îi va ocroti şi-i va călăuzi spre o 
soartă mai bună. Îşi făcuse culcuş trainic în inimile lor 
aspre, la unii mai mult, la alţii mai puţin, după felul de 
a fi al fiecăruia, căci doi oameni la fel nu s-au mai 
pomenit. Îl priveau cu plăcere şi mîndrie. Era falnic şi 
hotărît, straiele sale de tribun îl prindeau de minune. 
Pe unde se zărea coiful său de aramă lustruită, cu 
panaş înalt, totul părea mai trainic şi mergea fără 
smucituri. 

Obişnuiţi cu zdrenţele lor de sclavi, dacii se 
simțeau stînjeniţi de uniformele noi, ţepene, adesea 
nepotrivite ca măsură. Umblau de colo pînă colo, 
cercetind şi întrebînd, schimbiînd între ei coifurile, 
încălţămintea, pieptarele din piele groasă. 

Pesemne dacii nu crezuseră că vorbele vînturate 
în jurul lor timp de trei luni se vor întruchipa vreodată 
în libertate. Nici acum nu le venea să creadă şi, 
schimbiînd straiele între ei, schimbau şi îndoielile. Cei 
mai înţelepţi, şi nu erau prea mulţi, ştiau că starea 
nouă în care s-au pomenit nu putea fi denumită 
libertate. Cineva are nevoie de sclavi care să 
mînuiască armele în loc de unelte, să alerge, să asude 
şi să se fringă din şale la fel ca şi pînă acum. Dar 
înţelepţii de aceea sînt înţelepţi ca să tacă; cuvintul 


scăpat e ca pasărea: — nu-l mai prinzi. Aşa ori altfel, 
noua sclavie avea un alt fel de chip, mai atrăgător. Cel 
puţin vor minca pe săturate, nu vor mai umbla în 
zdrenţe, privirile se vor desfăta în faţa zărilor mai largi, 
iar în loc de „servi” li se va spune „milites”. Totcenue 
pierdere — este cîştig, era singurul lor răspuns. 

Cînd răsări soarele, Ariort chemă la el pe 
centurioni şi le porunci să-şi adune cetele. Trecu apoi 
de la una la alta făcînd observaţii şi dînd sfaturi pînă în 
clipa cînd dinspre porţile oraşului apărură cinci călăreţi. 
Era prim-centurionul Lempidus cu alţi patru centurioni 
instructori. Cu Lempidus se întîlnise şi se sfătuise pînă 
acum. Era un veteran distant şi tăcut, dar un om de 
treabă. Deşi mai mic în grad decit Ariort, sarcina îi 
dădea dreptul, pînă la terminarea instrucției, să 
comande cohorta şi să dispună de ea după bunul său 
plac. 

O mie de ostaşi nu era puţin lucru. Chiar adunaţi 
în coloane strînse, de cite o sută, părea o masă imensă 
de oameni. Mulţumit de înfăţişarea nouă a foştilor 
prizonieri-sclavi, Lempidus dădu semnalul de plecare. 

Stingaci în  neobişnuitul echipament, dacii 
porniră, centurie după centurie, către marele drum 
Valeria şi pe măsură ce intrau în el, îşi potriveau 
cadenţa la îndemnul centurionilor. În curînd, precedată 
de şefii călări, coloana se întinse şerpuind ca un balaur. 
In urma lor scîrţiiau zeci de care cu poveri. Ostaşii 
purtau şi ei sarcini: corturi, ţăruşi, colaci de frînghie, 
unelte şi o sumedenie de lucruri mai mărunte şi nu 
prea grele. Deocamdată nu li se dădură armele. 

Dîndu-se la o parte, din cînd în cînd, şefii priveau 
cum se scurg şirurile prin faţa lor. Urmărind pe furiş 
chipul lui Lempidus, Ariort surprinse un zîmbet strîmb, 
dispreţuitor, care dispăru tot atît de repede după cum 


apăruse. Fie că unitatea din faţă-i nu aducea cu o 
cohortă romană în mers, fie că el nu avea prea mare 
speranţă cu dacii aceştia barbari, romanul zeflemisea 
pe tăcute. Acest om tepos, militar pînă-n măduva 
oaselor, nu luptase niciodată cu dacii şi oricîte i s-au 
povestit despre aceştia, nu putea să le dea cinstirea ce 
li se cuvenea, ca oameni dirji, neobosiţi şi neînfricaţi. 

Ariort nu era fălos şi nu-şi lăuda compatrioţii, îşi 
zicea doar în gind: 

„Ai răbdare Lempidus. Dă-mi răgaz şi vei vedea 
ce scot eu din dacii mei!”. 

Soarele nu reuşise încă să risipească picla rece 
aşternută deasupra cîmpiei. Totul părea ceţos şi 
misterios. Deşi nu erau în apele lor, dacii trăgeau aerul 
adînc în piept, li se părea că simt gustul libertăţii. După 
lunga robie în care s-au mişcat şi au trudit într-un cerc 
strimt, după uriţenia muncii de ocară, cu spatele îndoit 
şi privirile pironite în pămînt, ei se tot mirau că nu li se 
lipiseră de palme cozile de hirleţe, tirnăcoape, roabe şi 
tărgi. 

Cu cît se îndepărtau de zidurile Romei, cu cît 
privirile li se limpezeau, iar plămînii apucau tot mai 
mult aer, cu atit picioarele li se îndoiau mai uşor din 
genunchi şi nu mai tirşeau ca pe vremuri. 

Drumul fugea la nesfirşit, îndemnîndu-i către 
capătul mereu proptit în zare, se unduia în largi 
cotituri, trecea neobosit pe lîngă aşezări rustice, holde, 
fineţe şi grădini, încălecînd văile şi albiile nurilor, 
ascultind în treacăt foşnetul molcom al copacilor, 
numărind bornele de piatră puse anume, parcă, ca să-i 
amintească că undeva îl asteapta capătul. 


Văzduhul era neclintit deasupra pămîntului prins 
în chingile gerului. Zăpada căzută la idele lui februarie 


ţinuse doar citeva zile, pe urmă se topi în bătaia 
vîntului călduţ de miazăzi. Acum, un pui de ger 
înţepeni din nou noroiul frămîntat de picioare, copite şi 
roţi. Era o ultimă zvircolire a iernii, căci în aer pluteau 
de acum aromele primăverii. 

Ariort ieşi din cort, se întinse dezmorţindu-şi 
mădularele după un somn lung. Era tras la faţă, 
înnegrit de vînt şi ger. Viaţa de lagăr era grea, sobră şi 
dură, nu-i mai rămînea timp nici pentru gînduri, dar se 
simţea voios iar inima îi cînta de bucurie. 

Privi muntele semet sclipindu-şi zăpezile muiate 
în trandafiriul zorilor. În jurul culmii ca nişte raze 
imaculate, coborau prin văi şi prăpăstii pirtii de nea 
pînă-n pădurile negre de la poale. Asta-i aminti de 
Dacia, cu toate că imaginea acestui munte semeţ avea 
ceva aparte şi se profila mai tăios pe un cer mult mai 
cald şi mai verzui. 

Pe un colnic cu iarba veştejită, de an, se mişcau 
ca nişte jucării, cîrduri de capre şi asini, urmate de un 
păstor în mastruca miţoasă şi doi cîini zburdalnici. Pe 
luciul lacului Fucinus, voalat de depărtare, alunecau în- 
cet două pînze roşii pescăreşti. Riîul din apropiere, 
strîns în gheţuri, curgea tainic sub carapacea sticloasă 
şi doar la cotituri şi praguri, clocotea revărsîndu-se pe 
deasupra. Departe, spre miazănoapte, abia se zărea 
îngrămădirea albă a caselor Fucenţiei. 

— Tarsa, strigă Ariort! 

— Aici sînt, tribune, răspunse oşteanul care-l 
servea, apărînd de după cort. 

— Apă! 

— Tocmai am adus-o din girlă, tribune. 
Sosi curînd cu un ciubăr plin ochi. 


Ariort îşi scoase tunica şi-şi cufundă braţele în 
apa îngheţată. Se stropi pe obraz şi-şi umezi părul, 
fornăind de plăcere. Se frecă pe umeri şi piept. 

— Toarnă! 

Tarsa ridică ciubărul şi-l deşertă încet peste 
spatele îndoit, înfiorînd pielea, iuţind mişcarea sîngelui. 

— Frumoasă-i viaţa, zise Ariort ştergindu-se cu o 
bucată de pînză aspră. 

— În tot cazul, mai asemănătoare cu aceea de pe 
la noi, mormăi Tarsa. 

— Pînă îmbuc ceva, să-mi aduci calul, porunci 
Ariort şi aruncîndu-i ştergarul intră în cort. 

Mîncă piine cu brînză, bău vin amestecat cu apă 
caldă, gindindu-se repede, aşa cum se obişnuise în 
ultima vreme, la o sumedenie de treburi. Dar, fără 
voie, crimpeie de amintiri i se strecurau în minte. 
Gînduri legate de Viola, prieteni, viaţa comodă din 
Roma, popina grăsunei Upupa, Andena ... Ah, Andena 
voinicul, generosul său prieten, îi lipsea mult. Ce mai 
centurion ar fi ieşit din el. Dar Andena însuşi nu-şi 
dorea aşa ceva. Chiar dacă nu era un sclav fugit, nu ar 
fi primit propunerea de a intra în rîndurile oastei. Era 
sătul de ostăşie, voia să facă negoţ cinstit şi nu înceta 
o clipă să viseze la reîntoarcerea în patrie. Ariort nu 
ştia nimic, nu primise nici o veste de la el. 

Se auzi un tropot. 

— Am adus calul, tribune, zise Tarsa ridicînd 
poala cortului. Apoi oşteanul îl ajută să se echipeze: îi 
strînse curelele loricii, îl încinse cu gladiu, îi puse 
mantaua pe umeri. Ariort ieşi, se întoarse către soarele 
ce răsărea, murmură cu evlavie o rugăciune şi 
punîndu-şi coiful, încalecă. 

Trimbiţele, care acum un ceas au sunat 
deşteptarea, de astă dată vesteau adunarea pentru 


instrucţie. Centurionul Lempidus era plecat la Roma 
pentru cîteva zile. În lipsa şefului, instructorii romani se 
cam înmuiară şi deveniră mai obraznici. Gîndul de a-i 
pune la locul lor îl muncea pe Ariort. Treptat-treptat, el 
îşi cîştigase prestigiul de comandant, dar nu îndeajuns 
ca să fie mulţumit. Atunci cînd intervenea, cuvîntul său 
nu avea destulă greutate în faţa romanilor instructori. 
De cele mai multe ori vina o purta el însuşi. 

Ca de obicei, porni să inspecteze lagărul, corpul 
de gardă, magaziile, grajdurile. Centurionul Eptala îi 
ieşi înainte şi-i raportă, conştiincios şi scurt, cele 
întîmplate în timpul serviciului său pe lagăr. R 

Ariort băgă de seamă că era neguros şi trist. Il 
ascultă, sfredelindu-l cu privirea şi după ce acela 
termină, îi spuse poruncitor: 

— Spune-mi tot, nu-mi ascunde nimic, Eptala! 
Acela însă tăcea, privind în pămînt. 

— E o poruncă, centurioane, capul sus! 

— Tribune, mi-e teamă să ţi-o spun. Aseară era 
să fac moarte de om. 

— Nu mă înnebuni, strigă Ariort, lămureşte-mă! 

— Instructorul manipulului nostru adică al meu şi 
al lui Drigiza, centurionul Fabius, m-a pălmuit. 

— Zi-i mai departe, spuse Ariort văzindu-i 
frămîntarea şi încruntîndu-se. 

—  Oştenii au miriit ameninţător şi unul din 
rânduri îmi strigă în limba noastră: „Omoară-l, ce mai 
aştepţi!” Pe urmă au bătut cu toţii în scuturi. Am văzut 
negru în faţa ochilor şi am tras paloşul, dar amintindu- 
mi vorbele tale şi închipuindu-mi ce va ieşi din asta, 
mi-am înfrînat pornirea. Nu voiam să stric într-o clipă 
ceea ce tu ai clădit cu atita trudă. 


— Bine ai făcut, Eptala! Lasă asta în seama mea 
şi vezi-ţi de serviciul tău. În curînd vine primăvara şi 
vom scăpa de ei. Dar, pentru ce te-a pălmuit bestia? 

— Pentru că am împărţit vin la ostaşi. 

— Dar asta era porunca mea. E frig şi oamenii 
amorţesc în corturi. O gură de vin îi înviorează. 

— l-am spus-o. 

— ŞI...? 

— Mi-a răspuns că el ascultă numai de ordinele 
lui Lempidus şi cînd i-am amintit că avem un tribun, 
mi-a răspuns în batjocură: „Barbar inconştient ca şi 
tine”. l-am spus atunci că amândoi purtăm panaşe de 
centurioni la cască şi că trebuie să ne respectăm 
superiorii, iar el nici una, nici alta, a sărit ca un 
popîndău şi mi-a tras o palmă. Mi-a fost tare greu, 
tribune. 

— Îmi închipui prea bine starea ta, zise Ariort, 
punîndu-i mîna pe umăr. Bine ai făcut că ţi-ai înfrînt 
mînia. Acesta este adevăratul curaj. 

Înnegurat dar nu furios, Ariort încalecă şi porni 
către cîmpul de exerciţii. 

Manipulul, adică două sute de oşteni, o sută a lui 
Eptala şi o sută a lui Drigiza, făcea exerciţii de formaţie 
în careu. Cele două centurii, fiecare pe patru rînduri, 
mărşăluiau, se opreau, se întorceau, evoluau şi, 
închizind pe stegar înăuntru, se îmbinau într-un 
patrulater cu latura de cincizeci de ostaşi. 

Rău de felul său, centurionul mai era şi prost 
dispus. La orice greşeală sau la tot ce i se părea 
greşeală, înjura, batjocorea, rupea rîndurile, fugărea 
oamenii şi începea manevra din nou, fără a le da o 
clipă ca să răsufle. Drigiza, deşi comandant a jumătate 
din oameni, făcea pe stegarul şi era negru la chip. 


— Drepţi! strigă centurionul. — Credeţi că sînteţi 
„in rosa” (pe pat de trandafiri). 

Dacii care învăţaseră pe de rost comenzile, nu 
prea pricepeau ocările latineşti cu care îi copleşea 
instructorul. Ştiau mai mult din intonaţie că-i înjură şi-i 
ocărăşte. Erau obosiţi şi plictisiţi de sicîială şi atît de 
încinşi că ieşeau aburii din ei. 

— Acesta nu e careu, ţipa centurionul. „Proh 
pudor, grex tericula!” (Mi-e ruşine, adunătură de 
sperietori). Rupeţi rîndurile! 

Ariort stătea de o parte, pe calul său înalt şi 
asculta în tăcere. Centurionul, mic de statură, 
umflîndu-se în pene, se întrecea pe el însuşi. Il văzu pe 
comandantul dacilor şi asta îl aţiţă şi mai mult. 

Se legă apoi de ostaşii izolaţi. li scotea afară din 
rînduri şi lovindu-i cu bastonul peste picioare, răcnea 
ca un apucat. Ostaşii răbdau cu tărie, se întorceau în 
rînduri ca să repete din nou şi iar din nou manevra. 

— Funem duco (ascultă comanda)!* Arrige 
aures, asi-ne! (Ciuleşte-ţi urechile, măgarule). 

Atunci Ariort îşi mişcă calul înainte, drept către 
instructor şi cînd acela se dădu grăbit la o parte, îl în- 
trebă: 

— Cum te cheamă, centurioane? 

— Mă întrebi de parcă n-ai şti, răspunse acela 
obraznic, dar neputind suporta privirea stranie a 
ochiului de oţel, adăugă în silă: —• Fabius mă cheamă. 

— Dar pe mine ştii cum mă cheamă? 

— Aelius Ariortus. 

— Aşa răspunde un militar subordonat şi zelos pe 
deasupra? 

— Salve tribune! Sînt centurionul Quintus Fabius, 
delegat instructor pe lîngă Cohors Milliaria Dacorum. 


33 Funem ducere = a comanda, literalmente: „a duce funia, şirul”. 


— Aşa, centurioane! Acum stai de o parte şi 
priveşte! Aş vrea să văd cum şi-au însuşit dacii 
învăţătura militară. 

Aşteptă nemişcat pînă cînd centurionul, codindu- 
se, se îndepărtă .şi chemiîndu-l la ordin pe Drigiza, îi 
porunci: 

— Preiei comanda,  centurioane  Drigisus 
(pronunţă numele latinizait, aşa cum era trecut în 
tabula unităţii). Vei executa întocmirea în careu. Stegar 
poate să fie şi un simplu ostaş. 

Adăugă apoi tare adresîndu-se dacilor în limba 
lor: 

— Ostaşi, fiţi cu luare aminte, să nu mă faceţi de 
ruşine în faţa acestui îngimfat! Drigiza, limpede şi 
hotărît, începe! 

Dacii se înviorară. Ochii le luceau de miîndrie şi 
recunoştinţă. Ariort al lor n-a fost şi nu va fi vreodată 
un papă-lapte. 

— Funem duco! strigă Drigiza. Manipul, pe 
centurii adunarea-a-a! 

Comenzile latine, strigate cu un accent pronunţat 
străin, erau totuşi clare şi hotărite. Quintus Fabius ur- 
mărea cu ciudă crescîindă cum dacii se adună, 
înmărmuresc, se despart pe centurii, manevrează 
înapoi şi încheie un careu de scuturi, de nepătruns: 
cum la o nouă comandă, suliţele sînt împinse înainte 
ca ţepii unui arici şi în sfîrşit la o ultimă poruncă, 
manipulul se pune în mişcare, încet, pas cu pas, fără să 
clătească un singur scut din locul lui. Rîndul 
conducător păşea rar şi apăsat şi în cadenţa lui, 
marcată de glasul puternic al centurionului, latura 
opusă se mişca cu spatele înainte, iar celelalte două 
laturi îşi mutau picioarele în stînga ori în dreapta lor. 


Era o cetate vie, mişcătoare, un mecanism înfricoşător, 
care cu greu ar fi putut fi oprit din drumul lui. 

După ce merse aşa vreo sută de paşi, se opri şi 
făcu fără greş calea întoarsă. Apoi, în citeva clipe, 
Drigiza desfăcu careul, despărţi centuriile şi le alinie în 
faţa comandantului. 

Urmărind manevra cu sufletul la gură, Ariort 
răsuflă uşurat. Se întoarse către instructor şi-l întrebă: 

— E bine, centurioane Fabius? 

— Bine, tribune, răspunse acela, străduindu-se să 
nu-şi trădeze ciuda ce-l cuprinsese. 

— După cum vezi, ostaşii mei nu sînt nici asini 
nici adunătură de sperietori. Vor fi ei cîndva sperietori 
pentru duşmani pe cîmpul de luptă. După terminarea 
instrucției să te prezinţi la comandament! 

La amiază, cînd Fabius intră în micul pretoriu, 
Ariort îi zise: 

— leşirea ta de ieri ar fi putut să te coste viaţa. 
Norocul tău că barbarii mei sînt mai disciplinaţi decit îţi 
închipui. Insulta adusă unui centurion fie el şi dac se 
pedepseşte cu degradarea. Firea ta este duşmanul tău 
şi aici eşti în pericol. Iti dau două ore pentru pregătiri. 
Vei pleca la Roma şi vei preda scrisoarea aceasta la 
cancelaria prefectului Licinius Sura. Nu cer să fii 
pedepsit, ci numai înlocuit. Poti pleca, Quintus Fabius! 


Din simpatie pentru Ariort, ori convins de cele 
raportate sincer şi clar, severul prefect al Urbei i-a tri- 
mis un alt instructor în locul lui Fabius, iar delegatului 
Lempidus, care tocmai se afla la Roma, îi dădu sfatul 
să nu aplice dacilor rutina rigidă a instrucției militare. 
Totodată porunci să fie înştiinţat la sfîrşitul perioadei 
de instrucţie, să vină el însuşi să vadă rezultatele. 


Lempidus, om deştept şi prudent, pricepu îndată 
că faţă de Ariort trebuie să adopte o altă tactică. li 
dădu de atunci o mai mare independenţă şi nu-l mai 
trată ca pe un subaltern. Văzind cum Ariort al lor ia 
treptat-treptat friiele conducerii în mînă, dacilor le 
creştea inima de bucurie şi mulţumire. 

Veni şi luna aprilie, revărsîndu-şi binecuvîntarea 
peste valea Fucenţiei. Tăpşanele înverziră, rîurile îşi 
domoliră furtunoasa lor rostogolire după topirea 
zăpezilor, lacul Fucinus se acoperi cu sute de pînze 
pescăreşti, numeroase turme urcară câtre plaiurile 
înalte, năpădite de flori. 

Ziua hotărită pentru inspecţie se apropia. 

Toată suflarea din lagăr se pregătea cu 
înfrigurare. Se săpau şanţuri mai adinci, se înălţau 
valuri de pămînt mai înalte, se plantau palisade, se 
construiau turnuri de veghe. Toate acestea, lucrate 
temeinic, după regulile artei militare, dădură lagărului 
de odinioară înfăţişarea unei cetăţi adevărate. 

Mulţi daci îşi făcură ucenicia pe lîngă instructorii 
tehnicieni, însuşindu-şi cunoştinţele şi deprinzindu-se 
cu toate meseriile de care aveau nevoie ostaşii din 
armata romană. 

Cei zece centurioni ai lui Ariort au trebuit să 
înveţe cu sîrg ca să ştie în viitor cum se conduc 
lucrările de măsurare, nivelare, întărire, de construcţie 
din lemn, zidărie şi amenajări de drumuri. Departe de 
a-l dezamăgi pe conducătorul lor, ei îl asigurară că în 
orice parte a lumii îi va arunca soarta, ei vor şti să 
înalțe asemenea întărituri, dacă nu chiar mai bune. 

înăuntru, castrul strălucea de ordine şi curăţenie. 
Corturile aliniate la sfoară, de o parte şi de alta a dru- 
mului bătătorit dintre cele două porţi principale, erau 


proaspăt spălate, bine întinse, cu şănţuleţe în jur 
pentru scurgerea apei în şanţurile mari. 

In pretoriul mic şi curat ciţiva daci se 
îndeletniceau cu cititul şi scrisul ca să poată ţine la zi 
tabulele cu evidenţa oamenilor, hranei, echipamentului 
şi toate acele socoteli legate de o gospodărie atit de 
mare. 

Nu o dată se minunaseră instructorii, cît de bine 
se descurcă barbarii în complicatul aparat militar. 
Constatau, citeodată, şi nu fără necaz, că dacii sînt 
gospodari înnăscuţi, că nu sînt nici risipitori, nici 
nepăsători cum sînt unele neamuri meridionale. Ceea 
ce li se părea de-a dreptul uimitor, era faptul că aceşti 
barbari nu păreau să-şi facă datoria în silă, nici de 
teama pedepsei. Cazuri de abatere de la disciplină 
erau rare şi chiar atunci cei vinovaţi îşi primeau 
pedeapsa fără a cricni. In schimb, înjurăturile şi ocările 
aruncate pe nedrept îi posomorau şi-i făceau să se 
încrunte. 

Instructorii s-au convins cu timpul că procedînd 
cu prudenţă, dar mai ales cu dreptate, vor reuşi să 
scoată mult mai mult din daci decît prin constriîngere. 
Şi deoarece romanii doreau să se achilte cît mai bine 
de datorie şi să placă severului prefect, ei nu-şi mai 
făcură de cap de atunci încolo. 


Sosirea prefectului Urbei atrase din Alba Fucentia 
şi din aşezările învecinate o mulţime de curioşi. Şi pînă 
atunci pe colnicele din jurul lagărului se puteau vedea 
ţărani, păstori şi pescari, privind ore în şir exerciţiile. 
Astfel de spectacole erau din totdeauna gustate cu plă- 
cere. Cu armele scînteind în soare, îmbrăcaţi la fel, uni- 
tăţile militare păreau nişte balauri din poveste, ţepoşi 
şi solzoşi, ce se încolăcesc şi se descolăcesc, se întind 


şi se tiriie pe cîmpie ca împinşi de vrajă. Priveliştea era 
măiastră şi merita să pierzi cîteva ceasuri de muncă 
pentru ea 

În ziua sosirii prefectului, toate locurile mai înalte 
în jurul castrului şi al cîmpului de exerciţii erau înţesate 
de omenire. Veniseră cu mic cu mare, pe cai şi catiri, 
urmaţi de cîini zburdalnici. Ocazia de a vedea un mare 
demnitar, mîna dreaptă a cezarului, atrăsese o 
mulţime de nobili de la ţară, nu prea umblaţi şi rustici. 
Îşi puseră hainele cele mai bune, după rang şi stare şi- 
şi aduseră în căruţe şi lectici femeile şi copiii. Pentru 
nimic în lume n-ar fi lăsat să le scape acest prilej. 
Sosirea unui astfel de personaj suspus nu se întîmpla în 
fiece zi, nici măcar la zece ani o dată. Ceea ce vor fi 
văzut aici, va da hrană spiritelor şi va alimenta 
discuţiile la ospeţele lor simple, vreme îndelungată, 
pentru unii pînă la moarte, lăsîndu-le celor nevirstnici, 
care poate nici nu se născuseră atunci, amintirile pe 
care nepoţii lor le vor repovesti ca pe nişte legende, ca 
acelea despre trecerea oştilor paşnice ori prădalnice, 
despre răscoale, încăierări ori lupte întîmplate cîndva, 
în negura vremurilor pe meleagul lor. Amintirile vor 
circula în diferite variante, trecute din gură în gură de 
un lanţ nesfirşit de generaţii, începînd ca orice basm 
cu: „Era odată, pe vremea bunului cezar Nerva Traian, 
cînd prefectul Urbei Licinius Sura venise la Fucenţia ca 
să ...” sau: „Era în vremea aceea, cînd străbunicul meu 
era tînăr şi cînd prefectul Romei trecuse prin Fucenţia 
ca să...”. 

Nici vorbă, va fi pomenit doar prefectul Sura, 
personaj de prim rang şi se va spune că acesta a venit 
anume ca să-i vadă pe ei fucenţienii, sarea pămîntului, 
stilpii de nădejde ai imperiului roman, nicidecum 


pentru a-i vedea pe dacii prefăcuţi în ostaşi romani de 
către un oarecare Aelius Ariortus. 

În ziua aceea însă, adevăratul erou al 
evenimentului era tocmai acest Ariortus despre care 
localnicii auziseră că ar fi fost un dac uriaş şi „homo 
fieri non potest formosior” (un om mai frumos nici că 
se poate). Cu toţii voiau să-l vadă. Mai ales femeile 
căutau să-l ghicească printre şefii călări şi din 
depărtare, căci nimeni nu putea să se apropie de 
castru din pricina gropilor cu ţepuşe, abatizelor, 
şanţurilor şi altor întărituri. 

Cînd pe drumul Fucenţiei a apărut în depărtare 
cortegiul prefectului, trimbiţa  pîndarului din turn 
răsună prelung. Garda se repezi afară şi se alinie, iar 
Ariort urmat de instructori ieşi călare pe poartă şi porni 
la pas în întimpinare. De astă dată, tînărul dac era 
comandant de drept, căci depusese jurămintul şi 
semnase în tabulă de primirea cohortei. 

Apropiindu-se de prefect, pe care-l cunoştea şi-i 
vorbise la Roma de cîteva ori, Ariort îl salută cu brațul 
întins şi-i raportă curgător, cu glasu-i puternic: 

— Salut prefectului Lucius Lucinius Sura! Eu, 
Aelius Ariortus, tribun militar, îţi aduc la cunoştinţă că 
lagărul este în bună stare, iar cohorta auxiliară de o 
mie de oşteni daci şi zece centurioni aşteaptă ordinele 
tale. 

Admirîndu-i ţinuta, bărbăţia, frumuseţea, Sura îi 
şopti şefului escortei sale: 

„Aquila non capit muscas” (Vulturul nu prinde 
muşte) şi acela dădu admirativ din cap. 

— Bine, tribune Aelius Ariortus! răspunse apoi 
tare. Condu-mă în castru şi arată-mi ce ai reuşit să 
faci! Salve Lempidus! adăugă, răspunzind la salutul 
instructorului. 


Centurionul de serviciu, Denzi, îi dădu onorul 
gărzii şi după aceea, descălecînd, prefectul urmat de 
suita sa se duse să vadă castrul. Tot ce văzu acolo îi 
plăcu. In micul pretoriu, oştenii-scribi îi prezentară 
tabulele cohortei. Apoi, prefectul scrise cîteva cuvinte 
şi semnă în actul de instruire al unităţii. 

Incălecînd din nou, cortegiul ieşi din castru şi se 
îndreptă către terenul de exerciţii, unde-i aştepta 
cohorta aliniată. Desprinzindu-se de grup şi venind în 
faţa trupei. Ariort scoase paloşul şi ridicîndu-l, strigă: 

— Cohorta milliaria de daci, prefectului Lucius 
Licinius Sura, salut! 

— Salut! răspunseră o mie de glasuri şi prefectul 
ciulindu-şi urechile căută să surprindă în acest strigăt 
asurzitor note aparte, nefireşti sau nesincere, dar afară 
de faptul că strigarea izbucnită din piepturile barbare 
avea o anumită nuanţă de pronunțare, altceva ce l-ar fi 
dezamăgit, auzul său nu desluşi. Nu ştia că Ariort repe- 
tase de nenumărate ori salutul cu oamenii săi, rugîndu- 
i să strige mai voios şi mai cu inimă, spunîndu-le că 
aceasta va fi o ultimă încercare înainte de a porni liberi 
peste mări şi ţări. Nu-i înşelară aşteptările şi pentru 
asta le era tare recunoscător. 

După aceea, sub privirile prefectului şi ale celor 
din escorta sa, precum şi în faţa mulţimii adunate în 
jur, se desfăşurară exerciţiile militare: marşul, lupta în 
rînduri strînse şi corp la corp, formaţiile în careu şi 
testudo, aruncarea la ţintă a suliţelor şi tragerea cu 
arcul. 

Chiar dacă toate acestea nu erau la înălţimea 
exerciţiilor unor trupe vechi de legionari, prefectul nici 
nu se aşteptase la mai mult. Privind cu interes, la un 
moment dat uitase chiar că are în faţa sa nişte auxiliari 
recrutaţi printre barbari. Pe drept cuvint, Ariort 


depăşise toate aşteptările. Arăta, şi era de fapt un 
militar  desăvirşit şi  înnăscut. Prefectul îi era 
recunoscător şi abia aştepta să se reîntoarcă la Roma, 
să raporteze augustului Traian ce văzuse la Alba 
Fucenţia. 

După aceea, Sura ţinu o cuvinitare din care dacii 
nu au înţeles mare lucru, dar pe care au ascultat-o 
nemişcaţi ca nişte stane de piatră. 

Urmară  felicitările aduse comandantului și 
instructorilor, după care inspecția luă sfirşit şi trupa 
plecă la masă, de astă dată copioasă şi stropită cu vin. 

Plecarea dacilor în Orient a fost hotărită pentru 
idele lui mai, adică peste o lună; răgaz necesar 
pregătirii expediției. 

Prefectul îi invită pe Ariort şi Lempidus la ospăţul 
organizat în onoarea sa de către duumvirii Fucenţiei. 
La acest ospăț, Licinius Sura îl aşeză pe Ariort alături 
pe acelaşi tricliniu, îl prezentă convivilor ca pe un nobil 
de viţă veche; el însuşi îi aşeză coroana de flori pe cap, 
iar în cupă îi puse un inel de preţ în a cărui montură de 
aur era prinsă o gemă de onyx cu reprezentarea 
divinului cuplu — Hercule-Hebe, simbol al forţei şi al 
sănătăţii. Darul cel mai de preţ, însă, era scrisoarea 
Violei, pe care, înainte de a pleca la Fucenţia, prefectul 
îi propuse să o scrie şi pe care avu amabilitatea s-o 
înmîneze la ospăț logodnicului ei. 

Aceste  copleşitoare favoruri din partea lui 
Licinius Sura nu încetară decit odată cu moartea 
acestuia. Prin ele marele demnitar voia să-şi arate 


toată gratitudinea tinerei perechi. 
* 


În casa sculptorului Salubrius era linişte ca într-o 
zi de sărbătoare. Maestrul dădu drumul meşterilor săi 
şi se plimba singur printre statui, în atelier. 


Cufundat într-o stare pe care n-o încercase pînă 
acum, asista neputincios la lupta ce se dădea 
înlăuntrul său. Gînduri rebele, răsărite de nu se ştie 
unde, îl frămîntau. Asista mut la prăbuşirea viselor sale 
şi la înlocuirea lor cu visele altora. Nu putea să jure că 
ceea ce i se oferea în schimb era urit, prost ori nedemn 
de el, dimpotrivă, dar... 

„Nu şi nu! îşi zicea. Nici un „dar”. Aşa a fost dat 
să fie şi nici un muritor nu poate să pună mina în foc 
pentru reuşita sau nereuşita celor ce vor urma. Fiică- 
mea este fericită, dar nu eu i-am oferit această fericire, 
şi asta mă doare. Mai mult, era să stric fericirea ei ca 
să-i strecor pe aceea pe care i-o pregăteam, adică 
ambiția mea. La urma urmei, ce este fericirea dacă nu 
ambiţie? O dată satisfăcute, amîndouă dispar ca un 
fum. Acum, acest ginere barbar, pe care, vai mie, tot 
eu l-am descoperit, acest barbar o să mi-o ia, o s-o 
înstrăineze. Uşor de zis, s-o ducă tocmai în Orient, la 
capătul lumii; floarea asta gingaşă pe care cine ştie 
cînd o vom revedea. Ah! potoleşte-te inimă 
păcătoasă...!”. 

Se opri. Privi pe fereastră. In grădină, soţia sa 
Lucreția culegea flori cu Viola, iar Pantia umbla cu 
panerul după ele. Privind-o pe sclavă, zise cu ciudă: 

„Viperă bătrînă!” 

Nu putea să uite că Pantia tăinuia cu neruşinare 
întîlnirile fiicei lui cu Ariort, cînd datoria ei era să-i 
aducă la cunoştinţă acest fapt. 

„Viperă bătrînă!” repetă şuierînd printre dinţi. 

De fapt, Pantia nu era atit de bătrină. Avea virsta 
soţiei sale şi era poate mai atrăgătoare decit ea. Dacă 
n-ar fi fost doica copilului său, poate... Dar Salubrius nu 
voia să crească în casa sa copii nelegitimi alături de le- 
gitimi. Asta nu duce la bine. 


„Ohi me!”3*, zise lovindu-se cu pumnul în piept. 
Ce gînduri îmi vin tocmai acum cînd mă sfişiie 
îndoielile. Sînt vesele toate trei, căci îl aşteaptă pe 
„salvator”, iar salvatorul pentru mine nu este decit un 
răpitor de fecioare, cu nimica mai bun decit Rufus 
Junior. Ohi me! Ce gînduri mă pasc? Trebuie să mă duc 
în lararium, să mă reculeg, să mă rog zeilor să-mi ia 
gîndurile astea nebune”. 

— Mamă, exclamă Viola, de ce nu vine? Mi-a scris 
doar... ia să mai văd odată! : 

Scoase din sîn un sul mic de papyrus. Il desfăcu 
şi-l sărută. 

— Ce să-l mai citesc, doar l-am citit de zeci de 
ori. Scrie să-l aştept după amiază, în ajunul nonelor lui 
Maius. Azi este ajunul nonelor, nu-i aşa Pantia? 

— Da, comoara mea, azi. 

— Atunci, de ce nu vine? 

— Pentru că eşti nerăbdătoare, răspunse mama 
în locul doicii. 

— Şi dacă nu vine? 

— S-ar putea întîmpla, căci e militar, iar aceştia 
nu fac nimic de capul lor. 

— Vine el, vine, se amestecă Pantia. De ce o 
necăjeşti, stăpînă? Nu vezi cum fierbe? 

— Vine neapărat, întări matrona Lucreția. El nu 
poate să nu vină. 

— Mulţumesc, mamă, mulţumesc Pantia! şi Viola 
le sărută pe rînd. 

— Cred că avem destule flori pentru cină, zise 
matrona. Să mergem, să mai vedem prin casă, dacă 
toate sunt la locul lor. 

Nu apucară să intre, cînd se auzi ciocanul de la 
poartă. 


34 Vai mie! 


— A venit! strigă fata şi se repezi. 

— Viola, stai aici! îi porunci mama. Ştii bine că nu 
se cade. Are cine să-i deschidă. Ai să-l întâmpini la in- 
trare în atriu. 

Fata se stăpiîni, îşi pipăi pieptănătura şi roza 
prinsă în ea. 

— Nu sînt urîtă? o întrebă pe Pantia. 

— Tu, rise sclava? Tu şi urită? O, Venus 
Verticordia, redă-i mintea pierdută! 

Răsunară paşi şi sclavul anunţă: 

— Prea  cinstitul tabularius Marcus Ulpius 
Hermadio! 

— O-o-o! făcură toate odată, dezamăgite. Apoi 
matrona Lucreția adăugă: 

— Pofteşte-l! 

Hermadio apăru în prag. Era de nerecunoscut. Nu 
mai purta tunica de sclav imperial. Imbrăcat sobru în 
haine de cetăţean, se înclină adînc şi respectuos. 

— Onorată domina, casa să vă fie prosperă şi 
familia sănătoasă! Am primit o scrisoare de la Ariort... 

— Ah! făcu Viola îngrijorată. 

— ... el îmi scrie că astăzi are de gînd să vă 
viziteze şi mă roagă să trec să vă anunţ în cazul că 
scrisoarea trimisă vouă nu ar fi ajuns la timp. 

— Am primit-o şi-l aşteptăm, cinstite Hermadio, 
răspunse matroana. Îţi mulţumesc pentru bunăvoință. 
Fii binevenit şi te rog să ne ţii de urit. Fata mea şi-a 
pierdut răbdarea şi îi va place, cred, să te întrebe 
despre logodnicul ei, dacă ştii mai multe decit noi. 

— Prea multe nu. Ştiu doar că o duce bine, că 
prefectul Sura este mulţumit de tot ce a văzut la 
Fucenţia. că tot el a semnat ordinul de permisie pentru 
zece zile, iar plecarea în Orient va avea loc în ziua a 
douăsprezecea înaintea calendelor lui lunius. 


— Cam acelaşi lucru îmi scrie şi mie, zise Viola, 
dar nu ştiu de ce nu vine? 

— Vine el, bona virgine, chiar dacă va fi nevoit 
să-l fure pe înaripatul Pegas, ca să ajungă la timp. 

— Eşti foarte amabil, dar de ce stăm în picioare, 
îndemnă matrona Lucreția. Să mergem în portic, să 
şedem la aer. După cum văd, cinstite Hermadio, nu 
mai faci parte din familia cezarului? 

— Ba, fac parte, dar în calitate de client. Cezarul 
mi-a oferit libertatea şi mă trimite ca secretar al lui 
Marcus Hermias în Dacia. 

— În Dacia, exclamă Viola? În patria lui Ariort? 

— Da, bona virgine, şi asta mă încîntă. De mult 
visam să văd ţara unde s-a născut părintele meu. 
Desigur, faptul de a părăsi Roma natală mă cam 
sperie, îmi dă fiori. Poate îmi va fi greu să mă 
obişnuiesc cu noua mea situaţie, poate nu voi rezista 
iernilor grele de acolo, dar curiozitatea şi dorinţa de a fi 
de folos dacilor mă mînă înainte. Plecarea noastră este 
hotărită peste şase zile. Dacă nu venea Ariort aici, mă 
repezeam eu la Fucenţia ca să-mi iau rămas bun de la 
el. 

— Îi eşti prieten devotat, bunule Hermadio. 

— Îi sînt şi nu ştiu de ce n-aş fi, căci un om ca Ari- 
ort mai rar şi... 

Nu termină căci se auzi o nouă bătaie în poartă. 
Viola sări în picioare. 

— Ele! 

— Stai cuminte, Viola! zise mamă-sa. Să nu fie şi 
de astă dată o surpriză. 

Dar n-a fost. Sclavul intră, anunţind sosirea 
tribunului Aelius Ariortus. 

Viola n-o mai luă în seamă pe mamă-sa şi se 
repezi către intrare. 


— Tinerețe zvăpăiată şi nebună, zise doamna cu 
îngăduinţă şi o urmă fără grabă. 

Cînd îl văzu, inima fetei zvicni ca o pasăre prinsă 
în pumn. El îi întinse miinile şi ea i se aruncă la piept. 
Lorica sa era rece şi ţepoasă, dar fata nu băgă de 
seamă. Ariort al ei era lîngă ea. 

— Nu fii cupidă, Viola, zise matrona Lucreția. 
Lasă-mă şi pe mine să-mi îmbrăţişez fiul! Dar, pe unde 
o fi soţul meu? Caius, unde eşti, Caius? 

După ce se lăsă îmbrăţişat de viitoarea sa 
soacră, răscolit de duioşie, Ariort îl văzu stînd de o 
parte pe Hermadio. 

— Prietene scump! exclamă el şi îl strînse în 
braţe. 

—  Încetişor, voinice, rîse Hermadio, ai să-mi 
sfarmi oasele! 

În clipa aceea intră Caius Salubrius, potolit de 
rugă, împăcat cu gîndurile sale. Cînd îi văzu pe cei doi 
prieteni îmbrăţişîndu-se, păcătui din nou. 

„la te uită! îşi zise. Casa mi-e plină de foşti 
sclavi”. 

Îşi ascunse ironia amară sub un zîmbet dulceag şi 
apropiindu-se de Ariort îi întinse braţele. Ca să spună 
totuşi ceva care să-l răcorească, glumi: 

— Vezi, Viola, ce logodnic falnic ţi-am găsit? 
Ariort simţi mai mult cu inima decit cu mintea că 
viitorul său socru nu poate fi convertit, de aceea se 
grăbi în întimpinarea sa, îi strînse coatele miinilor 
întinse şi-l sărută pe umăr. Era sărutarea dată de 
obicei stăpînilor sau patronilor. Tinea cu tot dinadinsul 
să sublinieze că, cu toată noblețea sa şi funcţia ce o 
deţine, nu a uitat ce a fost şi că nici o umbră de 
înfumurare nu-i întunecă mintea şi sufletul. 


Om deloc prost, Salubrius simţi la rîndul său ce 
lecţie de bun simţ îi dă viitorul ginere şi căută să 
imprime vorbelor sale o nuanţă cît mai firească. Sincer 
vorbind, Ariort îi plăcu mult. Ştia că nu e un parvenit. 
Era tribun militar şi arăta ca atare — falnic şi 
impunător. 

„Ce e al lui, e al lui”, conchise în gînd şi luînd pe 
Viola de mînă o duse la Ariort, zicînd: 

— Duceţi-vă în grădină! Nu v-aţi văzut de mult şi 
cred că aveţi ce să vă spuneţi unul altuia. 

— Mulţumesc, tată! exclamă Viola, cuprinsă de o 
neţărmurită bucurie. 

Şi se duseră ţinîndu-se de mină. 

— Îţi mulţumesc şi eu Caius, şopti matrona 
Lucreția, ai fost generos ca niciodată. Mă duc să 
îngrijesc de cină. 

— Ei, cinstite Hermadio, eruditule, oftă Salubrius, 
luîndu-l de braţ, nouă bătrînilor ce ne rămîne? Pînă se 
aşază bucatele, să mergem la mine în atelier să-ţi arăt 
ce am mai făcut, să-mi povesteşti ce se mai aude la 


palat. 
* 


Marea răsufla larg. Din zare în zare valuri lungi, 
domoale se risipeau în horbote de spumă. Sub soarele 
voalat uşor de boarea umedă, întinderi mişcătoare de 
peruzea topită se luau la întrecere cu turmele de oiţe 
albe ce se fugăreau neîncetat. Insoţite de ţipetele pes- 
căruşilor, trei cîte trei, navele zburau către zarea 
încinsă cu briul violet de sacerdot. 

Luînd pieptiş valul, cele douăsprezece bireme îi 
pieptănau pletele verzi. Ca boturile unor monştri 
marini, rostrele provelor apăreau şi dispăreau. Vîntul 
tenace, captat pieziş de vele, dînd mult de furcă 
cîrmacilor, îi ajuta pe vislaşi. Înălţîndu-se toate odată, 


ca penele unor aripi uriaşe, ramele lungi îşi muiau 
capetele şi opintindu-se o clipă, scăpau cu zvicnet, 
împroşcînd puntea cu picături. Loviturile ciocanelor de 
lemn în scîndurile sonore marcau ritmul mişcării 
neostenite. Vintul şuiera în corzi, pocnea în vele. 
Vislaşii cîntau cîntece adinci ca apele, înalte ca cerul, 
largi ca zarea. 

Pe punți, tăcuţi şi uluiţi, şedeau în rînduri dese 
dacii. Nu erau oameni ai mării, nu-i cunoşteau tainele. 
Nu-i cunoşteau cîntecele, nici legendele. Nu ştiau nimic 
despre naiade, nereide, tritoni şi cai marini. Nu ştiau că 
stăpinii mărilor — Neptun şi  Amphitrita cer 
navigatorilor jertfe şi daruri, că monştrii marini Scylla şi 
Charybda iau în strîmtoarea lor vamă de suflete, că 
dincolo de Coloanele lui Hercule se întinde Oceanul cu 
Sorbul Mării care înghite tot ce se încumetă să se 
apropie. Totuşi, imaginaţia lor de locuitori ai uscatului 
şi teama superstiţioasă, plăzmuiau chipuri şi năluci în 
viltoarea verde. Şedeau încordaţi, ţinîind în faţă-le 
scutul, strîngînd în pumn sulița, simțind un gust leşios 
cînd puntea se lăsa, fugind de sub ei, lipindu-se cu 
toată greutatea de ea cînd se sălta. 

Hula era mică; marinarilor nici că le păsa. Priveau 
cu milă şi dispreţ către „tereştri”. Rideau în barbă, 
gîndindu-se ce ar fi fost dacă s-ar fi stirnit o furtună. 

Oriciît de ciudată şi de neobişnuită ar fi fost 
starea asta nouă, dacii simțeau că abia acum trăiesc 
adevărate clipe de libertate. Inghesuiţi pe corăbii atit 
de neînsemnate faţă de stihia pe care o străbăteau, n- 
o aveau decit pe ea de stăpîn, stăpîn fără chip de om 
sau de zeu, neînchipuit de mare, înfiorător de 
puternică şi cu totul nepărtinitoare. Dacă ar fi să se 
mînie pe acei ce se încumetă s-o străbată, nu ar sta să- 


i aleagă după nobleţe, rang şi putere ci i-ar înghiţi 
deopotrivă. 

Soarele se apropia de amiază. 

Se îmbarcaseră în zori de zi. Nu fără teamă se 
urcaseră pe corăbii. Doar cîţiva mai văzuseră marea, 
nici unul însă n-o străbătuse. În ajunul plecării veniră 
cu toţii pe țărm să vadă. Se apropiară nerăbdători de 
apa cea mare, uimiţi de priveliştea fără hotar. Ştiau că 
apa e sărată şi o gustară neîncrezători, să vadă dacă 
nu e păcăleală. Culeseră scoici mari, nemaivăzute. 
Unele, puse la ureche, vuiau întocmai ca marea. Din 
acestea nu erau multe şi norocoşii găsitori le păstrară, 
ducînd cu ei aiurea minunea: colivia în care era închis 
vîntul. 

Ariort era printre ei, se bucura împreună cu ei, 
povestindu-le tot ce ştia despre isprăvile şi toanele 
mării. 

Ah, Ariort! îl iubeau din toată inima, deşi 
cîteodată supărat, îi înspăiminta cu privirea ochiului 
său de oţel. De cînd se ivise în viaţa lor au avut timp 
să-l cunoască şi cu cît îl cunoşteau mai bine cu atît se 
minunau. Şi la el în ţară era vestit şi cîntat. Pe cei mici 
şi neînsemnaţi nu-i slăveşte nimeni în cîntece. Dar 
Ariort nu era ca ceilalţi; pînă şi ochiul i-a fost luat ca să 
nu semene cu cei mulţi. Unii spuneau că nu-i om ca 
toţi oamenii, că e născut din sămiînţă de zmeu, căci 
care om poate cit poate el? Cînd mai veni şi cu zîna 
aceea, frumoasă ca-n poveşti şi le-o arătă spunîndu-le 
că-i este nevastă, cine ar fi putut să creadă că un om 
poate fi copleşit cu atitea daruri de preţ. Unii au oftat 
din rărunchi, alţii s-au întristat, zicîndu-şi că acum 
Ariort nu e numai al lor şi că femeia îl va înstrăina. 

„Ah, Ariort, Ariort!” 


Din cînd în cînd aruncau priviri înainte, să vadă 
dacă mai bate în vînt fişia roşie de pe catargul navei 
conducătoare. Acolo era Ariort al lor, mereu în frunte, 
cu ei toţi după el. Treptat-treptat, cu sfiiciune, cei 
meşteri în viers dulce şi potrivit, încropiră cîntece 
despre conducătorul lor, aşa cum o făcuseră şi ceilalţi, 
acolo, în iadul Sarmizegetusei, cînd el îi ducea la luptă. 

Şi Ariort, simţindu-le parcă chemarea, privea din 
cînd în cînd înapoi, la rîndurile de bireme înţesate cu 
daci. Stătea la provă trăgind adînc aerul reavăn în 
piept, scrutind zarea nesfirşită. Pieptul i se sălta cu 
mîndrie. Biruise soarta. lată-l scăpat ca o săgeată din 
cercul avatarurilor vieţii. Străbătuse un drum anevoios, 
cu suişuri istovitoare şi coborişuri ameţitoare. Părea că 
de acum înainte acesta se aşterne neted şi drept în 
faţa sa. Aşa e oare? Nu cumva este prea fălos? Oare 
soarta a fost vreodată înfrîntă de vreun om? Pînă şi zeii 
sînt supuşi marelui Fatum. În clipa următoare se 
înfricoşa de cutezanţa sa. 

Nu degeaba îl cuprinsese mîndria căci simţea o 
neţărmurită bucurie de a trăi. lubea şi era iubit, iar 
starea de împlinire desăvirşită îl îmbăta. O fiinţă 
curajoasă se avinta alături de el în necunoscut. 

Aruncă o privire către încăperea de la pupă, unde 
în dosul perdelei se odihnea soţia sa. Soţia! Vorbă de 
sacru legămint în faţa oamenilor şi zeilor, mîndria 
bărbatului căruia i-a fost încredinţată perechea. Cînd, 
după ospăţul de nuntă, cortegiul miresei, cîntînd şi 
jucînd, se apropie cu torţe de casa sa, el o întrebă în 
prag, aşa cum cerea datina latină: 

„Cine eşti tu, fecioară?” 

Ea îi răspunse cu sfială, tot după datină: 

„Ubi tu Gaius, ego Gaia”. 


3 Unde eşti tu Gaius, acolo sînt şi eu — Gaia 


În jur rîsete, cîntece, urări. Pumni de monedă 
măruntă zăngănind, grindină de nuci rostogolindu-se 
pe lespezi. 

Un val mai năltuţ, despicat de provă, îl împroşcă. 
Simţi pe buzele sale picături sărate. Viola obosită dor- 
mea legănată de valuri. Marea îi plăcea mult şi nu-i pri- 
cinuia nici un rău. 

Atunci, în seara nunţii, cînd se opriseră în faţa 
porţii mirelui, pronuba (nuna) cea isteaţă, mătuşa 
Violei, privi cerul să vadă dacă steaua Vesper apăruse 
pe poala lui şi o îndemnă pe mireasă să purceadă la 
îndeplinirea datinei. 

Cu  miini tremurătoare, Viola legă panglici 
colorate de clanţă, luă din mîna pronubei vasul cu ulei 
aromat cu tămiie şi unse balamalele uşii. Tinerii 
însoțitori stinseră torţele aruncîndu-le cît mai departe. 
Mulțimea voioasă se repezi să le culeagă, să le rupă şi 
să le împartă, căci aduceau noroc. Oaspeţii de onoare 
— Plinius şi Apollodor, care ţinuseră mult să fie martori 
tinerei perechi şi petrecuseră ziua toată la ospăț, 
deschiseră uşa, o ridicară pe mireasă în braţe şi o 
trecură peste prag. Atunci şi Ariort păşi înăuntru. Din 
clipa aceea, Viola îi era soţie în lege. 

„Hymeneo! Hymeneo!”?® strigau cei din jur. 

Vela mare pocni cu putere, cît p-aci să se 
întoarcă pe dos. Cirmaciul culcîindu-se cu toată 
greutatea pe cîrmă, se răsti cu asprime la marinarii 
care manevrau corzile. Birema zvicni, se redresa şi 
porni să despice valul, ca înainte. 

Despărțirea de prieteni era grea. Cînd pleci atit 
de departe, nu ştii niciodată dacă vei reveni. Ziua din 
ajunul plecării lui Hermadio şi-o petrecu cu acesta. Mai 
întîi în casa sa, împreună cu Viola, apoi ieşiră doar ei 

doi. Hoinăriră prin oraş pe la locurile dragi. Trecură prin 
forul lui Traian, să vadă cum merg lucrările, coboriră la 
templul zeiţei Spes şi se abătură la podul lui Fabricius 
să-şi ia rămas bun de la bătrînul ghicitor. 

„O, feţii mei! zise Lupulus fixind cerul cu 
găvanele ochilor săi scurşi. — Plecaţi fără teamă, căci 
nu vă paşte nici un rău. V-am citit ursita la amindoi. 
Este lină şi limpede ca un lac de munte. Veţi avea 
greutăţi ca toţi oamenii inimoşi care se zbat pentru 
alţii, dar voi sînteţi suflete tari şi le veţi birui”. 

In ziua acea, glasul său sonor şi melodios avea 
un iz de melancolie. Il trase pe micul Myro lîngă el şi 
continuă: 

„Nenumăraţi oameni au venit aici, în lumea mea 
strimtă ca podul acesta, dar şi fără hotar ca întunericul 
ce mă învăluie, să le ghicesc, să le spun ursita. Puteam 
eu oare să le-o spun la toţi? Unii o au atit de 
neîndurătoare că numai grozăvia nenorocirilor ce-i 
păştea era destulă ca să mă amuţească. Orice om face 
pe grozavul şi susţine că e pregătit să afle totul despre 
el, de fapt nu aşteaptă decit să i se spună despre 
miracole şi daruri zeieşti, căci tot omul se crede alesul 
sorții. Mulţi au venit să-şi ia rămas bun de la mine, 
asemenea vouă şi le-am pierdut urma pentru 
totdeauna. Au fost şi dintr-acei care au reapărut şi au 
venit să-mi reamintească de ei. Multora le-am uitat 
vocile şi deoarece nu le-am cunoscut niciodată 
chipurile, ei s-au topit în întunericul memoriei mele. 
Dar nici unul n-a venit să-mi spună că l-am minţit. Ştiu 
că şi voi veţi reveni şi mă veţi căuta. S-ar putea să mă 
mai găsiţi, s-ar putea să nu... Dacă ştiu să ghicesc 
ursita altora, nu pot să mi-o ghicesc pe a mea. Dar voi 
veţi reveni curînd. Cine a trăit la Roma, nu poate să nu 
revină”. 


Pe urmă se duseră în Subura şi intrară în popina 
copei Upupa. Băură cu bătriîna cite o cupă de vin şi-şi 
luară rămas bun de la ea. Fetele Upupei şi cele cîteva 
hetaire au amuţit, privindu-l pe Ariort ca pe un zeu 
pogorit de pe Olymp. Trecură apoi Tibrul peste podul 
Aelius, coboriră pe malul celălalt pînă la podul lui Nero 
şi se reîntoarseră prin grădinile Agrippinei. Acest drum 
le aminti de inimosul Andena şi de păcăleala pe care 
acesta i-o trăsese stăpinirii. 

„Cînd vei sosi în Dacia, Hermadio, caută-l 
neapărat pe Andena. Oare îl vei mai recunoaşte în alte 
straie şi fără barbă? L-ai văzut astfel doar cîteva ore”. 

„Îl voi recunoaşte, fii pe pace!” 

„Să nu te trădezi şi să nu-i spui pe numele lui 
adevărat! Acum îl cheamă Fabius Fortunatus!” 

„Voi fi foarte prudent, Ariort”. 

„Îmbrăţişează-l din partea mea, povesteşte-i tot 
ce ştii despre mine şi spune-i că şi-a făcut culcuş 
trainic în inima mea”. A doua zi îl conduse împreună cu 
Viola pe Hermadio pînă la Via Salaria, drumul ce ducea 


către portul Ancona. 
4 


Din dreapta se apropia un cîrd de nave greoaie 
de marfă. Pluteau în linie frîntă, captind cu greu vintul 
potrivnic. Cînd se apropiară, marinarii celor două flotile 
îşi strigară unii altora presupunerile în legătură cu vre- 
mea şi urări de drum bun. Vintul creştea în intensitate. 

Cînd se duse la Apollodor să-şi ia rămas bun, 
Ariort îşi puse straiele vechi de libert, acelea cu care îl 
însoţise în atitea peregrinări. Şi le puse în semn de 
modestie şi recunoştinţă. Maestrul era trist deşi dorea 
să pară vesel, îşi dădea seama că un altul ca el nu va 
găsi, dar nu voia să-i pună piedici în calea fericirii. Ah! 
fericirea! Ce o mai fi şi asta? Aşa ori altfel fiecare o are 


pe a lui, fiecare şi-o urmăreşte în felul său, chiar dacă 
nu e de găsit nicăieri. 

„Soarta ne mină pe toţi către Orient, zise 
Apollodor cu privirea pierdută în gol. În curînd Plinius 
va fi numit guvernator al provinciei Bithynia şi dacă nu 
va apuca să plece pînă la stricarea vremii, se va duce 
la anul, îndată ce va începe să sufle Favonius cel 
prielnic navigaţiei, să-şi ia postul în primire în 
Nicomedia. Pe el soarta îl mînă spre miazănoapte, 
către țărmurile binecuvintate ale Propontidei, pe voi 
doi în inima Orientului acolo unde Euphratus străpunge 
munţii, iar pe mine către Damascul meu arzător şi plin 
de miresme. Dorinţa mea de a-l revedea este atit de 
copleşitoare, că îndată ce voi vedea Columna înălţată 
şi nu mai e mult pînă atunci, voi lăsa treburile în seama 
ajutoarelor mele şi mă voi îmbarca”. 

„Maestre, întrebă Ariort, am văzut şi eu deunăzi 
Columna. Cu ce va fi decorată?” 

Surprins de întrebare, Apollodor răspunse 
descumpănit: 

„În proiect ea apare nudă, şlefuită doar. M-ai pus 
pe ginduri cu întrebarea ta. Intr-adevăr, cu ce aş 
putea-o decora?”. 

„lartă-mă, binefăcătorul meu! N-am vrut să-ţi pri- 
cinuiesc necazuri. Ştiu că ai destule. Dacă ar fi fost 
vorba de un stilp oarecare, dar este vorba de coloana 
amintirilor”. 

„Coloana amintirilor? De ce îi zici aşa?”. 

„Cum aş fi putut s-o denumesc altfel? Ce ar fi 
putut să simbolizeze aşa goală cum e? Inscripţia de pe 
soclu arată că menirea ei este de a servi ca jalon, 
martor al sforţării uriaşe depuse la nivelarea locului 
unde se construieşte forul cel nou. Decoraţiunile de pe 
soclu şi capitel, dimpotrivă, dovedesc că menirea 


coloanei este de trofeu, cîtă vreme statuia din virf 
atribuie ei rolul de monument pentru glorificarea 
împăratului”. 

„Ţi se pare încurcat, nu-i aşa?”. 

„N-am nici un drept să critic o operă atit de 
perfectă ca proporţii, mă refer doar la simbol. Dacă n- 
ar fi avut loc războiul, n-ar fi existat nici forul, nici 
Columna Centenaria. Toate au fost înălțate din prăzile 
luate în Dacia, de aceea socot că numai războiul poate 
fi eroul principal, numai lui, acestei epopei fără seamăn 
se cade închinat monumentul”. 

„Eşti un dac incurabil, Ariort, dar socot că ai 
dreptate. Şi mie mi-a străfulgerat prin minte o idee 
asemănătoare, doar că nu m-am gindit la coloană ci la 
o serie de frize. Asta mi-a venit la carierele din Luna. 
atunci cînd tu cu alţi robi încărcai blocul de marmură 
pe corabie. Îţi aduci aminte? Între timp, copleşit de 
treburi am uitat. Mi-ai amintit acum un mare adevăr, 
că o operă de artă care nu a fost gindită profund nu 
valorează nimic. Sînt hotărît să cer învoirea împăratului 
de a ilustra coloana cu scene din războaiele daco- 
romane şi sper că augustul nu se va opune după cum 
nu s-a opus niciodată proiectelor generoase. Voi 
stringe un mănunchi de meşteri talentaţi şi-i voi pune 
să-mi facă proiectul. O coloană ca asta, acoperită cu 
reliefuri iscusite va fi unică în lume. iți mulţumesc 
Ariort, chiar dacă din pricina ta voi trebui să-mi amîn 
plecarea în Orient. Columna nu va rămîne goală de 
conţinut”. 

„Îţi mulţumesc şi eu, iubite maestre, în numele 
dacilor care nu vor fi înghiţiţi de uitare. De acolo de sus 
ei vor aminti generaţiilor viitoare că au fost viteji şi 
aprigi şi au îndrăznit să se împotrivească sublimei 
Rome”. 


„Inimă înfocată, tu ştii să înflăcărezi pe cei din 
jurul tău. Dar ne-am luat cu vorba iar tu ai venit să mă 
întrebi de Melitene, oraşul în care te trimite stăpînirea. 
În tinereţe am colindat Orientul în căutare de monu- 
mente şi opere de artă, fireşte am trecut şi prin acest 
centru important al Capadociei. Pe vremea aceea Meli- 
tene era reşedinţa legiunii XII Fulminata, adusă acolo 
de către cezarul Titus. De citva timp cohortele acestei 
legiuni au fost împrăştiate şi mutate către miazăzi la 
Edessa, Carrhae, Circesium, dincolo de Euphrat, în 
cîmpia Mesopotamiei, sau retrase dincoace de fluviu la 
Apamaea şi Epiphania, ca să liniştească spiritele 
alarmate de zvonul unui nou război cu Parţii. Sirienii 
mei sînt oameni paşnici şi sperioşi. Războiul poate să 
izbucnească ori ba, ei însă se gindesc la mai rău. 
Luptele pentru tron în Partia, solii romani care pleacă şi 
vin, dar mai ales cîteva revolte înăbuşite de ai noştri în 
Mesopotamia, i-au speriat de tot. Iți spun toate acestea 
nu ca să te îngrijorez, ci ca să te previn şi să te fac să 
pricepi de ce te trimit tocmai acolo. La Melitene nu au 
rămas decit vreo două-trei centurii. Muntenii de dincolo 
de Euphrat, nomazi şi prădalnici, o ştiu şi s-au 
obrăznicit peste măsură. Ei nu ascultă nici de Roma 
nici de Partia pe teritoriul căreia sălăşluiesc. Romanii, 
puţini la număr, se mulţumesc să se închidă în cetate 
şi împreună cu populaţia satelor din jur refugiată între 
ziduri privesc neputincioşi cum năvălitorii fac prăpăd în 
jur. O mie de oşteni ai tăi sînt o forţă, iar tu, din cite te 
cunosc, nu eşti omul care să rabde asemenea 
nelegiuri. Dacii sînt obişnuiţi să lupte în munţi şi codri 
şi, cine ştie, poate că ţi-e dat să devii adevăratul stăpîn 
al acelor meleaguri: poate că numele tău va răsuna 
prin munţii aceia şi dus departe de ecou, le va tăia 
pofta vrăjmaşilor de a mai trece hotarul”. 


„O, exclamă Ariort, dacă e vorba de munţi şi 
codri, nu am să mă mulţumesc să-i gonesc pe 
duşmani, îi voi scoate pînă şi din biîrlogul lor. Credeam 
că acolo e un fel de deşert...”. 

„Nu, Ariort, să nu-ţi fie teamă de asta. Ştiu prea 
bine că soţioara ta, cu tot curajul ei, n-ar fi suportat 
viaţa în pustietăţi. Dimpotrivă, la Melitene ea va găsi 
aproape tot ce-şi poate dori o romană: casă 
îmbelşugată, terme, distracţii, societate amabilă. De 
altfel, Melitene este un oraş prosper şi o cetate 
inexpugnabilă, aşezată pe o înălţime care domină o 
vale mănoasă şi înfloritoare. Hotarul, însă, pe care vei 
fi nevoit să-l aperi se află pe Euphrat, nu prea larg 
acolo dar vijelios, care-şi croieşte drumul prin munţi şi 
codri, şerpuind ca un balaur şi prăbuşindu-se de pe 
praguri în nenumărate cascade. Sînt locuri de o 
neasemuită frumuseţe care o să te vrăjească, după 
cum sînt sigur că o să te vrăjească tot ce în drumul tău 
pînă acolo vei întîlni. Din păcate nimeni nu-şi poate 
închipui Orientul în toată splendoarea lui. Cine nu s-a 
plimbat pe țărmurile Propontidei şi ale Mării Egee, cine 
n-a văzut Pergamul, Ephesul, Rhodosul, Miletul, de 
bună seamă şi Damascul meu, cine n-a stat plin de 
uluire în faţa zidurilor cu trei sute şaizeci de turnuri ale 
Antiohiei, cine n-a brăzdat cu barca luciul lacului 
Denisos şi nu s-a odihnit în umbra dumbrăvii sacre a 
Daphnei, cine n-a tras pe nări mireasma îmbătătoare a 
desişurilor de mirţi, oleanadri, lauri, măslini, dar mai 
ales cine nu a rătăcit prin codrii seculari de cedri din 
munţii Libanului, acela nu cunoaşte Orientul şi nu 
poate să se laude că a văzuţi ceva asemănător în viaţa 
lui. Odată ajuns în inima Orientului nu-ţi va fi greu şi 
nu-ţi vor lipsi ocazii să vezi multe din aceste splendori, 
chiar dacă distanţele între ele se măsoară cu sute de 


mile. Poţi să te consideri fericit că vei pleca în curînd în 
aceste Cimpii Elisee coborite în mod miraculos pe 
pămînt. A nu le apăra de hrăpăreţii năvălitori e păcat. 
Instaurind pacea, ordinea şi bunăstarea, Roma se 
străduieşte din răsputeri să le menţină. A fi nepăsător 
este o crimă, de aceea lupta se dă pe viaţă şi pe 
moarte”. 

Ascultindu-l cu cea mai mare luare aminte, Ariort 
îşi limpezea încetul cu încetul toate întrebările chinu- 
itoare cu care venise la acest mare artist şi binefăcător 
al său, în prietenia şi bunăvoința căruia avea cea mai 
mare încredere. El însuşi îşi schimbase demult părerea 
despre romani, despre lumea asta pestriță unita prin 
ceva mult mai tare decit neam, sînge, credinţă. Işi 
dăduse limpede seama că pînă şi ultimele sale 
argumente împotriva Romei se clatină din lipsă de 
temelii şi că din două rele înţelept este să-l alegi pe cel 
mai mic, iar răul ce izvora din dominaţia romană pînă 
la urmă se întoarce în bine. Pericolele, ce-l pîndeau 
acolo departe, nu-l speriau. Meleagurile tainice îl 
atrăgeau cu vraja necunoscutului lor. Totuşi mai 
dăinuia o îndoială: oare va rezista Viola, în ciuda celor 
spuse lui de Apollodor, avatarurilor vieţii noi ce o 
aşteaptă? 

Luat cu gîndurile, Ariort nu băgă de seamă cînd 
dispăruseră pescăruşii. Pesemne se întoarseră la țărm. 
Asta nu-i trecu prin minte decit atunci cînd zări un cîrd 
de delfini însoţindu-l cu alai. 

Privind tumbele, săriturile, răsucirile corpurilor 
negre, lucioase, Ariort se gîndi că Viola nu văzuse încă 
aşa ceva. Trecu puntea şi ridicînd perdeaua îi privi 
chipul îmbujorat de somn şi gura ca o rodie. Nu se 
îndură s-o trezească. O rază îi gidilă fetei obrajii, 
pleoapele bătură o clipă şi se deschiseră. 


— lubitule, zise întinzindu-i braţele, am avut un 
vis frumos şi straniu. Spune-mi, m-am trezit ori visez 
mai departe? 

— Nu ştiu, iubito. Poate nici eu nu sînt treaz. 

O luă în braţe, o ridică şi punîndu-i stolla pe 
umeri, zise: 

— Vino să vezi delfini adevăraţi, nu ca acei 
sculptați pe frizele frontoanelor! 

Vîntul îi răcori Violei obrajii, privirea înceţoşată de 
somn i se limpezi. Sprijinit de parapet, el o ţinea strîns, 
să nu-şi piardă echilibrul. Vîntul cînta în coarde şi vele. 
Vislele lungi se înălţau şi se lăsau în cerc lin, zăbovind 
o clipă în apa verde, misterioasă. 

În stihia ce le era atît de prielnică, delfinii îşi 
revărsau din plin bucuria de a trăi şi această bucurie îi 
încînta şi-i molipsea pe oameni. Risete, zimbete, braţe 
întinse, strigăte de uimire. 

Străpungiînd valul, răsărind în horbote de spumă, 
țişnind afară ca împinşi de arcuri, delfinii jucăuşi, 
încrezători, plini de voie bună, păreau a fi călăuzele 
oamenilor în drumul lor către ţărmuri cu himere, către 
grota de mărgean a Amphitritei. 

Vîntul întețit spulbera spuma de pe coamele 


valurilor. 
* 


EPILOG 


Finis coronat opus 
(Sfîrşitul încununează opera) 


Ghicitorul Lupulus se sculă ajutat de băiat, îşi po- 
trivi cîrja sub braţ, adulmecă răcoarea adusă de adieri 
de la rîu, îşi întoarse găvanele ochilor către apus şi 
după felul în care razele îi cădeau pe obraji îşi dădu 
seama de timp. 

— Mai avem vreo două ore pină se înserează, 
Myro puer. Vreau să ştiu ce s-a făcut acolo, la forul cel 
nou al lui Traian. Tu eşti lumina mea, condu-mă! 

Lăsară podul în urmă, ocoliră templele celor trei 
zeități şi ajunseră la poarta Carmentalis. 

— Nu mă trage în stinga, răutăciosule, zise 
deodată Lupulus. Vrei să ocoleşti Capitoliul şi să colinzi 
străduțele acelea ticsite de lume? Ştii doar că asta mă 
oboseşte şi că drumul întortocheat este mai lung. la-o 
la dreapta pe Vicus lugarius! 

— Am vrut să trecem pe lîngă dughenele cu dul- 
ciuri, stăpîne. 

— Vai Myro, ai uitat că nu mai eşti copil mic? La 
zece ani ai tăi n-ar fi trebuit să te gindeşti la nimicuri. 
Te înţeleg, n-ai avut parte de copilărie cu jocurile şi de- 
liciile ei, dar ai puţină răbdare şi te vei răzbuna pe anii 
irosiţi de pomană lingă un ciot neputincios ca mine. 
Gîndul mi-e mereu la viitorul tău. 


Bătând cadenţa paşilor cu virful cîrjei în pietrele 
drumului, bătrînul bombănea mereu: 

— Bunul Hermadio a plecat departe, dar mi l-a 
lăsat în schimb pe Eutyches. Acesta va fi de acum 
mentorul tău iar... 

— Nu voi mai fi cu tine, stăpine? 

— Şi ce, îţi pare rău? Cu umilinţă şi rugăminţi am 
obţinut cuvîntul ilustrului Apollodor să te ia în casa sa, 
să trăieşti şi tu printre oameni, să te mişti, să rizi, să 
nu mai îngrijeşti o ruină bătrînă ca mine. Mie nu-mi mai 
trebuie nimic; sînt ca şi mort. 

— Nu vorbi, aşa, stăpîne, scînci băiatul, lipindu-se 
de moşneag, ştii doar că şi eu te iubesc. 

— Ştiu, puer, ştiu. Tu mă iubeşti în felul tău, ca 
un copil zvăpăiat priponit cu un picior de pod şi cu altul 
de mine. Lasă, lasă! Va veni vremea ta. Are grijă 
bătrînul tău călău să-ţi facă o soartă mai bună. 

Băiatul se învioră, Lupulus o ştia după pasul lui 
devenit săltăreţ şi mai grăbit. 

„lată, îşi zise bătrînul, se şi grăbeşte către noul 
său destin”. 

Trecură pe sub malul stincos al cetăţii 
Capitoliului, cu resturi de ziduri străvechi lipite de 
povirnişurile lui. 

Băiatul privea cu plăcere şi jind scara săpată în 
piatră care ducea sus. 

— Într-o zi am să le urc, zise cu hotărîre. 

— Ce vrei să urci, puer, întrebă Lupulus? 

— Cele o sută de trepte, pînă sus. Să văd Roma 
întreagă. 

— Ah, sîntem sub Stînca Tarpeiană? Ai să le urci, 
de bună seamă. Deocamdată n-o să te las eu şi nici 
vigilii, prea eşti zdrenţăros. Oare mai sînt vigili acolo 
sus, ca pe vremea mea, Myro? 


— Sînt, stăpîne, dar eu voi urca frumos îmbrăcat 
şi le voi da dulciuri ca să mă lase. 

— Va trebui să iau şi eu niscaiva turte dulci cu 
mine să-l îmbunez pe fiorosul Cerber, să mă lase să 
cobor în Ţara Umbrelor. 

— Ce-ai spus, stăpine? 

— Am spus-o pentru mine. Acolo am să văd din 
nou, căci spiritele nu au nevoie de ochi şi-mi voi încălzi 
la focul veşnic ciolanele mucegăite pe malul Tibrului. 

— Unde? 

— Nu ştiu nici eu. O fi aproape, o fi departe, cine 
ştie? Cînd ajungi să ştii nu te mai poţi întoarce ca s-o 
spui şi altora. 

Băiatul nu-l întrebă de două ori. Era obişnuit cu 
vorbirea asta în dodii, aşa cum vorbea celor care 
veneau să le ghicească soarta. „Sunt verba et voces...” 
şi aşa mai departe. Privea cu nesaţ în jurul său. leşea 
atit de rar cu stăpiînul. De obicei, nu făceau decit 
drumul pînă la pod şi de la pod la cocioaba lor de 
dincolo de Tibru. 

În dreptul basilicii lulia, unde se ţin adunări 
publice şi se judecă procesele, nu ştia la ce să se mai 
uite. Peste tot case şi temple, cu frontoane sprijinite pe 
coloane înalte cît brazii din munţii unde se născuse. 
Acolo, între edificiile măreţe ale dealului capitolin şi 
forul roman era Umbilicus, buricul Romei. Se zice că de 
acolo, de la un stilp aurit, se socoteşte lungimea 
tuturor drumurilor care pornesc din Urbe. Privea cu 
încîntare la statui, obeliscuri, porţi uriaşe, străzile pline 
de forfotă. Trecătorii se dădeau în lături cu teamă din 
drumul ghicitorului. Acei care îl cunoşteau îl salutau cu 
respect. 

— E mare mutilat, îi lămureau pe cei care nu-l cu- 
noşteau. 


— Metoposcopus cu mintea luminată de zei. 

— Să te duci o dată la Pons Fabricius, să-ţi ghi- 
cească! 

Zăpăcit de impresii şi de îmbulzeală, băiatul nu 
mai ştiu pe unde s-o ia. 

—  Arătaţi-i drumul, cetăţeni, zise Lupulus, 
oprindu-se şi rotindu-şi capul în toate părţile. — 
Trebuie să mă duc la forul cel nou. 

— la-o la stinga, băiatule, zise unul, pe lîngă forul 
lui Caesar, ocoleşte Mamentina şi mergi la vale pe 
povirnişul Argintarilor. Ai să vezi tu! Acolo se lucrează. 

— Acum ştiu, zise Myro şi-l trase pe bătriîn. 
Merseră citeva sute de paşi şi băiatul, recunoscînd 
locul, îl ajută pe bătrîn să urce citeva trepte ale unei 
clădiri lipite de coasta Capitoliului. 

— De aici se vede ca în palmă, zise. 

— Spune-mi şi mie ce vezi! 

— Drept în faţa ta, stăpine, o casă mare cu o 
sumedenie de coloane de jur împrejur. Se mai lucrează 
la acoperiş. In dreapta ei o piaţă întinsă cu un călăreț 
tot numai din aur. 

— De aur zici? Fii pe pace e doar aurit; nu se fac 
statui din aur curat. Cum arată călăreţul? 

— E cu capul gol, doar cu o coroană de lauri şi 
ţine mina întinsă înainte. 

— Trebuie să fie statuia împăratului. Ce mai vezi? 

— Meşterii mai aşază lespezile în preajma ei. În 
jurul pieţei e un gard de coloane. 

— Portic, prostuţule. 

— Da, portic, stăpine, iar în stinga casei celei 
mari — un fel de stilp înalt pînă la cer. 

— Ei! Chiar aşa, pînă la cer? 

— Tare înalt şi stă pe un fel de căsuţă cu o uşă. 


— Asta-i columna despre care mi-a vorbit 
Eutyches. E ceva sus în virful ei? 

— Da, un om, tot din aur. 

— Du-mă mai aproape de coloană, Myro! 
Şantierul era împrejmuit cu un gard scund şi de acolo 
de jos Columna i se păru lui Myro ametitor de înaltă. 

Se lucra de zor. Mai erau multe lucruri de pus la 
locul lor. Rotocoale de coloane zăceau împrăştiate pe 
jos. Meşterii le ridicau cu scripeţi şi le lipeau una de 
alta. Era ca un joc de copii şi Myro se topea de plăcere. 
| se părea tare uşor să faci o astfel de treabă. Nu ştia 
că un capitel, soclu sau un fragment de coloană este 
mai greu decit un chiup plin cu grîu la care se opintesc 
zece sclavi. Nu băga de seamă cum se întind şi 
vibrează funiile macaralelor sub greutatea lor. Stive de 
lespezi, pregătite pentru pavaj i se păreau grămăjoare 
de pietricele pentru joaca copiilor. 

Dar, cel mai uimitor lucru era Columna. După ce- 
şi desfată privirea cu toate celelalte, îşi săltă căpşorul 
şi nu-şi mai dezlipi privirea de ea. Era înconjurată de 
schele şi aproape pe fiecare platformă stăteau doi-trei 
meşteri, albi ca brutarii din pricina prafului de marmoră 
şi care ciocăneau coloana după nişte linii desenate cu 
roşu. Pînă la ei se suiau alţi meşteri, cu suluri în miini şi 
le arătau cum să facă. Citeodată, unul scotea din taşcă 
o sculă şi măsura cu ea, lămurind ori certînd pe cel 
care ciocănea. Partea de jos a coloanei era deja 
acoperită cu scene şi tablouri, atît de vii că păreau să 
iasă afară, din piatră. Se vedeau rînduri de ostaşi 
înarmaţi, ieşind pe poarta unei cetăţi, cu steaguri, ca la 
paradă. Un moş cu barbă înciîlcită, mai mare decit toţi, 
ieşea pînă la brîu din apă şi ţinea într-o mînă o corabie, 
una dintr-acelea care trec adesea pe Tibru. Să tot stai, 
să priveşti aceste minunăţii. Ce joacă frumoasă! Mult 


mai frumoasă decit să rostogoleşti nucile pe jgheab, ori 
să mii cercul cu un beţişor, cum fac copiii din suburbia 
lor. 

Şi pe căsuţa care sprijinea coloana erau cioplite 
tablouri dar acestea erau atit de înciîlcite că Myro nu în- 
ţelegea mai nimic. Se vedeau acolo, amestecate de-a 
valma — coifuri, scuturi, săbii, lănci, iar deasupra uşii, 
pe o tăblie, între două muieri zburătoare, un meşter 
termina de ciocănit nişte litere. 

„Ce frumos, îşi zise băiatul! Am să-l rog pe stăpîn 
să venim mai des pe aici”. 

Sprijinit de scîndurile gardului scund, Lupulus 
asculta. Ochii săi se mutaseră în urechi şi de acolo, cu 
ajutorul auzului, clădeau imagini în minte, imagini 
aparte, nu ca la cei văzători, dar cu atit mai 
atrăgătoare cu cit ele se deosebeau de imaginile 
adevărate. Bine ascuţit la întunericul anilor mulţi şi 
lungi, auzul său nu dădea greş niciodată. Ştia de unde 
vine sunetul, de sus sau de jos, de la ce depărtare, ce 
sculă, obiect ori vieţuitoare îl produce. Şi ceea ce unui 
om întreg îi scăpa ca neînsemnat, pierdut în noianul 
celorlalte impresii, lui îi era de folos şi de mare 
însemnătate. Din ce-i povestise Eutyches, din ce-i 
îndrugase Myro, dar mai ales din ce prinsese cu 
urechile sale, Lupulus îşi dădu seama cît de grandioasă 
este lucrarea în faţa căreia se află. In viaţa sa de 
oştean apucase să vadă multe minunăţii şi nu se mira 
auzind de încă una deşi nu văzuse şi nu auzise să fi 
fost una asemănătoare, o coloană uriaşă acoperită de 
jos pînă sus cu istoria unuia dintre cele mai crunte 
războaie. Împăratul Traian, despre care se spun numai 
lucruri bune, va lăsa ceva în urma lui. Războiul este o 
mare pacoste, dovadă ce a făcut chiar el, Lupulus, cu 
alţii cînd era militar şi ce au făcut alţii din el cînd le-a 


fost la îndemiînă. Din păcate, fără război nu se poate 
pentru că fiecare din părţi în felul ei are dreptate şi 
deoarece două dreptăţi la un loc nu se poate, una din 
ele taie capul celeilalte. 

„Oh, oh! amintirile nu mai au nici un preţ, ceea 
ce are valoare sînt învăţămintele. Mie nici astea nu-mi 
sînt de trebuinţă. Cel puţin dacă Myro ar fi învăţat ceva 
din ele, dar e slab de minte şi cam zvăpăiat. Nu are 
încredere în mine. Crede că-l duc cu zăhărelul. Dacă ar 
şti cît bănet am strîns în cursul anilor ca să-i servească 
lui mai tîrziu cînd va îmbrăca toga bărbătească? Vreau 
să fie liber; vreau să fie înstărit. Poate mă va cinsti şi el 
după moarte cu o piatră de mormiînt, la care să se 
reculeagă trecătorii şi să mă pomenească cu un cuvint 
bun. In generosul Apollodor mi-e speranţa. Bunule 
Hercule şi tu zeule Esculap, daţi-i vigoare şi zile multe. 
Stata Mater, păzeşte-i casa de foc, iar voi muzelor 
divine nu încetaţi o clipă să-i inspirați opere 
nemuritoare!” 

Trecîndu-şi degetele prin părul băiatului, zise cu 
duioşie: 

— Simt răcoarea  înserării, Myro puer. Să 
mergem! 


Bucureşti Martie 1973 

